
Nuo vasaros pradžios Toskaną svilinusi kaitra dar sustiprėjo. Eidamas 
nuo Sinjorijos aikštės iki Santa Maria del Fiorė bažnyčios tareisi žen- 
giąs per miglos debesį. Regis, susmuko net kampanilė, ir jos žalio bei 
rausvo marmuro danga teatspindėjo vieną saulės sudrumstą toną. 

Klūpodamas prieš Šv. Jono baptisterijos duris Lorencas Gibertis 
blizgančia nuo prakaito kakta baigė dengti paskutiniu aukso lakštu 
Kaino profilį. 

Nors buvo senyvo amžiaus, - šešiasdešimt trejų metų, - jo rankos 
judesys nerodė jokios silpnybės žymės. Savo gestą jis tvardė lygiai 
taip, kaip daugiau negu prieš keturiasdešimt metų, kai dalyvavo kon- 
kurse šalia garsiausių miesto menininkų. Nuostatos reikalavo, kad 
kūrinys būtų lygiai toks pats kaip pirmoji sąvara, atlikta prieš tris 
ketvirčius šimtmečio kito skulptoriaus, Andrėjo da Pontederos, ir 
kad visuma būtų tokiu pačiu būdu padalyta į dvidešimt aštuonis pa- 
no. Rezultatas tada pranoko žinovų komiteto viltis. Gibertis laimėjo 
konkursą ir teisę padaryti antrąsias tos pačios baptisterijos bronzi- 
nes duris. Po dvidešimties metų Lorencas tąsyk sukūrė įstabų kūrinį, 
ir visa Florencija sveikino jo genijų. 

Šiandien jis žinojo, kad tikrasis jo šedevras, jo, kaip auksakalio ir 
skulptoriaus, gyvenimo apvainikavimas bus šios trečios durys, Santa 
Maria del Fiorė bažnyčios šešėlyje. Jis dirba jas jau septyniolika me- 
tų, trokšta vieno - kad mirtis suteiktų jam reikalingą atvangą šitam 

svarbiausiam savo darbui užbaigti. Dievas tačiau žino, kokių nepa- 
prastų kūrybingumo įrodymų jis yra iki šiol pateikęs. „Mūsų šalyje 
beveik nėra žymių kūrinių, prie kurių nebūčiau pridėjęs rankos - ar 
juos projektuodamas, ar vadovaudamas.“ 

Žinoma, nestokojo ir kritikos. Ar neatgaivino jis bronzos, tos me- 
džiagos, kurią taip brangino antikinė senovė ir kuri iki šiol buvo 
nustumta į antrąjį planą? Ar nebuvo kvailių akyse antika vis dar pa- 
žymėta pagonybės antspaudu? Už Šventojo Mato apdaro klostes jis 
sulaukė daug griežtų pastabų. Net ir čia išdrožtos figūros privertė 
kai kuriuos šūkčioti tarsi išbaidytas nekaltas mergeles, ir vien dėl to, 
kad jis panoro išdėstyti jas laikydamasis pusiausvyros ir simetrijos, 
kurios priminė antikinę kompoziciją. 

Kaip įrodyti sustingusiems protams, kad visa išmanymo pradžia 
yra Roma ir Graikija, kad nėra nieko šventvagiška, jei norima iš- 
traukti viešumon pasaulietiškas skulptūras ir atkurti Plinijaus, Plato- 
no, Apulėjaus, Senekos raštus? Kaip išaiškinti, kad išmušė valanda 
atnaujinti skulptūros kalbą, padaryti galą vyravusiam iki šiol įmant- 
riam ir griozdiškam išraiškos būdui? 

Lorencas atsistojo, paskutinį kartą apžiūrėjo Kaino veidą, paten- 
kintas atsigręžė į savo discepoli* ir mostelėjo, kad metas padaryti 
pertrauką. Žiūrėjo, kaip jie pabyra po Katedros aikštę, ir per kažko- 
kį keistą minčių ryšį jo atmintyje atgimė tas stulbinamas daiktas, ap- 
tiktas vakar, pietaujant pas jo draugą Mikelocą: astroliabija, arba 
„Žvaigždžių gaudytojas“, kuriuo galima nustatyti dangaus kūno aukštį. 
Lorenco širdis prisipildė ramios vilties. Šitie jaunuoliai, kurie dabar 
sklaidosi po Florencijos gatves, bus, be jokios abejonės, „žvaigždžių 
gaudytojais“, tų žvaigždžių, kurias žmonės tarė esant negyvas, bet 
kurios iš tikrųjų nesiliovė slapčiomis virpėjusios. 

Jis nusišluostė plikę ir, tiesus kaip styga, patraukė el Orso taver- 
nos link. 


* mokinius (it.). (Vert. past.) 


— Sinjore Giberti! 

Prie jo dideliais žingsniais žengė kokių penkiolikos metų jaunuolis. 

Lorencas jo nepažino. 

— Jūs sinjoras Gibertis? 

Lorencas patvirtino. 

— Mane siunčia metras Donatelas. 

— Donatas? O maniau, kad jis Lukoje. 

— Jis grįžo. Liepė jums pasakyti, kad laukia jūsų savo bottega“. 

— Puiku. Pranešk, kad su džiaugsmu pas jį apsilankysiu. Bet pir- 
miau papusryčiausiu. 

Vaikinukas stovėjo prieš šviesą, o šviesa tiesiog žilpino. Štai kodėl 
Lorencas ne iš karto suvokė, kas paskui įvyko. 

Kai jis buvo bežengiąs tavernos link, vaikinukas susvyravo ir ban- 
dė nusitverti jo rankos. Gibertis suirzęs mostelėjo. Jis bjaurėjosi fa- 
miliarumu, laikydamas jį pagarbos stoka. Gyvai atšoko. Jo pašneko- 
vas prarado pusiausvyrą, susmuko ant žemės, o jo kakta dusliai kauk- 
štelėjo į grindinį. Apstulbęs Lorencas suakmenėjo, nelabai 
išmanydamas kaip elgtis. Pagaliau ryžosi padėti jaunuoliui atsikelti. 
Tada lenkdamasis ir pastebėjo durklą, įsmeigtą berniukui tarp men- 
čių. Durklas blyksėjo tarsi žarija. Vertikaliai. Aplink ašmenis, įvary- 
tus į kūną, jau plėtėsi kruvinas ratas. 

Gibertis perbalęs dėbtelėjo paklaikusiu žvilgsniu į aikštę, kaip tik 
laiku, kad pastebėtų Arno link bėgančią figūrą. Bet kas gi buvo tas 
beprotis? 

Aplink juos susirinko būrys smalsuolių. Prie lavono atsiklaupė kaž- 
koks žmogųus, kurį jis matė tarsi pro ūkus. Tas žmogus, matyt, vaisti- 
ninkas, apžiūrėjo žaizdą, pačiupinėjo gerklę ir nutaisė liūdną veidą: 

— E morto...** 

Rimtai žvelgdamas į Gibertį, pridūrė: 


* dirbtuvėje (it.) (Vert. past.) 
** Mirė (1t.) (Vert. past.) 


— Jums labai pasisekė, sinjore Giberti. 
— Kodėl? 
— Buvau viso įvykio liudytojas: taikytasi buvo į jus. Ne į jį. 


Briugė, ta pati diena. 


Namai dvokė garuojančiu aliejumi. Atpūstas lengvo vėjuko, aliejaus 
kvapas sklido iš sodelio, skverbėsi visur ir smelkėsi į šnerves su nepa- 
kenčiamu aitrumu. 

Su mediniu kibiru rankoje, su gražiai parišta po smakru išlyginta 
skarele, tarnaitė burnodama užsipuolė Janą: 

— Niekad nepriprasiu prie šitos smarvės! 

Stovėdamas prie keisto įtaiso, lyg ir kokio katilo, trylikametis ber- 
niukas išdidžiai atkirto: 

— Įsivaizduok, aš taip pat ne! Jei manai, kad man malonu kvėpuoti 
šitais garais ir mulvintis rankas šituo lipniu skysčiu! 

Ji nerviškai papurtė savo gelumbės suknelę: 

— Kam šitaip nertis iš kailio, kad nutapytum paprasčiausią paveiks- 
142 Kuriam galui šitaip kaitinti sėmenų aliejų? 

Janas vos neužspringo: 

— Paprasčiausią? Tau rodosi, kad metro Van Eiko kūryba pa- 
prasta? 

— Šiaip ar taip, tai tik paveikslai. Kad ir kokie gražūs, jie neverti, 
kad pakratytum kojas nuo šito kvapo. 

— Tau geriau patiktų, kad metras naudotų šlapimą ar jauno ožio 
kraują? 

— Paistalai! Kvailystės! 

— Ne, teisybė! Tokią sudėtį naudojo senovės dailininkai, kad su- 
jungtų pigmentus. Skaičiau apie tai. 

— Ak, tu! Dabar, kai metras išmokė tave skaityti, įsivaizduoji, kad 
visi raštai yra Evangelijos žodžiai. 

— Neužsigauk, bet tai tiesa. Aš net aptikau receptą, kurio pagrin- 
das - grūstos bitės, sumaišytos su kalkėmis. 

- Šlykštybė! - šūktelėjo Katelina. 

Janas neįstengė nuslėpti šypsnio. Net kai ji plūdosi, grasino, jos per- 
lamutriniai, mažne rausvi skruostai, apskritas kaip mėnulio pilnatis vei- 
das, auksiniai plaukai, sukišti po skarele ar aksominiu kyku, tviskėjo 
geranoriškumu. Beje, kaip ji būtų galėjusi sužadinti Janui ką kita, o ne 
begalinę meilę? Ji, kuri klostė jį, budėjo prie jo ištisas naktis, visada 
pasiruošusi stoti mūru tarp jo ir pasaulio širdgėlos. Šis veidas galėjo tik 
panėšėti - jis buvo įsitikinęs - į veidą motinos, kurios Janas nepažino. 

— Atsargiai! Aliejus liepsnoja! 

Janas atšoko. 

— Po perkūnų! Metras įtūš. 

Jis nusišluostė į kelnes aliejuotus pirštus ir šoko prie senų multino 
juostų, skubiai apsivyniojo jomis rankas. 

— Ką darai? Ar proto netekai? 

Neklausydamas Katelinos, nekreipdamas dėmesio į žiežirbas, šau- 
nančias į dangų, jis grįžo prie katilo, sugriebė už ąsų tiglį, kuriame 
burbuliavo aliejus, ir vargais negalais pastatė jį ant žolės. 

— Išprotėjai! Galėjai apdegti. 

— Iš tikrųjų galėjau. 

— Žinau, kaip visa ši velniava baigsis! 

Ji tvirtai užbaigė: 

— Čia pat einu papasakoti apie tai metrui Van Eikui! 

Toli eiti jai neteko. Į sodelį įžengė pats dailininkas ir pasuko jų 
link, su indeliu rankoje. 

— Leiskite jums štai ką pasakyti, - kirto Katelina: - jeigu norite 
kepti pragare, nesitikėkite, kad aš jus ten lydėsiu. Vieną gražią dieną 
jūs uždegsite namus. 

Van Eikas susijuokė, tarsi ji būtų leptelėjusi nesąmonę. 

— Na jau, na jau, nesikarščiuok. Blogiausiu atveju sudegs mano 
kūriniai. Šiaip ar taip, tai tik paveikslai... 


Tarnaitė nuraudo. Jos lūpos prasivėrė, bet iš burnos neišsprūdo 
joks garsas. Patempusi lūpą ji užsimetė kibirą ant peties ir nužings- 
niavo namų link. 

— Sic transit gloria mundi"... - pamokomai suniurnėjo dailininkas. 

Atsiklaupė ant žolės ir atidžiai įsižiūrėjo į aliejų. 

— Gerai, Janai. Klampumas man atrodo ganėtinas. Bet palaukime, 
kol dūmai nusės ir skystis atvės. 

Berniukas maktelėjo galva, neramiai dirstelėjęs į Van Eiką. Dar 
niekad nebuvo matęs jo taip iš veido išėjusio. Juodais ratilais apve- 
džiotos akys ir įdegusi veido oda dar nebuvo atsigavusios po pasku- 
tinės jo kelionės į Portugaliją. Tarytum labiau išryškėjo net skruostą 
vagojanti raukšlė ir įduba po skruostikauliu. Galimas dalykas, kad 
šešiasdešimtmečio žmogaus atsparumas nebe toks, koks buvo, ir jam 
nejučiomis sugniaužė širdį. 

Mes paprastai tarsi nematome, kaip sensta mūsų mylimi žmonės, 
tr Janas nebuvo nieko iki šios akimirkos pastebėjęs: nei sulėtėjusios 
eigasties, nei sumenkėjusios atminties, nei laiko išrašytų raukšlių. 
Įsivaizduojame šiuos žmones be praeities, neveikiamus laiko. Kadangi 
jie buvo pirmasis mūsų vaizdinys, jie amžini. Nei Katelina, nei Van 
Eikas negali mirti. 

— A, atsiminiau, ar perskaitei rankraštį, kurį palikau tau prieš iške- 
liaudamas? 

— Scboedula?.. Prisipažįstu gerokai paprakaitavęs. 

— Vadinasi, tavo lotynų kalboj dar esama spragų, nes vienuolio 
Teofilio kalba itin aiški. Po mano pamokų būtum turėjęs pasidaryti 
talentingas lotynistas. Man aiškiai nepavyko. 

— Ką jūs! — paprieštaravo Janas. - Aš tiesiog sunkiai įkandau kai 
kuriuos aiškinimus. Tas Teofilis... 

— Pakalbėsime apie tai vėliau, - nutraukė jį dailininkas. - Man 
rodos, galime pradėti. 


* Šitaip praeina pasaulio šlovė (Iot.) (Vert. pas.) 


Jis lėtai supylė į tiglį skystį iš indelio, kurį tebelaikė rankoje: aspi- 
do taukus. 

Berniukas nustebo. Tokį mišinį dailininkas gamina pirmą kartą. 

— Pamatysi. Šitaip bus daug geriau. Dėl lakumo aspido taukai grei- 
tai išgaruos, ir ant drobės liks tik plona virto aliejaus plėvelė. Be to, 
pastebėjau, kad toks mišinys laikosi ant pano, o vienas virtas aliejus 
linkęs nutekėti. 

Iš tiesų, pagalvojo Janas, metras nuolat jį stebins. 

Užteko pamatyti vien keistą katilą, kurį jis sugalvojo savo sėmenų 
aliejui kaitinti atvirame ore; nežmoniškas prietaisas, padarytas iš skir- 
tingiausių dalių, panašus į didelį juodą karkvabalį. Koks nuostabus 
žmogus! Viską pergalvojus, amžius nevaidina jokio vaidmens, nes 
kūrybinė Van Eiko dvasia be perstojo atnaujina jo vidinę jaunystę. 
Kaskart tapydamas paveikslą, jis atgimsta, o atgimdamas įkvepia gy- 
vybę. Po jo pirštais spindinčiomis saulėmis virsta banalios lino dro- 
bės, paprastos riešutmedžio lentos. Iš nebūties išnyra žmonės ir for- 
mos, tarsi tas Biblijos fragmentas, kurį jam skaitė dailininkas ir kur 
buvo parašyta, kad Dievas sukūrė žmogų iš trupučio molio. 

— Dabar duokime mišiniui pastovėti ir eime namo. Norėčiau pa- 
matyti tavo paruoštą gruntą. 


Atsigręžusi į pietus, dirbtuvė skendėjo šaižioje šviesoje, persismel- 
kusi įkyraus rotanginės palmės dervos ir Venecijos terpentino kvapo. 
Ant ilgo medinio stalo buvo rūpestingai sudėlioti puodeliai, teptukai, 
dėželės pigmentams ir, truputį nuošaliau, marmurinė plokštė dažams 
grūsti, ant kurios, tarsi karalius šachmatų lentoje, iškilmingai pūpsojo 
porfyro grūstuvas. Dešinėje stūksojo įspūdingos, masyvios ąžuolo du- 
rys su didžiule spyna, verta saugoti pasakiškiausius lobius. 

Janas surado lentą, atremtą į stalo koją, ir padavė Van Eikui. Šisai 
apžiūrėjo balzganą sluoksnį, dengiantį paviršių, ir susiraukė: 

— Tu gipso nei ganėtinai išsijojai, nei išvalei. Kiek laiko išlaukei, 
prieš ištepdamas juo lentą? 


Berniukas padvejojo: 

— Apie savaitę. 

— Blogai. Turėjai leisti jam prastovėti mažiausiai mėnesį grūstuvėje 
ir kasdien keisti vandenį. 

Pasuko prie vienos sienos, čiupo drobę ir grįžo prie Jano: 

- Štai pavykęs gruntas! Gipsas lygus, glotnus it dramblio kau- 
las. Kaip galėtum lengva ranka piešti ant gruoblėto grunto? Nie- 
kas neprivalo kliudyti tavo rankos judesiui. Prisimink, ką sakė 
Albertis: „Menininko rankoje net kaltas turėtų virsti teptuku, lais- 
vu paukščiu.“ 

Palydėdamas žodžius veiksmu, metras pastatė drobę ant molberto 
ir paėmė gluosnio medžio anglelę. Keliais brūkštelėjimais nupiešė 
ovalą, paskui akis, nosį, burną, lūpų kampučius. 

Iš pradžių nenorėdamas tikėti, Janas šūktelėjo: 

— Bet juk tai aš! 

— Iš tiesų, tu. 

Van Eikas ėmė šešėliuoti raukšles aiškindamas: 

— Kai pieši, atsistok visada taip, kad šviesa būtų švelni; tegul saulė 
krinta ant tavęs iš kairės. Idealiausia būtų keletą dienų užmiršti pie- 
šinį, kad sugrįžtum prie jo su nešališka akimi, pataisytum ten, kur 
tau pasirodys reikalinga, ir apibrėžtum kontūrus. Bet šiandien pada- 
rysime išimtį. 

Jis paėmė indelį, išmoningai sumaišė jame geltoną ochrą, juodą- 
ją spalvą ir Veronos žemę, pakabino šį mišinį teptuko galiuku ir 
patepė ant piešinio pilką spalvą pamažėle švelnindamas, šviesos 
efektus išgaudamas vien tik persišviečiančiu gruntu. Darė tai su 
nuostabia meistryste, pradėdamas nuo giluminio plano, po truputį 
slysdamas į centrą. Eskizą baigęs, atsitraukė per žingsnį ir atrodė 
patenkintas. 

— Jau dabar puiku! - susižavėjęs šūktelėjo Janas. 

— Modelis ar paveikslas? —- pajuokavo Van Eikas. - Deja, toliau 
dirbti negalime. Šis pirmas eskizas turi visiškai išdžiūti, tik paskui 

bus galima pridėti gyvesnių tonų. Vėliau, kai kūrinys bus baigtas, 
liks dar jį apsaugoti nuo žalos, kurią jam gali padaryti laikas. Eime su 
manimi. 

Jis žingtelėjo ąžuolinių durų pusėn, bet tuoj pat suirzęs sustojo: 

— Užmiršau raktą krepšelyje. Gal turi savąjį? 

— Žinoma. Juk žinote, kad niekad su juo nesiskiriu. 

Janas skubiai pasirausė savo mažame kapšelyje, kabančiame prie 
diržo, ir ištraukė raktą; šis blykstelėjo šviesoje. Įkišo jį į spyną ir 
užgulė duris, kol šios apsisuko ant vyrių. 

Tai buvo šventoji Van Eiko vieta. Jo „katedra“, kaip jis praminė. 
Čia galėjai rasti neįtikėtinų daiktų, be kitų - uolekties aukščio krosnį 
iš puodams naudojamo molio, trijų keturių colių storio, kurios vidu- 
je buvo mažas keturkampis stiklinis langelis. Išrikiuoti ant riešutme- 
džio stalo stovėjo: retortos, didelis distiliatorius, krosnelė, kuriuose 
slūgsojo keisti ir skleidžiantys aitrų muskuso kvapą pilki skysčiai, 
pelenų spalvos medžiagos, nusėtos geltonomis ir juodomis dėmė- 
mis. Į šią vietą patekęs svetimas žmogus būtų bemaž įtaręs dailininką 
santykiaujant naktimis su kokia šmėkla. 

Janas prisiminė tą pirmą kartą, kai Van Eikas suteikė jam garbę, 
įsivesdamas jį čionai, ir kokį keistą atsakymą jam davė, pamatęs jo 
nuostabą. Su paslaptinga išraiška veide jis sušnabždėjo: „Vaikeli, rei- 
kia mokėti tylėti, ypač jei žinai.“ Janui neliko kito pasirinkimo, kaip 
pasitenkinti šia mįslinga fraze. 

Visa giluminė siena buvo apstatyta etažerėmis, prikrautomis dau- 
gybe kažkokio Rodžerio Bekono manuskriptų paslaptingais pavadi- 
nimais: Tabula Smaragdina, Sbeculum Alchbimiae, tarp jų maišėsi ta- 
pybos traktatai, kuriuos Janas gerai žinojo, ar tai vienuolio Teofilio 
Schoedula Diversarum Artium ar De pictura, parašyta toskaniečio 
Leono Batistos Alberčio, ar dar Čenino Čeninio Libro dell'arte, pa- 
sak Van Eiko, nepaprastai retas egzempliorius. Bet buvo taip pat — 
tai liudijo apie viskam smalsų protą - rinkinių apie auksakalystę, 
skulptūrą, baldininkystę ir net apie siuvinėjimą. Netrukus, kai pasi- 

rodys lankytojai ar dailininko modeliai, „katedra“ vėl bus užrakinta, 
ir niekas - jokia dingstimi - negalės į ją patekti. 

Van Eikas priėjo prie stalo ir parodė berniukui indą, pripiltą rie- 
baus ir drungno skysčio, paskui kitą - muskusu kvepiančio aliejaus. 

— Svarbiausia išlaikyti proporciją. Jei neatmatuosi tiek, kiek rei- 
kia, lakas nueis šuniui ant uodegos. O nevykęs lakas - tai nuospren- 
dis paveikslui. Ar prisimeni tą nesėkmę, kuri mane ištiko prieš keletą 
metų? 

— Kaip galėčiau ją užmiršti? Buvote toks įniršęs tą dieną, kad Ka- 
telina ir aš manėme, jog sumesite į ugnį visus savo paveikslus. 

Janui tas vaizdas prieš akis tebestovėjo taip ryškiai, tarsi visa būtų 
įvykę tik vakar. Atsitiko tai vieną rugpjūčio dieną. Virš Briugės plies- 
kė ypatinga saulė. Metras pasinaudojo proga išdžiauti paskutinę sa- 
vo drobę (jo žmonos, Margaretos, portretą) atvirame ore. Pavakare 
lenta skilo per vidurį. Van Eikas prisiekė, kad - net jei reikėtų ieškoti 
išeities dieną ir naktį - daugiau niekados neįvyks panaši katastrofa. 

— Janai! 

Dailininko balsas sugrąžino jį į tikrovę. 

— Stebėk, kaip užtepamas lakas. 

Paėmė vieną paveikslą, paguldė ant stalo. Šis kūrinys visada jaudino 
Janą. Jis vaizdavo tamsiaplaukę mergaitę: ne daugiau kaip septynioli- 
kos metų, tyru madonos veidu, beveik juodomis akimis. Ji stovi pus- 
nuogė prie geltono vario dubens, padėto ant skrynios, ir, matyt, laiko 
pasisėmusi dešinėje saujoje truputį vandens. Jos nuogumą iš dalies den- 
gia drobė. Šalia jos jauna moteris - raudona suknele, su baltu kyku ant 
galvos - laiko už kaklelio didelį kriaušės formos stiklinį flakoną. Pir- 
mame plane miega šuo. Interjeras - kambarys, apšviestas plataus lan- 
go, prieš kurį kabo išgaubtas veidrodis, o šiame atsispindi tos dvi figū- 
ros. Pagal tą menų meną, savitą tik Van Eikui, visos šviesiosios dalys 
nuostabiai išdėstytos glotniais ir skaidriais sluoksniais. 

— Šiam paveikslui apie penkiolika metų. Visada tariau jį esant neto- 
bulą, štai kodėl tikriausiai taip ilgai delsiau nepadengdamas jo laku. 

Berniukas pakerėtomis akimis žiūrėjo, kaip metras vedžioja ranka 
išilgai piešinio smulkiais račiukais, glostydamas linijas, švelniai lies- 
damas klubus, mažas stačias, aukštas krūtis, šlaunis. Jo pirštai saky- 
tum liejosi su kontūrais ir skverbėsi į kūną. Liovėsi tik tada, kai nu- 
sprendė lako sluoksnį esant tobulai glotnų ir lygiai užteptą. 

- Štai... Dabar paveikslas išliks amžiams. Norėčiau... 

Jis nutilo. Į dirbtuvę įsiveržė Katelina. 

— Atleiskite, bet su jumis nori pasimatyti Petrusas Christus. 

— Petrusas? Tuoj pat einu. 

Atsigręžė į vaikinuką: 

— Eime iš čia. 

Janas rūpestingai užrakino „katedros“ duris ir paklausė: 

— Kol grįšite, gal sutvarkyti dirbtuvę? 

— Ne. Verčiau piešk. 

Jis bakstelėjo į berniuko portretą: 

— Nukopijuok jį. Noriu, kad būtum vertas modelio! 


II 


Janas čiupo drobę ir pakėlė tarsi veidrodį. 

Kas slypi už šio portreto? Trylikametis berniukas, matine oda, ap- 
valoku veidu, plaukais kaip varno sparnas, didelėmis, tokiomis pat 
tamsiomis migdolo formos akimis. Bruožai, kurie skyrė jį nuo dviejų 
Van Eiko vaikų, rausvų kaip gudobelės žiedai. Iš kur jis atsirado? 
Van Eikas aptiko jį vieną dieną, gimusį vos prieš kelias valandas, 
knerkiantį pintinėlėje, prie savo durų slenksčio. Jis tuoj pat bandė 
surasti ką nors, kas būtų galėjęs atpažinti kūdikį. Motiną, tėvą. Veltui. 
Kūdikis, matyt, nukrito nuo sargybos bokšto. Iš nevilties metras - ta- 
da jis dar nebuvo vedęs - pasiliko jį sau, apgerbdamas jį savo paties 
vardu (greičiausiai dėl vaizduotės stokos), o auginti jį apsiėmė Kate- 
lina, kuplioji fryzietė, gimusi šiaurės šiaurėje. 

Labai greitai, kai Janas sulaukė tokio amžiaus, kad ėmė suprasti 
suaugusiųjų kalbą, jam buvo atskleista jo gimimo paslaptis. Jis tejsi- 
dėmėjo žodį „pamestinukas“, ir šis žodis tebegriaudėjo jam galvoje 
tarsi būgnų dundesys per Šventojo Kraujo bažnyčios procesiją. Guos- 
damas berniuką Van Eikas dažnai pasakodavo jam istoriją apie Mo- 
zę, paguldytą lopšyje, kuris plūduriavo Nile, vėliau patyrusį didingą 
likimą. Bet Janas nelabai geidė didingo likimo, o Zvynas, pratęsian- 
tis Briugės gyvenimą jūros link, tai ne Nilas. 

Nuo tada jis nevadino Van Eiko kitaip kaip „minbeere“ arba „met- 
ru“, ir širdyje atsirado tuštuma. Vėliau, kai Janui ėjo penkti metukai, 
Van Eikas paėmė už žmoną panelę Margaretą Van Huitfangę. Vos 
tik pristatytas jaunajai moteriai (ji buvo dvidešimt metų jaunesnė už 
dailininką), Janas suprato, kad ateitis nebebus tokia laiminga. Ir ne- 
klydo. Jis jai nepatiko. Pirmojo vaiko, Pilypo, gimimas dar pablogi- 
no jų nesutarimą ir privertė jį išsikraustyti iš kambario, kuriame visą 
tą laiką gyveno, į mansardą. Šiandien viskas skyrė jį nuo šitos nenu- 
spėjamos ir audringesnės negu Šiaurės jūra moters. 

Nors iš pradžių Janas kentėjo, jo dvasia labai greitai susigūžė už 
neperžengiamos sienos. Jo nebeveikė nei užgaulės, nei neteisybė, 
nei ujimas. Jis juo kantriau kentėjo, kad Van Eikas jį savotiškai pa- 
laikė. Visada rodė, kad myli jį. Kartais net - o tai buvo šis tas — 
neslėpė, kad jis jam mielesnis už jo paties sūnus. Jis, o ne Pilypas, 
dirbo šalia metro, su juo metras dalijosi savo meno paslaptimis. 
Nusprendė pats pamokyti jį skaityti ir rašyti, įveikti lotynų kalbą, 
tą mokytų vyrų kalbą, o ne siųsti jį į Šventojo Išganytojo ar Švento- 
jo Donacijono mokyklą. Jau būtų galėjęs šimtą kartų jo atsikratyti, 
atiduodamas miestui, kur, panašiai kaip kitus pamestinukus, jį bū- 
tų vežioję vežime per gatves, kad sugraudintų kokią gailestingą sie- 
14. Bet Janas buvo įsitikinęs - ši mintis niekada metrui nė netopte- 
lėjo į galvą. 

Janui patiko jo eigastis, jo mostas, kai jis vogčiomis ranka per- 
braukdavo jam per plaukus. Prikišti jam, ko gero, galėjo tik per di- 


18 


delį santūrumą. Dažnąsyk jį staiga užvaldydavo noras pulti Van Ei- 
kui į glėbį, pajusti apkabinančias jo rankas, nejudėti, šildytis prie jo 
krūtinės. Bet jam neleido kažkas, ko jis neįstengė įvardyti. Vieną 
kartą, per pietus, dailininkas aiškino, kalbėdamas apie pietiečius ir 
šiaurtečius, kad jie labai skirtingai reiškia jausmus. Pirmieji, sakė jis, 
panašūs į didžiules upes, kurios kaip staiga išsilieja iš vagos, taip 
staiga ir išdžiūsta, tuo tarpu antrieji yra upeliai, bet upeliai, kurie 
pastoviai teka ir apvaisina. Van Eikas, matyt, buvo upelis. 

Kaip visi parankiniai, Janas atlikdavo juodžiausius darbus: šluo- 
davo dirbtuvę, mazgodavo aslą, virdavo laką ir klijus, o svarbiausia — 
gamindavo teptukus; tikras lažas. Pradžioje reikėdavo itin kruopš- 
čiai atrinkti šerius, patikrinti, kad jie tikrai naminės kiaulės, balto- 
sios kiaulės, kurias Van Eikas vertino labiau už juodąsias. Paskui tek- 
davo apkarpyti smaigalius, prieš galiausiai juos surišant raišteliu, iš- 
teptu klijais. 

Apskritai Janui labiau patikdavo doroti voverių uodegas. Nors 
sudėstyti jų plaukus į įvairaus storio kuokštelius, o paskui sukišti 
juos į žąsies ar karvelio plunksnos kotelį, nudrožtą iš anksto - iš 
tiesų šis darbas buvo ne ką džiugesnis. 

Grūsti dažus porfyro grūstuvu - taip pat nemenkas triūsas. Da- 
žams sutrinti į miltelius, pripilti į juos šulinio vandens ar virto alie- 
jaus - tam prireikdavo ištisų valandų ir angeliškos kantrybės. Janas 
prisiminė, kaip sykį kiaurą dieną trynė du svarus garansino lako. 
Be to, šis darbas reikalaudavo ir atsargumo. Nuo per didelio alie- 
jaus kiekio galėjo pagelsti pigmentas, ypač grūdant švino baltąjį. 
Panaudojus per didelį dažų kiekį, ant jų dėl oro poveikio galėjo 
nusėsti nešvarumų. Privalėdavai darbuotis greitai, turėti tikslią akį, 
žiūrėti, kad mišinys išliktų ganėtinai skystas, tekėtų akmeniu. Vi- 
sus šiuos veiksmus užbaigus, telikdavo išpilstyti dažus į mažus ala- 
vinius ar stiklinius indelius ir, svarbiausia, gerai juos uždaryti skry- 
nelėje, kad nepatektų dulkės. 

Bet netrukus, po kelių mėnesių, nušvis naujas horizontas. Iš paran- 

kinio Janas pakils į pameistrio rangą. Trylika metų - toks laiko tarps- 
nis buvo privalus visų jaunų dailininkų apmokymui - Van Eikas mo- 
kys jį tonų prasmės, dėsnių ir atskleis jam menų meno paslaptis, am- 
žiams neperprantamas paprastiems mirtingiesiams; šlovingas kelias, 
jeigu jis nori, kad vieną dieną jam pavyktų „šedevras“ - neišvengiamas 
išbandymas tam, kas siekia įsigyti aukščiausią - metro - titulą. Paskui... 
kas žino? Gal ateis šlovė, pripažinimas? Tik štai: ar Janas nori? 


* 


— Petrusai, drauguži! Kokia laimė tave matyti! 

Petrusas Christus atsistojo nuo suolo, ant kurio sėdėjo, ir ištiesė 
šiltą ranką šeimininkui. Buvo ištįsęs, lengvas, vilkėjo mėlynos taftos 
švarkelį — visa jo povyza buvo Van Eiko priešingybė: šisai, truputį 
sukumpęs nuo metų naštos, ant kiaušo užsivožęs klostytą kepuraitę - 
šaperoną, alsavo tiesumu ir branda. Christus nebuvo tikra jo pavar- 
dė, bet pravardė, kurią jam, kai buvo visai jaunas, davė aplinkiniai 
dėl didelio jo gebėjimo tapyti Cbristus-beeld, t. y. šventuosius vei- 
dus. Šiandien jam buvo dvidešimt šešeri, jo skrydžio aušra, o pirmie- 
ji jo kūriniai leido nuspėti neabejotiną talentą. 

— Sėskis... Išgersi taurę vyno? 

— Ne, dėkoju. Gali neatlaikyti mano galva, ir dėl to nukentės mū- 
sų susitikimas. Esu baisiai išvargęs. 

— Spėju, atvyksti iš Barlės. Kelias iš tiesų ilgas. Flandrijoje, nors ir 
koks atstumas, man visados atrodė, kad kelionei nėra galo. Purvas 
žiemą ir dulkės vasarą, rūkai, lietaus šuorai ir įsiutusio vėjo gūsiai — 
viskas, regis, susimokė, kad stabdytų laiką. 

Petrusas pritardamas linktelėjo galva. 

— Užtat, - vėl prabilo Van Eikas, - labai noriu, kad liktum pietauti. 

— Paklūstu su džiaugsmu. Kaip sekasi Margaretai? Vaikams? 

— Vaikai auga kaip ant mielių, žmona darosi geresnė. Vis dėlto 
drįsiu prisipažinti... — jis šnabžtelėjo vaidindamas sąmokslininką: — 

Iš Pilypo ir Pyterio galų gale gabiausias visur kur atrodo esąs Janas, 
mano įsūnis. Po teisybei, Pyteriui dar nėra nė penkerių. Pakalbėkime 
verčiau apie tave. Kas gi atvijo tave pas mus į Briugę? 

— Vienas laimingas demaršas, bent jau tikiuosi. Burgundijos kuni- 
gaikščio pasiuntinys pakvietė mane prisistatyti į Prinsenhotą. Ma- 
nau, kad šis kvietimas susijęs su prašymu, kurį esu padavęs rudenį. 

Petrusas nutaisė sutrikusį veidą, paskui tęsė: 

— Mums, tapytojams, laikai sunkūs. Ypač tiems, prie kurių pri- 
klausau ir aš - dar neišnirusiems iš tamsos. Pragyventi iš tapybos 
nelengva ir vienam žmogui, bet šis reikalas virsta košmaru, kai toks 
žmogus atsakingas už šeimą. Noriu viltis, kad kunigaikštis bus toks 
geras ir suteiks man savo globą. 

- Ak, kaip puikiai suprantu tavo padėtį. Prisipažįstu, man labai 
pasisekė - įsigijau mūsų Flandrijos valdovų palankumą. Vakar - Ha- 
goje, Binenhofe - mane globojo Jonas Bavarietis, šiandien ir jau be- 
veik penkiolika metų tarnauju kunigaikščiui Pilypui. Jis neatsakys 
tau paramos, visi žino, koks jis dosnus ir kaip nuoširdžiai mėgsta 
visa, kas susiję su menu. Tokie tad reikalai, bet tu turbūt žinai, kad jo 
dabar nėra Briugėje ir grįš jis po kokios dešimties dienų. 

— Deja, šią naujieną sužinojau atvykęs. Bet aš palauksiu. Pasirinki- 
mo neturiu. 

— Ar radai kur apsigyventi? Jei ne... 

— Būkit ramus, Briugėje turiu draugą, kuris mane priglaus. Gal ir 
girdėjote apie jį? Jis vadinasi Laurensas Kosteras. 

— Jo pavardė iš tiesų man girdėta. Jis, rodos, ne flamandas, o bata- 
vas? 

— Taip. Kilęs iš Harlemo ir ką tik išsinuomojo namą Briugėje. 

— Kiek supratau, jis domisi tuo, ką kai kurie vadina „dirbtinio“ 
rašto menu. 

— Daugiau negu domisi; ta mintis jį apsėdusi. Jau metų metus ty- 
rinėja, kaip atgaminti tekstą spausdinimu ir kaip panaudoti kilnoja- 
mąsias raides. Yra net įsitikinęs, kad rašto ateitis priklauso nuo tos 

naujosios medžiagos, atėjusios iš Katajaus*, išdirbtos, sako žmonės, 
arabų - popieriaus. 

— Labai įdomu. Visuomet maniau, kad spausdinimas medžio lenta 
jau atgyveno. Lieka išspręsti visas iškylančias problemas. O jų ne- 
trūksta. 

— Tai akivaizdu, bet aš neabejoju, kad Laurensas jas išspręs. 

— O tu? Ką tu dirbi? 

Petruso žvilgsnis neryžtingai blykstelėjo. 

— Nieko, apie ką būtų verta kalbėti. Ieškau. Ieškau savęs. Su stip- 
raus nusivylimo, o paskui džiūgavimo akimirkomis. Bet ar ne tokia 
yra kiekvieno pradedančio tapytojo dalia? 

— Pradedančio ar patyrusio! Man pažįstamos šios nerimasties va- 
landos, graužiančios mums sielą ir verčiančios nuolat viskuo abejoti. 
Tai nenusakoma liga, kurios negali perprasti tas, kas ja nesirgo. Kai 
pagalvoju, kad esama tvirtai įsitikinusių pamokslautojų, esą meni- 
ninkas savo kūryboje neatiduodąs savęs, jis nuo jos atitrūkęs ir šis 
atitrūkimas neleidžiąs jam kentėti! Vienintelis patarimas, kurį leis- 
čiau sau duoti tau - tęsti pradėtą darbą, įnikti į jį, kovoti nenulei- 
džiant rankų. Tik šia kaina sukursi tobulą šedevrą. 

Christui teliko pripažinti šių Žodžių teisingumą. Bet jeigu jam bū- 
tų kilusi pagunda pasiginčyti, jis būtų vis dėlto jai nepasidavęs - tu- 
rint galvoje jų amžiaus skirtumą ir didžiulę pagarbą, kurią jautė Van 
Eikui. Jis neginčijamai buvo didžiausias, „tapytojų karalius“, kaip jį 
pavadino Flandrijos grafas. Tačiau Petrusas niekad nebuvo šalia jo 
dirbęs. Tiek, kiek išmanė apie tapybą, išmoko iš tėvo, Pjero. Kai 
kartą, prieš ketverius metus, pamatė pas vieną Barlės - jo gimtojo 
miesto - notarą Van Eiko drobę, jam tarsi akys atsivėrė. Nuo to lai- 
ko nenurimo stengdamasis susitikti su dailininku. Galiausiai jam pa- 
vyko - per vieną draugą, magistrato tarėją, gyvenusį Briugėje. Tai 
atsitiko maždaug prieš metus. Šlovingių šlovingiausia diena! Dabar 


* Kinijos (Vert. past.) 

jis nepraleisdavo progos atvykti jo pasveikinti ir persismelkti jo ge- 
nijumi. Jis žinojo, kad yra iki kaulo smegenų pažymėtas jo tapymo 
manieros, ir sunkiausia Petrusui buvo atitolti nuo metro, kad nenu- 
siristų į tai, kas blogiausia gali atsitikti dailininkui - į kopijavimą. 

Jis pakeitė temą ir paklausė: 

— Vėl pagalvojau apie kunigaikštį. Jūs tikrai labai jam artimas, tie- 
sa? Esate ne tik jo rūmininkas, bet ir jo rūmų tapytojas. Jo mėgsta- 
mas tapytojas. 

- Iš tiesų, turiu šią privilegiją. Štai kodėl, kai prieš septynerius 
metus Margareta susilaukė savo pirmo vaiko, kunigaikštis pats ne- 
prašomas suteikė mums didžiulę garbę būti jo krikštatėviu. Todėl ir 
pavadinome jį Pilypu. Kodėl klausi? 

Petrusas atsiduso. 

— Nedrįstu prisipažinti. Truputį jums pavydžiu, kad pažįstate tokį 
mecenatą. 

Van Eikas atlaidžiai šyptelėjo. 

— Na jau, Petrusai. Gana liūdėti. Ir tu patirsi, kas yra laimė. Pasi- 
stengsiu. Pakalbėsiu su kunigaikščiu ir užtarsiu tave. Dabar paten- 
kintas? 

Nelaukdamas, kol pašnekovas atsakys, pakilo. 

— Aš noriu valgyti... Tie kvapai, sklindantys iš virtuvės, žiauriai 
trikdo mano mintis. Eikš, eime su manimi. 

Jis garsiai suriko: 

- Janai, Pilypai, Pyteri! Prie stalo. 


Valgomajame sklandė sriubos, uždarytos builiu, ir tirpinto vaško 
kvapas. Nors birželis buvo įsibėgėjęs, ugniakure degė durpių ugnis, 
mėtydama gelsvus atšvaitus ant baldų. Čia ant indaujos su kolonėlė- 
mis kampuose, ten ant drožinėto medžio skrynios, stypstančios ant 
aukštų kojų. Abu vaikai jau sėdėjo už stalo. Janas atėjo paskutinis, 
pasveikino visus rankos mostu, nelaukdamas atsakymo, nes žinojo, 
kad jo nebus, ir atsisėdo Pilypui, vyresniajam, iš dešinės. Pastarajam 

buvo ne ką daugiau kaip septyneri. Tai buvo berniukas stambiais 
blyškiais bruožais, įdubusiais skruostais, amžinai atrodantis susisva- 
jojęs. Na, o Pyteris - gyvas motinos paveikslas: veidas pailgas, plau- 
kai kaštoniniai, lūpos sučiauptos ir smakras tarsi nusklembtas. 

— Mes alkani, mieloji! - šūktelėjo dailininkas, čiupdamas alavinę 
ropinę. - Štai bemaž dvi savaitės, kaip mano pilvas griežia maršą. 
Lisabona ne toks miestas, kad liptų flamandui prie širdies. 

Tarpduryje pasirodė Margareta Van Eik; garuojantis puodas bc- 
veik slėpė jos kyką, vadinamą „avino ragais“. 

— Štai! — pasakė ji, statydama jį stalo viduryje. - Pasakysi man 
ačiū... Niekad dar man nepavyko išvirti tokios gardžios sriubos. 

— Neabejoju. 

Pasilenkęs prie Jano dailininkas pridūrė: 

— Poryt išvykstam į Gentą. Ir... 

— Į Gentą? - pertarė jį Margareta sėsdamasi. - Argi tu neturėjai 
susitikti su kunigaikščiu tuoj pat sugrįžęs iš Lisabonos? 

— Jau sakiau Petrusui. Kunigaikštis išvykęs į kelionę. Grįš tik po 
keleto dienų. 

— Kaip manai, ar jis išmokės žadėtą dovaną? Penkiasdešimt livrų — 
nemenka suma. 

Van Eikas pasikvietė Petrusą už liudytoją. 

— Keistos tos moterys. Kunigaikštis moka man šimtą livrų algos į 
metus; apmokėjo mano namo Lilyje nuomą, namo, kuriame gyvena- 
me, nuomą; dosniai atsilygino už visas mano atliktas jam užduotis ir 
su kaupu apdovanojo mane, kai parvežiau jam Izabelės Portugalės, 
šiandien jo žmonos, portretą. 

Jis parodė pirštu į šešias sidabrines taures, išrikiuotas indaujoje. 

— O paskutinį kartą gavau štai ką... Kaip manai, ar jis dar sko- 
lingas? 

Margareta sudėjo ginklus ir kreipėsi į Petrusą. 

— Kur apsigyvenote? Viešbutyje? 

— Ne, pas draugą, Laurensą Kosterą. 

Ji pakėlė sriubos šaukštą prie jaunesniojo sūnaus burnos žvairuo- 
dama į Janą. 

— Kur buvai šį rytą? Maniau, kad prižiūrės: Pilypą ir Pyterį, kol 
manęs nebuvo. 

- Atleiskite. Užmiršau. Bet Katelina... 

— Katelina negali visur suspėti! Turbūt buvai Sluisoje? 

Jis patvirtino. 

— Norėčiau, kad vieną kartą pasakytum, kas tave ten traukia. Galų 
gale, juk tai tik uostas. 

Jis nutylėjo, tarsi nežinodamas ką sakyti. 

Margareta dėbtelėjo į jį nusivylusiu žvilgsniu ir prabilo staiga įtemp- 
tu balsu: 

— Petrusai, ar jūs žinote apie tuos du nelaimėlius, kuriuos rado su 
perpjautom gerklėm Antverpene ir Turnė? 

— Taip, girdėjau. Baisu. Dvi žmogžudystės per porą savaičių. Ir abi 
aukos - jauni tapytojai. 

Jis pridūrė kreipdamasis į Van Eiką: 

— Man rodos, jūs juos pažinojote. 

- Ir aišku kodėl - Vilemarkas ir Vautersas buvo mano parankiniai. 

— Labiausiai nerimą kelia tai, kad nei minėtų miestų bailams, nei civi- 
liams pareigūnams nepavyko iki šiol susekti nė mažiausio pėdsako. 

— Ir keista, - pridūrė Margareta, - kaip tas žudikas sužaloja savo 
aukas. Jam neužtenka perpjauti gerklę, jis dar prikemša į burną pig- 
mento... 

Ji stabtelėjo, matyt, ieškodama tikslaus termino. 

— Veronos žemės, - paaiškino Petrusas. 

— Kažin kodėl? 

Van Eikas niūriai papurtė galvą: 

— K4 tau atsakyti, mieloji? Tai tikriausiai koks pamišėlis, perėjū- 
nas. Kaip kitaip išaiškinti tokio žmogaus elgseną? 

Petrusas Christus sukrizeno. 

— Žudikas, aišku, turkas. 

- Ką tu nori pasakyti? 

— Kartą, prisimenate, jūs lyginote simbolius ir spalvas. Tą dieną išaiš- 
kinote man, kad krikščionybė pasirinko šviesiai žydrą dangaus karalys- 
tės spalva ir susiejo žalią su žemiškąja bendruomene; o štai islamas ski- 
ria žalią spalvą religijai ir turkio mėlį religinei bendruomenei. Tai štai: ar 
ne žalia spalva yra islamo vėliavos spalva? O turkai ar ne musulmonai? 

— Nematau, kas čia bendra su žudiku! 

— Jo teisybė! - įsiterpė ir Janas. - Juk Veronos žemė žalia! 

Van Eikas suirzęs švystelėjo ranka: 

— Turkai, turkai! Kai jie paėmė Andrianopolį ir šventasis kapas jų 
rankose, visa Europa tirta lyg sena moteris. O iš tikrųjų žmogėdrą 
pasakose mūsų vaikams pakeitė sultonas Muradas todėl, kad jis už- 
grobė Fokėjos alūno kasyklas, atimdamas iš mūsų gydytojų ir dažy- 
tojų jiems brangią žaliavą. Kai kurie mato juos jau prie Konstantino- 
polio, net prie Briugės vartų. 

— Prisipažįstu, kad esu vienas iš jų, - atrėžė Petrusas aistringu bal- 
su. - Tikėkite, jei būčiau gimęs pirmųjų kryžiaus karų laikais, tikriau- 
siai būčiau išplaukęs su narsiaisiais riteriais, keliavusiais į Jeruzalę. 

— Brangusis Petrusai, juntu tavo kalbose jaunystės veržiumą. Betgi 
būta ne tik narsių riterių, žuvo ir daugybė plikšių, bastūnų, skurdžių, 
taip ir nepamačiusių šventojo miesto sienų. Žinok, šiaip ar taip, kad 
dar ne vėlu. Nėra dienos, kad vienas ar kitas mūsų valdovas nepa- 
skelbtų kryžiaus žygio. Aš net sakiau, kad pats kunigaikštis Pilypas 
rimtai apie tai galvoja. Tavim dėtas, pasinaudočiau susitikimo su juo 
proga ir pasiūlyčiau savo paslaugas. 

- Jūs, matau, šaipotės iš manęs. Tačiau žinokite, kad tą dieną, kai 
kris Konstantinopolis, krikščionybei Viduržemio jūroje ateis galas. 

Tapytojas surimtėjo. 

— Puikiai suvokiu, kad palikti šventąjį kapą netikėlių rankose - tai 
tragedija, tačiau lieku įsitikinęs, kad mes, flamandai, turime svarbes- 
nių rūpesčių: išsilaikyti šiame nepastoviame pasaulyje, augti ir puo- 
selėti savo galybę. 

Janas neatlyžo: 

— Tad jūs manote, kad žudikas ne turkas? O aš tikiu, kad taip. 
Cirdėjau, kokie sklinda gandai apie tuos žmones: jie plėšia, vagia, 
degina, žudo. Žmonės sako, kad visur, kur praeina, jie sėja siaubą, jų 
žingsnius lydi baisiausios žiaurybės. 

Pilypas, vyresnysis, pašiurpęs pasiteiravo: 

— Kokios žiaurybės? 

- Atrodo, kad nužudyti auką jiems maža, jie dar praduria jai pilvą, 
išverčia žarnas, paskui sukapoja ją į gabalus ir numeta šunims ėsti. 

Vaizduotės srauto nešamas, jis karštligiškai tęsė: 

- O jei, nelaimei, sučiumpa vaiką, išplėšia jam liežuvį, sugrūda į 
gerklę iki... 

— Gana! - sugriaudėjo Margareta. 

Janas sužiuro į ją nustebęs: 

— Ką aš padariau? 

— Ar nematai, kad varai siaubą vaikams! — ir ji įsakė: - Tuoj pat 
nešdinkis į savo kambarį! 

— Na jau! - užprotestavo Van Eikas. - Juk čia nieko rimta! 

— Reikalauju, kad jis pasišalintų! 

Dailininkas buvo beatšaunąs, bet Janas jau stovėjo - išdidus, iškė- 
lęs smakrą. 

— Šiaip ar taip, aš jau sotus. Labanakt, minen beere. Iki rytdienos. 

Gerklėje jausdamas įstrigusį gumulą, jis nusilenkė Petrusui Chris- 
tui ir pakilo į savo mansardą po pat namo stogu, čia dabar buvo jo 
kambarys. 


Pro lango stiklą buvo matyti dangus, šykščiai nusėtas žvaigždžių, 
ir tekančio mėnulio kampas. Janas užsiropštė ant lovos ir pasistiebė 
ant pirštų galų. Apačioje galėjai numanyti esant gatvę, nugrimzdusią 
į tamsą. Įžiūrimos buvo tik kabančių žibintų šviesos, virpančios prie 
turtingų miestiečių durų. Didžioji gelumbių halė, Briugės pasididžia- 
vimas, stiebė savo įspūdingą fasadą, prisišliejusį prie pastatų, po ku- 

riais glaudėsi dažytojų, audėjų, grūdų seikėtojų cechai. Tyloje su- 
džeržgė nakties sargo tarškynė. Punktualus kaip sargybos bokšto var- 
pai, jis žingsniavo iš lėto, kartodamas savo dainelę: „Ramaus miego, 
gerieji žmonės“. Niūriu kanalo vandeniu čiuožė barža, kurios žibin- 
tas kabojo laivo priekyje. Janas įsivaizdavo, kaip ji tuojau nuplauks į 
rytus už vartų, pylimų, praslinks pro šiaudų spalvos kopų laukus ir 
trobų eiles iki Sluisos, iki laisvės. 

Janas nušoko nuo lovos ir pasuko prie didelės skrynios, papuoš- 
tos vinimis apkalta oda. Kilstelėjo dangtį, panėrė ranką į ten esantį 
šlamštą ir sugniaužė delne mažytę stiklo žvaigždutę. Ne bet kokio 
stiklo. Venecijos jūreivis, jam ją padovanojęs prieš dvi dienas, pasi- 
stengė patikslinti: tai gražiausias pasaulyje žinomas stiklas, mi!lefio- 
ri, išpūstas stiklininkų meistrų rojuje, Murano saloje, Venecijoje. 

Susijaudinęs vėl atsisėdo ant lovos krašto, lengvai kilstelėjo žvaigž- 
dutę ir atsuko ją prieš žvakę, degančią mansardoje. Ir tada pasirodė 
spiečius galerų, plaukiančių iš lagūnos, sumirguliavo daugybė vėlia- 
vėlių. Papuoštos šventojo Marko liūtu, galeros nėrė Bizantijos, Egip- 
to, Flandrijos link. Išniro rūmai, nukabinėti aukso kilimais, jų pa- 
sklidi siluetai kilo į dangaus žydrynę. Bažnyčios dainingais vardais - 
San Lorenco, San Salvadoro, San Nikolo - atkišo jam savo apsides, 
apskritas, kaip pilvai nėščių moterų, sutinkamų Briugės gatvelių raiz- 
gyne. Mozaikų rauda aptaškė jo tamsius plaukus, jis pasijuto nuilsęs, 
bejėgis. Tarsi nugalėtas, griuvo ant nugaros, ir prisiminė Margaretos 
žodžius. „Norėčiau, kad vieną kartą pasakytum, kas tave traukia į 
Sluisą. Galų gale, juk tai tik uostas.“ 

Ar jai suprasti? Žinoma, uostas, bet uostas, atveriąs vartus į laisvę, 
anapus šitos darganų ir lietų plynės; į įlanką, skendinčią saulėje prie- 
šais Veneciją. 

Janui pačiam sau buvo sunku išsiaiškinti aistrą tam tolimam mies- 
tui. Kaip jam kartojo Van Eikas, Venecija tėra Briugės sesuo lotynų 
žemėje. Jos abi gyvena sumerkusios į vandenį kojas, abi pasipuošu- 
sios tiltais. Nors Briugė su keturiasdešimčia tūkstančių gyventojų lenkė 

Veneciją 1r Gentą, ji vis dėlto buvo tokia pat galinga ir turtinga kaip 
Florencija, Londonas ar Kelnas. Na, o Damo ar Sluisos uostai - ar jie 
mažiau kerintys negu jų varžovė Venecija? Ar, kai rugsėjį į Briugę 
atplaukia galeros, iš Flandrijos dangaus nesisunkia tie patys kvapai 
kaip tie, kuriais dvelkia Serenisimos krantinės? 

Šituos kerus jis pajuto turbūt prieš porą mėnesių: Van Eikas buvo 
ką tik baigęs metro Džovanio Arnolfinio portretą iki pusės, Arnolfi- 
nis buvo turtingų Gvidekonio iš Lukos gelumbės namų atstovų. Jam 
tebestovėjo akyse tas keistų proporcijų veidas, ta ilga nosis ir tos 
ausys kaip kopūsto lapai. 

Tą rytą Janas pabudo anksčiau nei paprastai. Nuėjo į dirbtuvę ir, 
stumdamas laiką, ėmė peržiūrinėti baigtus kūrinius. Pastarieji buvo 
rūpestingai sukrauti „katedroje“. Iki šiol jis vis dar nesuprato, ko- 
kiais paslaptingais sumetimais Van Eikas taip pavydžiai saugo šiuos 
paveikslus nuo svetimų akių dar ilgai po to, kai išdžiūna jų spalvos. 
Kai jis užklausė metrą, šisai pasitenkino kažką neaiškiai burbtelėjęs 
ir užsiminė, kad reikia laukti daug savaičių, netgi daug mėnesių, kol 
lentą galutinai bus galima užtepti laku. 

Tą nuostabų kūrinį jis pastebėjo tarp Lukos Šv. Mergelės ir Jano iš 
Leuvo portreto: tai buvo miniatiūra, atlikta :e777pera ant pušinės len- 
tos. Greičiau ne Van Eiko, o sakytum pradedančio tapytojo kūrinys. 
Be to, ant rėmų nebūta šūkio, kurį metras mėgdavo užrašyti: „Als 
ich kann“ - „Kaip sugebu“, - tuo tarpu viename kampe, apačioje, iš 
dešinės ryškėjo nepažįstamas parašas: A. M. 1440. Janas pamanė, 
kad tai turbūt metro brolio Huberto jaunystės kūrinys. Bet neatitiko 
įrašytoji data: Hubertas mirė penkiolika metų prieš šią datą. Beje, 
kodėl jis būtų taip pasirašęs? 

Miniatiūra vaizdavo keistas laives iškeltais ir riestais galais, pana- 
šias į juodus jūros arkliukus. Padengtos Damasko atlasu, aksomu ir 
gelumbe, atausta auksu, irkluojamos irkluotojų, dėvinčių trijų spal- 
vų - oranžinės, šviesiai žydros ir turkio mėlio - šilko rūbais, jos di- 
dingai plaukė išilgai tamsaus nefrito kanalo. Giluminiame plane ryš- 

kėjo kilmingi pastatai, puošti lodžijomis. Jų papėdėje bangavo įspū- 
dinga minia, o palinkusios nuo balkonų grakščios moterys sveikino 
vilkstinę. 

Janas vis dar grožėjosi paveikslu, kai įėjo metras. 

— Iš kur šitas paveikslas? Kas tas A. M.? 

— Nežinau. Jį man padovanojo vienas draugas italas, sutikau jį per 
savo paskutinę kelionę į Neapolį. Kaip jis tau? 

Janas susiraukė. 

— Netobulas. 

- Klysti. Jame jau yra ženklų, bylojančių tapytoją esant talentingą. 

Jis atsiklaupė ir bakstelėjo į miniatiūros centrą: 

— Kaip tave mokiau, temzperos technika beveik neįmanoma mode- 
liuoti šviežiai nutepto paviršiaus. Galėjai daug kartų tuo įsitikinti, 
dažams nudžiūvus sunku išgauti tonus. Tačiau čia mes matome be- 
veik visą ochrų gamą: vandens lygmenyje tamsesnės; pastatų link - 
šviesesnės; drąsus užmojis. Žinoma, visuma nelygi, stokoja meistri- 
škumo, bet jei menininkas jaunas - o aš taip manau - visi jo lūkesčiai 
gali išsipildyti. 

— O kokia atvaizduota vieta? Lisabona? 

— Ne. Serenisima. 

— Serenisima? 

— Taip vadinama Venecija. 

Nuo tos dienos jį tolydžio persekiojo šio kūrinio vaizdinys. Kiek- 
vienąsyk, progai pasitaikius, Janas puldavo į „katedrą“ pasižiūrėti 
miniatiūros. Įsiminė kiekvieną smulkmeną, net nereikšmingiausią. 
Ir šitą jo jaudulį palaikyti jam padėjo iš Pietų atplaukusių jūrininkų 
pasakojimai; jis nepalikdavo jų ramybėje, kai susitikdavo juos Slui- 
soje ar Dame. Šiandien apie Serenisimą jis žinojo daugiau negu di- 
džiuma geografų. 

Pasisotinęs Janas prisitraukė millefiori tarsi glamonę prie skruos- 
to ir nugrimzdo į miegą. 

III 
Florencija, rytojaus diena. 


Lorencas Gibertis trečiąsyk nusišluostė kaktą ir susisielojęs kreipėsi į 
savo pašnekovą, tėvą Nikolajų Kuzietį. 

— Nesuprantu, nieko nesuprantu! Kas geistų mano mirties? Nejau 
būčiau padaręs ką nors nelemta, kas būtų iškritę man iš atminties? 

Kunigas stovėjo prie lango, atsigręžęs į jį nugara. Praleisdamas 
pro ausis skulptoriaus klausimus, jis stebėjo juodai apsitaisiusias fi- 
gūras, trepenančias vienuolyno link. Jų eiseną lydėjo vidudienio saulės 
sudrumsti Arno vandenys. Vandenys, šį birželio mėnesį kaip reta aud- 
roti, kunkuliuojantys, nelyginant tas ką tik užsibaigęs bažnytinis su- 
sirinkimas, kurio metu mėnesių mėnesius grūmėsi vienas prieš kitą 
bizantiečių opumas ir lotynų įžūlumas. 

— Tėve! - šūktelėjo Gibertis. - Ar girdėjote, ką sakiau? 

Kunigas atsigręžė, beveik nenoromis: 

- Žinoma, Lorencai. Bet nerandu atsakymo į jūsų klausimą. Ma- 
no galva, tai buvo greičiausiai nevisprotis, įsivaizdavęs, kad pagarsės 
nužudydamas vieną didžiausių Florencijos menininkų. 

— Nesąmonė! 

Kunigas atsisėdo priešais skulptorių ir giliai atsiduso: 

— Drauguži, ar esama šiame pasaulyje logikos? 

Jis dūrė pirštu lango kryptimi. 

— Ar ką tik pasibaigęs susirinkimas neatspindi viso žmones apval- 
džiusio absurdo? Jo Šventenybė Eugenijus IV beviltiškai stengiasi 
sugrąžinti prarastą krikščionybės vienybę, surinkti Bažnyčios prie- 
globstin bizantiečius ir lotynus. Šie trylika metų buvo - teatleidžia 
man Viešpats - tik didingas ir liūdnas farsas. 

Lorencas Gibertis iš paskutiniųjų stengėsi rodytis atidus, bet sie- 
los gelmėse jam buvo nei šilta, nei šalta dėl tos prelatų ir bažnytinio 
susirinkimo istorijos. Jo galvą vis dar kvaršino to nepažįstamojo, ku- 

ris vos jo nenužudė, vaizdinys. Daugiau iš mandagumo negu iš susi- 
domėjimo pareiškė savo nuomonę: 

- Šventajam tėvui tereikėjo pačiam dalyvauti susirinkime. Visuo- 
met kalti tie, kurių nėra. 

— Jis negalėjo nuvykti. Romoje kilo neramumai, buvo nesaugu. 
Be to, šventasis tėvas sirgo. Šiaip ar taip, vyskupų laikysenos jo 
nedalyvavimu pateisinti negalima. Jie elgėsi itin šlykščiai. Pasinau- 
dodami popiežiaus nebuvimu, paskubėjo įtvirtinti savo viršenybę 
prieš Kristaus vikarą ir pasielgė taip, kaip elgiasi tie, kurių rankose 
aukščiausia valdžia —- sudarė popiežiaus kuriją, paskyrė legatus, iš- 
siuntė pasiuntinius. 

— O Bizantijos atskalūnai? 

— Jie atsisakė keliauti į Bazelį, kur vyko bažnytinis susirinkimas. 
Turėjau nukakti į Konstantinopolį ir įkalbėti juos pakeisti sprendi- 
mą. Turbūt numanote, kad uždavinys nebuvo lengvas. Jie galų gale 
nusileido mano reikalavimams, bet iškėlė vieną sąlygą: gerai, daly- 
vausime susirinkime, bet su išlyga, kad šis vyktų mieste, esančiame 
ne per toli nuo Venecijos. 

— Apskritai prašymas teisėtas žinant, koks pavojus grėsė ir dar gre- 
sia Konstantinopoliui iš turkų. Manau, vyskupai norėjo, jei Kon- 
stantinopolį puls, būti pasirengę skubiai sėsti į laivus ir grįžti į savo 
miestą. 

- Žinoma. Dėl to popiežius nusileido ir pasiūlė Feraros miestą. 
Deja, - štai kodėl aš užsiminiau apie liūdną farsą, - nors dauguma 
lotynų vyskupų suprato šio sprendimo pagrįstumą, saujelė jų, palai- 
komi trijų šimtų dvasininkų, griežtai atsisakė paklusti tam, ką jie 
laikė - dievaižin kodėl - bizantiečių reikalavimu. Šie vyskupai maiš- 
tininkai tiek suįžūlėjo, kad išsirinko kitą popiežių —- Savojos kuni- 
gaikštį. Mes skendėjome visiškame kliedesyje... 

— O tuo tarpu? 

— O tuo tarpu Feraroje su didžiausiomis iškilmėmis išsilaipino Ry- 
tų Bažnyčių patriarchai ir įgaliotiniai. Manėme, kad pagaliau deba- 

tai prasidės, bet, deja, po keleto dienų mieste kilo maras. Jis privertė 
mus susikrauti mantą ir persikelti posėdžiauti į Florenciją. 

Lorenco lūpose švystelėjo sąmokslininkiška šypsena. 

- lr šito dėka mes turėjome laimės susitikti. Matote, nėra to blo- 
ga, kuris neišeitų į gera. Bet prašom pasakoti toliau. Kaip supratau, 
susirinkimas pasiekė galop savo tikslą, ir abi Bažnyčios susitaikė. 

Tėvo Nikolajaus grimasa rodė nusivylimą. 

— Jei norite. Bet niekas nėra išspręsta, aiškiai matau. Bizantiečiai 
sąmoningai vangstėsi įsileisti į teologinius ginčus, slapta vildamiesi 1š- 
gauti iš popiežiaus - o per jį iš Vakarų valstybių - karinę paramą, jei 
juos puls osmanai. Bet jei, nelaimei, vieną dieną Konstantinopolis tu- 
rėtų būti užpultas, o Vakarai pasirodytų nepajėgūs jo ginti ar reikalui 
esant jo atkariauti, šiandien nubalsuotoji vienybė pabirtų šipuliais. 

Lorencas truputį palinko pirmyn labiau susidomėjęs: 

— Leiskite pateikti jums vieną klausimą, tėve Nikolajau. Kodėl jūs 
taip aistringai domitės šiuo reikalu? 

— Todėl, kad esu įsitikinęs: abi Bažnyčios - Rytų ir Vakarų - negali 
toliau gyvuoti išsiskyrusios. Kristaus žodis yra vienas ir nedalomas. 
Nėra dviejų jo skelbiamo mokslo aiškinimų. Abu broliai turi ne vie- 
nas kitą atmesti, o susijungti. O jei norite, kad viską pasakyčiau - 
mano samprotavimas siekia toliau negu skilimo problemą. Galvoju 
apie dvi civilizacijas ir turkų pavojaus akivaizdoje esu įsitikinęs, kaip 
svarbu susipažinti su Koranu, jei norime geriau permanyti Mahome- 
to sūnų filosofiją. Galų gale - ar nepavyko pranašui priversti atšiau- 
rius dykumų gyventojus priimti tiesą, pačią savimi nesuvokiamą? Tre- 
jybė, Dievo sūnaus įsikūnijimas žmoguje - ar neslypi tai savaime is- 
lamo mokyme? 

— Nesutinku su jūsų nuomone. Islamas ir krikščionybė, Rytų ir 
Vakarų pasaulis - prieštarauja vieni kitiems. Juos viskas skiria. 

— Klystate, Lorencai! Tai priklauso nuo jūsų stebėjimo taško. 

Čiupęs popieriaus lapą ir plunksną, jis ėmė piešti geometrinę fi- 
gūrą, stebimas atidžios florentiečio akies. 

— Ką matote? 

— Aišku, apskritimą! 

— Puiku. Įsivaizduokite, kad esate jo centras. Kokia yra jį apibrė- 
žianti linija? 

— Žinoma, lenkta. Bet ką jūs norite pasakyti? 

Apeidamas klausimą, kunigas nupiešė antrą apskritimą, didesnį 
už pirmąjį, trečią ir pagaliau paskutinį, per visą lapą. 

— Dabar, nepamiršdamas, kad vis dar esate centre, pasakykite, kaip 
atrodo jį apibrėžianti linija? 

Lorencas valandėlę sudvejojo. 

— Pasakyčiau, kad ji ne tokia lenkta, lyg ir tiesesnė. Tai ir viskas. 

Nikolajus padėjo plunksną. 

— Tarkite dabar, kad šio apskritimo matmenys tokie pat kaip bega- 
lybės. Kad jis toks didžiulis kaip pasaulis. 

— Aš... 

— Jūs matytumėte ne kreivę, o tiesę! Dabar mes žinome, kad Že- 
mė apskrita. Tačiau horizontas mums rodosi gulsčiai ištemptas siūlas 
po dangumi. Suprantate? 

Jis aistringu balsu pakartojo: 

— Priešingybės iš tiesų tėra regimybė. Jei mes būtume tiek išmin- 
tingi, kad pažiūrėtume į viską iš tolo, tada sankirčiai mums pasiro- 
dytų kitoje šviesoje, ir žmonės baigtų savo bergždžią skaldymąsi. Į 
šį kuklų piešinį pasižiūrėjus peršasi mintis, kad Dievas yra, nors 
pasaulį sudaro priešybės, ir kad faktai, a priori prieštaringi, išvirsta 
dulkele ir gali sudaryti darnią visumą tada, kai matuosime juos be- 
galybės mastu. 

Lorencas linksmai susijuokė: 

— Kartoju jūsų žodžius: ar esama šiame pasaulyje logikos? 

Jis atsistojo ir apkabino pašnekovą. 

— Leiskite man pasišalinti. Turiu pasimatyti su mūsų kunigaikščiu, 
Kozimu. Matot, nors labai stengiuosiu neprarasti šalto kraujo, bet 
baimė tvirtai manyje įsišaknijo. 


34 


— Ko jūs tikitės iš Medičio? 

- Jo milicijos apsaugos. Būtinai noriu ramiai užbaigti baptisterijos 
duris. O tada jau nesvarbu - galiu žūti nuo žmogžudžio rankos. 

- Suprantu jus, drauguži. Dieve jams padėk. 

Likęs vienas, kunigas pavaikščiojo po kambarį pirmyn ir atgal, 
paskui grįžo prie darbo stalo. 

Įsižiūrėjo į apskritimus, permąstydamas savo pasakytus žodžius. 
Po teisybei, jo pasaulėvaizdis pranoko dar ir Rytų ir Vakarų ribas. 
Suvokdamas milžinišką Žemės apimtį ir jos tautų įvairovę, Nikola- 
jus mėgo pasvajoti apie jų priešybių suvienodinimą, apie tolydžio 
atnaujinamus ryšius, kurie nebepaisytų lotynų mąstytojų, su užsispy- 
rimu tvirtinančių, kad jų pasaulis esąs vienintelis sektinas pavyzdys. 
Tačiau Nikolajaus - tikra jo pavardė Nikolausas Krebsas - negalima 
buvo įtarti priklausant Levanto sferoms: jis juk buvo gimęs prieš 
keturiasdešimt metų Kuze, ramiame kaimelyje ant Mozelio krantų, 
tarp Tryro ir Koblenco. 

Kai jis permąstydavo savo praeitį, tardavo pats sau, kad laimė jam 
buvusi palanki. Tebuvo vos šešiolikos metų, kai įstojo į Padujos un1- 
versitetą teisės studijuoti. Bet Paduja davė jam daugiau negu dokto- 
ratą. Ten jis pasinėrė į helenizmo persisunkusią atmosferą. Ten užsi- 
mezgė jo draugystė su Benciu ir šis atskleidė jam to meto medicinos 
žinias, ten taip pat florentietis astronomas Toskanelis supažindino jį 
su matematika ir žvaigždžių stebėjimu. Ši pažintis vėliau įkvėpė Ni- 
kolajui jaudinančių hipotezių. Atkakliai žvalgydamas dangų, jis įsiti- 
kino, įrodyti dar negalėjo, kad Visata juda ir kad Žemė nėra jos cen- 
tras. Jeigu jam vieną dieną pasiseks tai įrodyti, tai, aišku, sukels re- 
voliuciją. Argi netvirtina Bažnyčia, kad Žemė yra branduolys, apie 
kurį sukasi Saulė ir kiti dangaus rutuliai? Argi nerašė apie tai Ptole- 
mėjas savo Almageste? O ar Almagestas nėra žinynas, kuriuo štai jau 
tūkstantis metų dar niekas nesuabejojo? 

Nugara jam perbėgo šiurpulys. Jis nuvijo apokaliptinį regėjimą, 
kurį sukeltų toks paskelbimas iš kunigo burnos. Vėl paėmęs į rankas 

plunksną parašė: „Aš esu, nes tu žiūri į mane.“ Jei nukreipi žvilgsnį 
nuo kito žmogaus, nužudai jį. Ignoruoti visą kitą pasaulį — tai atimti 
jam teisę gyventi. Nikolajus buvo bandęs išdėstyti šias teorijas viena- 
me iš pirmųjų savo veikalų De concordanta catbolica, bet jis eis dar 
toliau. 

Jo mintyse šmėstelėjo Lorenco Giberčio prisiminimas. Florentie- 
čio teisybė: nėra to bloga, kas neišeitų į gera. Jei ne to susirinkimo 
sambrūzdis, jei ne maras, ištikęs Ferarą, šie du vyrai, ko gero, nebūtų 
turėję progos susidraugauti. Vos tik atvykęs į Florenciją, Nikolajus 
nuskubėjo į baptisteriją, kad susitiktų su menininku, kuris jau septy- 
niolika metų darbavosi prie Rojaus vartų ir kurio nuopelnus liaupsi- 
no visa Toskana. Jis nenusivylė. Išvydęs spindesį, kuriuo švytėjo ryti- 
nių durų bronziniai pano, pagalvojo, kad šito auksakalio ranką, be 
jokios abejonės, vedžioja Dievas. Kas gali bandyti nužudyti žmogų, 
apdovanotą tokiu didžiu talentu? Tik proto ligonis. 

Jis dar sykį pavilgė plunksną į rašalinę, tikriausiai truputį per stai- 
giai. Indelis apsivertė, ir rašalas išsiliejo ant stalo beforme srove. Ku- 
nigas tuoj pat šoko gelbėti savo pergamento. Po vienu lapu jis atrado 
šiuos žodžius. Žodžius, brūkštelėtus greita ir nedailia rašysena: 

Liaukis! Sudegink savo raštus, kurie žeidžia šventąją Bažnyčią, ir 
puolęs ant kelių maldauk mūsų Viešpatį atleidimo. 

Jei ne, mirsi... 


Briugė. 


Gaudė visi miesto bokšto varpai. Tai buvo metas, kai audėjai, vėli- 
kai, gelumbininkai - visi šie amatininkai grįš namo. 

Van Eikas lengviau atsiduso. Tyla pagaliau atgaus savo teises šiame 
mieste, kur visą dieną ausis erzina pjūklų džyrinimas, iš piltuvų byran- 
čių grūdų šiužėjimas, šunų amsėjimas - tų, kurie be kaklasaičio sprun- 
ka nuo juos nudobti siekiančių šungaudžių, bondeslagers, kuokos, ir 

tų, kurie priklauso riteriams ir kurių niekas nebūtų drįsęs paliesti, 
kurtinamas žuvėdrų klyksmas, tekėlų dūzgesys, audimo staklių stuk- 
senimas, klumpių bildesys grįstomis gatvėmis ir vežimų dardėjimas. 
Kartais jis gailėdavosi nusipirkęs šitą namą Briugės centre. Per vėlu. 

Pro jo pirštus lėtai nubiro pora Veronos žemės kruopelių. Sąlytis 
su šilta, beveik goslia medžiaga pažadino prisiminimų spiečių: kal- 
vas, apjuostas plačios lygumos, Adidžės upę, apžilpintą saulės, ir tarp 
jų - Veroną, rausvo marmuro miestą. Tai įvyko prieš trejus metus. 
Kunigaikštis jį pasiuntė pas Alfonsą V Aragonietį, tuo metu buvusį 
Venecijos srityje. Sustojęs pailsėti Veronoje, jis susipažino su Antoni- 
ju Pizanelu. Nors jų tapysena buvo viena kitai priešinga, tarp fla- 
mando ir piziečio spontaniškai užsimezgė draugystė. Visiškai įtikėjęs 
nauju draugu, Pizanelas nusivedė jį į Šv. Anastazijos bažnyčią paro- 
dyti jam savo paskutinės freskos. Koks šedevras tas Šventasis Jurgis 
ir princesė! Vyras, moteris, sustingę, pasinėrę į jaudinantį atsisveiki- 
nimą - sukrečiantį išsiskyrimą, kurį iki begalybės pratęsia keistai iš- 
tuštėjęs, nerimastingas miestas, apvainikuotas persiliejančiomis spin- 
dinčių bokštų spalvomis. Ginkluoti kareiviai, kartuvėse kabantys gy- 
vuliai, ir tie statistai, tarsi svetimi tragedijai. 

Mirtis, skausmas, stygius, beprotybė. Amžini menininko palydo- 
vai. Prie Dievo neužsitraukiant bausmės priartėti nevalia - reikia su- 
mokėti duoklę, kaip mokamas mokestis už plaukimą šliuzais. 

Van Eikas, beveik nenoromis, supylė žemės trupinius į indelį ir 
žengė porą žingnių prie lango, atverto į sodą. Dangų gobė miglos 
skraistė. Beveik nebuvo matyti liepos, kurią taip mėgo tapytojas. Švie- 
sa sklido liūdnai blyški, negyva. Tačiau drobė, užsakyta Nikolajaus 
Roleno, laukė paskutinio potėpio. Šis asmuo buvo ne tik vienas įta- 
kingiausių žmonių Portugalijos karalystėje, bet ir pilkoji eminencija, 
svarbiausias kunigaikščio bendradarbis. Tad, tarė jis pats sau, tvirty- 
bės, drąsos, nesvarbu šviesa! 

Buvo bežengiąs prie molberto, tik staiga, suraukęs kaktą, sustojo 
kaip įbestas. Prikišo nosį prie lango. Keista... Išilgai akmeninės tvo- 

ros, skiriančios jo namą nuo kaimynų Vermeilenų namo, šmėstelė- 
jo kažkieno siluetas. Būtų galėjęs prisiekti, kad šmėstelėjo; nebent 
pasivaideno. Nusprendė, kad reikia išsiaiškinti. Išpuolė laukan, įsi- 
siurbė akimis į miglą. Nieko. Nužingsniavo iki sodelio galo. Nė 
gyvos dvasios. Jį tikriausiai apgavo šešėlių žaismas. Gūžtelėjo pe- 
čiais ir grįžo atgal į dirbtuvę. Žengiantį pro duris per slenkstį jį vėl 
persmelkė baimė. Atgręžė žvilgsnį į „katedrą“ ir lengviau atsiduso: 
durys buvo uždarytos; viskas atrodė kaip visada. Nurimęs čiupo 
kiaunės plaukų teptuką ir pamerkė į puodelį. Padvejojo, iškėlęs ran- 
ką, paskui įstabiai tiksliu mostu ėmė kloti atšvaitus ant Nikolajaus 
Roleno brokato mantijos. 


IV 


Atėjęs į Turgaus aikštę, prie Gervės, Janas sulėtino žingsnį, kad ne- 
skubėdamas galėtų pasigėrėti keista mašina. Jam visados didelį įspū- 
dį darė didinga medinė konstrukcija. Lynai, kurie vėjui papūtus su- 
posi tarp dangaus ir vandens, privertė jį atšlyti. Atsarga niekada gė- 
dos nedaro. Išilgai stačiašlaičio stogo ryškėjo koks dešimtis figūrų, 
išsirikiavusių viena paskui kitą, vaizduojančių ilgakojus pelkių paukš- 
čius, dėl kurių šis statinys ir gavo tokį vardą. 

Jo dėmesys nukrypo į du didžiulius kiauravidurius krumpliara- 
čius, įtaisytus pamato kairėje ir dešinėje. Jie nejudėjo. Bet vos pasi- 
rodžius pirmai gabarai, sulig budėtojo ženklu, jie ims suktis, varomi 
vien tik viduje esančių žmonių jėgos. Tarsi automatai, šie kranekin- 
ders, uždaryti mediniame apskritime, valandų valandas tryps vieto- 
je, o virš jų galvų kanapinės virvės leisis laivo denio link, pasiimda- 
mos jo ryšulius. 

Gervė buvo Briugės simbolis, toks pat kaip ir Damo šliuzas. Pana- 
šios į ją nebuvo nei Flandrijoje, nei kitur. Aplinkui šurmuliavo ne- 
įprastas šiam metų laikui bruzdesys. Žmonės plušėjo, stumdėsi, statė 

prekystalius ir pinigų keitimo stalus. Užeigos keitė rūbą, kad tinka- 
mai pasitiktų didįjį įvykį: mugės atidarymą. Šįmet ji neįprastai prasidės 
pavėlavusi net du mėnesius. 

Janas sudvejojo, kokia kryptimi pasukti. Iki varpo, skelbiančio metą 
užsidaryti namuose, dar buvo dvi valandos. Jį nelabai žavėjo grįži- 
mas į namus Nev Sen Žilio gatvėje. Van Eikas tikriausiai pasinėręs Į 
Roleno portreto tapybą, ir jo pašnekovais bus tik Pilypas, Pyteris ir 
Margareta. Pastaroji, matydama jį dykinėjant, žinoma, pasinaudos 
proga užkrauti jam vieną tų lažų, kuriuos tik ji sugebėdavo išgalvoti. 

Ne. Jis iš tiesų neturėjo noro taip anksti grįžti. O be to, ta baisi 
tuštuma sieloje, kamuojanti jį nuo ryto. 

Aplinkui mediniai fasadai, langai su perdaliniais aidėjo ilgesingu 
ūžesiu, kuris paskui slopo ant lygių Rejės vandenų. Staiga jis ryžosi. 
Nužingsniavo išilgai Burgo aikštės, patraukė pagal Rozero krantinę, 
išvinguriavo per gatvelių raizgyną ir vėjo pašiauštais plaukais išlindo 
prieš Vaterhalę. Iškilęs virš Rejės trobesys buvo jūrų gyvenimo židi- 
nys šiame mieste. Čia atplaukę gabarai iškraudavo prekes, paimtas iš 
galerų, kurios dėl savo per didelės grimzlės turėdavo sustoti aukštu- 
pyje, prieuosčiuose. Taip pat čia, sustoję planšyras prie planšyro, jie 
pasikraudavo Ipro ar Poperingės gelumbių, laužtų akmenų iš Turnė 
karjerų 1r dar daugybės kitų dalykų. 

Seniai stebėdamas jų manevrus, Janas sužinojo, kaip vadinasi kiek- 
vienas laivas 1r net kokiais mokesčiais kiekvienas jų apdedamas: lo- 
seboigas, skarbuaza, hegbotas, skuta... Nors jie skyrėsi dydžiu, irk- 
lais ir vairu, jų bendra savybė buvo ta, kad jie galėjo nuplaukti iki 
Briugės centro, iki Turgaus aikštės, ten, kur nebūtų galėjusi priplaukti 
nė viena galera. Vaterhalėje buvo taip pat luotų, kuriais jūs galėda- 
vote, pagal savo norą, paplaukioti upe ar nukeliauti net iki Zvyno 
įlankos. Janas nusižiūrėjo vieną jų - jis ruošėsi atsistumti nuo kranti- 
nės. Šoko į luotą ir vos neįkrito į vandenį. Pasikeiksnojęs jūrininkas 
liepė sėstis ant suolo. 

Oras buvo švelnus, Rejės vingiai menkai tepasišiaušę bangelė- 

mis, kurias kėlė ten ir atgal siuvančios valtys. Jie praplaukė pro Šv. 
Valburgos bažnyčią ir teismo raštinę. Netrukus išniro Šv. Išganyto- 
jo varpinė, atšiaurus moterų vienuolyno siluetas, palinkęs virš Amū- 
ro ežero, ir didžioji mašina, skirstanti geriamąjį vandenį į viešus 
šulinius. Toliau - šliuzas. Vos tik dvigubiems šliuzo kameros var- 
tams užsivėrus, septyni uždoriai išpylė savo vandenis - putojan- 
čius, kunkuliuojančius. Bangų nešama valtis nejučiomis pakilo dan- 
gaus mėlynės link. Iš vienos pusės stiepėsi Briugės sargybos bokš- 
tas, iš kitos didžiuliai Termeideno, Ostkerkės ir Lisevėgės bokštai, 
nelyginant švyturiai išsirikiavę pakrante. Šliuzą perplaukę jie įsuko 
į Lyvą, kanalą, vedantį į Sluisą. 

Sluisa - tai sapnas atviromis akimis... 

Aplink uostą banguojančios kopos taškė ant jūros paviršiaus pa- 
stelinius šešėlius. Tolumoje, anapus įlankos, virpėjo atvira jūra ir ho- 
rizonto linija, kurią nematomi pirštai tarsi ištempė iki begalybės. Čia 
Janas jautėsi tikrai gyvenąs, čia į jo kūną smelkėsi viskas. Druskos 
kvapai ir drėgna rūkų glamonė, burių pliaukšėjimas ir jūreivių šūkš- 
čiojimai, duslus dundesys, laivo korpusui atsitrenkiant į užtvaras, ir 
ilgesingas bangų teškenimas: viskas jam buvo stebuklo šaltinis. Jis 
griuvo ant medinio borto, iškėlė pėdas į viršų ir iki valiai sotinosi jį 
supančiu gyvenimu. 

Vienas jūrininkas pasakė kartą šį sakinį, išlikusį jam atmintyje: 
„Laivai kaip žmonės, kiekvienas turi savo istoriją...“ Šitas kogas su 
savo šaukšto pavidalo nosimi ir didele keturkampe bure, pririšta prie 
ilgosios rėjos, žinoma, turi savo istoriją. Iš kokios pasaulio šalies jis 
atplaukia? Veikiausiai iš Fryzų salų, o gal iš Baltijos jūros. Tikra yra 
viena: jis yra beveik išnykusios laivų šeimos palikuonis, nes Sluisoje 
vis rečiau ir rečiau gaudavai pamatyti kogą. Šito negali pasakyti apie 
tuos danų laivus, atpažįstamus tarp visų iš savo apkalos, apie tuos 
laivus su bokšto formos jutu, besipuikuojančius uosto, kuriame bu- 
vo registruoti, antspaudu: Jarmuto, Duvro, Hastingso, La Rošelės. 

Nuo to laiko, kai ėmė bastytis po uostą, Janas iš pirmo žvilgsnio 

gebėjo atpažinti laivo kilmę. Tarp tų skiriamųjų ženklų svarbiausi 
yra vantai: jei jie aprūpinti skridiniais ir ilgais skrysčiais, laivas gali 
būti tiktai lotynų; jei su horizontaliais lynais, tai laivas iš Šiaurės. 
Tarp kitų išaiškėjusių paslapčių Janas ypač įsidėmėjo tą, kurią jam 
atskleidė kartą vienas jūreivis portugalas - apie tą stulbinamą išradi- 
mą, kuris vadinamas „magnetiniu akmeniu“ ir pasižymi gebėjimu 
krypti į šiaurę. Tai dėl jo laivai nebepasiklysdavo apniukusiu oru ir 
nakties metu. Šiuo akmeniu daugiausia naudojosi Viduržemio jūros 
jūreiviai; Šiaurės laivai jį įsitaisė tik vienas kitas; plaukiodami negi- 
liais vandenimis, jie orientavosi pagal svambalą. 

Janas vėl nukreipė žvilgsnį į prieplauką ir į laivus. Kai pagalvoji, 
kad šiam pasauliui gresia pavojus vieną dieną išnykti! Tą dieną mirs 
Sluisa ir Briugė kartu. Senieji jūreiviai, tie, kurie moka skaityti iš 
putų, tai žino. Jie žino, kad baisi negalė diena iš dienos, savaitė po 
savaitės ėda jūros dugną, kad įlankos tyko siaubingas galas: užneši- 
mas smėliu. Paskutinėmis žiniomis valdžia numatė kasti kanalą Blan- 
kenbergės link. Bet ar tas planas išvys kada nors dienos šviesą? Nors 
jūros dugnas čia nuolat valomas, kai kurie locmanai jau baiminasi 
įplaukti į Zvyno įlanką. Kiti pranašauja, kad jei ir toliau jūros dug- 
nas bus užnešamas smėliu, jie bus priversti gabenti krovinius, skirtus 
miestui, lichteriais, ko gero, net vežimais! Koks likimas laukia Briu- 
gės be Jūros? Jis įsivaizdavo uostą, surytą smėlio, ir galutinai ant 
seklumos užsėdusių galerų nekropolius. Pasaulio pabaiga. 

Bet šiandien Briugė ir Sluisa dar gyvos. Vien tik šiuo metu uoste 
snūduriavo apie trisdešimt laivų. Po teisybei, ne kažin kas. Kitais lai- 
kais Janas suskaičiuodavo daugiau nei keturis šimtus, tik vieno jūros 
potvynio metu! Ir tai dar ne kažin kas, palyginti su tuo didingu įvykiu — 
Venecijos galerų sugrįžimu. Jos atplaukdavo rugsėjo pradžioje... 

Jos grįžta... Pakrantėje garsiai gaudžia visi varpai. Horizonte iš- 
nyra galeros. Mažučiai taškeliai, pasimetę jūroje, jos ima didėti, vir- 
sta tvirtovėmis. Aure jos! Ne toliau kaip už keleto kabeltovų, ir aiš- 
kiai matyti vyrai, plušantys ant denių, pergalingas šv. Morkaus liū- 

tas, išsiuvinėtas ant šilkinių vėliavėlių. Vilkstinės priekyje išdidžiai 
plaukia laivas flagmanas, ir Sluisa, susijaudinusi, įsitempusi, tėra tar- 
si mylimojo laukianti moteris. Kiek jų? Dešimt? Dvidešimt? Nesvar- 
bu skaičius, nes jūs žinote, kad to, kas yra jų triumuose, pakaks jūsų 
svajoms likusią metų dalį. 

Po ilgų klajonių, kurių metu jos apiplaukė Ispanijos, Portugalijos ir 
vandenyno pakrantes, jos užtvindys miestą aukso ir sidabro srautais, 
Kipro vynais, Finikijos audiniais, Vengrijos kailiais, medvilne - neap- 
dirbta ir suverpta, vašku, pasakiškų kvapų aromatais, gumiarabiku, 
šilkais ir Venecijos stiklais, Narbonos medumi ir Gaskonės vynu. Pra- 
slinks ruduo, žiema, flotilė kantriai lauks sugrįžtančio šiltojo metų lai- 
ko. Vieną rytą ji vėl išplauks į Serenisimą. Po metų grįš. Tikrai. 

O tiksliai - mažiau negu po dviejų mėnesių... 

Janas staiga sutrikęs pašoko. Po paraliais! Jis visai užmiršo užeiti 
pas mesirą Kornelį pasiimti Van Eiko užsakytų pigmentų. Puolė prie- 
plaukos link ir meldė šventąjį Bovaną atsiųsti jam baržą, išplaukian- 
čią į Briugę. Kur buvo jo galva? 

Tą valandą, kai vaikinukas įžengė į Aklojo Asilo gatvę, saulėly- 
dis plaikstėsi aplink sargybos bokšto strėlę, ir lengvutė migla drai- 
kėsi po lipnų grindinį. Tarsi stengdamasis apsisaugoti nuo nemato- 
mo pavojaus, Janas prisispaudė prie krūtinės skrynelę, pasiimtą iš 
Kornelio, ir paspartino žingsnį; jis baiminosi tos valandos, kai dan- 
gus dvejoja. 

Priėjęs skliautą, permestą per du žemus namus, jis tarėsi pastebė- 
jęs pro vieną langą su perdaliniais provokuojamai į jį žiūrinčią figū- 
rą. Lygiai tą akimirką už kažko užkliuvo jo koja. Jis prarado pusiau- 
svyrą, krito kniūpsčias ir, trinktelėjęs kakta į žemę, pasijuto betysąs 
leisgyvis gatvėje. Keikdamasis, plūsdamasis atsikėlė, surado savo bran- 
giąją skrynelę ir ėmė ieškoti, kas čia kaltas dėl jo griuvimo. Iš pra- 
džių nieko neįžiūrėjo; gatvė skendėjo prieblandoje. Paskui pastebėjo 
koją. Apmauta minkštos odos pėdkelnėm, ji kyšojo iš sienos įdubos. 

Janas atšlijo per žingsnį, jo akys nuslydo pėdkelnėmis, liemene, 

krūtine aukštyn iki veido. Siaubingas reginys privertė jį atšokti atgal 
taip smarkiai, kad jis ir vėl vos nepargriuvo. 

Tai buvo vyro veidas - baisus, persigandęs savo pačio mirties. Be 
kančios, atsispindinčios jo sudarkytuose bruožuose, siaubingiausias 
buvo žvilgsnis. Skeleto žvilgsnis. Nieko neregintis žvilgsnis. Išbady- 
tos akys, pritvinkusios sukrešėjusio kraujo, stebeilijo į Janą su tokia 
įstanga, jog vaikas tarsi pajuto jas skverbiantis jam į sielą. 

Gerklė perrėžta sulig kaklu, lavonas susmukęs, pečiais atsirėmęs į 
akmenį, išsekusio girtuoklio poza; rankos pasigailėtinai kybo išilgai 
kūno. Tarsi vienas tų ryšulių, užmirštų rūke ant Sluisos krantinių. Šį 
makabrišką reginį papildė viena itin įdomi smulkmena: iš vyro bur- 
nos biro žalzgani milteliai, kuriuos Janas be vargo atpažino - Vero- 
nos žemė. 

Suakmenėjęs jis neįstengė atplėšti akių nuo reginio, spoksojo į jį 
nesveikai apžavėtas. Pirmą kartą matė negyvėlį. Nors jam visados 
rodėsi, kad tai ne itin smagus reginys, šis negyvėlis įkūnijo blogiau- 
sius jo būgštavimus. Kas tai? Suskambo sargybos bokšto varpas, su- 
kaukšėjo klumpės, artėjančios prie Aklojo Asilo gatvės, ar dulksna 
virto liūtimi? Jis vienu gaistu atgavo nuovoką ir jėgas - nešti kuda- 
šių, sprukti kuo toliausiai nuo žmogaus išdurtomis akimis. 

Dar niekad tikriausiai atstumo, skiriančio jį nuo Nev Sen Žilio 
gatvės, nebuvo nubėgęs taip greit. Atsidūręs prie durų, keletą kartų 
Iš visų jėgų pasibeldė. Po begalinio laukimo durys atsivėrė, pasirodė 
Margareta, prisirišusi prikyštę, įsisprendusi rankas į šonus. Nužvel- 
gė jį su nuostaba, atmiešta priekaištu. Nespėjo šūktelėti iš pasipikti- 
nimo, nes jis įsiveržė į vidų, leidosi strimgalviais per prieškambarį, 
uždusęs įlėkė į dirbtuvę. Rado ten Van Eiką ir Petrusą Christų. 

— Metre Van Eikai! Aš jį mačiau. Negyvėlį. Išdurtomis akimis... 
Aš... 

Tapytojas suraukė kaktą. 

— Ką čia paistai? Paprastai tu neieškai pasiteisinimo. Ar žinai, ke- 
linta valanda? 

— Prisiekiu, tai tiesa! Mačiau jį, tikrai mačiau! 

Van Eikas persimetė apdairiu žvilgsniu su Petrusu ir čiupo vaikui 
iš rankų skrynelę: 

- Pirmiausia padėkime šį lobį į saugią vietą. Dabar atgauk kvapą ir 
paaiškink, koks čia reikalas. 

Susijaudinęs Janas įsileido į smulkų savo nuotykių apsakymą, steng- 
damasis nieko nepraleisti. Kai baigė, jo pašnekovo veidas jau buvo 
pasikeitęs. Lengvabūdiškai nusiteikęs pirmomis akimirkomis, dabar 
jis surimtėjo. 

- Iš tikrųjų... jis artėja. Antverpenas, Turnė, šiandien Briugė. 

Suvokęs, kad temsta, įsakė: 

— Petrusai, pašviesk. Nieko nebematyti. 

Jaunuolis skubiai uždegė visą eilę žvakių, išdėstytų geltono vario 
indeliuose, ir pareiškė: 

- Ir šį kartą vėl mūsų brolijos žmogus... 

Van Eikas paprieštaravo. 

— Nagi, mielasis! Net jeigu tai ir tikėtina, mes dar nesame tikri. 

Pasakė tai nepakeldamas balso, bet jo tvardymasis bylojo apie di- 
delę įtampą. 

Vėl prabilo: 

— Kas gali pastūmėti žmogų žudyti tapytojus? Jeigu tai tikrai tapy- 
tojas. Kodėl? 

Petrusas tarytum dvejojo. 

— O... jei atsakymą žinote jūs? 

— Ką sakai? 

— Kalbėjome apie tai vakar vakare. Pirmosios dvi aukos nebuvo 
jums nepažįstamos. Ar galėtų tarp jų ir jūsų būti ryšys? 

- Žinoma, tas ryšys yra: ir jo vardas tapyba. Štai ir viskas. 

Petrusas prasižiojo, norėdamas atsakyti, bet Van Eikas tęsė pra- 
dėjęs: 

— Beje, jei šito žudiko galvoje būtų kokia nors sąsaja, padaryčiau 
vieną vienintelę išvadą: artimiausias taikinys - aš. 

— Ne, ne... - sumizgo Petrusas. - Tai ne... 

- Šiaip ar taip, kokiam galui spėlioti, ko nežinome. Ir, kaip jau 
sakiau, dar neįrodyta, kad trečioji auka yra mūsiškis. 

Jo tonas buvo beveik toks pat rimtas, kai pridūrė: 

— Geriau pažiūrėkime, ką mums Janas parnešė iš Kornelio, ir pra- 
šykime Dievą, kad nieko nebūtų sudaužęs krisdamas. 

Padėjo skrynutę ant darbo stalo, atsargiai ją atvožė ir parodė apie 
dešimtį įvairiaspalvių flakonėlių, užkimštų kamštinio ąžuolo kamš- 
čiais. Paėmė vieną jų ir iškėlė prieš žvakės šviesą. Liepsna tuoj pat 
atsimušė stiklinėje sienelėje, įkvėpdama gyvybę gražios rudos ochros 
grūdelių pasauliui. 

— Gėrėkis, Petrusai, kokia nuostabi šitos degintos Sienos žemės 
kokybė! Ji išskirtinė. Turiu pripažinti, kad tas sukčius Kornelis netu- 
ri lygaus sau, kai reikia sumedžioti gražiausius pigmentus. 

Čiupo kitą flakonėlį, švytintį puikiu žydru mėliu. 

— Esu tikras, kad nežinote, iš kur kilęs šis stebuklingas lazuritas. O 
jis atkeliavęs iš mums šiandien žinomo pasaulio galo, iš tokios tolimos 
srities, kad norint ją pasiekti reikėtų turbūt keliauti metų metus. Ba- 
daskano! Sakoma, kad akmenį į Veneciją atgabeno labai seniai Veneci- 
jos pirklys, vardu Markas Polas. Šis pigmentas yra tokio nepaprasto 
tvarumo, jog aš leidžiu sau pasvajoti jame esant amžinybės dalelyčių. 

TIylomis Van Eikas ištraukė vieną po kito flakonėlius ir išdėliojo 
juos prieš save: juodąją spalvą, išgautą iš sudegintų vynuogienojų, 
Sinopo raudonį, Neapolio geltonį, terra rosa, auripigmentą... 

— Paprastiems mirtingiesiems spalva tėra spalva. Mes, tapytojai, 
žinome, kad kievienoje jų slypi užkoduota kalba, kad kiekviena jų — 
atskira asmenybė. Pasitenkinti tik išore - tai tarti, kad visi mūsų dro- 
bių niuansai neatskiriami nuo trijų spalvų motinų: mėlynos, raudo- 
nos ir geltonos, o mes matome, kad deriniai, gaunami panaudojus 
dvi spalvas motinas, niekada nepajėgs varžytis su natūraliai spalvo- 
tais pigmentais, kuriuos mums dosnia ranka teikia gamta. 

Nutilo, norėdamas pažiūrėti, kokį įspūdį daro jo žodžiai. Bet bu- 

vo visiškai aišku: nei Petrusas, nei Janas jo iš tikrųjų nesiklausė. Ber- 
niuko veide dar ryškėjo siaubas, patirtas prieš valandėlę. 

— Mano dėstymas, matyt, ne per daug jus žavi, - tarstelėjo Van 
Eikas. 

— Klystate, - paprieštaravo Petrusas. - Bet netrukus suskambės 
varpas, skelbiąs metą užsidaryti namuose. O Laurenso namai kitame 
miesto gale. 

— Suprantu... 

Jis ėmė dėlioti pigmentus į skrynelę ir pridūrė: 

— Eik nebegaišdamas. Patekti sargybiniams į nagus ne kažin koks 
malonumas. 

Petrusas skubiai atsisveikino su šeimininku ir pasišalino. 

Van Eikas įdėjo paskutinį flakonėlį ir suniurnėjo, tarsi balsiai gal- 
vojąs Žmogus. 

- Žinoma, gyventi Briugėje šiuo metu nelabai smagu... 

Paklausė Janą: 

— Neužmiršai, kad rytoj auštant iškeliaujame į Gentą? Tikiuosi, 
oras ten nebus toks slogus... 

Patižusios lygumos ir jūrų potvyniai, atkaklūs priešiškos jūros žval- 
gai, kurie diena iš dienos stengiasi atsikeršyti pergalingiems polde- 
riams. Eilės tuopų, pervargusių nuo kovos su vėjais. Begaliniai mo- 
notoniškas kelias, vyniojąs savo kaspiną beviltiškai plokščio hori- 
zonto link. Virš visa ko — baimė, kad iš už kurios nors gyvatvorės 
iššoks grėsmingieji „odlupiai“. Šie plėšikai, vadovaujami didžiojo Rod- 
rigo iš Vilandrado, ne tik užgrobė Šarljė, pavertė jį savo lindyne, bet 
jau daugiau kaip metai apdėjo mokesčiais tokius svarbius miestus 
kaip Niuji ar Osonas. Žmonės porino, kad net valstiečiai sudarinėją 
su jais sandėrius. Paskutinėmis žiniomis kunigaikštis, kuris, įsitrau- 

kęs į diplomatines dvikovas, iki šiol buvo palikęs jiems laisvas ran- 
kas, dabar parodęs ketinimą pasiųsti savo dalinius prieš šitas visuo- 
menės atplaišas. Kol kas, šiaip ar taip, keliai saugiausi buvo žiemą. Ir 
ne be pagrindo: tada jie beveik neišvažiuojami. 

Taigi Janui ir Van Eikui tikrai palengvėjo širdis, išvydus smingantį 
į viršų Gento sargybos bokštą — pilką, stačiakampį bokštą, remiantį 
balzganą dangų. 

Miestas, įsitvirtinęs už savo fortifikacijų, drėkinamas ramių Liso 
vandenų, iš pažiūros atrodė prabangus ir giedras, bet po šia praban- 
ga ir giedra slėpėsi maištinga ir nesutramdoma dvasia. Kunigaikštis 
pats ją savo kailiu patyrė, kai pareikalavo, kad Flandrijoje apyvarto- 
je esantys pinigai būtų perlydyti ir iš jų pagamintos naujos aukso ir 
sidabro monetos, trečdalį šitų ekiu svorio perimant į Burgundų iždą. 
Gentiečių reakcijos nereikėjo ilgai laukti: prasidėjo staugiančios ei- 
senos, buvo užpultas kalėjimas, išskersti magistrato tarėjai. Kunigaikš- 
tis galiausiai buvo priverstas sumažinti apetitą ir pasilaikyti savo skry- 
niose tik septintą dalį flamandų monetų svorio. Taigi Gento gyveni- 
mas susidėjo iš sukrėtimų, maištų, kuriuos pertraukdavo atlyžio 
laikotarpiai. 

Šventojo Jono bažnyčia buvo įsiterpusi tarp halės ir tvirtovės, pri- 
klausančios tolimam vietos didikui, apylinkės žmonių pramintam Že- 
raru Velniu tikriausiai dėl keistai rudos jo odos spalvos. Van Eikas, 
pasikabinęs per petį odinį maišą, pakilo šventoriaus pakopomis ir 
sustojo prieš portalą. Sakytum dvejojo: eiti vidun ar ne. 

— Kas jums? - sunerimo Janas. 

Dailininkas, pajutęs svaigulį, pakėlė ranką prie kaktos. 

— Su šia vieta susiję tiek prisiminimų. Tai, ką aš išgyvenau čia, 
užtušavo mano atmintyje ištisas kertes, kad įsirėžusi teišliktų joje 
mano gyvenimo esmė: altorius ir Hubertas, mano brolis. Neži- 
nau, ką iš mano kūrinių išlaikys tapybos istorija, bet, man rodos, 
jeigu ji turėtų ką nors išsaugoti, tai būtų čia, Šventojo Jono baž- 
nyčioje. 

Van Eikas giliai įtraukė oro ir įžengė į vidų. Sustojęs prieš didįjį 
altorių, uždegė ten esančias žvakes, ir iškart sutvisko visos pasaulio 
grožybės. 

- Žiūrėk! 

Dvylika ąžuolinių lentų, dvylika atlapotų sąvarų žėrėjo šlovinga 
didybe. 

Nuo audinio klosčių iki ištvinkusios gyslos, nuo fontano bronzos 
iki jaudinančio trapaus nėrinio - viskas alsavo didinga tobulybe, die- 
višku dvelksmu. Dar niekados per visą savo trumpą gyvenimą Janas 
nebuvo stojęs į akistatą su tiek grožybių iš karto. Dievas, rojus, pra- 
garas, kuriuo jam išūžė ausis Katelina - jie visi buvo čia. 

Tereikėjo ištiesti ranką, ir jie - tavo. 

— Tai... tai nuostabu, - suvapėjo jis. 

Epitetas jam pasirodė silpnas. Bet kokie žodžiai būtų galėję nusa- 
kyti tą kūrinį? 

— Eikš arčiau. Atskleisiu tau vieną šio retabulo - didžiojo altoriaus 
antstato — paslaptį. Atidžiai įsižiūrėk į šitą sąvarą. Ar matai tuos du 
raitelius? 

Janas dūrė pirštu į jaunesnįjį: 

— Šitos išsiplėtusios šnervės, šitas iškilus antakių lankas... Bet juk 
tai jūs! Šiek tiek įkūnesnis negu autoportrete, kurį nutapėte prieš 
kelis mėnesius. Bet tikrai jūs! 

— Tu žvitrus stebėtojas. Tiesa, per tą laiką truputį sulysau. Tai tų 
nuolatinių kelionių kunigaikščio reikalais kaltė. 

— O kas tas vyresnis vyras? 

— Mano brolis Hubertas. Dvidešimčia metų už mane vyresnis. 

Jis perbraukė smiliumi iš kairės į dešinę toliau kalbėdamas: 

- Šis retabulas, matai, yra esmė viso to, kas surašyta mūsų Evange- 
lijose. Centre, apačioje, po Šventosios Dvasios skleidžiamais spindu- 
liais, aukai paruoštas avinėlis lieja savo kraują į kieliką. Sąvaros kai- 
rėje simbolizuoja Teisingumą; dešinėje - Nuosaikumą. Kaip gali įsi- 
tikinti, peizažas galiniame plane neturi nieko bendra su mūsų plyne. 

Tai Viduržemio kraštų augmenija, ją man įkvėpė mano viešnagės Iberų 
pusiasalyje. O ten, viršutinėje dalyje, centre - amžinasis Tėvas. Dic- 
višką figūrą supa Švenčiausioji Mergelė ir šventasis Jonas Krikštyto- 
jas. Iš vienos ir kitos pusės, nuogut nuogutėliai, mūsų pirmieji tėvai: 
Adomas ir Ieva. Darbą užbaigę, suvokėme, kad mes nutapėme dau- 
giau kaip du šimtus asmenų. 

— Mes? - nustebo Janas. 

- Brolis ir aš. 

Van Eikas atsiklaupė, praskleidė savo odinį maišą ir išsitraukė kiau- 
nės plaukų teptuką, sandariai uždengtą indelį ir Venecijos terpenti- 
no flakoną. Nustėrusio Jano akivaizdoje jis ėmė skiesti indelyje esan- 
čius sidabro baltus dažus. 

— Bijojau, kad dažas nebūtų išdžiūvęs - Dievui dėkui. 

Patenkintas savo mišiniu, ištiesė teptuką Janui. 

— Imk. Klausyk mano nurodymų. 

Berniukas tarėsi blogai supratęs. 

- Bet aš beveik nemoku piešti! 

— Ne apie piešimą kalbu. Sėskis ant žemės. Tu rašysi tekstą, kurį 
tau diktuosiu - čia, apačioje, sąvaros išorinėje pusėje. 

Nesistengdamas suprasti, Janas pakluso. 

- Pictor Hubertus e Eyck major... - lėtai pradėjo Van Eikas. 

Drebančia rašysena berniukas uoliai vedžiojo žodžius ant medžio 
paviršiaus. Jis taip bijojo apsirikti, kad tas kelias eilutes rašė begali- 
niai ilgai. 

— Baigta, - paskelbė dailininkas. - Gali atsistoti. 

Janas nuo prakaito išrasojusia kakta pusbalsiu išlemeno: 

- Pictor Hubertus e Eyck major guo nemo repertus incepit. Pon- 
dus guod Johannes arte secundus frater berfecit Jodocus Vijd prece 
fretus. Versus sexta mai vos collocat acta tueri. 

— Tai neįtikėtina! - šūktelėjo pritrenktas. 

Sukaupęs visą dėmesį į rašymą, jis tik dabar suvokė šių žodžių 
prasmę: 

— „Tapytojas Hubertas Van Eikas, kuris laikomas nepranokstamu, 
pradėjo, o Janas, kuris jam neprilygsta, didįjį darbą užbaigė ir iš Jo- 
dokuso Vijdo gavo užmokestį. Šiuo užrašymu šeštoji gegužės diena 
kviečia jus ateiti pažiūrėti kūrinio.“ 

— Iš visko atrodo, tu ne toks blogas lotynistas, kaip maniau. 

— O kas tas Jodokusas Vijdas? 

— Gento tarėjas, Šv. Jono bažnyčios tarybos narys. Jis altoriaus 
fundatorius. 

— Jei gerai supratau, jūs laikote save neprilygstančiu broliui? 

— Jis buvo mano mokytojas. Mūsų visų mokytojas. Visko, ką ži- 
nau, mane išmokė jis - be jo būčiau niekas. 

Janas parodė į retabulą: 

— Niekas? 

— Didžiuma šitų sąvarų ne mano, bet Huberto darbas. Tik štai aš 
taip priartėjau prie jo meno, kad niekas negali mūsų atskirti. Jo ran- 
ka tapo mano ranka, jo meistriškumas - mano meistriškumu. Štai 
kodėl šiandien aš norėjau jam pareikšti pagarbą. Nenoriu, kad būsi- 
mosios kartos man nepelnytai priskirtų tai, kas priklauso tiek pat 
kitam. Aš prisidėjau prie šito šedevro, bet esmė yra Huberto. Beje, 
reikalas nesibaigia tik altoriumi. Daug paveikslų, nutapytų mano bro- 
lio ranka, gali vieną dieną būti priskirti man. 

Jis tęsė su tam tikra įtampa: 

— Yra kitas kūrinys, po teisybei, ne toks reikšmingas kaip altorius, 
bet ir jis gali būti priskirtas man. 

— Kas? 

— Maldaknygė; ją Hubertui užsakė Vilhelmas IV. Jo miniatiūros 
nepakartojamos. 

— Aš niekad nemačiau jos ant jūsų lentynų. Kur ji? 

Van Eikas paslaptingai nusišypsojo: 

— Saugioje vietoje. 

— Tai yra? 

— Saugioje vietoje... 

Nebuvo prasmės spyriotis. Jau seniai Janas įprato į šitas paslaptis, 
kurioms dailininkas, regis, jautė ypatingą pomėgį. 

Jaunuolį užliejo jaudulys. Jis jautėsi ir sukrėstas Van Eiko pasipa- 
sakojimu, didžiavosi, kad tasai patikėjo jam savo meilę broliui, ir 
gėrėjosi tokiu nusižeminimu. 

— Tai, ką jūs ką tik padarėte, teikia jums garbę. Bet aš vis dėlto 
manau, kad jūs esate tapytojų karalius. Jūsų brolis buvo - galbūt - 
genijus. Bet niekas negali priartėti prie genijaus - nebent tik tas, kas 
pats yra genialus. Net jei turėčiau rytoj tapyti, dirbti iš peties, pasi- 
aukoti kūnu ir siela menų menui iki mirties, aš niekad jums neprilyg- 
siu. Turiu ne kažin kiek gyvenimo patirties, bet, gyvendamas šalia 
jūsų, padariau išvadą, kad meno pasaulyje esama dviejų rūšių kūrė- 
jų: žmonės ir „kiti“. Jūs priklausote „kitiems“, metre Van Eikai. Pri- 
siekiu jums! 

Dailininko lūpomis slystelėjo ilgesinga šypsena. Jis palinko prie Ja- 
no, suspaudė jam smilkinius delnais ir ilgai į jį žiūrėjo. Jo bruožuose 
atsispindėjo užslopintas jaudulys, kuris paveikė berniuką daug labiau 
negu visi žodžiai. Atrodė, kad visa tai, ko nė vienas iš jų negebėjo 
pasakyti per tuos trylika metų, buvo išsakyta staiga šiuo nebyliu dialo- 
gu. Van Eiko veide ryškėjo liūdesys, užgulęs jį sa Huberto mirties pri- 
siminimu, liūdesys, į kurį vaikas įsijautė taip nuoširdžiai, jog jis tik dar 
labiau skaudino širdį. Būta jame tų klausimų, tų abejonių, kurie ka- 
muoja menininką gyvenimo saulėlydyje. Jano lūpose virpėjo žodis, 
kurį jis taip ilgai slėpė giliai savo viduje ir kurį dabar visos jo sielos 
gyslelės skatino išlaisvinti. Jis ištarė vienu atsikvėpimu: 

— Tėve... 

Van Eiko žvilgsnį užvilko šydas. Jis prisitraukė vaikinuką prie sa- 
vęs ir ilgai laikė jį prispaudęs, netardamas nė žodžio. Jiems nereikėjo 
susitarti, nes ir vienas, ir kitas žinojo, kad nuo šiol nei laikas, nei 
išsiskyrimas neturės jiems jokio poveikio. 

Van Eikas atsiplėšė, pasiėmė savo indelį, teptuką ir Venecijos ter- 
pentiną: 

— Eime. 

Jie netruko susirasti „Raudonojo Gaidžio“ užeigą, kur metras bu- 
vo įpratęs apsistoti. Davęs užsakymą užeigininkui, jis atsilošė, nuga- 
ra atsirėmęs į sieną, susimąstė. 

Salėje kalbos buvo trankios, atsidavė alumi bei bordo vynu. Nors 
magistrato buvo uždrausta, bet iš tarškėjimo, sklindančio iš vieno 
užmaskuoto salės kampo, galėjai spėti, kad kai kas žaidžia triktrak 
partiją, o gal net kauliukais. Tamsa pynėsi su šviesa, ir iš šitų ūkų 
niro įraudę audėjų veidai, išblyškę milo vėlėjai, mokytos notarų fi- 
zionomijos, pilvoti pirkliai ir bankininkai lombardai. Tarp linksmų 
balsų nežymiai pleveno šlapimo kvapas, skleidžiamas prijuosčių, ku- 
rių nenusirišo kai kurie netašyti odų dažytojai baisingai ištepliotais 
mėlyna ir indigo spalva pirštais. 

— Sakyk, Janai, - paklausė staiga dailininkas, - ar tu laimingas 
pas mus? 

Nustebintas berniukas kurį laiką delsė prieš atsakydamas: 

— Taip. 

Jis paskubėjo patikslinti: 

— Todėl, kad esate jūs. 

- Žinai, Margareta gali kartais atrodyti šiurkšti, bet nereikia ant 
jos pykti. Jai užeina negeras ūpas. Man rodos, sielos gilumoje ji tave 
myli. 

Janas liūdnai šyptelėjo. Jam geriau patiktų, kad ši meilė, jeigu ji 
tikra, apsieitų be tokio atspalvio. 

— Atvirai šnekant, ji niekados nemylėjo manęs kaip motina. Kaip 
myli Pilypą ir Pyterį. 

— Mano supratimu, tu per daug iš jos reikalauji. Motina yra moti- 
na. Jos niekas nepakeis. 

- Tėvo taip pat. Tačiau... 

— Ką? 

Janas nudelbė akis, nedrįsdamas kalbėti toliau, paskui beveik mal- 
daujamu tonu paklausė: 

— Jūs mane mylite, tiesa? 

Van Eikas stipriai suspaudė paauglio ranką: 

— Myliu tave, Janai. Taip, kaip myliu Pilypą ir Pyterį. 

Stengdamasis išsivaduoti iš per stiprios įtampos, jis tarstelėjo pri- 
sidengęs sąmoju: 

— Bet aš - dailininkas su visais šio pašaukimo nesaikingumais! 

Janas, krimsdamas kvietinės duonos kriaukšlę, šiek tiek šiurkšto- 
kai pasiteiravo: 

— Kaip manote, ar mano tėvai gyvi? 

Van Eikas nustelbė perbėgusį virpulį: 

— Ką sakai? 

Janas pakartojo klausimą. 

— Ką galiu atsakyti? Manau, kad taip. 

— Dėl tėvo - nežinau. Bet motina tikrai gyva. Esu net įsitikinęs, 
kad ji gyvena Briugėje. 

Van Eikas žvelgė į jį sutrikęs. 

— Kaip tu gali taip tvirtai teigti? 

— Todėl, kad kai kuriomis dienomis jaučiu, jog ji šalia, taip arti, 
kad galėčiau ją paliesti. 

— Na štai! Neįsivaizdavau, kad tau į galvą lenda tokios mintys. 

— Tačiau lenda. O kai ima per ilgai grumdytis galvoje, mane pa- 
gauna pyktis. 

Jis nutilo, kaip per daug prasitaręs žmogus. 

- Tęsk toliau, - padrąsino jį Van Eikas susidomėjęs. - Kodėl pyktis? 

— Ar prisimenate Liliją? 

— A... taip. Tą katę, kur priglaudėme? Taip? 

— Taip. Kai ji atsivedė kačiukų, atsimenate, kaip ji juos globojo; 
kai tik bandydavau juos iš jos atimti - išleisdavo nagus. Matot... — 
užbaigė paauglys su kartėliu, - net gyvuliai nepameta savo mažylių. 

Dailininkas ne iš karto atsakė. Jis pakėlė alaus bokalą, pakreipė, 
kad sutviskėtų jo alaviniai šonai, ir perbraukęs pirštu pastatė atgal 
ant stalo. 

— Klysti, Janai. Kiekvienas, kas teisia nežinodamas, klysta. Ką ži- 
nai apie tą moterį? Nieko. Tam tikru požiūriu tai būtų pasmerkti 
vieną iš mano drobių, apie kurias būtum iš paskalų girdėjęs, bet jos 
nematęs. Tu su panieka kalbi, kad ji tave pametė... Žinok, kad toks 
pametimas kartais gali būti gražiausia meilės apraiška. 

Jo balsas sutvirtėjo ir staiga, su netikėta jėga kapodamas žodžius, 
jis ištarė: 

— Nesmerk, Janai! 

Paskui pridūrė: 

— Ypač savo motinos! Motinos niekada negalima smerkti. Kas gali 
žinoti, kokį ji išgyveno sielvartą? 

Berniuko vyzdžiai patamsėjo. Jo bruožai buvo jau nebe vaiko bruo- 
žai. Juose galėjai įžvelgti suaugusio Žmogaus rimtį. Jis tylėjo susimąs- 
tęs. Jo mintys nuklydo į naktis, kai jis bandydavo mintyse susikurti 
matinės odos, kaštoninių vyturų apjuostą veidą, varno sparno juo- 
dumo plaukus, tokius kaip jo plaukai; ji būtų galėjusi panėšėti į vie- 
ną tų moterų, kurias buvo matęs paslaptingojoje Venecijos miniatiū- 
roje, atrastoje dailininko dirbtuvėje. Į naktis, kai jis ištisai vaizduo- 
davosi virš jo palinkusį siluetą, glostantį jam galvelę, ligi jis užmigs, 
ir esantį šalia, kai jis pabus. 

— Gal jūsų teisybė, - prisipažino Janas pagaliau. - Tiesą pasakius, 
man nebūtų kilę šių klausimų, jei... 

— Ką? 

- Jei Margareta dėtųsi mylinti mane. 

Van Eikas nerado ką atsakyti. Jis įsmeigė į berniuką akis ir leido, 
kad už jį prisipažintų tyla: Margareta buvo šykšti meilės. 

Jie baigė valgyti, neištarę nė žodžio. Pasinėręs į savo mintis, Janas 
beveik nepastebėjo, kad Van Eikas retkarčiais sutrikęs dėbčioja į jį. 
Kai jie stojo iš užstalės, susiruošę eiti į savo kambarį, dailininkas 
persigalvojo: 

— Sakyk, tu nori miego? 

— Nelabai. 

— Juo geriau. 

Jis apsigręžė ir pasuko durų link. 

— Ber kur jūs einate? 

— Pasivaikščioti. Oras malonus, vasara tetrunka vieną dieną. Pasi- 
naudokime ja. 

Lauke iš tiesų tvyrojo švelnus vakaras, be jokio debesėlio, dosnus 
Flandrijos vakaras, liovęsis meilintis kanalams ir varpinių pamatams. 
Jie patraukė nosies tiesumu per gatveles ir nejučiomis atsidūrė prie- 
šais Šv. Jono bažnyčią. Van Eikas sustojo. Janui toptelėjo, kad alto- 
rius ir vėl šaukia metrą, bet šisai, ilgai žiūrėjęs į pastatą, parodė į 
dangaus skliautą: 

— Matai, Janai, nors ir kas atsitiktų, tark sau, kad ten aukštai yra 
žvaigždė, kuri rūpinasi kiekvienu iš mūsų. Žmogus niekados nesti iš 
tikrųjų vienas. Arba jei esti, tai dėl to, kad sušlubuoja atmintis. 

Jis pridūrė kiek pakimusiu balsu: 

— Nuo rytdienos pradėsiu tave apmokyti. 

Berniukas krūptelėjo: 

— Ar manote, kad galėsiu tapti pameistriu, kaip Petrusas ir kiti? 

— Daugiau. Padarysiu tave didžiausią iš jų. 

Jis seniai svajojo, kad ta valanda išmuš. Dabar, kai ji išmušė, jautė- 
si išdidus ir sykiu pasimetęs. Ir į galvą jam savaime atėjo klausimas, 
dažnai jį kamuojantis: ar pateisins jis Van Eiko svają? 


Kai auštant jie leidosi į kelią, rytų vėjas, pakilęs taip pat su aušra, 
siūbavo tuopų viršūnes. Kai atvyko į Nev Sen Žilio gatvę, virš Briu- 
gės siautėjo tikra audra. 

— Grįžome ne per anksti, - burbtelėjo Van Eikas. 

Vos jiems peržengus namų slenkstį, prie jų puolė Margareta su 
nerimu veide. 

— Janai, — ištarė ji susijaudinusi, - tavęs laukia civilis agentas, nori 
su tavim pakalbėti. 

— Sekmadienį? Kokiu reikalu? 

— Nieko nežinau. Jis nenorėjo nieko man sakyti. 

Van Eikas apmaudžiai susiraukė: 

— Ar ne mano buvo teisybė, kai sakiau, kad gyventi Briugėje šiuo 
metu nelabai smagu. 


VI 


Vyrui iš pažiūros buvo penkiasdešimt. Labai orus, tvirto sudėjimo, 
jaučio sprandu, nepaprastai mėlynų akių. Kaip flamandas, keistai 
matinio gymio, vilkėjo juodos spalvos švarką, siekiantį pusę šlau- 
nų. Galvą dengė bebrenos kepurė plokščiu dugnu, mesdama ant 
nosies šešėlį. 

Paveiktas lankytojo stoto, Janas apžiūrinėjo jį, tarsi milžiną, pa- 
sprukusį iš pasakos. 

— Aš vadinuosi Idelsbadas. 

Labai žemu, slopiu tembru kalbėjo toliau. 

— Mane siunčia Menikenredės bailas. Jei neprieštaraujate, norė- 
čiau su jumis pakalbėti. 

— Menikenredės bailas? Dėl ko? 

— Jūs žinote, kad užvakar vakare įvyko žmogžudystė. 

— Deja, taip. Man net rodos, jog aš pirmas apie ją sužinojau. 

Van Eikas pataršė Janui plaukus: 

— Lavoną aptiko mano sūnus. Ar žinoma jo asmenybė? 

- Sliuteris. Nikola Sliuteris. 

— Sliuteris? Siaubinga! Bet ar neprivalo šiuo reikalu rūpintis Briu- 
gės valdžia? 

— Iš dalies. Auka buvo Menikenredės pilietis. Jis tik trumpam bu- 
vo sustojęs Briugėje. Be to, jo šeima, palaikanti su bailu Van Peivelde 
ypatingus santykius, nori suprasti, kas atsitiko. Van Peiveldė paprašė 
ir gavo Briugės burmistro sutikimą, kad man būtų suteikta teisė vesti 
tyrimą vietoje. 

Jis siekė atrišti savo kapšelį: 

- Turiu dokumentą, pasirašytą pagal visus formalumus. Jeigu jūs... 

Van Eikas sustabdė jo ranką: 

- Klausykite, minbeere, nesuprantu, kuo čia dėtas aš. 

Idelsbadas nustebęs sumirksėjo: 

— Ar nebuvo Sliuteris jūsų mokinys? 

— Teisybė. Bet daugiau kaip prieš penkiolika metų! Beje, tada aš 
gyvenau Lilyje. 

— Vis dėlto galėtumėte man apie jį papasakoti. Be to, ne vien apie 
Sliuterį kalbama. Dar yra ir tie, kurie buvo nužudyti Turnė ir Antver- 
pene. Tikriausiai girdėjote... 

Jis paskaičiavo ant pirštų. 

— Vilebarkas, Vaudersas. Visi jie lankė jūsų dirbtuvę. Numanote, 
kad tokiu atveju... 

— Sutinku, puiku, - nusileido Van Eikas nenoromis. - Tačiau leis- 
kite man patikslinti. Tai ne Vilebarkas ir Vaudersas, bet Vilemarkas, 
Vautersas. Tiek to! Prašau eiti paskui mane. Jausimės patogiau vidu- 
je. Įspėju, daug laiko skirti jums negaliu. 

— Pažadu, aš neužtruksiu. 

Atsigręžė į Janą: 

— Jo liudijimas gali būti reikšmingas, ar neturite nieko prieš, kad 
jis eitų su mumis? 

Dailininkas pratiesė ranką berniukui: 

— Eime, gerai? 


Van Eikas pasiūlė milžinui taburetę, o pats įsitaisė ant suolo su 
porankiais. 

— Pašau priminti man savo vardą. 

- Idelsbadas. Tilis Idelsbadas. 

Janas vos neprunkštelėjo: 

— Tilis? Kaip tas didvyris, Tilis Išdaigininkas? 

Vyras skėstelėjo rankomis parodydamas, kad jis bejėgis. 

— Aš čia niekuo dėtas. Mano tėvas nuoširdžiai garbino tą persona- 
žą. Ilis Ulenšpygelis atstovavo visoms jam brangioms dorybėms: 
laisvei, teisingumui, drąsai. 

— Vis dėlto būtų galėjęs parinkti kitą vardą, - tarstelėjo Van Eikas, 
nenoromis pralinksmėjęs. - Jei pradėtume apie reikalą... 

— Puiku. Kiek laiko Sliuteris dirbo jūsų dirbtuvėje? 

— Apie penkerius metus. 

— Dėl kokios priežasties jis iš jūsų išėjo? 

— Kiek prisimenu, jo šaukėsi susirgęs tėvas. 

— Kaip manote, ar galėjo jis įsigyti priešų? Ar padaryti ką nors, kas 
galėjo sukelti norą atkeršyti? 

— Kai jis pradėjo savo mokinystę pas mane, jam buvo vos keturio- 
lika. Ar tikėtina, kad tokiame amžiuje kas nors galėtų sukelti tiek 
neapykantos? Tokį didžiulį įtūžį, jog šis pastūmėtų žmogų jus nužu- 
dyti praėjus penkiolikai metų? 

— Bet jis tarpais grįždavo į Briugę. Žinoma, bandė su jumis pasi- 
matyti. 

— Kiek žinau, ne. 

— Keista. Darbuojasi šalia jūsų daugiau kaip penkerius metus, lan- 
kosi Briugėje 1r nesistengia su jumis susitikti? 

— Gal ir ketino? Iš kur man žinoti? 

— Kada matėte Nikola Sliuterį paskutinį kartą? 

— Prieš kelis mėnesius. Tris, penkis, neatsimenu. 

— Tai svarbu. Pasistenkite prisiminti. 

Dailininkas nekantriai į jį dėbtelėjo: 

— Minbeere, gal geriau pasakytumėte, kur jūs taikote? 

— Aišku, noriu surasti žudiką. 

— Manote, kad jis slaptosi pas mane? 

Jo pašnekovas pasitenkino pakartojęs, bet tvirtesniu balsu: 

— Kada matėte Nikola Sliuterį paskutinį kartą? 

— Po galų! Aš atsakiau! 

— Atleiskite! - šūktelėjo Janas. - Aš atsimenu. Mes susitikome jį 

Burgo aikštėje. Tai buvo Šventojo Kraujo procesijos dieną. Jis, regis, 
taip skubėjo, kad vos manęs neapvertė. 

Van Eikas vangiai tarstelėjo: 

— Tavo atmintis aiškiai geresnė negu mano. 

Jis apdovanojo milžiną blankia šypsena: 

— Štai. Atsakymą gavote. 

— Ar jis jums nieko ypatinga nepasakė? 

— Nieko. Tik užsiminė apie savo būsimas vedybas su jauna floren- 
tiete, kurią sutiko keliaudamas po Italiją. Paerzinau jį dėl liepsningo 
ir nenuspėjamo pietų kraštų moterų temperamento ir išgyriau šiau- 
rės moterų rimtį. Palinkėjau laimės, ir mes išsiskyrėme. 

— Suprantu... 

Vėjelio atneštas į kambarį staiga plūstelėjo šleikštus kvapas. 

— Valtis su atmatomis, - paaiškino Janas su pasibjaurėjimu. 

Kanalu plaukė atviras luotas su savo kasdieniniu kroviniu: kiaulė- 
mis, naminiais gyvuliais, išputusiais nuo vandenų, ir pūvančia aug- 
menija — su visu tuo, ką surinko naktiniai kanalus valantys traleriai. 

Idelsbadas smalsiai paklausė: 

— Vadinasi, Sliuterį radai tu, berniuk? 

- Taip. Aklojo Asilo gatvėje. Ėjau namo. 

— Gal prisimeni kokią ryškesnę smulkmeną? Ką nors ypatinga? 

— Jam buvo perpjauta gerklė, o burna prigrūsta Veronos žemės. 

— Veronos žemės, - pakartojo Idelsbadas su moksliška intonacija. 

Tylėjo, mėlynas akis įsmeigęs į Jano akis. 

— O prieš tai ar nepasiėmei skrynelės su pigmentais? 

Janas sumirksėjo: 

— Taip, bet... 

— Jie buvo skirti man, - patikslino Van Eikas. - Jeigu būtumėte 
užmiršęs — esu dailininkas. Tas, kas jus informavo, turėjo pasakyti, 
kad tarp pigmentų, kuriuos buvau užsakęs, nebuvo Veronos žemės. 

Idelsbadas nusilenkė su pagarba, ir nebūtum galėjęs pasakyti, ar ji 
apsimestinė, ar nuoširdi. 

- Žinau, kas jūs, mi1beere. Ar nesate jūs vadinamas „tapytojų ka- 
raliumi“? 

— Nesuprantu vieno dalyko! Kodėl dėjotės nežinąs, kad Sliuterio 
lavoną atrado Janas? Jūs tai žinojote, nes apklausėte Kornelį. 

— Nieko panašaus. Jei aš iš tiesų apklausiau Kornelį dėl pigmentų, 
nei jis, nei aš nežinojome, kad čia įpainiotas jūsų sūnus. 

— Pradedu nesusigaudyti. 

— Ar ne iš jūsų aš tai sužinojau? „Lavoną aptiko mano sūnus.“ Tai 
juk jūsų žodžiai. 

— Tegu. O Sliuteris? Iš kur žinojote, kad jis buvo mano mokinys? 

— Jo šeima. Primenu jums, kad mane siunčia jie. Ir nors Briugė 
didelis miestas, ji vis dėlto yra ir kaimas. 

Jis pakeitė temą: 

— Ar jūs tikite sutapimais? Trys negyvėliai, visi trys jūsų mokiniai. 
Pripažinkit, kad yra pagrindo klausinėti. 

Van Eiko pirštai sugniaužė porankius. 

— Jūs užsiminėte apie sutapimus. Tai vienintelis paaiškinimas. 

— Ar buvote neseniai nuvykęs į Turnė 1r Antverpeną? 

Dailininkas atrėžė su ironija: 

— Kokio tikitės atsakymo? Ar nebuvo Vilemarkas nužudytas Ant- 
verpene? O Vautersas Turnė? - skubiai pridūrė su apsimestiniu prie- 
kaištu: —- Na jau, na jau, mimbeere, šiek tiek rimčiau. Ne, aš niekad 
nesu lankęsis tuose miestuose. 

— Tačiau jūs daug keliaujate. 

— Iš tiesų, turiu šią silpnybę. 

— Kokiais tikslais? 

— Man rodos, tai ne jūsų reikalas. 

— Buvote ir Portugalijoje... 

— Tikriausiai žinote, kad buvau ten siųstas kunigaikščio Pilypo nu- 
tapyti infantės Izabelės portreto. 

— Tarp kita ko, labai daili moteris. Vis dėlto ši kelionė įvyko prieš 
keliolika metų. Kiek žinau, jūs ką tik grįžote iš Lisabonos. 

Dailininkas užsisklendė tyloje. 

- Jūs iš tiesų ką tik grįžote iš Lisabonos? 

Atsakymo vis dar nebuvo. 

Milžinas valandėlę patylėjo, paskui vėl prabilo: 

— Jei neprieštaraujate, norėčiau apžiūrėti jūsų dirbtuvę. 

Šį sykį tariama Van Eiko ramybė 45 karto išgaravo: 

— Apie tai negali būti kalbos! Niekas, išskyrus mano artimuosius, ne- 
turi teisės ten įžengti. Štai jau dešimt metų, kai esu įsigijęs miesto pilie- 
tybės teisę ir nenoriu, kad su manim būtų elgiamasi kaip su svetimšaliu! 

— Įdomu, kad paliečiate šią temą. Įsivaizduokite, prieš ateidamas 
pas jus peržiūrėjau miesto registro knygas. Jūs ten neįrašytas. 

— Ką jūs sakote? 

— Teisybę. Nieko neradau, tik 1434 metų rugsėjo mėnesio devintą 
dieną įrašytą vardą ir gimimo vietą, tą pačią kaip jūsų: Janą. Bet Janą 
iš legės, gimusį Maseike, Liežo srityje. Van Eiko - jokio pėdsako. 

— Nesąmonė! Aš taip pat gimęs Maseike 1r užmokėjau už piliety- 
bės teisę: tiksliai dvylika livrų. Visa tai juokinga. Šiaip ar taip, į mano 
dirbtuvę kojos jūs neįkelsite. 

— Būkite protingas. Bailas turi neribotus įgaliojimus. 

Dailininkas pašoko: 

— O Van Eikas turi jų dar daugiau! Niekas, girdėjote, niekas ne- 
šniukštinės po mano asmeninį gyvenimą! O dar mažiau po mano 
kūrinius. 

— Smarkiai klystate. Bailas... 

— Nusispjaut man ant bailo! Pasakysite jam nuo manęs, kad jei jis 
užsispirs, reikalų turės nebe su manimi, o su kunigaikščiu. Aišku? 

— Labai aišku. Žinau apie jūsų ryšius su Burgundu. Esate artimas 
žmogus galingiesiems, minbeere, tai didžiulė galia. Vis dėlto nesupy- 
kite, kad kreipiuosi į jūsų sąžinę. 

— Esu pats savo sąžinės teisėjas. O dabar - būsiu jums dėkingas, jei 
paliksite mano namus. 

— Jūs savo būsto šeimininkas, minbeere. 

— Šeimininkas! Metras Van Eikas! 

Jis parodė pirštu į duris, ir Janas pastebėjo jo ranką drebant. 

Milžinas ištarė lediniu tonu: 

— Pagarba. Bet aš sugrįšiu... 

Ir tyčia pabrėžė paskutinį žodį: 

— Minbeere. 

Klausydamasis užsidarančių didžiųjų durų aido Van Eikas susi- 
griebė: 

— Arba tas tipas beprotis, - burbtelėjo jis, - arba nesuvokia, ką 
daro, o tai vis tas pats. 

Sugniaužė kumštį ir užbaigė valdingu balsu: 

- Tilis Idelsbadas... Šitą vardą kunigaikštis įsimins! 

Janas nieko nepasakė. Jam atmintin grįžo sakinys, kurį ištarė va- 
kar Petrusas Christus: „Ir šį sykį vėl mūsų brolijos žmogus...“ Iš kur, 
velniai griebtų, jis galėjo žinoti, kad tai dailininkas? Iki šio policinin- 
ko apsilankymo niekas to nežinojo. Pagaliau - Aklojo Asilo gatvės 
negyvėlis juk galėjo būti bet kas. Iš kur jis žinojo? 

Jis prasižiojo, vos susilaikė dailininko nepaklausęs, bet į virtuvę 
įpuolė Margareta, priviliota iš kambario sklindančio šauksmo. 

— Kas atsitiko, mielasis? Jūsų pyktis turbūt nuaidėjo iki Burgo aikštės! 

— Tai to storžievio kaltė! Jis mane iš vėžių išmušė. Kas per maniera 
klausinėti! Klastingai, beveik stačiokiškai! 

Ji nukreipė kaltinantį pirštą į Janą: 

— Drįstu tikėti, kad tai ne dėl jo. 

— Dėl manęs? 

— Ramiau, mieloji, ko tu kimbi? Janas neturi nieko bendra su šiuo 
reikalu. 

Jos veidas vis dėlto reiškė abejojimą: 

— Gerai, gerai. Mat iš šito berniuko gali visko tikėtis. 

Apsisukusi ant kulnų, pridūrė: 

— Laikas į bažnyčią mišių. Pavėluosime. 

Drama jų laukė sugrįžus iš Šv. Klaros bažnyčios. Priėjęs prie durų, 
dailininkas įkišo raktą į spyną ir tuoj pat sumetė, kad šito nereikėjo: 
durys jau buvo praviros. 

— Kas... - suniurnėjo jis. - Nejau Katelina būtų užmiršusi užrakinti. 

Eidamas pirmas, peržengė per slenkstį, užplūstas niūrios nuojau- 
tos. Kažkas neįprasta tvyrojo ore. 

— Katelina! 

Jo šūksnis liko be atsako. 

— Katelina! 

— Ji gal turguje, - šnibžtelėjo Margareta. 

Van Eikas paspartino žingsnį. 

— Dieve mano... 

Grindys buvo nuklotos lempų skeveldrų, indauja išplėšta ir šešios 
sidabrinės taurės, kunigaikščio dovana, dingusios. Sukrėstas jis me- 
tėsi į kitus kambarius. Visur vyravo neįtikėtina netvarka; sakytum 
namą būtų pakėlęs uraganas. Iš sudraskytų čiužinių virto pūkai, dra- 
bužiai mėtėsi kas kur. Bet dirbtuvėje buvo dar blogiau - pigmentai 
išbarstyti, indeliai išvartalioti, molbertai sulaužyti, medžio lentos su- 
skaldytos. Viename dirbtuvės kampe tirtėjo Katelina surištais riešais 
ir kulkšnimis, susigūžusi, pakulų kamuoliuko, įsprausto į burną, iš- 
kreiptomis lūpomis. 

— Viešpatie, susimylėk! — sustaugė Van Eikas. 

Puldamas prie tarnaitės, įsakė Margaretai: 

— Išsivesk vaikus! 

Jis ištraukė pakulų kamštį iš burnos ir padėjo merginai atsikelti. 

— Kas atsitiko? 

Ji žagtelėjo, pabandė kažką pasakyti, nepajėgdama sutramdyti kū- 
ną krečiančio drebulio. 

- Nusiramink... Dabar viskas gerai. 

Janas stovėjo kaip įbestas tarpduryje, susijaudinęs stebėjo sceną, 
buvo įsitikinęs, kad jie įžengė tiesiai į siaubingą sapną. 

— Kas atsitiko? - pakartojo Van Eikas. 


63 


— Nepatikėsite. Į namus įsiveržė trys vyrai vos kelioms minutėms 
po jūsų išėjimo. Išgirdau žingsnius. Pamaniau - ponia Margareta bus 
kažką užmiršusi. Vos išėjusi iš virtuvės, susidūriau akis į akį su jais. 
Nespėjau susigaudyti, kas vyksta, vienas iš vyrų puolė prie manęs, 
jauniausias, su piligrimo lazda rankoj. 

— Tu nori pasakyti — su lazda? 

— Ne, - pabrėžtinai pakartojo Katelina, - su piligrimo lazda. Ži- 
note, tokia savotiška lazda, kurios galas yra obuolio pavidalo ir ku- 
rią nešioja svetimšaliai piligrimai. 

— Pasakok toliau... 

— Bandžiau sprukti. Žmogus trenkė man per galvą. Viskas susvy- 
ravo, pasijutau slystanti į juodą šulinį. Kai atgavau sąmonę, buvau 
čia, dirbtuvėje. Kažkas staugė man į ausį prasta flamandų kalba: „Kur 
raktas?“ Jis turėjo, žinoma, galvoje raktą nuo... 

— Lieve God!* - šūktelėjo Van Eikas, apimtas siaubo. 

Atsigręžė į savo „katedros“ duris. Jos tebebuvo uždarytos, bet sky- 
delis, saugojęs užraktą, gailiai kybojo beveik nuplėštas, o į duris bu- 
vo įsmeigti nulūžę durklo ašmenys. 

— Būkit ramus, jiems nepavyko įsiveržti į vidų, dėl to jie iš tikrųjų 
pasiuto; ypač tas, kuris atrodė esąs jų vadas. Jis nesiliovė kartojęs 
man baisia tartimi: „Kur raktas?“ Visais šventaisiais prisiekiau, - tai 
tiesa, —- kad jo neturiu, kad tik jūs vienas jį turite. Nors galų gale 
patikėjo, tačiau jo įtūžis dėl to neatslūgo. Čiupo lazdą, kurią laikė jo 
bendras, ir ėmė talžyti viską, kas buvo aplink. 

— Bet ko jie ieškojo? - šūktelėjo Janas. - Čia nėra lobių! 

Van Eikas jį nutildė. 

— Pasakok toliau, Katelina. 

— Tai viskas. Mane surišo ir pametė tokią, kokią dabar radote. 

Ji atgavo kvapą ir parodė į tašką už darbo stalo: 

— Jiems išeinant, vadas staiga grįžo atgal ir va ką prikeverzojo. 


* Brangusis Dieve! (flan.) (Vert. past.) 

Van Eikas atsigręžė 1r perskaitė ant sienos: 


i Tras las angustias de la muerte, las borrores del infierno! 
i Volveremos! 


Jis patylėjo, po to susijaudinusiu balsu pareiškė: 

— Tai turėjo įvykti... 

Janas, nustebęs, vos nepaklausė jo, ką reiškia šis užrašas svetima 
kalba, bet nusprendė geriau patylėti. 

Dailininkas ėmė žingsniuoti po dirbtuvę skersai ir išilgai, atrodė 
lyg užspęstas kampan žmogus. Niekas nebūtų galėjęs žinoti, kas da- 
rosi jo galvoje nei su kokiomis mintimis grumiasi. Pagaliau atitoko iš 
susimąstymo ir nuėjęs apžiūrėjo ąžuolinės duris. Pabandė ištraukti 
įsmeigtus į užraktą ašmenis - tuščios pastangos. 

— Janai! - įsakė jis. - Tučtuojau bėk pas šaltkalvį Van Bluką. Pasa- 
kyk, kad kaipmat ateitų čia. Supratai? Kaipmat. 

— Bet jeigu jis negalės? 

— Man nusispjaut! Užmokėsiu kiek norės! Na, pirmyn! 

Likęs vienas, nugrimzdo į skausmingą susimąstymą. „Po mirties 
kančių - pragaro baisybės! Mes grįšime!“ 

Ispanai... Kaip? Kas juos informavo? Metas buvo pasimatyti su 
kunigaikščiu Pilypu. Gal jis įstengs rasti paaiškinimą? Kol kas reikia 
skubiai imtis atsargos priemonių. Jis atsidarė stalčių, išsitraukė per- 
gamento lakštą, rašalinę, plunksną ir sėdosi rašyti... 


VII 


Parimęs ant medinio vienuolyno tilto turėklų, Janas truputį labiau 
palinko, kad geriau įsižiūrėtų į siuvančius ten ir atgal laivus. Pa- 
skendęs mintyse jis žingsniavo palei Rejės upę iki atėjo čia, už po- 
ros žingsnių nuo Amūro ežero, į kurį liejosi upės vandenys, prieš 

vėl ištekėdami pro Gento vartus. Vienas laivas plaukė per šliuzą, 
kitas artėjo prie krantinės, trečias lėtai slydo vandens paviršiumi 
dviejų bokštų šešėlyje; tie bokštai, sustatyti pusmėnuliu, žymėjo 
Įįeigą į ežerą. 

Ištraukti Van Bluką iš jo barakėlio buvo nelengva. Žmogus nieko 
nenorėjo girdėti, kol Janas neištarė magiškų žodžių: livrai, ekiu, aukso 
monetos... Parėjęs Janas rado dailininką palinkusį ties rašaline. Ne- 
reikėjo nieko sakyti, buvo aišku, kad jo buvimas čia nepageidauti- 
nas. Tada jis vėl išėjo ir patraukė gatvėmis kur akys veda. Bet ar 
tikrai tik akys visada vesdavo jį ten, kur gyveno laivai, kur kunkulia- 
vo šliuzų vandenys? 

Kas gi dedasi Van Eiko gyvenime? Kaip atsitiko, kad jų būtis grimzta 
į chaosą? 

Jis išsiblaškęs apvedė akimis kraštovaizdį. Štai tada ir išvydo ją. 

Jinai stebėjo jį pro vieną vienuolyno langą. Beveik tuoj pat jį nu- 
smelkė įsitikinimas, kad buvo jau kažkur ją matęs. Kiek jai galėjo 
būti metų? Daugiausia trisdešimt. Jam pasirodė, kad jos tiriamame 
žvilgsnyje blykstelėjo susidomėjimas. Ar gali būti, kad ir ją užvaldė 
tas įspūdis, jog yra kažkada jį mačiusi? Pakerėtas vienuolės grožio, 
jis nenuleido nuo jos akių. Kodėl tokia nuostabiai graži moteris su- 
galvojo atsisakyti šio pasaulio? Niekam ne paslaptis, kad vienuolės 
paskiria savo gyvenimą maldai ir labdaros darbams. 

Ji mostelėjo jam ranka. Jis pasveikino ją, nulenkdamas galvą. Ji 
padarė tą patį, ir jos plaukus dengęs gaubčiukas, matyt, blogai po 
smakru surištas, nuslydo nuo galvos. Išsilaisvinę pasklido ilgi kašto- 
niniai plaukų vyturai - neprilygstami saulės tviskesyje, prikeldami 
Jano atmintyje kitą veidą: veidą jaunos merginos, kurią prieš daugelį 
metų nutapė Van Eikas - pusnuogę, prie vario dubens; taip, tą, pa- 
vaizduotą drobėje, kurią dailininkas padengė laku prieš porą dienų. 
Aišku, modelis buvo daug jaunesnis. 

Jam vėl pasivaideno Van Eiko ranka, slystanti piešiniu: ji lytėjo 
klubus 1r krūtis, šlaunis, vedžiojo savo modelio kontūrus. Bet ne, 

neįmanoma! Tai negalėjo būti ta pati moteris. Niekada vienuolė ne- 
būtų rodžiusis tokia lengva apranga. Pozavimas nuogai nesiderina su 
siekiais sielos, kuri skiria save Dievui. Išties, visos tos žmogžudysčių 
Istorijos sėja sąmyšį jo prote. Geriau eiti namo. 

Tik šią akimirką jis pastebėjo milžiną. 

Idelsbadas stovėjo vos už sieksnio nuo jo. Pasirėmęs ant turėklų, jis 
atsainiai stebėjo pirmyn ir atgal plaukiančius laivus. Atsitiktinumas? 

— Kaip sekasi, berniuk? 

Vyras užklausė, vis dar nenuleisdamas akių nuo vandens. 

— Bet... ką jūs čia veikiate? 

— Aš aistringai domiuosi laivais. 

Jis dūrė pirštu į vieną valtį: 

— Svarstau, ar tai envara, ar skuta. 

— Aišku, envara. 

- Iš ko atpažįsti? 

- Iš irklų dydžio. Skutų irklai aiškiai trumpesni. 

— Bravo. Tu, man rodos, esi žinovas. 

— Tarkim, kad mano aistra ta pati kaip jūsų. 

— Matai? Maniau, kad tave domina tik tapyba. 

Jis tęsė įsismaginęs: 

— Kaip pavyko kelionė į Gentą? 

— Gerai. 

— Užtat sugrįžimas nebuvo džiugus. 

- Iš kur žinote? 

- Ar ne mano darbas - žinoti? Šiaip ar taip, užteko išgirsti ponios 
Van Eik klyksmą, kad suprastum - pas jus kažkas ne taip. 

- Jie viską nuniokojo. Paveikslus, pano, spintas, viską! Net pavogė 
šešias sidabrines taures, kunigaikščio dovanotas metrui Van Eikui. 

— Įdomu. 

— Jums taip atrodo? Tos taurės tikras lobis. 

— Ne, turėjau galvoje ne taures, bet tai, kaip tu vadini savo tėvą: 
metras? Tai ne kasdien pasitaiko. 

Janas gūžtelėjo pečiais: 

— Taip jau yra. 

Jis susigriebė, pridurdamas su išdidžia gaidele: 

— Kartais aš jį pavadinu tėvu! 

— Ar dar ką nors paėmė? 

- Iš kur gali žinoti? Namuose buvo viskas aukštyn kojom apversta. 

— O kambarys greta dirbtuvės buvo išplėštas? 

— Ne, Dievui dėkui. Metras būtų neištvėręs. 

— Tiesiog kyla klausimas, ar nesaugo jis ten kokio lobio? Numa- 
nau, kad bent jau tu turi teisę ten įžengti. 

— Aš net vienintelis turiu antrą raktą. 

— Turėtum saugotis. Mes apsupti piktavalių žmonių. Drįstu tikėti, 
kad nesinešioji rakto su savim. 

Janas linksmai į jį dėbtelėjo: 

— Pabandykit sužinoti... 

Pro juos garsiai juokdamasi praėjo pora. Jų drabužiai dvelkė ta 
prabangia elegancija, kartais badančia akis, kurią neretai sutikdavai 
Briugėje. Vyras buvo apsisiautęs Florencijos šilko brokatu, ant gal- 
vos užsidėjęs skrybėlę su riestomis atbrailomis, apsimaustęs ant kiek- 
vieno piršto po žiedą; jaunoji moteris vilkėjo ankštai aptemptą suk- 
nelę pagal Škotijos madą, puoštą kiaunės ir voverės kailiuku. Ant 
galvos svyravo šydų sąranga, prismaigstyta paauksuotų segtukų miš- 
ko. Janas svarstė, kaip šitas statinys gali atsilaikyti prieš įsišėlusį vėją. 

Kilstelėjo akis į vienuolyną. Nepažįstamoji dar vis jį stebėjo. 

— Sudiev, minbeere. Laikas bėga. Turiu eiti namo. 

— Palauk! Gal žinai, ar Petrusas Christus buvo tavo tėvo mokinys? 

Janas atsakė, kad ne. 

— Tai ką jis čia veikia Briugėje? 

Paauglys vos neprasitarė apie mintį, pasakytą jaunojo dailininko 
prieš dvi dienas: „Ir šį sykį vėl mūsų brolijos žmogus...“ Bet pama- 
nė, kad Van Eikas jo už tai nepagirs. 

— Nežinau. 

— Ar jis ketina ilgai mieste svečiuotis? 

- Apgailestauju, mimbeere. Turiu eiti namo. 

Abejingas, pritars ar ne jam pašnekovas, jis apsisuko ant kulnų. 
— Tavim dėtas, aš saugočiausi! - šūktelėjo milžinas jam pavymui. 
— Saugočiausi? Ko? 

— Visko, visų. 

Ryžtingai užbaigė: 

— Briugėje slankioja mirtis - ji akla. Mes dar pasimatysime, mažyjli! 


Grįžęs į Nev Sen Žilio gatvę, jis rado tik Kateliną, kepančią gaidį 
tirpintame svieste. Nučiupo obuolį ir dūrė pirštu į paukštį: 

— Už ką mums šita garbė? Kieno nors vestuvės? 

— Nuo to laiko, kai virėjauju pas jus, turėtum žinoti, kad man 
nereikia iškilmingų dienų, jei noriu pagaminti savo mėgstamą patie- 
kalą. 

— Teisybė. Tikiuosi, nepagailėjai lašinių? 

— Nebijok. Žinau, kad baisiai juos mėgsti. Rasi daugiau, negu 
reikia. 

— O kur kiti? 

— Ponia Margareta ir vaikai išėjo pas Frydlanderius. Jai visai pa- 
kriko nervai. Tikiuosi, grįš pietų. 

— O metras? 

— Ar aš žinau? Išėjus Van Blukui, šoko ant arklio ir nulėkė nosies 
tiesumu. 

Janas pažiūrėjo į ją nustebęs: 

- Išjojo? Šią valandą? 

— Gal neturi teisės, ką? Po šio popiečio išgyvenimų iškyla jam ne- 
pakenks. Būčiau tą pat padariusi, jei mokėčiau joti. 

— Pirmas kartas. Paprastai, kai jis susierzina, niekur neina, tapo. 

Katelina atsiduso. 

— Janai, širdele, kada tu liausiesi kvaršinęs sau galvą tuo šimtu 
klausimų apie viską ir apie nieką? 


< 

x 


Laurensas Kosteras be galo atsargiai paėmė paskutinę raidę, - s, - 
išspaustą molyje. Patepęs rašalu, padėjo ant popieriaus lakšto paskui 
kitas jau gulinčias raides. Stipriai prispaudė nykščiu, atsisuko į Vilja- 
mą Kakstoną ir Petrusą Christų, bet kreipėsi labiau į pastarąjį: 

— Ar supranti dabar, kodėl šis metodas toks atbodus? Kai žaidžiau 
su vaikais, ši darbo eiga man rodėsi įdomi. Bet tikro kūrinio perrašy- 
mui reikia apsišarvuoti nepaprasta kantrybe. 

Pakėlė nykštį ir šūktelėjo: 

— Žiūrėk! Štai tu įamžintas! 

Petrusas apžiūrėjo lakštą. Atspausdamas olandas įrašė jo vardą 
„Christus“. 

— Rezultatas stulbinamas! - šūktelėjo pakerėtas Kakstonas. 

Šis žemaūgis, trumparegis vos dvidešimties metų anglas, strazde- 
nų nusėtais skruostais su savo susižavėjusia išraiška panėšėjo grei- 
čiau į vaikinuką negu į verslo užgrūdintą pirklį. Jis turėjo laimės, 
būdamas šešiolikos metų, stoti parankiniu pas turtingą Kento ge- 
lumbių pirklį; šisai po dvejų metų buvo paskirtas Londono lordu 
meru. Pereitais metais, mirus šeimininkui, praturtėjęs palikimu, Kak- 
stonas atplaukė į Briugę ir tvirtai nusprendė čia prasigyventi iš audi- 
nių prekybos. Bet, be šio ankstyvo pomėgio verslui, jį degino slapta 
aistra - literatūra. Ir įkyri mintis - „dirbtinis“ raštas. 

Petrusas šiek tiek atvėsino jo entuziazmą: 

— Žinoma, bet mūsų atspaudai ant medžio ir ant audinių labiau 
pavykę. Tarp kita ko, mano draugas ir mokytojas Van Eikas nurodė 
man labai įdomų veikalą: Libro dell'arte, parašytą vieno Paduvos 
tapytojo, kažkokio Čenino Čeninio. Autorius pataria naudoti plytos 
dydžio riešuto ar kriaušės medžio lentelę. Kai piešinys išraižytas me- 
dyje, jis sako, kad reikia įtepti jį pirštine, sumirkyta vynuogienojo 
juodąja, kuri buvo iš anksto sutrinta ir praskiesta. Paskui telieka ge- 
rai užtempti medžiagą ant lentelės. 

Laurensas gūžtelėjo pečiais. 

- Tavo italas nieko nauja neišrado. Šitokiu būdu visados, gal kick 
vienaip ar kitaip, dirbo graveriai ant audinio. Bet štai koks mums 
iškyla klausimas - ką daryti su rašalu? Jis turi būti sunkesnis, lipnes- 
nis, kad vienodai priliptų prie metalinių ženklų; perrašinėtojų ar gra- 
verių rašalo naudoti negalime. Vis dėlto neprarandu vilties, kad įsteng- 
siu pakeisti jo sudėtį, išlaikydamas tą pačią džiūvimo trukmę. 

Jis kalbėjo toliau su aistra: 

— Kebli ir raidžių problema. Iki šiol pjaustydavau raides iš skroblo 
žievės ir spausdavau ant molio. Rezultatas, - jis pamojavo raide, ku- 
rią ką tik panaudojo, - pasirodė esąs toli gražu ne vidutinis, galėčiau 
net pasakyti - juo verta susidomėti. Tik štai kas: ženklo iš jo formos 
neįmanoma ištraukti nesulaužius pačios formos. Be to, kadangi esu 
priverstas drožinėti raides ranka, prieš išliedamas jas molyje, man 
niekaip nesiseka pagaminti absoliučiai vienodų raidžių, vadinasi, ne- 
galiu atkurti raštų taip, kaip pageidaučiau, tai yra tiksliai ir dideliais 
kiekiais. Visai kitas reikalas, jei mano raidės būtų daromos iš metalo, 
pavyzdžiui, iš alavo ar švino. Galėtume ne tik naudoti jas be galo, 
bet užtektų kartą visam laikui sudaryti rankraščio puslapius ir spaus- 
dinti juos tokiu egzempliorių skaičiumi, kokiu nori. 

Kakstonas nustebo: 

— O kodėl šito nedaroma? 

Užuot atsakęs, Laurensas atidarė skrynelę, ištraukė iš jos raidę ir 
ištiesė vyrams: 

— Va, štai Jums ateitis. 

Iš pradžių tapytojas, paskui anglas apčiupinėjo raidę iš visų pusių 
ir atidavė ją Laurensui. 

— Nieko nesuprantu, - tarė Petrusas. - Ji iš tiesų alavinė. O juk 
sakei... 

— Išdrožti šitai raidei plieniniu raižikliu prireikė ilgų darbo valan- 
dų. Mums, tiesa, prieinami įrankiai, kuriais būtų įmanoma repro- 
dukcija: raižikliai, spaustuvai su sraigtu; nors šiuo metu jie naudoja- 
mi tik vynuogėms, sėmenims, sūriui arba popieriui spausti. Bet iš 

tikrųjų ne tiek svarbu atspausti, svarbu, kad darbas būtų greitai at- 
liktas. Idealu būtų sugalvoti tvirtą plokštumą, taip pat metalinę, pa- 
gal norą reguliuojamą, labai tikslią. Savotišką formą, kuri padėtų 
mums pasigaminti greitai vienodų ženklų, o svarbiausia, leistų lais- 
vai keisti jų dydį - aukštį ir plotį. Supranti, kad w plotis ne toks pat 
kaip , o / aukštis nelygus a aukščiui. 

Patylėjo, paskui tęsė su užsidegimu: 

- Šiaip ar taip, jei ne aš, tai kas nors kitas įveiks kliūtis. Man pasa- 
kojo, kad kažkoks Gutenbergas įnirtingai ieško to paties. Taip pat, 
atrodo, Avinjone kažkoks tremtinys prahietis, pavarde Valdfogelis, 
darbuojasi ta pačia kryptimi. 

Jis draugiškai padėjo ranką Viljamui Kakstonui ant peties: 

— Mūsų jaunasis draugas puoselėja sumanymą išversti vieną dieną 
anglų rašytojus... į anglų kalbą. Beprotiškas užmojis, ir įgyvendinti jį 
įmanoma tik tada, jei pasiseks atspausdinti minėtus veikalus greitai 
ir dideliu skaičiumi. 

— Į anglų kalbą? Bet ar jie parašyti ne šia kalba? 

— Nevisiškai, - pataisė Kakstonas. - Anglijoje yra tiek dialektų, kiek 
grafysčių. Beje, jie visi tokie skirtingi, kad Sasekso gyventojas neturi 
jokios vilties suprasti kaimietį iš Kento. Aš ketinu remtis Londono 
kalba, - ja kalba ir karaliaus rūmai, - ir pamažu įvesti ją visoje saloje. 

— Kilnus siekis... 

— Šiaip ar taip, - įsiterpė Laurensas, - rytoj ar po dešimties metų 
tai bus tikrovė, vieną iš mūsų palies Dievo malonė. Pakanka įsidėmė- 
ti jau vien tai, kaip labai popieriaus įdiegimas pakeitė rašto pasaulį. 

Petrusas pertarė jį: 

— Ar tikrai manai, kad jis pakeis veleną? Galų gale, juk oda turi 
tiek pat savybių: ji palyginti stipri, atspari ugniai ir vandeniui. Perga- 
mentas glotnus, nors kiekviena gyvulio oda turi vieną pusę šiurkš- 
tesnę nei kitą. Be to, velenas nesugeria rašalo. 

— Iš dalies tavo tiesa. Jis išlieka nuostabus įrankis. Vis dėlto tu 
užmiršti tai, kas svarbiausia - išlaidas. Šimto penkiasdešimties lapų 

knygai reikia apie dvylikos odų. Dviem šimtams egzempliorių jų skai- 
čius išauga iki dviejų tūkstančių penkių šimtų odų. Vien tik Vitae 
patrum prireikė daugiau kaip tūkstančio! Visai kitaip bus tą dieną, 
kai sugebėsime gaminti knygas, o ne perrašinėti ranka. Juo didesnis 
tiražas, juo jis bus pigesnis. 

Jis įdėjo alavinę raidę atgal į skrynelę ir tęsė: 

— Mtelasis, žmonijai nėra kito pasirinkimo, kaip pritarti ars artifi- 
cialiter scribendi. Su šiuo perversmu ji priversta sutikti dėl daugybės 
priežasčių. Paminėsiu tik dvi: atlygis perrašinėtojams vis brangsta, o 
studentų skaičius - ar tai Bolonijoje, ar Paryžiuje, Kembridže, Sala- 
mankoje, Paduvoje, Prahoje - auga. Šie jauni protai ištroškę knygų, 
vis daugiau, dar knygų. Kad patenkintų jų poreikius, žmogaus geni- 
jus bus priverstas išradinėti, įrodyti turįs vaizduotę. Ar yra didesnė 
jėga už vaizduotę? Ji kelia revoliucijas, ji kursto meilę, ji praveria 
vieną dieną duris, kurias tarėme esant tvirtai uždarytas. 

— O tą dieną, kai tos durys prasivers? 

Atsakė Kakstonas: 

— Mokslas pasklis po pasaulį. Bus visiems prieinamas. Visi, net 
labiausiai nužemintieji, galės praturtinti protą. Gims naujas pasaulis, 
šlovingas pasaulis! 

Petruso burna skeptiškai kryptelėjo. 

— Ar jūs iš tikrųjų manote, kad liaudis bus pajėgi suprasti, ką skai- 
tys? Ar gerai apmąstėte, kokie bus padariniai, kai mokslas plis be 
atrankos? Ta revoliucija, kurios jūs siekiate, galėtų būti panaudota 
blogiems tikslams. Net ir Bažnyčiai grėstų pavojus, o per ją - ir mūsų 
civilizacijos pamatams. 

- Brangusis Petrusai, nebūna permainų be rizikos. Ar galima save 
apgaudinėti įsivaizduojant, kad šių dienų jūrų ekspedicijos išlieka be 
padarinių? Kai mes patenkame į svečias šalis, susiduriame su nepa- 
žįstamomis mums tautelėmis, ar nėra aiškaus pavojaus sujaukti jų 
papročius, tradicijas, kasdienį gyvenimą? Ar iš tikrųjų buvo nuodug- 
niai ištyrinėtos galimybės, kuriomis baigsis ši dviejų pasaulių akista- 

ta? Vieni čia įžiūri grėsmę, kiti - galimybę dalytis su kitais. Na, o dėl 
žinių, šiaip ar taip, esu įsitikinęs, kad.gerovė, laisvė skleisti mokslą, 
leisti pasinaudoti juo kuo didžiausiam skaičiui žmonių yra tie ele- 
mentai, kurie pateisina, kad nebūtų baidomasi jokių kliūčių. 

Stojo trumpa tyla, o tada dailininkas susimąstęs pasakė: 

— Greičiausiai tavo tiesa. Bet budėkime. Neleiskime, kad tas atei- 
ties pasaulis visiems laikams sunaikintų dabarties pasaulį. 


VIII 


1441, liebos mėnesis. 


Stovėdamas dirbtuvės vidury Janas nedrįso prasižioti. Laukė, kada 
Van Eikas ryšis nutraukti tylą. Praėjo dar dvi dienos po namų nu- 
siaubimo, dvi dienos, per kurias dailininko nervingumas tik dar iš- 
augo, ir tiek, kad jis net fiziškai pasikeitė. Jo bruožai dabar atrodė 
aštresni, atšiauresni. Viskas virto dingstimi ginčui sukelti, menkiau- 
sias nemalonumas - prapliupti šauksmu. Be jokios priežasties jis staiga 
užsisklęsdavo tyloje - rimtu veidu, į tolį įsmeigtomis akimis. 

— Grįžkime prie spalvų paruošimo, - tarė jis pagaliau. - Klausau. 

Janas ėmė baikščiai atsakinėti: 

— Turime paimti tris indelius. Į vieną įpilsime, pavyzdžiui, grynos 
raudonos ochros, į antrą - šviesesnės spalvos, o trečiąjį, norint gauti 
pustonius, sudarys dviejų pirmųjų mišinys. Raudonąją ochrą naudo- 
sime daugiausia veidui, šešėliams išgauti, šviesiausiems kampeliams... 

— Klysti! Priešingai! Ja turi būti padengtos tamsiausios veido dalys. 

Berniukas pasitaisė: 

- Jūsų tiesa. Tamsiausios. Na, o šviesiausioji spalva bus panaudota 
ten, iš kur sklinda šviesa. Su balta spalva bus rūpestingai pabrėžti 
iškiliausi reljefai. 


— Daugmaž teisinga. Bet nedrįsčiau pasakyti, ar tavo žinios susiju- 

sios su tuo, ką pastebėjai žiūrėdamas į mane dirbantį, ar su metodu, 
išdėstytu to brangaus Čeninio knygoje Libro dell'arte. 

Jo balsas nuskambo įsakmiau: 

— Jokios naudos iš mokymosi mintinai! Reikia suprasti. Įsisąmonin- 
ti. Menų menui iš atminties nėra jokios naudos. O dabar pakalbėkime 
apie lentas. Niekad neužmiršk: visada pasirink kilnų medį. Aš, kaip 
žinai, mieliausiai renkuosi riešutmedį. Jis turi būti užteptas mažiausiai 
šešiais klijų sluoksniais, kuriuos sudaro pergamento drožlės. 

Dailininkas pašvytavo plona lino audeklo skiaute. 

— Gerai pamirkęs ir gerai išgręžęs, uždengi ja medį, rūpestingai del- 
nu į šonus nustumdamas oro pūsleles. Ji turi prilipti nepriekaištingai. 
Ir prireiks mažiausiai dviejų dienų, kad ji visiškai išdžiūtų. Klausai? 

Janas, kuris gerte gėrė kiekvieną žodį, paskubėjo pritarti. 

— Ar įmanoma uždengti ir lentos kraštus? 

— Tokiu atveju tau teks tik išsikirpti platesnę skiautę, kad galėtum 
ją užlenkti. 

— O jei lenta per plati, ir jos negalima uždengti vienu audeklo 
pločiu, ką darytumėte? 

Van Eiko veidas pralinksmėjo: 

— Na štai, tu jau mąstai apie didingą kūrinį! Kuklumo, berniuk. 
Bet mielai atsakysiu į tavo klausimą. Užteks sudėti abu pločius taip, 
kad jie nepastebimai užeitų vienas ant kito. Paskui, kol dar klijai 
neatšalo, įpjausi per visą ilgį rumbelį, susidariusį uždėjus kraštelius 
vienas ant kito. Nuplėši išorinę juostelę ir tą, kuri yra apačioje, labai 
stipriai paspausi, kad sandūros nebūtų matyti. 

Jis staiga nutilo. Jo veidas surimtėjo: 

— Janai. Norėčiau tau šį tą patikėti. Jei vieną dieną mane turi ištik- 
ti nelaimė, jei aš mirsiu, prisimink maldaknygę. Supratai? 

Berniukas patvirtino, paveiktas ūmaus, neįprasto metro pakilumo. 

— Pakartok. 

— Prisimink maldaknygę. 

— Puiku. Dabar... 

Sakinys pakibo ore. Jo kūnas pastiro. Atrodė, kad suskambo visi 
Briugės varpai. Nebuvo reikalo aiškinti: šie tolydiniai dūžiai, taip 
gerai atpažįstami — tai pavojaus varpas. Jis skelbė blogiausią iš ne- 
gandų, kokios galėjo ištikti: gaisrą. Namai, tiltai, stogai, daugiausia 
mediniai, darė miestą idealiu grobiu liepsnoms. Trisdešimčiai metų 
praėjus, žmonės tebeminė ugnį, plykstelėjusią Aliejaus gatvėje, nu- 
bėgusią gatvelių raizgalynu ir nušlavusią daugiau kaip tūkstantį pen- 
kis šimtus namų. 

— Tesaugo mus Dievas, - suniurnėjo Van Eikas. - Greičiau, eime. 

Jie susidūrė su Margareta ir Katelina, bėgančiomis laukan, čia sto- 
vėjo cisterna, kurią magistratas protingai įsakė turėti kiekvienam na- 
mo šeimininkui. Ji buvo sklidina vandens. Aplinkui blaškėsi žmonės. 
Lakstė į visas puses, semdami kibirus, ruošdami kopėčias. 

Dailininkas šūktelėjo vyrui, prabėgančiam pro jį. 

— Minbeere! Ar žinote, kur dega? 

- Šventojo Donacijono gatvėje. Laurenso Kostero namas! 

Van Eikui atlėgo. Minėtoji gatvė buvo šiauriniame kvartale. Kita- 
me miesto gale. 

— Viskas gerai, - pareiškė jis. - Mums niekas negresia, bent šią 
valandėlę. Eikšekit, eime namo. 

— Palaukite! - šūktelėjo Janas. - Kosteras! Šis vardas jums nieko 
nesako? 

Dailininkas akimirką dvejojo. 

— Viešpatie! — suriko jis plekštelėdamas sau per kaktą. 

— Kas yra? - sunerimo Margareta. 

— Kosteras! Laurensas Kosteras, tai tas žmogus, pas kurį apsistojo 
Petrusas. Kad tik jo nebūtų ištikusi nelaimė. 

Jis paskelbė: 

— Einu į Šv. Donacijono gatvę. 

— Bet juk tai kitame miesto gale! - paprieštaravo Margareta. 

— Nesvarbu. Tikrai rasiu valtį, kuri mane nugabens. 

- Einu su jumis! - ryžtingai šūktelėjo Janas. 

Dailininkui nespėjus paprieštarauti, movė jam pridurmais kanalo 
kryptimi. 


Liepsnos įšėlusios veržėsi iš langų. Slinko išilgai aprūkusio fasado, tai 
vienur, tai kitur blykstelėdamos aukštyn temstančio dangaus linkui. 

Nors ugniagesiai, žtyndragbers, išpylė daugybę vandens statinių, 
ugnis plėtėsi. Van Eikas, uždusęs, turėjo du kartus pakartoti klausi- 
mą, kol atkreipė į save gesinimui vadovaujančio vyro dėmesį: 

— Kur gyventojai? Kur? 

— Pasitraukite! - sulojo pareigūnas. 

— Aš Janas Van Eikas. Čia gyvena vienas mano draugas. 

Kad ir išgirdęs dailininko vardą, vyras pasidarė ne kažin kiek su- 
kalbamesnis. 

— Man nemalonu, metre. Negaliu atsakyti. Dar nieko neradome. 

— Klausykit, negalimas dalykas! Jų buvo mažiausiai du. 

Vyras sunekantravo. 

— Metre, supraskite. Aš turiu rūpintis gaisru! Jūs žinote, kas įvyk- 
tų, jei mes jo neužgesintume. 

Dailininkas nusileido: 

— Suprantu... 

Nusigręžęs nuo pareigūno, jis paėmė Janą už rankos ir leidosi pir- 
myn pro smalsuolių minią, įsižiūrėdamas į kiekvieną veidą iš eilės. 

Kažkas tarstelėjo: 

- Ugnis, matyt, labai greit išplito. Kosteras gyveno apsikrovęs po- 
pieriais. 

— Turbūt užteko, kad pakryptų žvakidė ar iškristų anglelė. 

— Kai sakiau jums, kad burmistras teisingai reikalavo, kad šiaudų 
stogai būtų užkloti čerpėmis... 

- Štai jis! - suriko Janas, pastebėjęs Petrusą. Jis stovėjo kaip įbes- 
tas gatvės kampe, įsmeigęs akis į degantį namą. 

Van Eikas puolė prie jo: 

— Petrusai? 


77 


Jaunuolio veidą iškreipė šypsena. Po suodžių kauke buvo matyti 
nudegimo žymės. 

— Garbė Dievui! Įsivaizdavau patį blogiausią dalyką. Kur Laurensas? 

— Padariau viską, kad jį išgelbėčiau. Pusę jo kūno sutraiškė sija. 
Būtų reikėję dešimties vyrų, norint ją pakelti. 

Jis pakartojo, bet jo balsas virto šnabždesiu: 

— Padariau viską... 

Van Eikas linktelėjo galva. 

- Eikš. Eime pas mus. Tau reikia pagalbos. 


Rytojaus dieną, auštant, kai abu vyrai dar peršnekėjo vakarykš- 
čius įvykius, Nev Sen Žilio gatvėje pasirodė vyras, vadovavęs gaisro 
gesinimui. 

— Metre, atleiskite, kad trukdau tokią ankstyvą valandą, bet pagalvo- 
jau, kad naujiena jus pradžiugins. Laurensas Kosteras atrastas gyvas. 

— Ką sakote? 

Petrusas pašoko taip staigiai, kad apvertė taburetę, ant kurios sė- 
dėjo. 

— Jūs įsitikinęs? —- paklausė Van Eikas. 

— Taip. Tikras stebuklas. Olandą išgelbėjo trys mano vyrai, ku- 
riems pavyko įsiveržti į namus. 

Van Eikas kreipėsi į Petrusą, kviesdamasis jį liudytoju: 

— Girdėjai? Tai nuostabu! 

Jis skubiai paklausė: 

— Spėju, kad jo būklė rimta? 

— Taip. Sužeista galva, kūnas daugelyje vietų apdegęs. Vis dėlto 
vyriausias chirurgas lieka optimistas. Jis turėtų išsikapanoti. 

— Kur jūs jį nugabenote? 

— Į Šv. Jono ligoninę. 

Žmogus tęsė, kreipdamasis į Petrusą: 

— Ar galėtumėte pasakyti, kas atsitiko? 

— Deja, ne per daug žinau. Nebuvau šalia Laurenso, kai kilo gais- 

ras. Mes iki vėlumos kalbėjomės, ir aš užmigau gretimame kambary- 
je. Iš miego mane pakėlė svilėsių kvapas. Per porą sekundžių buvau 
apsuptas liepsnų. Šokau į dirbtuvę. Laurensas gulėjo ant žemės, be 
sąmonės. Dūmai tirštėjo, aš dusau. Pasirinkimo nebuvo. Turėjau bėgti. 

— Suprantu... Šiaip ar taip, jis išgelbėtas. Tai svarbiausia. Dabar 
turiu su jumis atsisveikinti. 

Metras padėkojo svečiui ir palydėjo jį ligi durų. 

Grįžęs rado Petrusą sėdintį, pakaušį atrėmusį į sieną, ištįsusiu 
veidu. 

— Nagi, drauguži! Tu man atrodai pernelyg niūrus ir nepanašus į 
žmogų, sužinojus; apie draugo prisikėlimą iš mirusiųjų. 

Jaunuolis prisivertęs šyptelėjo. 

— Tikriausiai dėl per didelio susijaudinimo. 

- Suprantu. Jau vien mirti - ne kažin koks malonumas, bet mirti 
pragare... Šį vakarą viską užmirši. Tavęs laukia didžiulė staigmena. 
Manau, kad tau žinomi šie vardai: Rožjė Van der Veidenas ir Robe- 
ras Kampenas? 

- Žinoma! Du tapybos genijai. Didžiausi! 

Jis skubiai pasitaisė: 

— Po jūsų, aišku. 

- Liaukis pataikavęs. Jie netrukus bus čia. Vakar buvau įspėtas 
apie jų apsilankymą. 

Petruso veidas nušvito: 

- Esu daug apie juos girdėjęs. Mano tėvas negailėjo jiems pagyrų, 
ypač Kampenui. Bet niekada neturėjau progos su jais susitikti. 

- Tai netrukus įvyks. Jie ilgai negaiš. 

— Ar neina Rožjė Briuselyje miesto dailininko pareigų? 

- Taip. O Kampenas vis dar yra Šventojo Luko gildijos, vienijan- 
čios Turnė tapytojus ir auksakalius, seniūnas. 

- Koks vėjas atpūtė juos į Briugę? Gal mugė? 

Van Eikas gūžtelėjo pečiais: 

— Nelabai žinau. Tik gavau laišką su žinia, kad jie atvyksta. 

Roberas Kampenas ir Rožjė Van der Veidenas pasirodė Nev Sen 
Žilio gatvėje, kai varpas skelbė vidudienį. Duris jiems atidarė Janas 
ir atlydėjo pas Van Eiką. 

— Rožjė! Roberai! Kaip aš džiaugiuosi! 

Staiga jis nutilo ir parodė berniukui abu vyrus. 

— Janai, prieš tave - flamandų genijai! Kai būsi labai senas, galėsi 
pasakyti savo vaikams: aš juos mačiau. Mačiau Veideną ir Kampeną! 

Jis atsitraukė per žingsnį: 

— Leiskite man jumis pasigėrėti. Tu, Rožjė, beveik nepasikeitei, vis 
tokia pat elegancija, vis toks pats dėmesys detalei, kas, beje, ryšku ir 
tavo tapyboje. 

Kaip tikras žinovas jis pačiupinėjo jo siurkoto rankovę: 

— Aišku, prancūziško kirpimo. 

— Jį man pigiai pardavė vienas Turnė pirklys. Bet nesijaudink, tai 
vienintelis tokios kokybės mano drabužis. Apsivilkau juo tavo garbei. 

Van Eikas dūrė pirštu į raudoną akmenį, puošiantį jo galvos ap- 
dangalą. 

— Po šimts! Rubinas! Matau, kad Briuselis tau eina į gera. 

— Tikrai nusikalsčiau, jei skųsčiausi. 

— Žinoma, iš dešimties skurstančių dailininkų tik vienas apipila- 
mas malonėmis. Tesaugo Dievas mūsų mecenatus! 

Atsigręžęs į Roberą, pridūrė: 

— Na, otu - žinia, pilvukas šiek tiek suapvalėjęs, bet nė vieno žilo 
plauko. Man rodos, kad tik vakar su tavim išsiskyriau. 

— Meilikauji! Man jau per šešias dešimtis. Nepasikliauk išore - aš 
senstu iš vidaus! 

Staiga prisiminęs Petrusą, Van Eikas šūktelėjo: 

— Kolega: Petrusas Christus. Jis dar jaunas, bet tikėkite, teikia vilčių. 

Petrusas aiškiai varžydamasis nusilenkė abiem vyrams, o Van Ei- 
kas pašaukė: 

— Margareta! Eikš pažiūrėti, kas sa mumis! 

Janui įsakė: 

— Dabar palik mus. Eik dirbti prie to autoportreto, kurio vis dar 
nebaigei. 

Janui žengiant iš dirbtuvės, tarpduryje pasirodė Margareta. 

— Kokia laimė vėl jus matyti! 

Ji tuoj pat paklausė Kampeną: 

— Kaip einasi poniai Izabelei? 

— Gerai. Nors kartais vis dar jaučiasi prislėgta, kad neturi vaikų... 

— Tikiu. Bet tarp mūsų, žinant jūsų buvusį audringą gyvenimą, ar 
ne geriau šitaip? 

Atvykėlio iš Turnė veidas nerodė itin tvirto įsitikinimo: 

— Nesuprantu, kodėl vaidindamas politinį vaidmenį nebūčiau ga- 
lėjęs būti dėmesingu tėvu. 

— Ką tu čia, - įsiterpė Van Eikas, - kur tavo sveikas protas. Nedrįstu 
pagalvoti, kas būtų ištikę tavo vaikus po tau paskelbto nuosprendžio 
už dalyvavimą sukilime prieš aristokratų valdžią. Buvai priverstas 
nukeliauti į šventas Provanso vietas, netekai teisės užimti bet kokias 
viešas pareigas, buvai ištremtas iš Turnė vieniems metams. 

— Dėl šio paskutinio punkto tu klysti. Bausmė buvo pakeista nuo- 
bauda. 

Van Eikas dvejodamas pritarė. Jis žinojo, kad draugo gyvenimą 
sukrėtė ne vien politinės negandos. Paskutinį nuosprendį jis pelnė 
už savo nesantuokinius santykius su jauna prancūze, Loransa Polet. 

- O jūs, Rožjė?- paklausė Margareta. - Vis dar gyvenate pas kie- 
kenfretters, viščiukų valgytojus? 

— Taip, Briuselyje. Jau penkeri metai. Bet rimtai ketinu išvykti į 
Italiją. Gal į Romą. 

— Dieve mano! Kodėl? 

- Todėl, kad man suėjo keturiasdešimt metų ir kad metas pažinti 
pasaulį. 

- Jo teisybė, - pritarė Van Eikas. - Jei kas nori praturtinti įkvėpi- 
mą, tai kelionės tokiu atveju yra neprilygstamos. Ar žinote, kad jie 
ten kuria nuostabius dalykus? Per paskutinę viešnagę sutikau... 

- Atleisk, - pertarė jį Margareta, - jūs, žinoma, pietausite čia šį 
vakarą. 

Jie patvirtino. 

— Mes net papiktnaudžiausime jūsų svetingumu, - patikslino Kam- 
penas. - Prieš ateidami pas jus, apėjome visas užeigas, tačiau nerado- 
me nė vieno laisvo kambario. 

— Nieko stebėtina, šiandien prasideda mugė, ir į Briugę suplūdo 
pirkliai iš keturių Europos kampų. Bet nesijaudinkite, išeitį rasime. 
Aš pasišalinu. Tarnaitė laukia mano nurodymų. 

Margaretai išėjus, Van Eikas vėl prašneko: 

- Taigi sakiau, kad sutikau ten vertų dėmesio menininkų. Žino- 
ma, jie dar neįvaldę taip gerai kaip mes menų meno, bet tai, ko jie 
pasiekia naudodami temperą, verta pagyros. 

Keista, bet dailininko susižavėjimas, regis, nesulaukė atgarsio. Abu 
vyrai tenkinosi tik klausydami. Jų mintys aiškiai buvo kitur. Metras 
tarė sau, kad kaltas kelionės nuovargis, o gal šio abejingumo priežas- 
tis - priešiškumas, snūduriuojantis kiekvieno flamandų dailininko 
širdyje, sukirbantis, kai tik užsimenama apie Pietų tapybą; beje, prie- 
šiškumas abipusis. Tačiau prieš jį buvo du įstabūs tapytojai. Roberas 
Kampenas turėjo didžiulę dirbtuvę, iš kurios buvo išėję neginčija- 
momis savybėmis pasižymintys dailininkai, tarp jų Rožjė. Garsas apie 
Kampeną plito, ir net jei šiandien jis artėjo prie gyvenimo saulėly- 
džio, vis dėlto buvo sektinas pavyzdys daugybei jaunų menininkų. 
Na, o Rožjė, nors jaunas, jau buvo garsus, turtingas ir visokeriopai 
pagerbtas, daug labiau negu Kampenas. 

Suabejojęs Van Eikas nusprendė geriau pakeisti temą. 

— Sakyk, Rožjė, ar tiesa, ką man pasakojo? Ar tikrai vyresnysis 
tavo sūnus įstojo į Hernėjo kartūzų vienuolyną? 

— Taip. Padarė tai, ką būčiau turėjęs padaryti jaunystėje aš. 

— Flandrija būtų likusi be didžio menininko, mes niekados nebū- 
tume turėję tavo neprilygstamo Apreiškimo. 

Van Eikas vos susilaikė nepajuokavęs dėl dviejų šio kūrinio de- 

talių, kurias jis tarė esant su kaupu „pasiskolintas“ iš jo tapyto 
Arnolfinių paveikslo, būtent: raudonos spalvos lovos ir raižyto 
sietyno. Bet nutylėjo suvokdamas, kaip panaši pastaba būtų bu- 
vusi sutikta. 

— Kiek laiko ketinate svečiuotis Briugėje? Mugė... 

Jo sakinys pakibo ore. Rožjė Van der Veidenas pakilo ir atsistojo 
prie lango tokia poza, tarsi kažko tykotų. Šis judesys tik patvirtino 
Van Eiko būgštavimus: 

— Kas tau? Kas darosi? 

Jis atsisuko į Kampeną: 

— Jūs čia neatsitiktinai atsiradote, tiesa? Ne dėl savo malonumo? 

Kampenas sumirksėjo, tarsi busdamas iš sapno: 

— Tu teisus. Vyksta rimti dalykai. Aišku, žinai, kokie įvykiai drebi- 
na Flandriją jau keli mėnesiai. 

— Tu turi galvoje mūsų kolegų mirtį. Žinau, tai tragiška. Tikriau- 
siai bepročio darbas. 

— Deja, ne. Tai ne bepročio poelgis, juo labiau ne atskiras atvejis. 
Reikalas daug rimtesnis. Prieš ketvertą dienų buvo užpultas vienas iš 
mano mokinių. Tą pat dieną kaip Nikola Sliuteris ir faktiškai tą pa- 
čią valandą. Jo gyvybė vis dar kabo ant plauko. 

Van Eikas nužvelgė jį apstulbęs. 

— Neįtikėtina... 

— Tačiau tiesa, - patvirtino Van der Veidenas. 

Jis tarstelėjo lediniu balsu: 

— Manau, ateis ir mano eilė. 

Ir ištraukė iš kapšelio laišką: 

— Štai. Paskaityk. 

— „Į barbarų žemę nekeliauk. Arba atsisakyk, arba pavesk savo 
sielą Visagaliui Viešpačiui.“ Bet ką tai reiškia? 

— Ilgai svarsčiau. Manau, kad grasinimas susijęs su mano ketinimu 
vykti į Romą. 

— Į barbarų žemę? Romą? 


83 


— Kito paiškinimo nematau. 

— Nesuvokiama! Bet kodėl? Dėl kokios priežasties? Žudikas... 

— Žudikai, - pataisė Kampenas. - Neįsivaizduoju, kaip vienas as- 
muo galėtų atsidurti dviejose skirtingose vietose tą pačią dieną, tą 
pačią valandą, nebent būtų apdovanotas šėtoniška galia. 

— Tokiu atveju koks čia ryšys su Roma? Italija? 

Jo klausimas liko be atsako. 

Mintį pakišo Petrusas: 

— Kerštas? 

— Nelabai tikėtina, - atkirto Rožjė. - Iš pirmo žvilgsnio tarp aukų 
nėra jokio ryšio, nebent tapyba. 

Diena geso, veidus galėjai jau tik vos ne vos įžiūrėti. 

Kampenas paklausė: 

— O tau, Janai, ar grasino? 

Nežymiai sudvejojęs, metras atsakė: 

— Ne. Atrodytų, šie nusikaltimai susiję su Italija. Jūs ketinote ten 
vykti, aš - ne. Gal tai ką paaiškintų? 

— Sliuteris puoselėjo tokį sumanymą? 

— Norėdami sužinoti, turėtume išklausinėti jo našlę. Tik ji viena 
galėtų atsakyti. Ir... 

Jis nutilo. 

— Atsimenu! Sliuteris vedęs florentietę... 

- Ir vėl Italija, - tarė Rožė. 

Įsibėgėjęs ta pačia tema, paklausė Kampeną: 

— O tavo mokinys? 

- Jis niekad nėra minėjęs šios šalies. Be to, sunku įsivaizduoti, kad 
jis susigalvotų keliauti į svečią šalį per paskutinius savo pameistrys- 
tės metus. 

Van Eikas kilstelėjo rankas ir liūdnai nukorė jas žemyn. 

— Gerai. Ką siūlote? Manau, atkeliavote iki čia, nes sugalvojote 
išeitį. 

— Iš tiesų, - pasakė Rožjė. 

Jis kvėptelėjo oro, paskui paskelbė: 

— Kunigaikštis. 

Van Eikas išsprogino akis. 

— Taip, taip. Ar nebesi tu jo rūmininkas? Ar nėra jis štai jau pen- 
kiolika metų tavo globėjas? Tai menų draugas. Jis negalės atsakyti 
padėti, ypač jei mus užtarsi tu, jo patikėtinis. 

— Atleisk, bet man sunku susigaudyti. Kaip jis galėtų sutrukdyti 
žudikui ar žudikams smogti? Nejau tu manai, kad kiekvienam mūsų 
jis galėtų priskirti po šaulių pulką? Ar kad mūsų namus dieną ir naktį 
saugotų prisiekusiųjų sargybinių kordonas? 

Šį sykį prabilo Kampenas: 

— Prinsenhofas. Jeigu jis sutiktų mus ten priglausti, būtume saugūs. 

- Nejau kalbate rimtai? - šūktelėjo Petrusas. - Tarkime, kuni- 
gaikštis palankiai pažiūrės į jūsų prašymą, ar ketintumėte jūs pra- 
leisti likusį savo gyvenimą užsidarę už Prinsenhofo sienų? Su vai- 
kais? Žmonomis? 

— Jo teisybė, - pritarė Van Eikas. - Neįsivaizduojamas dalykas! 

— Tai tau geriau baigti gyvenimą perpjauta gerkle? 

- Mirties nebijau. Šiaip ar taip, aš šimtą kartų geriau mirsiu laisvė- 
je negu uždarytas kalėjime, nors ir paauksuotame. 

— Tavo teisė. Visai kitaip viskas atrodo mums, Janai. 

— Po perkūnų, pagalvokite! Jūsų sprendimas neprotingas. Kiek 
laiko jūs išgyvensite už uždarų durų? Mėnesį, dešimt metų? O kas 
laukia jūsų dirbtuvių? Ir ką jau kalbėti apie tai, kad reikės juk kada 
nors išeiti iš Prinsenhoto. 

— Tu nesupranti. Turime laimėti laiko. Anksčiau ar vėliau vyriau- 
sybė tuos asmenis sučiups. Jie negalės siautėti be galo. Pirmą klaidin- 
gą žingsnį jie žengė tada, kai nepribaigė mano mokinio. Jeigu jis 
išgyvens, galės nurodyti savo užpuoliko žymes. Tai pradžia. 

Van Eikas linktelėjo galva, nors neatrodė, kad atsakymas jį pa- 
tenkino. 

— Puiku. Padarysiu, ko norėsite. Galų gale, Prinsenhofo aparta- 

mentai ištaigūs, valgis itin skanus, jus sups gėlės, vaisiai ir kvepalai. 
Turiu susitikti su kunigaikščiu Pilypu rytoj, vidudienį. Perduosiu jums, 
ką jis nuspręs. 

Jo bruožai mažumą atsileido, ir jis šelmiškai pridūrė: 

— Vis dėlto saugokitės: yra vienas dalykas, kurį kunigaikštis verti- 
na labiau negu meną - tai moterys. Ir jei galiu duoti jums patarimą - 
nenuleiskite nuo žmonų akių. 

Jis ūmai pakilo: 

— O dabar eime, valgis netrukus bus ant stalo. Ne pro šalį išgerti 
gerą bokalą alaus. 


Susigūžęs už durų, su eskizu rankose Janas išblyško. Ausyse jam 
aidėjo nugirstas pokalbis: 

— Ar tau grasino? 

— Ne. Atrodytų, šie nusikaltimai susiję su Italija. 

Van Eikas pamelavo. Be jokios abejonės, padarė tai sąmoningai. 
Kodėl? 

Jis atsitraukė nuo durų, ir jo žvilgsnis įsmigo į sieną, kur dar ryš- 
kėjo tų keistų žodžių pėdsakas: 


į Tras las angustias de la muerte, los borrores del infierno! 
į Volveremos! 


IX 


Štai jau kelios valandos jis vartosi lovoje negalėdamas užmigti. Įpy- 
kęs nusviedė pagalvę per kambarį. Burnoje buvo sausa, skrandį spau- 
dė; gal nuo vėsaus vandens gurkšnio palengvėtų. Atsikėlė, uždegė 
žvakę. Virpančioje žvakės šviesoje laiptai panėšėjo į paslapčių pil- 
ną šulinį. Medinės pakopos draugiškai sutiko basas jo kojas — iki 
pat paskutinės, kuri laimingą jo atvykimą pasveikino braškėjimu. 

Saugodamasis, kad ko nors neapverstų, jis įsmuko į virtuvę. Štai 
tada, pertraukęs tylą, ir nuaidėjo duslus garsas. Jis sustingo, pastatė 
ausis. Namas kietai miegojo. Bet tas garsas? Galėjo prisiekti, kad 
garsas sklinda iš dirbtuvės. Van Eikas turbūt tebesidarbuoja su savo 
mėgintuvėliais ir distiliatoriais. Janas sudvejojo. O jei jis įsidrąsintų 
ir susyk nuėjęs išrėžtų jį tebekamuojančius klausimus? Kuo jis rizi- 
kuoja? Niekuo, nebent, kad bus išvarytas. 

Apsigręžė. Prie dirbtuvės slenksčio akimirką sudvejojo. Pro stikli- 
nes dureles liepa sodelio viduryje šmėžavo kaip vaiduoklis. 

Gilumoje, dešinėje, pro pravertas „katedros“ duris smelkėsi švie- 
sos spindulys, bet nebuvo girdėti nei kilnojamų daiktų barškant, nei 
verčiamų lapų šnarant. 

Janas sušnabždėjo: 

— Tėte? 

Atsakymo nesulaukė. 

Ji užliejo nerimo jausmas. 

— Metre Van Eikai? 

Vis ta pati tyla. Jis sunkiai nurijo seilę, lengvai pastūmėjo durų 
sąvarą ir akimi dirstelėjo pro plyšį. Nieko nepamatė, tik prie didžio- 
jo distiliatoriaus švietė žvakidė. Įėjo. 

Van Eikas gulėjo ant aslos, viena plaštaka ant krūtinės ląstos, kita 
išilgai kūno. 

Persigandęs Janas puolė prie dailininko, bet kažkieno ranka, neži- 
nia iš kur staiga išlindusi, pastūmė jį taip smarkiai pirmyn, kad jis 
prarado pusiausvyrą. Bandė susilaikyti ir numetė distiliatorių, šis su- 
dužo asloje į tūkstančius stiklo skeveldrų. Jam pakirto kojas, jo kak- 
ta smarkiai atsitrenkė į stalo kampą - Janui tikrai pasirodė, kad sprogs- 
ta kiaušas. 

Geltonoje žvakidžių šviesoje pamažu praplyšo miglos uždanga. 
Janas sumirksėjo. 

— Štai, jis atgauna sąmonę. 

Balsai sklido iš labai toli. Praskydę prieblandoje, jį supo sunkiai 

įžiūrimi siluetai. Po truputį kontūrai išryškėjo. Jis atpažino Van Eiko 
svečius ir Kateliną. Tarnaitė tepė jam kaktą kažkokiu balzamu. 

— Jis atgauna sąmonę, - pakartojo Petrusas. 

— Kaip jautiesi? - paklausė galvą patepusi tarnaitė. 

Jis įtempė jėgas ir bandė atsistoti. Kiaušą jam persmelkė stiprūs 
diegliai, ir jį ėmė pykinti. 

— Nereikia judėti. Privalai ilsėtis. 

— Kas atsitiko? 

— Nagi, nagi, nesijaudink. 

Jis pabandė surikiuoti mintis, ir beveik tuoj pat prieš jo akis iškilo 
ant aslos gulinčio Van Eiko kūnas. 

— Tėtė! Dirbtuvėje! 

— Nusiramink, - atsakė Rožjė. - Mes jį radome. 

— Jis nesužeistas? 

Dailininkas akimirką dvejojo: 

— Sužeistas. 

Jis atsikrenkštė. 

— Viskas gerai. 

Rožjė melavo. Jo balsas skambėjo pernelyg liūdnai. 

— Kur jis? 

- Ilsisi savo kambaryje. Šalia jo sėdi ponia Margareta. 

Nepaisydamas skausmo, Janas atsisėdo, nusimetė ant kaktos už- 
dėtą skiautę. 

— Kur eini? - susijaudino Katelina. 

— Noriu jį pamatyti! 

— Tau negalima! 

Ji iš visų Jėgų stvėrė jį už pečių ir pakartojo: 

— Tau negalima! Vėliau. 

Petruso rankos apglėbė jį per liemenį: 

— Ne, Janai:! 

— Paleiskit mane! 

— Tu Jam trukdysi. Jis miega! 

Pro miegamojo kambario duris nuaidėjo vaiko verksmas. 

— Meluojate! 

Jis vėl bandė išsilaisvinti iš jį suspaudusių gniaužtų. 

— Leisk jį, Petrusai! - įsakė Roberas Kampenas. - Tai beprasmiška. 

— Betgi... 

— Paleisk jį! 

Turnė gildijos seniūnas atsiklaupė prieš Janą su pagaila ir pasakė: 

— Van Eikas mirė. 

— Mirė? 

— Mes nežinome mirties priežasčių. Iškvietėme gydytoją, jis mums 
paaiškins. 

Van Eikas? Mirė? Žmogus, kuris jį priglaudė, buvo šalia trylika me- 
tų, nebesugriš? Jo ranka niekados nebebėgios drobe? Niekados ne- 
įkvėps gyvybės negyvoms formoms? Vadinasi, molbertai, drobės, pig- 
mentai, teptukai, pasaulio spalvos bus, kaip Janas, visiški našlaičiai! 

Paauglys žvilgsniu susirado Kateliną. Tarnaitė stovėjo nudelbusi 
akis, tarsi pripažindama savo bejėgiškumą. Aplink Janą vėl viskas 
susvyravo. Jis neparodė jokių pastangų, jis nepanoro atsilaikyti prieš 
didžiulį užplūstantį nuoilsį. 


Iš sąstingio jį išplėšė gatve lekiančios gurguolės bildesys. Kiek lai- 
ko jis miegojo? Saulė buvo aukštai pakilusi, ir iš Turgaus aikštės ai- 
dėjo mugės šurmulys. 

Akimirką Janas tarė sau, kad jis, matyt, sapnavęs ir kad jį apėmęs 
nerimas tesąs baisaus slogučio atgarsis. Pastatė ausis: kažkas kalbėjo 
apačioje. Persibraukė ranka kaktą ir pajuto, kad ant jos užklijuotas 
trauklapis. Tikriausiai Katelinos darbas. Atsargiai nuleido kojas ant 
žemės. Įsitikinęs, kad nei jam skauda, nei svaigsta galva, atsikėlė ir 
patraukė į pirmą aukštą. 

Valgomajame tebesėdėjo tie trys tapytojai, bet nebe vieni. Su jais 
buvo keturi vyrai. Du iš jų laikė rankose kuoką su Flandrijos grafo 
herbu, trečiasis vilkėjo hoftmanų uniformą. Truputį nuošaliau — 

paskutinis asmuo, kurį Janas tuoj pat atpažino. Net jei nebūtų nie- 
kad anksčiau jo matęs, būtų vis dėlto įspėjęs, - iš fetrinės kepuraitės 
ant viršugalvio, - kad tai gydytojas. Šiuo atveju, tai buvo daktaras 
De Smetas, paprastai gydymu užsiimąs Šv. Jono ligoninėje. Nebuvo 
nei Margaretos, nei vaikų. 

— Eikš arčiau, - padrąsino jį Petrusas. - Nebijok. 

Jis parodė pirštu į būrelį: Ą 

— $1e Žmonės yra asesoriai, o štai seras Mejeris, viešosios tvarkos 
kapitonas. 

— Kur kiti? - ištarė Janas dvejojančiu balsu. 

— Ponia Margareta kambaryje, budi prie savo vyro. Katelina: ir 
vaikai turėtų netrukus grįžti; mes nusprendėme, kad geriau juos pra- 
blaškyti, nelaikyti namuose. 

Petrusas neatlyžo: 

— Eikš, prisėsk prie mūsų. Man rodos, hoftmanas norėtų pateikti 
tau keletą klausimų. 

— Kaip jautiesi? - pasiteiravo daktaras De Smetas. 

— Geriau. 

— Tu išalkai? Gal ką nors suvalgytum? 

Jis pastūmėjo jo link vazą su vaisiais. 

Janas atsisakė. 

— Sėskis, berniuk, - meiliai pasiūlė hoftmanas. - Žinau, koks dide- 
lis tavo sielvartas, bet mums būtina tavo pagalba, jei norime supras- 
ti, kas įvyko. 

Janas keliais žodžiais atpasakojo nakties įvykius iki tos akimirkos, 
kai nugrimzdo į tamsą. 

— Vadinasi, distiliatorių apvertei tu... 

Petrusas rado reikalą patikslinti: 

— Beje, mane ir pažadino dūžtančio stiklo skambesys. Atbėgau, 
bet per vėlai. Kambarys buvo... 

— Minbeere, - sausai pertarė jį hoftmanas. - Prašom netrukdyti 
berniukui pasakoti. 

O kreipdamasis į Janą pridūrė: 

— Vadinasi, tu nesuspėjai pamatyti savo užpuoliko? 

— Ne. Man rodos, jis galėjo būti pasislėpęs už durų. 

— Nieko? Nė menkiausios smulkmenos? 

— Viskas taip greitai nutiko... 

— Suprantu. Bet kaip atsitiko, kad tu atsiradai dirbtuvėje tokią 
vėlyvą valandą? Nes čia esantys ponai tvirtino, kad kalbėjęs: iki iš- 
naktų. 

Janas valandėlę patylėjo, tarsi abejodamas savo prisiminimų tei- 
singumu. Ar privalėjo pasidalyti su jais tais klausimais, kurie jį tą 
naktį buvo užgriuvę, neduodami užmigti? Nurodyti prieštaringus Pet- 
ruso žodžius? Atmintin jam grįžo vienas Van Eiko prieš kelis mėne- 
sius tarstelėtas sakinys: „Reikia mokėti tylėti, ypač jei žinai.“ 

— Norėjau gerti. 

— Keisčiausia, - vėl prabilo Mejeris, - kad neišlaužtos nė vienos 
durys. 

— Jei taip, tad kaip tas nedorėlis galėjo įsigauti vidun? - paklausė 
Van der Veidenas. 

— Nematau jokio paaiškinimo. Lieka klausimas, ką Van Eikas ga- 
lėjo veikti šitame kambaryje vidury nakties. 

— Kiek žinau, dailininkui reikia šviesos. Beje, mes neradome nei 
molbertų, nei teptukų, jokios pradėtos tapyti lentos. 

— Jis dažnai užsidarydavo vienas, - pasakė Janas. - Tokiomis va- 
landomis jis netapė. Skaitė, rašė. 

— Taip ir spėjau. Aptikau ant lentynų įrištą rankraštį, pavadintą 
Mappa mundi. Ant priešlapio buvo Van Eiko parašas. 

- Jūs iškratėte jo kambarį? 

- Žinoma 

— Neturėjote to daryti! Mano tėvas niekada nebūtų su tuo sutikęs! 

— Rankraštį? - nustebo Petrusas Christus. - Ar žinote, apie ką jis? 

Mejerio veidas reiškė nusivylimą: 

— Deja, nemoku lotynų kalbos. 

Jis kreipėsi į Janą: 

— Gal galėtum mus apšviesti? 

— Ne. Metras nerado reikalo patikėti man šio rankraščio. 

- Jei norite, - pasisiūlė Petrusas, - galiu jį patyrinėti. Lotynų kalba 
nuo manęs paslapčių neturi. 

Hoftmanui nespėjus atsakyti, Janas įsiutęs pašoko: 

— Neturite teisės! Tėtė nepakentė, kad kas kištų nosį į jo reikalus. 
Parodytumėte jam nepagarbą. 

— Oho, mažyli! - suniurzgė Mejeris. - Kalbi apie pagarbą, bet, 
man rodos, esi įžūlokas. Primenu tau - kalbame apie nusikaltimą. 

Janas susvyravo: 

— Norite pasakyti, kad metras buvo nužudytas? 

Atsiliepė daktaras De Smetas. 

— Apgailestauju, kad turiu paneigti tai, ką sako mūsų garbusis hoft- 
manas, bet šią valandą niekas neleidžia patvirtinti šio spėjimo. Ne- 
pastebėjau nei sumušimų, nei žaizdų, jokio smurto ženklo ant kūno. 

- Klystate! - paprieštaravo Mejeris. - Užmirštate nuodus. 

— Tai tik prielaida. Bet bus sunku, jei išvis įmanoma, ką nors įrodyti. 

Janas išpūtė akis: 

— Nuodai? Kaip? 

Agentas aplenkė klausimą ir pasiteiravo: 

— Jis mėgo išgerti? 

— Taip. Bet nebuvo girtuoklis. 

— Gėrė vyną? 

— Dažniausiai bordo vyną, kai būdavo atvežamos prekės iš La Ro- 
šelės. Bet kas čia bendra su nuodais? 

— Mes ant stalo radome vyno taurę. Deja, ji buvo tuščia. Tik iš 
vidaus sienelės rausvos, bet jokių nuosėdų. 

- Atleiskite, - įsiterpė Rožjė. - Net jei jinai būtų buvusi pilna, kaip 
žinotumėt, ar skystyje yra nuodų, ar ne? 

Hoftmanas neįstengė susilaikyti nesusijuokęs: 

— Ar žinote, kiek šunų valkiojasi šitame mieste? Vien šiais metais 

šungaudys nudobė daugiau negu devynis šimtus Vienu daugiau ar 
mažiau. Mirti nuo vyno daug lengviau negu nuo lazdos, kuri perskė- 
lė tau galvą. Ar ne? 

— Leiskite jus pataisyti, - paprieštaravo De Smetas. - Niekur ne- 
pasakyta, kad nuodai, veikią gyvūną, turės tokius pačius padarinius 
žmogui. Kai kurie nuodingi augalai nekenkia vienam ar kitam gyvu- 
liui, tuo tarpu neša mirtį žmogui. Galėtume, pavyzdžiui, paminėti 
karpažolę arba kitus to paties tipo grybus. Ar žinote, minbeere, kad 
jūs kasdien čiupinėjate vieną pavojingiausių nuodų? 

— Taip, - sutiko Roberas Kampenas. - Jo yra auripigmente, iš ku- 
rio išgaunamas aukso geltonis. 

- Gal paaiškintumėte? - sunerimo hoftmanas. 

- Arsenicum! - paaiškino De Smetas. - Auripigmentą sudaro arse- 
nas. Jį jau žinojo Antikos žmonės. Tarp kitų ir Aristotelis. Plinijus jį 
pavadino: auri pigmentum. Jis gali žmogų žaibiškai, per kelias se- 
kundes, pribaigti. 

Pirštų spragtelėjimu pabrėžė paskutinius savo žodžius ir dėstė toliau: 

- Žinokite taip pat, kad tai didelę svarbą alchemikams turintis 
elementas - dėl jo ryšių su metalų karaliumi. Noriu pasakyti - auk- 
su. Sumaišytas su variu ir įkaitintas filosofiniame ryke, paverčia varį 
baltu metalu, kurį kai kas prilygina sidabrui. 

Jis nutilo ir pakėlė rankas į dangų: 

- Žinoma, svaitėjimas! Bet vis dėlto alchemikams šis tariamas re- 
zultatas yra pirmas žengtas žingsnis. 

— Kur link? - pasiteiravo Petrusas. 

- Aišku, aukso link! Tai perėjimas nuo paprasto metalo prie tau- 
raus. Vienu žodžiu - pokytis. Bet ši svaja... 

— Palaukite! - šūktelėjo Mejeris. - Jūs užsiminėte apie filosofinį 
ryką. Kas tai? 

— Taip jį praminė alchemikai. Iš tiesų tai tam tikra krosnis. 

- Ar galėtumėte ją apibūdinti? 

- Žinoma. Turėjau progos tokią vieną pamatyti, kai buvau pa- 

kviestas Ipre pas vieną ligonę moterį, kurią visi manė sergant epilep- 
sija. Neradau nieko panašaus. Tai buvo tik rimtas plaučių uždegi- 
mas. Su Dievo malone išgydžiau ją. Atsidėkodamas jos vyras - jis 
didžiavosi esąs alchemikas - tarėsi pamaloninsiąs, aprodydamas sa- 
vo dirbtuvę. Ten aš ir pamačiau tą įtaisą. Uolekčio aukščio, sienos — 
puodams žiesti naudojamo molio ir - laikykitės - arklio mėšlo miši- 
nio. Viduje išpjauta savotiška metalinė plokštelė, subadyta skylutė- 
mis, ir kiek žemiau stiklinis langelis, pro kurį galima stebėti medžia- 
gos kaitą. 

Hoftmano veidas suspindo didžiausia smalsa. 

- Štai naujiena. Ką tik, apžiūrėdamas patalpą, tarp kitų daiktų 
radau tokią krosnelę, kaip jūs nupasakojote. Iš pradžių neatkreipiau 
į ją dėmesio tardamas, kad tai priklauso tapytojų pasauliui. Bet šį 
vakarą... 

Jis kreipėsi į kitus kviesdamas juos liudytojais: 

— Ar galėtumėte jūs, kurie užsiimate tapyba, paaiškinti man, kam 
naudojama ši krosnelė? 

Trys vyrai apdairiai susižvalgė: 

— Apgailestaujame. Nežinome. 

Jis įsisiurbė akimis į Janą: 

— O tu? Gali atsakyti? 

Berniukas atsakė, kad ne. 

Mejeris ėmė barbenti pirštais į stalą: 

— Man galvoje netelpa. Sprendžiant iš to, ką atskleidėte, reikalą 
galima taip trumpai nusakyti: iki šios dienos srityje buvo nužudyti 
keturi žmonės. Pirmosios trys aukos buvo artimos Van Eikui. Visos 
buvo nužudytos tuo pačiu ritualu. Visos, išskyrus paskutinę: patį Van 
Eiką. Ir mes nežinome... 

— Ne! - šūktelėjo daktaras De Smetas. - Atleiskit, kad primygtinai 
kartoju: nėra jokio žmogžudystės įrodymo. 

Anas apsimetė neišgirdęs jo prieštaravimo ir tęsė toliau: 

— ... Ir mes nežinome, kaip jis buvo nužudytas. 

- lr ar jis išvis buvo nužudytas, - tvirtai pabrėžė De Smetas. 

— Be visa ko, štai dar prisideda toji istorija su krosnele ir alche- 
miku. 

Iš prieškambario pasigirdo balsų šurmulys. Grįžo Katelina ir 
vaikai. 

Hoftmanas padėjo Janui ant peties ranką: 

— Iš pono Petruso supratau, kad tu vienintelis turėjai teisę įeiti į Šį 
kambarį. Ar tai tiesa? 

Vaikas patvirtino. 

- Gal įstengtum pasakyti, ar kas nors čia pavogta? Koks ypatingas 
daiktas, kūrinys ar dar kas. 

- Jei būtų pavogta, iš karto pastebėčiau. 

Mejeris skubiai pakilo. 

— Na, kaipmat patikrinsime. 

Jis kreipėsi į dailininkus: 

— Manau, kad jūs šį vakarą dar čia nakvosite. 

— Pasirinkimo neturime, - paaiškino Van der Veidenas. - Iškeliauti 
per vėlu, o mūsų draugo laidotuvės numatytos rytoj rytą. 

— Suprantu. 

Jis nusitempė Janą už rankos: 

— Eime, mažyjli. 

Jau buvo beeiną, kai staiga į valgomąjį įžengė Margareta. Jos pa- 
prastai rausvi skruostai buvo pasibaisėtinai išblyškę. 

Trys dailininkai bemat pakilo ir pastūmėjo jai kėdę. 

— Prašom sėstis, - pasiūlė Kampenas. 

— Jums reikia pailsėti, - pridūrė Rožjė. - Mes iš eilės pabudėsime 
prie draugo. 

Ji nekrustelėjo. Į kambarį įžengė Katelina, lydima vaikų, Pilypo ir 
Pyterio. Jų bruožai buvo persikreipę iš skausmo. Janas galbūt pirmą 
kartą pajuto jiems gailestį. Pirmą kartą taip pat jam pasirodė, kad 
jaunosios našlės veide įžvelgė tą patį jausmą jam. Bet kažkoks neaiš- 
kus balsas kuždėjo, kad per vėlu. 

Hoftmano balsas sugrąžino jį į tikrovę: 
— Eikš su manim. Nėra ko gaišti. 


Jau seniai sutemo, namuose viešpatavo visiška ramybė. Janas gu- 
lėjo tarp Katelinos ir abiejų vaikų. Rožjė pakeitė Margaretą prie Van 
Eiko palaikų. Įsitaisę virtuvėje, Petrusas ir Kampenas šnekučiavosi, 
kol ateis laikas perimti budėjimą. 

Kampenas pastatė alaus ąsotį ant židinio atbrailos ir sušnabždėjo: 

— Taigi, reikia sutikti su tuo, kas akivaizdu: nusikaltimo paskata 
ne vagystė. Janas patvirtino hoftmanui, nieko netrūksta. Nė vienos 
drobės. 

— Paslaptis išlieka. 

Stojo trumpa tyla. Vėl prabilo Kampenas: 

— Šitokiai padėčiai esant, kunigaikščio laikysena, manding, itin iš- 
kilni. Kad jis nusprendė išmokėti Margaretai pinigų sumą, prilygstan- 
čią pusei metinės Jano rentos, - mostas, vertas visokeriopos pagarbos. 

— Įspūdį man daro ne tiek pats mostas, - atšovė Petrusas, - kuni- 
gaikštis visada buvo menų ir menininkų globėjas, bet ta jo parodyta 
skuba. Jis pranešė Margaretai, net nelaukdamas laidotuvių. 

— Iš to matyti, kaip jis mūsų vargšą draugą godojo. 

— Tai nenuginčijama. Sunku įsivaizduoti, kad kunigaikštis būtų ki- 
taip pasielgęs, turint galvoje jų ryšių esmę. 

— Tačiau tai anaiptol nemenkina jo dosnumo. Ar žinai, kiek jis, 
sako, sumokėjęs Janui už vieną vienintelę paslaugą? Tris šimtus še- 
šiasdešimt livrų! 

— Graži sumelė! Bet kas tai per paslauga? 

Kampenas kilstelėjo antakius, rodydamas suglumimą. 

— Ar aš žinau? Užduotys, kelionės, derybos... Po teisybei, šiuo 
klausimu mūsų draugas buvo labai nešnekus. Niekad neįstengiau nie- 
ko iš jo išpešti. Jis man tik papasakojo apie kelionę į Portugaliją prieš 
dešimt metų, apie viešnagę Avizo pilyje ir jo tapytą infantės portretą. 
Kaip matai, apskritai nieko labai slapta. 

— Jūs tikriausiai žinote daugiau negu dauguma mūsų. 

Umai Petrusas paklausė: 

— Ar jūs tikite šia nuodų istorija? 

— Ką atsakyti? Gydytojas atrodo ne visai įsitikinęs. 

— Tarkime, kad taip yra... 

— Ar tai ką nors pakeistų? 

— Jaunasis bičiuli, turėtum suvokti, kad užtenka pačios mirties tra- 
gedijos. Ar svarbu, kaip pasitrauki iš šio pasaulio. 

— Atleiskite, bet aš nepritariu jūsų nuomonei. Man nepakenčiama 
mintis, kad Van Eikas buvo nužudytas. 

— O man nepakenčiama mintis, kad jis iškeliavo! Kad jau įsitvirti- 
na mintis - jo nėra. Na, o visa kita... 

Petrusas Christus pakilo nuo taburetės ir atsistojo prie lango. Kam- 
peno argumentai - aišku kaip diena - jo nenuramino. 

— Ar tavęs niekas nenustebino mūsų pokalbyje su hoftmanu? 

Petrusas staiga atsigręžė: 

— Ne. Nemanau. 

— Jis iškėlė vieną dalyką, o man jis pasirodė esminis: „Įdomu yra 
tai, kad nė vienos durys neišlaužtos.“ 

— Taip. Kokia iš to išvada? 

— Klausyk, mielasis Petrusai, nejau nesupranti, kad ši pastaba daug 
baisesnė negu prielaida dėl nužudymo! 

— Prašom tęsti! 

— Jei atmetame galimybę dėl įsiveržimo iš išorės, peršasi išvada: 
tik vienas iš vakar vakare buvusių asmenų būtų galėjęs užpulti jauną- 
jį Janą ir galbūt taip pat nužudyti Van Eiką. 


Janas vis dar nemiegojo. Skausmas buvo pernelyg didelis. Pernelyg 
sunkiai pakeliamas. Beveik gniaužė kvapą. Ar įmanoma tokia kančia? 
Kur Van Eikas? Jo palaikai ilsisi kambaryje greta, bet juose jo nėra. Tai 
tik apvalkalas jau vaško spalvos, tysantis ant lovos. Ledinis apvalkalas, 
kuriame įžvelgiama nebūtis. Bet jis, tikrasis Van Eikas, kur jis? Kur 

eina žmonės, kai numiršta? Į dangų, sako Katelina. Su angelais. Pas 
gerąjį Dievulį. Tai netiesa. Iš tų aukštybių, regėdami, kaip mums jų 
trūksta, būdami nepakenčiamos mus alinančios žaizdos liudytojai, jie 
grįžtų mūsų paguosti, nuraminti. Nors paskui ir vėl turėtų išnykti. 

Tėte... Janas bent spėjo kreiptis į jį šiuo žodžiu. Tete... 

Jis iš visų jėgų susikaupė į tą akimirką, kai Šv. Jono bažnyčioje, prieš 
altorių, metras suėmė jo veidą, prieš suspausdamas jį glėbyje. Galvojo 
apie tai taip įsitempęs, kad jo jusles užliejo Van Eiko švarkelio kvapas. 
Šitaip prisiglaudęs prie tėvo jis pagaliau nugrimzdo į miegą. 


Rytojaus dieną mugė vis dar virte virė, o Briugė atrodė šventiškai. 
Štai turbūt kodėl niekas neatkreipė dėmesio į laidotuvių eiseną, trau- 
kiančią gatvelėmis ligi Šv. Donacijono bažnyčios. Tiesą pasakius, ne- 
buvo nieko, kas sužadintų praeivių smalsumą. Jokio laidotuvių veži- 
mo, tik keletas juodai apsitaisusių vyrų, nešančių karstą, uždengtą 
šviesiai violetine gelumbe, bei artimieji. Pirmoje eilėje - velionio žmo- 
na, du vaikai ir Lambertas, jaunesnysis Van Eiko brolis, atvažiavęs iš 
Lilio. Tuoj paskui juos žengė Rožjė, Janas ir Katelina, iš abiejų pusių - 
Roberas ir Petrusas. Praslenkant eisenai keletas balsų, tiesa, sušnabž- 
dėjo: Van Eikas, Van Eikas... bet tai buvo viskas. 

Apeigos truko neilgai. Šv. Donacijono klebonas tarė esant naudin- 
ga pabrėžti ypatingus ryšius, siejusius didįjį menininką su Flandrijos 
grafu, Burgundijos kunigaikščiu, Šventosios Romos Imperijos markg- 
rafu, didžiuoju Vakarų kunigaikščiu. Pamaldoms pasibaigus, eisena 
patraukė vienuolyno link, kur buvo iškasta duobė. Po paskutinio 
palaiminimo karstą nuleido su visa ta pagarba, kurią privalome ati- 
duoti mirusiesiems. 

Paskutinis šios dienos prisiminimas, kuris turėjo išlikti Jano at- 
mintyje, buvo duslus kastuvais pilamos žemės dunksėjimas, kai ji 
biro ant karsto dangčio, santūrus Tilio Idelsbado siluetas, kai šis se- 
kė sceną atsainiai atsirėmęs į medį, o ypač metro balsas, kuždantis 
jam į ausį: „Aš padarysiu tave didžiausią!“ 

X 


Jis niekad nebus didžiausias. 

Janas susikūprinęs žengė tiesiai prieš save per Burgą, juoduojantį 
nuo žmonių. Jie suplaukė čia iš Osterlingeno, Kelno, Hamburgo, 
Stokholmo, Brėmeno, Londono, Airijos ir Škotijos, Italijos ir Ispani- 
jos. Kai kurie atkeliavo didžiuoju Rytų keliu sausuma - iš Liubeko į 
Hamburgą, paskui leidosi Elbės upe žemyn ir įplaukė į Zuiderzę. 
Kiti atplaukė jūra iš Genujos, Venecijos ir Dancigo uostų. 

Akys vos įstengė aprėpti šią žmonių jūrą, visą savaitę tvinstančią 
krantinėmis ir aikštėmis. Didžioji gelumbių halė gaudė tūkstančiu 
balsų, o Van der Berzės užeigoje, „Biržoje“, vyko varžytynės. 

Tuos pačius pirklius galėjai sutikti, priklausomai nuo metų laiko, 
kitose mugėse - Šampanėje, Ipre ar Štanforde. Toli gražu ne vieniši 
ir beginkliai, kiekvienas jų priklausė kas visagalei Briugės Hanzai, 
kas ne mažiau garsingai vokiečių Hanzai. Jokio gailesčio tam, kuris 
būtų mėginęs apkuopti vieną jos narių: jo kompanionai tuoj pat nu- 
trauktų kad ir menkiausius mainus su nelaiminguoju, ir šis pasijustų 
daug vienišesnis negu ištremtas iš žemės. 

Janas prasiskynė kelią per minią, abejingai stebėdamas prekysta- 
lius ir krautuvėles. Žiūrėjo nieko nematydamas. Tačiau buvo kuo 
sužadinti ir viskuo nusivylusio žmogaus smalsumą: šalia apelsinų ir 
granatų, alyvų, citrinų, šafranų, Korinto razinų, sulos, rabarbarų — 
aukso dulkės iš Gvinėjos, indigas ir prūsų gintaras. Janui ši svaigu- 
linga maišalynė niekada neprilygs besimaivančioms beždžionėms, 
pašaipioms papūgoms, kerėpliškiems lokiams ir visiems tiems keis- 
tiems laukiniams gyvūnams, portugalų ar ispanų atgabentiems iš 
tokių tolimų kraštų, jog kartais ten pražūdavo laivai. Šiaip ar taip, 
šiandien visus kitus vaizdinius temdė Van Eiko vaizdinys. Minioje 
lis ieškojo dailininko. Štai jau savaitė. Savaitė, kurią jis pragyveno, 
kamuodamasis nepakenčiamoje atmosferoje. Kas jam dabar liko 
daryti? 

Rytojaus dieną po laidotuvių Roberas Kampenas labai maloniai 
pasiūlė jam vykti kartu į Turnė ir ten toliau tęsti mokinystę. Janas 
kvietimo atsisakė. Ir šimtą kartų pateiktas sau klausimas iškilo opes- 
nis negu bet kada: ar jis iš tikrųjų nori būti tapytoju? Jis gėrėjosi Van 
Eiko kūriniais, mėgo stebėti lėtai drobe slenkančią pirmyn ir atgal 
ranką, bet sielos gelmėse neprisiminė, kad būtų kada nors jutęs įsak- 
mų poreikį kurti. Visiškai nežinojo, kas yra tas slėpiningas dvelks- 
mas, neįveikiamai stumiantis menininką pakilti virš savęs, kurį Van 
Eikas tvirtino patyręs nuo pat vaikystės. Apskritai įkarštį jam įžieb- 
davo nebent laivai ir išsvajotas Serenisimos paveikslas. 

Pasinėręs mintyse, jis atsirado netoli Šv. Jono ligoninės. Abejingai 
įsižiūrėjo į atšiaurų fasadą su langais ir ketino pasukti Rejės upės 
link. Ar ne į šitą ligoninę atgabeno Laurensą Kosterą, - Petruso draugą, 
vos nežuvusį per gaisrą? 

Bet kas ten... pakopų papėdėje, tas ištįsęs siluetas, tas veidas, ap- 
gaubtas šviesių plaukų, ir tas blausiaveidis milžinas? Petrusas Chris- 
tus ir Idelsbadas! Abudu atrodė įsitraukę į itin įdomų pokalbį. Ką 
dar Briugėje veikia tapytojas, rytojaus dieną po laidotuvių pranešęs 
visiems grįžtąs į Barlę? 

Šį kartą vėl mūsų brolijos žmogus... 

Atmintin jam vėl grįžo sakinys, ištartas dailininko, taip pat mįslin- 
ga Van Eiko tyla ir elgsena prieš pat mirtį. 

— O tau ar grasino? 

— Ne. Atrodytų, šie nusikaltimai susiję su Roma. 

O ypač tas keistas nurodymas: „Prisimink maldaknygę.“ Ką jis 
reiškia? 

Šiandien jis jautėsi per daug prislėgtas, kad mėgintų gilintis į visus 
šiuos slėpinius. Vėl patraukė upės link. 

Po pusvalandžio priėjo Amūro ežero krantą. Šliuzu plaukė laivas 
be stiebų. Vienas iš jūreivių mostelėjo ranka, Janas paskubėjo atsa- 
kyti. Vyras plačiai šypsojosi, o lynas vis greičiau slydo tarp jo šiurkš- 
čių pirštų. 

Šiandien jis Briugėje, rytoj plauks į Škotijos lietų ar Genujos saulę. 
O Janas ir toliau gyvens prikaltas prie savo vietos, praradęs vieninte- 
lę jam brangią būtybę. Pro akis slinko vaizdai. Žodžiai. Glamonė. 
Van Eikas, kantriai mokąs jį, kaip derinti spalvas, grūsti pigmentus, 
priklijuoti drobę. Visur Van Eikas. 

Trylika jo gyvenimo metų piešė pilkus sūkurius ant ežero pavir- 
šiaus, prieš nuskęsdami ir susitikdami su tos moters, Minos, turtin- 
go Briugės pirklio dukters, likimu; ji mirė iš liūdesio labai seniai, o 
jos kūnas ilsisi - pasak legendos - Minevaterio vandenyse. Jis paju- 
to, kaip po vokais telkiasi ašaros, ir štai jis, niekad neverkęs, pra- 
trūko rauda. 

Audrai praslinkus jis atgalia ranka nusišluostė šlapius skruostus. 
Jo žvilgsnis nesąmoningai užkliuvo už vienuolyno fasado. Jaunosios 
moters prie lango nebuvo, o langas buvo uždarytas. Svyruojančiu 
žingsniu jis pasuko Nev Sen Žilio gatvės linkui. 


Teptukai dar snūduriavo alavo indelyje. Jano portreto eskizas bu- 
vo atremtas į sieną. Molbertas, stovintis prie lango, pasirodė jam 
panašus į vieną tų sargybinių, kurie eina sargybą prie miesto bokšto 
nakčiai sutemus. 

Van Eikas nesugrįš. 

Vėl tas pats klausimas, visą savaitę nedavęs jam ramybės: ką reiš- 
kia mirti? Yra kažkas beprasmiška ir podraug nesuprantama šitame 
šaltame ir staigiame atodūsyje, perveriančiame gyvenimą galutine 
tyla. Janas prisidėjo ranką prie širdies, klausydamasis į delną atsimu- 
šančių tvinksnių. Vadinasi, gyvastis čia? Svajonės, siekiai, beprotiš- 
kos viltys, Van Eiko, Kampeno ir kitų genialumas? Šitame dusliame 
taksėjime - ritmiškame, vienodame, panašiame į audimo staklių bil- 
desį. Ir vieną dieną - nieko. Jis atitraukė ranką, išsigandęs minties, 
kad vien šituo klausymu gali sustabdyti širdies dūžius. 

Durys, saugojančios „katedrą“, buvo plačiai atvertos. Janas įžen- 
gė į vidų. Ten vyraujanti netvarka tik sustiprino jo nerimą: hoftma- 


101 


no šauniai pasidarbuota! Automatiškai jis ėmėsi po vieną dėlioti ant 
lentynų rankraščius, laikydamas garbės reikalu sudėstyti juos taip, 
kaip buvo įpratęs metras, bet greitai nuleido rankas. Kuriam galui? 

Baigtos drobės tebebuvo išrikiuotos prie vienos sienos. Koks bus 
jų likimas? Margareta tikriausiai jas parduos, nebent Lambertas, jau- 
nesnysis Van Eiko brolis, nuspręs jas išsaugoti. 

O miniatiūra, kurią taip mėgo? Jis puolė prie lentų, atkėlė jas vie- 
ną po kitos ir lengviau atsiduso, suradęs slėpiningą parašą: A. M. 

Kilstelėjo drobę, norėdamas geriau į ją įsižiūrėti, laimingas, kad saulė, 
nors jis pats blaškėsi ūkanose, dar neprarado savo šilumos. Tada suki- 
nėdamas paveikslą, kad sužaižaruotų spalvos, jis pirštais užčiuopė už 
rėmų iškilumą. Nustebęs apvertė paveikslą. Prie pritvirtinimo plokš- 
telės kabojo kilpa pririštas mažas kapšiukas. Bet dar neįprasčiau atro- 
dė pati toji plokštelė. Ir ne žinovas galėjo sumesti, kad ji čia niekam 
nereikalinga, juk visiems aišku, koks miniatiūros dydis: net pradedan- 
tis mokinys žino, kad plokštelė pateisinama tik ant daugiau kaip pusės 
uolekčio lentos. Be to, ji neseniai pritaisyta. Janas karštligiškai atrišo 
kilpą, panėrė ranką į kapšelį ir ištraukė saują florinų. Lobis, kad ir 
nedidelis! Kodėl Van Eikas - nes tai galėjo būti tik jis - pasirinko šią 
vietą monetoms paslėpti? Kodėl už šitos miniatiūros? 

Vaikinukas atsisėdo ant aslos, subėrė florinus į kapšelį ir susimąs- 
tė. Vidinis balsas kuždėjo, kad už šio keisto poelgio slepiasi kažkas, 
ką metras norėjo pasakyti. Jis bandė prisiminti kokį nors žodį, saki- 
nį, kuris užvestų ant kelio. 

— Ką čia veiki? 

Janas krūptelėjo. Į dirbtuvę įsiveržė Margareta. Jis skubiai sugniau- 
žė kumštyje savo lobį ir paslėpė jį tarpušlaunyje. 

— Na? - neatlyžo Margareta. 

Jis atsikrankštė ir atsakė kuo giedresniu balsu: 

— Tikrinau, ar netrūksta kokios drobės. 

Moteris tarsi sapne papurtė galvą. 

Ji neįtikėtinai paseno šią paskutinę savaitę. Priėjo prie lentynų, 

susisvajojusi paglostė rankraščius. Jos dėmesys nukrypo į didįjį stalą, 
kur dar gulėjo išmėtyti Van Eikui brangūs daiktai. 

— Girdėjau hoftmaną ir kitus kalbant apie šią krosnelę. Juk čia 
tikrai krosnelė, ar ne? 

Užklausė atsainiai, beveik liūdnu balsu. Pridūrė: 

— Ar žinai, kam ji buvo reikalinga? 

— Ne. Tėvas niekad su manim apie ją nekalbėjo. 

Ji nežymiai šyptelėjo. 

— Šu manim taip pat ne. Galų gale pradedu suvokti, kad aš, matyt, 
dažnai gyvenau kitur. Niekad neįstengiau suprasti menų meno, nei 
kaip mano vyras kūrė savo paveikslus; tenkinausi juos vertindama. 

— Ar tam, kad pamėgtum, reikia suprasti? 

Pastaba išsprūdo beveik be jo valios. 

Margareta patylėjo prieš atsakydama. 

— Ne, bet tada gal labiau pamėgsti... 

Ji tarsi susigaužė, užsisklendė savyje, matyt, varžydamasi, kad per 
daug pasakė. 

- Iki greito pasimatymo, - mestelėjo ji bespalviu balsu. 

Vos ji išėjo, Janas vėl pasiėmė kapšelį ir pakilnojo ant delno, tarsi 
sverdamas. 


Kateliną jis rado sodelyje, pamerkusią rankas dubenyje su žlugtu. 

Janas atsisėdo šalia jos ir sušnabždėjo: 

— Ar galėtum išlaikyti paslaptį? 

— Viskas priklauso, kokia tai paslaptis. 

— Aš nejuokauju, reikalas labai svarbus. Pažadėk niekam nesakyti. 

Tarnaitė metė skalbusi. 

— Prižadu. 

Įsitikinęs, kad niekas nemato, jis atrišo kilpą ir parodė jai atdarą 
kapšelį. 

Truputį sutrikusi, tarnaitė čiupo jį ir išpylė pinigus ant žolės. 

- Še tau! Kur radai tiek pinigų? 

— Dirbtuvėje, paslėptus už paveikslo. Bet ne už bet kokio. 

Jis smulkiai paaiškino, kaip atsitiktinumas lėmė, kad jis aptiko 
kapšelį, ir pabrėžė ypač tai, kas atrodė svarbiausia: Van Eikas žinojo, 
kaip aistringai jis mėgsta šią miniatiūrą. 

Tarnaitė nerviškai pasitaisė aksominį kyką, smunkantį jai ant kaktos: 

— Man viskas aišku. Metras Van Eikas paliko šiuos pinigus tau. 

- Ir aš taip manau. Bet man kyla kitas klausimas: gerai, jis mane 
apdovanojo, bet štai ko aš nesuprantu - kaip jis tai padarė. Koks 
buvo reikalas slėpti kapšelį už paveikslo, kai būtų galėjęs įteikti man 
jį tiesiai į rankas? 

— Nežinau. 

— Tau niekad nekilo klausimas, ar Van Eikas nujautė, jog mirs? 

— Tarkim, kad tai įmanoma. O toliau? 

Jis beviltiškai atsiduso. 

— Toliau nieko... 

Susirinko monetas ir jau ketino eiti į namus. 

— Palauk! - šūktelėjo Katelina. - Man kyla klausimas, ar... 

Ji ėmė ieškoti tikslaus žodžio. 

— Sakyk! - mygo ją Janas. 

— Tavo tėvas paslėpė kapšelį už tos miniatiūros, nes tikėjosi, kad 
kurią nors dieną tu jį rasi. Žinoma, būtum galėjęs aptikti jį, jam dar 
gyvam esant. Tuomet jis būtų išgalvojęs kokią nors dingstį ir veikiau- 
siai padovanojęs tau šiuos pinigus. Bet po jo mirties šis poelgis įgyja 
kitą prasmę. 

Katelina patylėjo, o tada prabilo, stropiai išskirdama kiekvieną žodį: 

— Paslėpti pinigai, kai kas nors viliasi, kad jie bus surasti jam mi- 
rus, jau ne dovana: tai palikimas. Van Eikas norėjo įteikti tau šiuos 
pinigus, kad po jo mirties - mirties, kurios galbūt baiminosi, - nuo 
nieko nepriklausytum. 

Ji užbaigė nuleisdama balsą: 

— Ypač nuo Margaretos. 

Janas tylomis pritarė. 

— Sakyk, Janai, ar tu laimingas pas mus? 

— Taip... Todėl, kad esate jūs. 

— Nors ir kas atsitiktų, tark sau, kad ten aukštai yra žvaigždė, kuri 
rūpinasi kiekvienu iš mūsų. Žmogus niekada nesti iš tikrųjų vienas. 
Arba jei esti, tai dėl to, kad jam sušlubuoja atmintis. 

O jei Van Eikas iš tiesų padovanojo Janui šią sumą, kad jis būtų 
laisvas? 

Jo širdis ėmė smarkiai ir tankiai daužytis, ir jį užliejo baimės ir sykiu 
džiaugsmo banga. Iškeliauti... O pačioje pabaigoje Serenisima... 


XI 


Florencija. 


Niūriame valgomajame švietė tuzinas žvakidžių. Tą vakarą buvo šven- 
čiamas penkiasdešimt antras Kozimo de Medičio gimtadienis. Jis nu- 
švitusiu veidu pakėlė taurę svečių linkui: 

— Tegyvuoja ir teklesti menas didžiausiai žmogaus šlovei! Ir Flo- 
rencijos šlovei! 

Nugėrė gurkšnį ir kalbėjo toliau su nostalgijos krisleliu balse: 

— Leiskite man pridurti, pakartojant įstabias mylimo poeto eiles: 
„Kur aš eičiau, liksiu savoje žemėje, žodžiu, jokia žemė nebus man 
tremtis nei svetimas kraštas, nes laimė priklauso nuo žmogaus, o ne 
nuo vietos.“ 

Šią tiradą pasveikino pritariamas murmesys. Kiekvienas iš čia esan- 
čių žinojo, kaip puikiai šios Bruneto Latinio eilės perteikia audringą 
jų šeimininko likimą. Štai septyneri metai, kaip Kozimas grįžo iš trem- 
ties; bet tie metai, praleisti Venecijoje, toli nuo jo gimtosios Toska- 
nos, amžiams liks įsirėžę jo atmintyje. Sugrįžęs šis vyras įžvalgiai vai- 
ravo miesto ant upės kranto likimą. Tačiau vienas Dievas težino, 
kiek jis turėjo įveikti visokių kliūčių, pradedant Albicių šeima, nuo 

amžių senu priešu, troškusiu jį palaužti; beje, Jų jauniausio sūnaus 
Rinaldo dėka šis žmogus ir buvo išvytas iš miesto. 

Šiandien, nors Florencijos padėtis buvo vis tokia pat netvirta, nors 
diena iš dienos ryškėjo dvi grėsmės, - Venecija, ieškanti Italijoje atly- 
gio už savo nesėkmes Rytuose, ir Aragono karalius, gviešęsis Toska- 
nos, - ji buvo vis dėlto vienas labiausiai klestinčių miestų Europoje. 
Ir šita gerovė neapsiėjo be garbingojo Medičių palikuonio. Jis suge- 
bėjo neužgauti didžiųjų Florencijos pirklių jautrumo: visur sutinka- 
mas kaip kunigaikštis, savo mieste jis stengėsi nesidėti didiku, bet 
geriausiu atveju - pirmuoju piliečiu. Jam taip pat sekėsi išmintingai 
valdyti turtą, paveldėtą iš savo tėvo, Džovanio di Bičio, įvertintą 
daugiau negu 200 000 florinų. Prie to reikėjo pridėti žemes Mudže- 
lo slėnyje, namus mieste, valstybines rentas ir jo dalį - didesnę už 
kitų — vienoje prekybinėje ir bankinėje bendrovėje. Tačiau, nors jo 
turtas per dvidešimt metų išaugo dvigubai, pomėgiai tebeliko pa- 
prasti. Atsisakęs garbės ir titulų bei aukštų pareigų, jis beveik neno- 
romis priėmė teisingumo gonfaloniero titulą, ir tai tik dviem mėnė- 
siams. Šiaip ar taip, jo įgimtas autoritetas buvo toks didelis, kad jo- 
kia pareigybė, nors ir kokia svarbi, nebūtų jo sustiprinusi. Šio menų 
bičiulio, nuostabaus mecenato nusimanymą apie verslą papildė ge- 
bėjimas užuosti tikrą talentą. Ganėjo tik pamatyti, kokios asmeny- 
bės buvo tą vakarą jo svečiai: Lorencas Gibertis, Donatelas, Brune- 
leskis, Gvidolinas di Pietras, visų vadinamas Fra Andželiku („Andže- 
likas“ - „Angeliškasis“ — nes, sako, jis niekada nepradėdavęs tapyti, 
prieš tai nesukalbėjęs maldos), Mikelocas di Bartolomėjas, Leonas 
Batista Albertis ir tėvas Nikolajus Kuzietis. 

Vis dėlto savo priešams jis galėjo būti nepaprastai griežtas. Septy- 
nerius metus valdydamas Florenciją, be jokio ypatingo titulo, tik kaip 
paprastas pilietis, jis pasirūpino pašalinti kiekvieną, mėginantį už- 
stoti jam kelią, ir naudojosi dviem grėsmingais būdais: trėmimu ir 
fiskaliniu ginklu. Šio ginklo esmė: didinti mokesčius, kuriuos nusta- 
tydavo komisija, sudaryta iš jam atsidavusių asmenų. Šis apkrovimas 

mokesčiais galėjo būti toks didelis, jog įvarydavo auką į bankrotą. 
Kozimas su tokiu pačiu cinizmu apdovanodavo savo draugus, išda- 
lydamas jiems ištremto priešo gerą, nes tremtį lydėjo turto kontiska- 
cija. Na, o opozicija, kurią sekė tikra politinė milicija, buvo visiškai 
bejėgė. Pagaliau šis apsukrus pirklys buvo vienas iš tų žmonių, kurie 
mano, kad ginčą geriau spręsti slapčia Valstybės kanceliarijoje negu 
mūšio lauke. Štai dėl ko prieš metus jis perveikė Milano-Neapolio 
koaliciją 1r iškovojo Florencijai garbę priimti ekumeninį susirinki- 
mą, O šis šiaip taip sutaikė Rytų ir Vakarų Bažnyčias. 

Beje, kreipdamasis į tėvą Nikolajų Kuzietį pridūrė: 

— Tegul Dievas suteikia savo malonę jūsų broliams ir šventajam tėvui. 
Teapšviečia jūsų protą sunkiomis valandomis, kurias išgyvena Bažnyčia. 

Ir rimtai užbaigė: 

— Ir teapsaugo nuo bepročių. 

Kunigas padėkojo: 

— Monsinjore, mums niekad nebus per daug visų pasaulio maldų. 
Jūs žinote, koks žmonijos polinkis: geriau naktis negu diena. 

Sąmokslininkiškai šyptelėjo Lorencui Giberčiui ir kalbėjo toliau: 

- Jūs ir aš dabar vienuose ratuose sėdime. Skirtumas tik toks, kad 
mano būsimas žudikas dar neapsireiškė, matyt, dėl to, kad man ne- 
užteko drąsos — drąsos apversti aukštyn kojom senas tradicijas. Pa- 
skelbti savo pažiūras atvirai ir ryžtingai. 

Auksakalys pritarė, bet be entuziazmo. 

— Jūsų teisybė, tėve, bet matote, kur šita drąsa mane nuvedė. Štai 
jau daugiau kaip savaitė gyvenu išties kaip atsiskyrėlis. Mane bet 
kurią akimirką turi lydėti civiliai sargybiniai, o baptisterijos pastoliai 
panėšėja į įtvirtintą stovyklą. Šia proga leiskite man pakartoti, kad 
jūsų laikysena, mano galva, nuo pradžios iki galo savižudikiška. Ko- 
dėl taip atkakliai atsisakote bet kokios globos? 

— Nes mano gyvybė man nepriklauso. Ji - Mūsų Viešpaties savastis. 
Jeigu Jis nuspręs, kad išmušė valanda atsiimti savo gera, viso pasau- 
lio armijos neįstengs stoti prieš Jo valią. 

— Klystate. Jei man nepadėtų mūsų šlovingasis šeimininkas, gali- 
mas daiktas, manęs jau nebūtų šiame pasaulyje. 

Lorencas pasinaudojo proga nusilenkti Kozimui: 

— Esu jums dėkingas, monsinjore. Tai nebuvo jūsų pareiga. Galų 
gale, aš tik menininkas. 

— O ar ne saugojami valdovai, mielasis? Mirus; viešpatį galima 
pakeisti kitu, o menininko - ne. 

Medičis pasilenkė prie kaimyno iš dešinės ir paklausė: 

— Ar ne tokia pati ir jūsų nuomonė, sinjore Alberti? 

Visų žvilgsniai nukrypo į užklaustąjį. Veiduose galėjai įskaityti, ko- 
kią didžiulę jis įkvepia pagarbą ir godonę. Globojamas popiežiaus, jo 
palydos dalyvis, jis pasinaudojo Bažnyčios susirinkimu, kad sugrįžtų į 
Florenciją po keleto metų tremties. Rašytojas, vulgariosios, tai yra ita- 
lų, kalbos gynėjas, moralistas, jis buvo dar ir matematikas bei archi- 
tektas. Gimęs Genujoje prieš trisdešimt septynerius metus, bet toska- 
nietiškos kilmės, jis aprėpė visos savo epochos žinias. Šis neteisėtas 
vieno Florencijos pirklio sūnus mokslus ėjo Venecijoje, Paduvoje, Bo- 
lonijoje, keliavo po Prancūziją ir germanų kraštus, dvidešimties metų 
būdamas parašė lotyniškai komediją, literatūros traktatą, tapybos trak- 
tatą De pictura, kuriame išdėstė teorinius naujos meninės išraiškos 
principus. Pagaliau užbaigė De familia - keletą veikalų, kurie visų įsi- 
tikinimu įeis į istoriją. Tai keturi didžiai drąsūs rinkiniai, kuriuose jis 
svarsto apie vaikų auklėjimą, meilę ir draugystę. Žmogus savo likimo 
akivaizdoje, dorybės galia, tikėjimas žmogaus dvasios kuriamąja ga- 
lia - tokios yra pagrindinės šio veikalo mintys. 

Atsiliepdamas į šeimininko klausimą, jis atsakė: 

— Ar išdrįsiu, monsinjore? 

Kozimas panarsino: 

— Jei bijote mane užgauti, klystate. Niekada nelaikiau savęs valsty- 
bės vyru, bet tiesiog vyru. 

— Jei taip, leisiu sau pritarti jūsų nuomonei. Didelis menininkas 
nusipelno, kad jo gyvybė būtų saugoma lygiai tiek, kiek saugoma 

karalystės viešpaties gyvybė. Jei dieviškąjį Dantę būtų nužudę, pa- 
saulis būtų likęs be literatūrinio monumento. Užtenka vieno Vita 
nuova soneto, vieno Dieviškosios komedijos puslapio, ir žmogus pa- 
sijunta ne toks vienišas pasaulyje. 

— Štai kodėl, - pabrėžė Donatelas, - turime būti itin budrūs, kad 
neatsitiktų nieko bloga mūsų bičiuliui Lorencui. 

— Manding, - pajuokavo auksakalys, - esu tikras, kad tas, kuris 
bandė mane nužudyti, buvo pasamdytas mano kolegos Bruneleskio. 
Visada buvau įsitikinęs, kad jis niekada nesusigyveno su mintimi, jog 
pralenkiau jį konkurse, kuris mus suvedė vieną priešais kitą prieš 
dvidešimt metų. Ar ne, Filipai? 

Atsakydamas Bruneleskis tik suniurnėjo. Ištisai apsirengęs juodai, 
beveik septyniasdešimtmetis, jis atrodė paniurėlis, kuriam gyveni- 
mas nebeturi paslapčių. 

— Neapsirik, drauguži. Mano nesėkmė atvėrė man akis - aš supra- 
tau savąjį pašaukimą. Tariausi esąs auksakalys, skulptorius, o gimiau 
būti architektu. 

- Ir kokiu architektu! - patvirtino Kozimas. - Santa Maria del 
Fiorė kupolas tikrai yra novatoriškiausias mūsų amžiaus kūrinys. Ši- 
ta geniali mintis - pamaudoti kilnojamuosius pastolius ir dvigubus 
apvalkalus - liks amžiams įsirėžusi žmonių atmintyje. 

Jis atsigręžė į tėvą Kuzietį: 

— Ką jūs apie tai manote, tėve? 

— Negana išmanau architektūrą, kad galėčiau pareikšti protingą 
nuomonę, ir dar neturėjau, deja, progos pasigėrėti kupolu iš kated- 
ros vidaus. Vis dėlto išorinis jo pavidalas kelia tik pasigėrėjimą. 

— Tai ne kliūtis, esu įsitikinęs, kad mūsų bičiulis Bruneleskis su 
džiaugsmu jums parodys savo šedevrą. 

Architektas mandagiai pritarė. 

- Žinoma. Išsirinkite sau tinkamą dieną, tėve. 

— Visas kupolo sumanymas yra pats savaime naujovė, - pridūrė 
Albertis. - Niekas nebūtų galėjęs pasiekti tokios tobulybės, nesulau- 

žęs tradicijų ir nepasisėmęs naujų kūrybinių jėgų iš antikinio pasau- 
lio šaltinių. Šitas geometrinis erdvės traktavimas yra tikras himnas, 
šlovinąs mūsų protėvius graikus ir romėnus. Po amžinu šio įstabaus 
kupolo pavėsiu glausis visos Toskanos tautos! 

Bruneleskis išklausė šią pagyrą sumirksėdamas vokais. 

— Naujovė ar ne naujovė, vienas dalykas yra tikras: mano kupolas, 
regis, žeidžia protus mažiau negu baptisterijos durys. Dar niekas man 
negrasino ir nesikėsino manęs nužudyti. 

— Manęs taip pat ne, - įsiterpė su šypsena Fra Andželikas. - Tačiau 
esu dailininkas ir - kaip tėvas Kuzietis - kunigas. 

— Tiesa, - paprieštaravo Kozimas, - bet jūs nebandėte sutaikyti 
Rytų ir Vakarų. Neskelbiate, kad reikia studijuoti Koraną, norint ge- 
riau suprasti islamą ir prie jo priartėti. Nereiškiate trikdančių spėlio- 
nių, susijusių su dangaus kūnų judėjimu. Nuo demonų jus turbūt 
saugo jūsų dosnumas. 

Tapytojas nutaisė nusižeminusią veido išraišką. Tačiau jo šeimi- 
ninkas sakė tiesą. Dabar, atbuvęs noviciatą, visas savo pajamas, gau- 
namas už paveikslus, jis skirdavo dominikonų bendruomenei. 

Lorencas, vis labiau gąsdindamasis, kreipėsi į jį: 

— Tu iš tiesų manai, kad mane užpuolė dėl mano darbo? 

— Chi lo sa?* - atšovė Fra Andželikas. - Galbūt mirtis pavydi tau 
tavo talento. 

— Tik ne mirtis, - pasišaipė Bruneleskis, - bet mūsų kolegos fla- 
mandai! Nueikit ir pasižiūrėkit į susiraukusius veidus, kai jie išsilai- 
pina pas mus. Jie dūsta iš pavydo. 

— Nesąmonė! - paprieštaravo Albertis. - Jie vertina mūsų kūrinius 
ir pritaria mūsų naujai meno vizijai. Man buvo duota suprasti, kad 
vienas jų tapytojas, pats garsiausias, labai aukštai vertina mano trak- 
tatą apie tapybą. Jis tvirtino turįs vieną jo egzempliorių. 

— Kas toks? - pasiteiravo Kozimas. 


* Kas žmo? (it.) (Vert. past.) 


110) 


— Van Eikas. Janas Van Eikas. 

— Van Eikas? - šūktelėjo Donatelas. - Koks sutapimas! Aš ką tik 
sužinojau apie jo mirtį. 

Alberčio akys liūdnai žybtelėjo. 

— Kaip gaila. Būčiau mielai su juo susipažinęs. 

— Juo labiau, kad būtų įdomu daugiau sužinoti apie jo darbo 
metodą. Per vieną savo kelionę į Neapolį turėjau gerą progą pasi- 
gėrėti viena jo drobe. Galiu patvirtinti, kad kūrinys visais atžvil- 
giais stulbinamas. Pati tema - Burgundijos kunigaikščio portretas - 
nebuvo niekuo ypatinga; užtat spalvų gyvumas, glazūros skaidru- 
mas, atspalvių turtingumas tiesiog unikalūs. Nusižeminęs prisipa- 
žįstu — tokios naujovės niekada nesu matęs. Be to, visumos suma- 
nymas itin drąsus. Aišku - flamandas atsisakė nereikalingų smulk- 
menų sangrūdos ir nepakenčiamo viduramžiško nerangumo, o vietoj 
jų pasirinko tą realizmą ir tą tikroviškumą, kurio ir mes patys sie- 
kiame. 

— Tokiu atveju, - šūktelėjo Kozimas, - siūlau pakelti taurę už mi- 
rusį genijų. Už Janą Van Eiką! 

— Už Janą Van Eiką! 


Briugė, tas pats vakaras. 


Janas įkišo į savo ryšulėlį Venecijos stiklo žvaigždę ir užrišo raištelį. 
Pasitikrinęs, kad kapšelis su florinais gerai pritvirtintas prie diržo, 
apvedė akimis mansardą, kurioje išgyveno daugiau kaip šešerius me- 
tus, ir pasuko durų link. Burtai buvo mesti. Dar nežinojo, kuriuo 
keliu pasuks, bet savo svajonę jis įkūnys: nukeliaus į Veneciją. Ne- 
augs tarp šių sienų, šitoje šeimoje be Van Eiko. Ten, net vienišas, jis 
bus laimingas, nes ten jo laukia saulė. 

Jis atsigręžė paskutinį kartą pasižiūrėti į namus, kuriuose gyveno, 
ir jam pasivaideno, kad mato apvalų Katelinos siluetą ant namų slenks- 

čio. Dieve! Jis jos pasiges. Jis jau pasigenda! Prarado Van Eiką, o 
dabar praranda Kateliną. Žinoma, jis ketino atskleisti jai savo spren- 
dimą, bet labai greitai pakeitė nuomonę: ji jokiu būdu nebūtų jam 
pritarus. Kas žino, gal norėdama jį sulaikyti būtų tarusi reikalinga 
įspėti Margaretą. 

Apsigręžė skaudama širdimi ir skubiai pasinėrė į Nev Sen Žilio 
gatvės tamsą. Kažkur, prie miesto rotušės bokšto, aidėjo naktinio 
sargo tarškynė. Ten aukštai sustingęs dangus pasidengė rausvomis 
skaidulomis: netrukus pradės aušti. Jam piršosi trys išeitys: laukti 
rugsėjį grįžtant galerų - tai yra daugiau kaip mėnesį - ir išplaukti į 
Serenisimą; nuvykti į Sluisą su viltimi rasti ten laivą, pasiruošusį plauk- 
ti į Italiją arba - tai, kas jo nežavėjo - patraukti sausuma. Bet kiek 
mylių reiks tada jam nužygiuoti? Jis nežinojo. Per kokias nežinomas 
šalis perkeliauti? Užmojis rodėsi pranokstąs jo jėgas. Bet jeigu jis 
liktų Briugėje, labai galimas dalykas, kad Margareta kreiptųsi į civi- 
lius agentus, ir šie imtų jo ieškoti. Jie be jokio vargo jį surastų ir savo 
noru ar per jėgą sugrąžintų namo. Ne. Viską apsvarsčius, geriausia 
būtų nusigauti į uostą meldžiant dangų, kad ten rastųsi laivas, kuris 
padėtų pasiekti tikslą. Nebedvejodamas užsimetė ryšulėlį ant peties 
ir pasuko Gento vartų link. 

Kai pasiekė Sluisą, saulė kilo virš jūros. Jūreiviai jau triūsė ant 
denių, o žmonės bruzdėjo. Janas apžiūrėjo vieną po kitos vėliavas, 
plevėsuojančias ant stiebų: Vinkelsea, Jarmutas, Faveršamas, Štral- 
zundas. Niekur nepastebėjo tos, kurios vylėsi — išsiskiriančios iš vi- 
sų: šventojo Morkaus liūto. Tačiau juk turėjo tarp šitų laivų būti 
vienas, pasirengęs plaukti į Pietus. Nesvarbu į kokį uostą Pietuose. 
Pasidėjo ryšulėlį ant žemės ir stabtelėjo. Praėjo daugiau negu valan- 
da, kol Apvaizda ryžosi apsireikšti: deja, dėl menko nieko. Vyras, pra- 
ėjęs pro jį, muitininkas, renkantis duokles už prekes, teikėsi atsakyti 
į jo klausimus: „Ne. Nė vienas iš čia esančių laivų nesirengia išplauk- 
ti į Pietus, o juo labiau į Veneciją. Taip, tiesa, bus karakas, atplauk- 
siąs iš Škotijos, jis iškeliaus į Pizą; bet ne anksčiau kaip po savaitės. 


112 


Gal po dešimties dienų. Vėjai šiuo metų laiku įnoringi“. Ir muitinin- 
kas užbaigė griežtu tonu: „Tau čia ne vieta. Geriau grįžk pas tėvus“. 

Nusivylęs, o svarbiausia, suirzęs, kad jį palaikė nutrūktgalviu, Ja- 
nas pasiėmė savo ryšulėlį ir nusprendė kantriai kentėti. Galų gale 
kantrybė buvo jo antroji prigimtis. Išmoko per visus tuos dešimt me- 
tų - prižiūrėdamas verdančius lakus, valydamas teptukus ir raišioda- 
mas šerius. 

Apsigręžė ir vėl pasuko Damo kanalo link. Ten, prieuostyje, kur 
gimė Tilis Ulenšpygelis, jis tikriausiai ras prieglobstį, gal net galės 
pasiūlyti savo paslaugas tam, kam jų prireiks už keletą monetų, nes 
negalėjo juk jis iššvaistyti pinigų, patikėtų jam Van Eiko. Po savaitės, 
pasakė duoklės rinkėjas. Piza. Paskui pažiūrės. Savaitė praeis grei- 
čiau, negu išseks jo kantrybė. 


— Vaikėzas pabėgo... 

— Jūs įsitikinęs? 

— Visiškai. Užėjau į Van Eiko namus prieš valandą dėdamasis norįs 
pasiteirauti apie Margaretos sveikatą. Naujieną man pranešė ji pati. 
Ji, tarp kita ko, atrodė ne taip susisielojusi, kaip jos tarnaitė. 

Gaubiami prieblandos, abu pašnekovai vos įstengė vienas kitą įžiū- 
rėti, juos apšvietė tik silpnutis šviesos spindulėlis, prasiskverbiantis 
pro uždarytų langinių plyšius. Vienas jų kalbėjo su stipriu itališku 
akcentu, kitas - nepriekaištinga flamandų kalba. Be šitos smulkme- 
nos, dėl tamsos, slepiančios jų veidus, buvo visiškai neįmanoma nu- 
spėti jų amžiaus: jiems galėjo lygiai taip pat būti dvidešimt, kaip ir 
šešiasdešimt. Tvirtinti galima buvo tik viena: griežtas žmogaus, kal- 
bėjusio su itališku akcentu, tonas leido spėti jį esant viršesnį už aną. 

— Jūs, aišku, žinote, ką šitas pabėgimas reiškia. 

— Bijau, kad taip, mesire. 

Stojo ilga tyla, lygiais tarpais kapojama svetimšalio alsavimo. 

— "Turime kuo skubiausiai veikti. Jei šis berniukas išsprūstų, pa- 
dariniai būtų nepalyginamai rimtesni negu dėl Kostero ir kitų. Kos- 
teras! Nesėkmė. Apgailėtina nesėkmė. Dar viena. 

Jis pakartojo skanduodamas žodžius: 

— Turime kuo skubiausiai veikti! 

— Mes tai suvokiame. Bet ką daryti? Nežinome, kur jis. 

— Kur, jūsų nuomone, jis galėtų būti? Tokių metų vaikas, be jokių 
išteklių, be draugų, be tėvų negali toli nusidanginti. Jeigu nėra Briu- 
gėje, turi būti jos prieigose, kur nors Termeideno, Ostkerkėje ar Da- 
me. Tai jūsų reikalas. Suraskite jį! 

— O kai surasime? Ką su juo darysime? 

— Jūs stebinate mane. Turint galvoje, ką jis žino, jūsų nuomone, 
dar kyla klausimas? 

— Žinoma, bet... 

— Nužudykite jį! Suvaidinkite, kad jis paskendo. Šuklastokite jo 
mirtį. Bet nužudykite! 

Žmogus suabejojo. 

— Bet tai... tik vaikas. Ir mes nesame tikri, ar jis prašneks. 

- Jūs teisingai pasakėte! Mes nesame tikri. Ir nėra nieko, girdite, 
nieko pavojingesnio už netikrumą! Didžiajame žmonių užmojyje ne- 
tikrumui vietos neturi būti. Aišku? 

Svetimšalis užbaigė su neįtikėtinu ryžtu: 

— Nužudykite jį! 

Sėdėdamas Šventojo Jeronimo bažnyčios zakristijos kampe, Janas 
pilna burna krimto Damo turguje nusipirktą obuolį. Bažnyčios prie- 
globa jį sergėjo. Nei Margareta, nei niekas kitas nesiryžtų žengti šio 
šventvagiško žingsnio. Janas buvo girdėjęs, kad šventa vieta priglau- 
džia 1r gina net ir didžiausią nusikaltėlį. Juo labiau vaiką. 

XII 


— Ką čia veiki? 

Janas atsisėdo pasišiaušusiais plaukais. 

— Ką čia veiki? — neatlyžo balsas. 

— Aš... aš miegojau. 

Vapėdamas atsakymą, jis podraug tyrinėjo vyrą, taip negailestin- 
gai išplėšusį jį iš sapnų pasaulio. Žemo ūgio, su juoda sutana. Kuni- 
gas. Neįtikėtinai susiraukšlėjęs veidas, mažytės pilkai žalios akutės, 
įsmigusios į jus su stulbinamu aštrumu. 

- Kaip vadiniesi? 

— Janas. 

— Janas tai tik vardas. O daugiau? 

Jis drėbtelėjo pirmą į galvą atėjusią pavardę: 

— Janas... Kosteras. 

— Kodėl tu čia? Juk turi tėvus, namus. 

— Ne, nebeturiu nei tėvų, nei namų. 

— Tai tu našlaitis? Neturi ir artimųjų? 

Berniukas atsakė, kad neturi. 

— Turėjai kur nors užaugti! 

- Žinoma. Bet tėtis ir mama žuvo per gaisrą, nuniokojusį mūsų 
namą. 

— Gaisrą? Kur? Kada? 

— Daugmaž prieš mėnesį. Tuoj po to buvo nutarta atiduoti mane 
vienai šeimai. Tie baisūs žmonės mušė mane nuo ryto iki vakaro. 
Dėl to ir pabėgau. 

— Kelkis! 

Keldamasis Janas jautė jį stebintį kunigo žvilgsnį. 

- Man neteko girdėti apie nelaimę, neseniai ištikusią Damą. Štai 
jau daugiau kaip dešimt metų einu savo pareigas šioje parapijoje, bet 
niekad anksčiau tavęs nemačiau. Iš kokio tu miesto? 

— Iš Barlės. 

— Barlės? Bet juk ji daugiau negu šimtas mylių nuo čia! Koks vėjas 
tave taip toli atpūtė? 

- Aš keliauju į Sluisą. Po dešimties dienų, prieš išplaukdamas į 
Veneciją, uoste turi pasirodyti laivas. Turiu į jį sėsti. 

Kunigas persižegnojo. 

— Venecija... Kodėl Venecija? 

Janas valandėlę patylėjo prieš atsakydamas: 

— Tėvai dažnai kalbėjo apie tą miestą, kuriame nuo seno gyvena 
tėvo brolis. Nebeturėdamas giminių Flandrijoje, pamaniau galėsiąs 
saugiai prisiglausti pas dėdę. 

— Viešpatie! Juk tai beprotybė! Kas, būdamas tavo metų, leidžiasi 
į tokias keliones. Kažin ar kapitonas sutiktų priimti tave į laivą. 

— Aš turiu pinigų. Galiu užsimokėti už kelionę. 

— Iš kokios malonės turi tuos pinigus? 

— Tėvas patikėjo man juos prieš mirdamas. 

Kunigas suraukė antakius ir įsižiūrėjo į berniuką, aiškiai suglumęs. 

— Tavo pasakojimas mažių mažiausiai keistas, - pareiškė jis valan- 
dėlę pamąstęs. - Vis dėlto patikėsiu, ką sakai. O ką ketini veikti lauk- 
damas, kol atplauks tas laivas? 

- Nežinau. Likti čia, jei leisite. 

Kunigas susimąstė nežinodamas, ką nuspręsti. 

— Ar žinai, kokia šiandien diena? 

Janas sudvejojo: 

— Sekmadienis? 

— Puiku. Ar esi kada nors tarnavęs mišioms? 

— Ne. 

— Na ką gi, būtų pats laikas. Tai gal bent krikštytas? 

— O taip! 

— Eime. 

Žengdamas prie ąžuolinės spintos, ištapytos ir sudalytos sąvaro- 
mis, jis klausinėjo Janą: 

— Ką moki dirbti? Ar mokeisi kokio amato? 

— Moku šluoti, tvarkyti... 

Jis vos nepridūrė: „... grūsti pigmentus, paruošti tapybai lentą...“ 

— Verta dėmesio. Veikiausiai turi stropų angelą sargą. Iš manęs 
kaip tik išėjo tarnaitė. Kas žino? Gal man ir praversi. 

Jis atidarė vieną sąvarą, ištraukė albą, arnotą, pagaliau stulą. 

— Pradžioje padėsi man apsirengti. Paskui pamokysiu tave pagrin- 
dinių gestų. Tikiuosi, kad greit išmoksi. Mano avelės netrukus pra- 
dės rinktis. 

— Nebijokite. Turiu puikią atmintį. 

Janas ištiesė rankas dvasininko link. Galų gale, jis ne per blogiau- 
siai išsikapstė iš keblios padėties. Niekad nebūtų tikėjęs, kad geba 
taip įžūliai meluoti. Iš kur jis iškasė tą istoriją apie dėdę Venecijoje? 
Kunigo teisybė: laimė jam šypsojosi; jis gali dėkoti savo angelui sar- 
gui. Lauks čia visiškai saugiai atplaukiant karako. Pastogė užtikrinta, 
jis užuovėjoje. 

— Beje, - pasakė kunigas, - aš vadinuosi Hugas Litenburgas. O 
dabar paduok man albą... 

- Albą? 

Kunigas pirštu bakstelėjo į balto lino drabužį. 

— O ta juosta su išsiuvinėtu kryželiu - tai stula. Ji turi būti tos 
pačios spalvos kaip liturginiai drabužiai. Kryžius turi būti toje vie- 
toje, kuri juosia kaklą, o arnotu apsivelkama ant albos ir stulos. 
Supratai? 

Visa tai nė iš tolo nepanėšėjo į voverės uodegas ir kiaulės šerius. 
Žinia, ne taip patrauklu, bet užtat daug lengviau. 


* 


Bendroje Šv. Jono ligoninės salėje tvyrojo dvokas; atrodė, dvokė 
pūvančios galūnės. Langinės buvo uždarytos, matyt, dėl to, kad švie- 
sa nevargintų ligonių. Baltomis plokštėmis žengiančio vyro žingsnių 
beveik nesigirdėjo. Nerodydamas nė mažiausio susidomėjimo ant 

čiužinių eilėmis gulinčiais ligoniais, jis ėjo pirmyn, kol pasiekė tą 
vietą, kur snaudė Laurensas Kosteras. 

Olandas nebebuvo panašus į žmogų. Kūnas apvyniotas vyturais, 
sumirkytais augaliniais syvais. Bemaž neįmanoma buvo pastebėti jo 
alsuojant. 

Įspėtas kažkokios šeštos juslės, Kosteras pravėrė akis, kai vyras 
sustojo šalia. Jo vyzdžiai tuoj pat išsiplėtė, lūpos sukrutėjo, jis mėgi- 
no ištart keletą žodžių, veltui. Skiemenys nuslopo gerklėje, iš baimės 
ir dėl begalinio nuosilpio, užvaldžiusio jo kūną. Jo išgąstis dar padi- 
dėjo, kai pastebėjo, kad vyras laiko rankoje kanapinę virvelę. Šį sykį 
jis neišsigelbės. Ugnis nevaliojo sunaikinti gyvybės, tai atliks virvė. 
Kūną jam perbėgo šalta srovė. Mirtis, matyt, panėšėjo į kritimą be- 
galinės žiemos gelmėsna. 

Kai virvelė prisilietė jo kaklo, jis pabandė gintis, suvokdamas ta- 
čiau, kad neturi jokio šanso. Kanapinis antkaklis dabar veržė gerklę. 
Staigus spustelėjimas dar labiau jį susmaugė. Laurensas žagtelėjo. Pra- 
sižiojo gaudydamas orą, bet jo neįtraukė. Pro miglas jam toptelėjo, 
kad aplinkui niekas nereaguoja, ir jam pasidarė liūdna, jog miršta 
visuotiniame abejingume. Tarsi žaibui blykstelėjus, jam pasivaideno 
ant lubų alavinės raidės, rašalu išmarginti pergamentai, jo gyvenimo 
svajonė, ir tolumoje tarsi vandenženklis žodis: kodėl? Ką jis tokio 
galėjo padaryti, kad sukurstytų tokį įtūžį? 

Ar buvo jis dar visos sąmonės, kai į ligoninės salę įsiveržė antras 
asmuo, labai aukštas, beveik milžinas? 

Žengęs keletą žingsnių, jis atsidūrė už Kostero užpuoliko pečių. 
Su negailestingu ryžtu pakišo savo kairį dilbį po vyriškio smakru ir 
truktelėjo atgal, podraug jo dešinė plaštaka, stipriai atremta už spran- 
do, stūmė priešinga kryptimi. Pasigirdo duslus trakštelėjimas, pana- 
šus į lūžtančios šakos trakštelėjimą. Viskas įvyko taip greitai, kad 
Kostero užpuolikas tikriausiai nespėjo sumesti, kas jį ištiko. Susmu- 
ko milžino glėbyje, nuostabos pilnomis akimis. 

Pavyzdingai sėdėdamas altoriaus dešinėje, Janas susikaupęs klau- 
sėsi pamokslo, kartu šnairomis stebėdamas susirinkusius. Sodiečiai, 
miestiečiai, amatininkai - visi tikintieji, kurie turbūt gyveno Dame, 
buvo susibūrę navoje. Jų nebuvo itin daug - viso labo dvi dešimtys; 
tris kartus mažiau negu tų, kuriuos buvo įpratęs matyti Šv. Klaros 
bažnyčioje sekmadieniais Briugėje. Užtat poza jų buvo ta pati: pu- 
siau susikaupimas, pusiau atgaila. 

Dėl ko žmonės su Dievu palaiko baimės ir gailesčio ryšius? Iš Bib- 
lijos, kurią jam dažnai skaitė Van Eikas, Janas visų pirma įsidėmėjo 
tai, kad Dievas sukūrė žmogų pagal savo atvaizdą. Iš to jis padarė 
išvadą, kad kūrėjas turbūt toks pat trapus kaip jo sukurtos būtybės. 
Tačiau vaizdas, kurį jam be perstojo stengtasi įteigti, buvo Dievo 
keršytojo paveikslas. Kur tiesa? Tikėjimas buvo paslaptis, nesupran- 
tama vaikui. Bet gal šiuos šventvagiškus samprotavimas kužda Janui 
velnias? Jis nežymiai persižegnojo ir atsiprašė Viešpatį už savo ne- 
švarias mintis. 

Plaštakomis įsitvėręs aksominės sakyklos atbrailos, kunigas toliau 
sakė pamokslą. 

Jano žvilgsnis, klaidžiodamas išilgai navos, akmeninėmis sieno- 
mis, ties drožinėto ąžuolo durimis pastebėjo du vyrus, įeinančius į 
bažnyčią. 

Kukliai pavilgę pirštų galus į indą su švęstu vandeniu, jie persižeg- 
nojo ir - keista - užuot atsisėdę ant suolo, liko stovėti kolonos šešė- 
lyje. Savo apdaru, laikysena jie kažkuo skyrėsi nuo visų kitų susirin- 
kusiųjų: rankovės su prakarpomis, odinis švarkelis, pirštai, apmaus- 
tyti žiedais - jokios abejonės, kad jie priklausė įžymių Damo asmenų 
luomui. Janas vėl nukreipė akis į tėvą Litenburgą. Laiminga mintis, 
nes šisai, nulipęs iš sakyklos, žengė altoriaus link, žvelgdamas į jį 
piktu veidu. Janas skubiai atsistojo. Beveik tą pat akimirką kimus 
moters balsas užtraukė giesmę, ir šiai tuoj pat choru pritarė tikintie- 
ji. Mišios buvo laikomos toliau, šį sykį be kliūčių, sklandžiai. 

Janas atsargiai žvilgtelėjo į navą. lų dviejų vyrų nebebuvo. Jie, 
matyt, išėjo, kai skaitė šventojo Jono prologą. 

Rūpestingai sudėjęs savo bažnytinius drabužius ant lentynos, tė- 
vas Litenburgas uždarė spintos sąvarą ir atsigręžė į Janą. 

— Svarbiausioji ministranto savybė yra visiškas ir atsidavęs dalyva- 
vimas mūsų Viešpaties aukoje. Aš jaučiau, kad tavo mintys buvo ki- 
tur. Apie ką svajojai? 

Janas nespėjo atsakyti, kunigas tęsė: 

— Ką tik apsižiūrėjau, kad tuoj pritrūksiu ostijų. Norėčiau, kad 
tuoj pat nubėgtum pas kepėją Klasą. Turi būti iškeptas paplotis. Tu 
man jį atneši. 

— Gerai. Bet kur jo krautuvėlė? 

- Apsirikti neįmanoma. Ji už kelių žingsnių nuo Šv. Jono ligoni- 
nės, prie sargybos bokšto, aukščiausio bokšto mieste. 


Vyno turgus knibždėte knibždėjo žmonių, pateisindamas svarbiau- 
sio vyno turgaus šitame plynumų krašte vardą. Čia driskiai, ten po- 
orters, Damo miestiečiai, aršiai kivirčijosi dėl statinės kainos, nors 
buvo atleidžiami nuo rinkliavos visuose Flandrijos turguose. Kiek 
toliau dunksnojo pastatas, kur buvo sukraunamas maisto produktas, 
laiduojantis - po prekybos vynu - gerovę miestui: silkės. Ant jo ple- 
vėsavo vėliava su išsiuvinėtu miesto herbu. Įdomi smulkmena, tarp 
kitų heraldinių figūrų jame buvo matyti šuo. Janą tai ne itin nustebi- 
no. Jis žinojo legendą. Ji bylojo, jog pirmieji šios vietovės gyventojai 
didžiumą laiko praleisdavo užkamšinėdami spragą, - visada tą pa- 
čią, — atsirandančią užtvankoje, jų pačių supiltoje ant Rejės upės. 
Kaltas dėl to buvo, sakė žmonės, „šuo staugūnas“. Šios grumtynės 
vyko ilgus mėnesius, kol galų gale pavyko patį šunį užmūryti į pyli- 
mą. Nuo tos valandos jis ir sudaro neatskiriamą Damo herbo dalį. 

Kunigas buvo teisus: dar iš tolo Klaso kepykla apsiskelbė berniu- 
kui šiltu keptos duonos aromatu, sklandančiu ore. Linksmų plaučių 
apskritutis žmogelis pasiūlė Janui truputėlį kantriai palaukti. Kvieti- 

nis paplotis iškepęs. Žmona kaip tik jį raikanti. Jis pavaišino jį ban- 
dele su cukrumi ir parodė į suolelį. Janas atsisėdo ir tarstelėjo: 

— Įdomu, jūsų vardas toks pat kaip Ulenšpygelio tėvo. Ar nesiva- 
dino ir jis Klasas? 

— Teisingai. Ir tuo didžiuojuosi! Esu flamandas, tikras flamandas. 
Grynakraujis! Jei paklusčiau savo įkvėpimui, mielai iškrėsčiau kokį 
piktą pokštą kilmingiesiems, dvasininkams, o ypač burgundams! 

— Dvasininkams? 

— Tikrai taip - dvasininkams. Ką tu manai? Ar dėl to, kad kepu 
ostijas tam varnui Litenburgui, turiu laikyti save šventuoju Bavonu? 
Jei galiu duoti tau patarimą, mažyli, nepasikliauk tais, kurie vilki 
sutaną: tarp jų maldai sudėtų rankų slypi veidmainystė. 

Linksma šypsena nušvito Jano lūpose: 

—- O burgundai? 

— Kas per klausimas! Ar protinga, kad mus valdo burgundų kuni- 
gaikštis, kalbantis flamandiškai kaip prancūzas ir už svainį turintis 
anglą? Žmogus, nesugalvojęs nieko geresnio, kaip atiduoti priešui tą 
nelaimingą mergiūkštę, Žaną Mergelę, sudeginti ant laužo! O kai 
prisimenu visą mūsų vaikų kraują, kurį šitie žmonės praliejo per de- 
šimtmečius... 

Kepėjas piktai trenkė kumščiu į tešlą, sukeldamas ore baltų dulkių 
kamuolius. 

— Dar sugrįš auksinių pentinų ir „Briugės aušrinės“ laikai! 

— Auksinių pentinų? 

— Ką? Flandrijos vaikas nieko nežino apie šlovingiausią mūsų isto- 
rijos dieną? Gėda! 

Atsitraukė nuo savo duonkubilio ir stojo prieš Janą įsisprendęs 
kumščiais į šonus. 

— Paauklėsiu tave, mažyli. Gerai klausyk: tai įvyko prieš pusantro 
šimto metų, bet mums - vakar. Išvarginti, išsekinti, sugniuždyti prancū- 
zų tironijos, įvestos Pilypo Gražiojo, tuo metu Prancūzijos karaliaus, 
Briugės amatininkai pasipylė vieną gražų rytą į miesto gatves ir puolė 

prancūzus. Kokia audra! Vieniems gerkles pjovė lovose, kitus vaikėsi 
gatvelėmis. Per mažiau negu valandą sukilėliai užėmė vartus ir visą miestą. 
Įsiutęs karalius pasiuntė į pagalbą savo riterijos grietinėlę, tvirtai pasi- 
ryžęs nuslopinti maištą. Bet apsiskaičiavo, užsimiršęs, kokie narsūs 
mūsų žmonės. Priešininkai susitiko prie Kurtrė sienų, netoli Grenin- 
gės vienuolyno. Įsivaizduok reginį! Iš vienos pusės - mūsų prastai gin- 
kluoti kaimiečiai; iš kitos - kovose užsigrūdinę riteriai. Kova mažių 
mažiausiai nelygi. Prancūzų riterių vadas, Roberas d'Artua, paleido 

strimgalviais arklius šaukdamas „Pirmyn!“ Ir kaip manai, kas atsitiko? 

Janas it užburtas tylėjo. 

— Katastrofa! Raiteliai atsitrenkė į kaimiečių iečių sieną, tuo tarpu 
mūsų lankininkai įtempė savo lankus. Ant priešų pasipylė strėlių lie- 
tus, toks tankus, kad dangus pajuodo. Savo strėlines ištuštinę, mūsų 
narsieji kariai nuplėšė savo lankų temples ir sviedė jas arkliams į 
pakinklius. Žirgai paslydo ant griovų krantų, ir mūsų milicininkai, 
pasinaudoję proga, išvertė raitelius iš balnų. Prasidėjo siaubingos sker- 
dynės. Žudynės, kurių neapsakytų jokie žodžiai. Sąmyšyje žuvo be- 
veik visi karaliaus armijos vadai, kiti paspruko, vos gyvi iš išgąsčio, 
priversti pardavinėti savo ginkluotę už duonos kriaukšlę. Mūšio lau- 
ką nuklojo septyni šimtai aukso pentinų. Nugalėtojai juos surinko ir, 
dėkodami dangui už pergalę, pakabino Kurtrė miesto Dievo Moti- 
nos katedros navoje. 

Kepėjas išdidžiai užbaigė: 

— Štai kas ta „Briugės aušrinė“! Žemė ir kanalai ją dar prisimena. 

Janas atmetė galvą atgal, tarsi apkurtintas ginklų žvangesio. 

Klasas grįžo prie savo duonkubilio. Jo lūpomis nuslydo klastinga 
šypsena; jis sušnabždėjo: 

- Vieną gražią dieną, aš, kaip Tilis, iškrėsiu tiems burgundams 
pokštą savo nuožiūra. Tą pokštą jie negreit užmirš. Žinai, ką pada- 
rysiu? 

Jo balsas nuslopo dar vienu tonu, kol pasidarė beveik negirdimas. 

— Rugių skalsė... 

— Kas? 

— Rugių skalsė... Tai mažytis pailgas auglelis, sukeltas pikto gry- 
bo, iš pažiūros nekenksmingas. Jis auga kenkdamas grūdui. Užtektų 
pridėti jų į miltus, iš kurių kepama duona Prinsenhofui. 

Janas išpūtė akis: 

— O paskui? 

Klasas piktai nusikvatojo: 

— Nebeliktų burgundų, kunigaikščio Pilypo, nieko! Siaubinga ug- 
nis degins tų didikų vidurius, juos krės drebulys, varstys baisūs skaus- 
mai, jų galūnės pamažu nukris virsdamos dulkėmis ir iš jų kūnų ne- 
beliks nieko. Nieko! Tik krūvelė pelenų... 

Įbaugintas berniukas pašoko nuo suolelio. Šitas žmogus beprotis! 

— Aš... paplotys, - sumikčiojo jis. - Aš turiu eiti namo. 

Kepėjas tylėjo, įsmeigęs į jį akis. Buvo panašus į žmogėdrą. 

— Išgąsdinau, ar ne? Patikėjai mano žodžiais? Prisipažink! 

— Taip... - vargiai ištarė Janas. 

Žmogus niukstelėjo jam į pašonę. 

— Klausyk, aš juokauju! Aš ne žudikas. Aš kepėjas. Daliju gyveni- 
mą, o ne mirtį. Beje, viskas mano išgalvota. Nėra jokių rugių skalsių. 
Nusiraminai? 

Nė per plauką nenurimęs, Janas vis dėlto patvirtino, kad taip, bet 
primygtinai kartodamas: 

— Ar galiu gauti ostijas? 

- Štai jos, vaikeli! - šūktelėjo moteriškas balsas. 

Prasiskleidus užuolaidai pasirodė malonaus veido moteriškė. Vai- 
kinukas stvėrė skrynelę, kurią ji jam ištiesė, ir, puse lūpų padėkojęs 
šiai porai, puolė prie durų. Bet nespėjo peržengti kepyklos slenks- 
čio: kelią jam pastojo du vyrai, kuriuos išsyk atpažino. Tai buvo tie 
patys, kuriuos matė bažnyčioje. Jis kažką suvapėjo atsiprašydamas, 
pabandė prasmukti, bet šiedu nesitraukė, vienas jų čiupo berniuką 
už rankos ir paklausė pusiau itališku, pusiau flamandišku žargonu: 

— Tu Van Eiko sūnus? 

Berniukui nereikėjo atsakyti: jį jau išdavė persigandęs veidas. 

— Eime su mumis. 

Janas jau susigriebė. 

— Kas jūs tokie? 

Užuot atsakęs, vyras, kuris laikė jį už rankos, dar labiau ją suspau- 
dė ir bandė nusitempti jį į gatvę. 

— Paleiskite! 

— Paklusk arba pasigailėsi! 

— Paleiskite! 

Kas paveikė: išgąstis ar neviltis? Berniukas išsivadavo iš gniaužtų, 
puolė atgal, ieškodamas kepėjo prieglobsčio. Šisai, sugriebęs savo 
kočėlą, mojavo juo tarsi kuoka. 

— Ramiau, minen beere! - jo balse skambėjo ne įžūlumas, tik su- 
glumimas. Jis kreipėsi į tuos du vyrus: - Ką jis padarė? Ko prie jo 
kabinatės? 

— O tu, drauguži, jei nenori turėti nemalonumų, patarsiu nekišti 
nosies į šitą reikalą! 

Tas, kuris šitaip atrėžė, - gryniausia flamandų kalba, - žengė prie 
Jano, tvirtai pasiryžęs jį čiupti. 

— Ne! - suklykė berniukas, vis labiau gūždamasis už kepėjo nugaros. 

Savo ruožtu įsikišo moteris. 

— Po šimts plynių, liaukitės! Ar nematot, kad varote siaubą šitam 
vaikui? 

Jos sakinys baigėsi riksmu. Vyras, stovėjęs gilumoje, išsitraukė dur- 
klą. Žengė žingsnį pirmyn ir prikišo durklo ašmenų smaigalį prie 
kepėjo kaklo. 

— O dabar, seni, traukis į šalį. 

— Nesitrauksiu, kol nesuprasiu, ko jūs iš jo norite. 

— Puiku, aš tau išaiškinsiu. 

Jo ranka staigiai, su pasibaisėtinu ryžtu, ėmė rėžti pusratį ant kepė- 
jo gerklės. Bemat pasruvo kraujas, trykšdamas purslais. Nelaimingasis 
vos spėjo pakelti ranką prie žaizdos, paskui sunkiai susmuko ant aslos. 

Dabar niekas nebeskyrė Jano nuo užpuolikų. Tas, kuris buvo arčiau, 
kilstelėjo jį nuo žemės ir nusinešė prie durų. Jo bendras rūpestingai 
nušluostė durklo ašmenis į moters suknelę, ši išgąsčio iškreiptu veidu 
nedrįso net kvėptelėti. Jis ciniškai sukikeno ir taip pat metėsi laukan. 

Nešamam per gatveles ir sūpuojamam Janui pyko širdis. Virš jo dre- 
bėjo dangus, maišydamasis su grindiniu. Vyras taip stipriai jį spaudė, 
kad jis su vargu gaudė kvapą. Kur jį gabena? Kas šitie žmonės? Juk tai ne 
žandarai, ne prisiekusieji sargybiniai; įstatymo gynėjai šitaip nežudo! 

Janas suklykė. 

— Gelbėkit! Padėkit! 

Nustebę praeiviai atsigręžė į šį trejetą, bet nedrįso įsikišti. 

Vienos gatvelės posūkyje tyliai laukė du baltakojai arkliai. Vyras, 
nešęs vaikinuką, užmetė jį kaip paprasčiausią ryšulį vienam arkliui 
ant sprando, 0 tuo pat metu jo bendras sėdosi į balną. Po valandėlės 
jie strimgalviais pralėkė pro miesto vartus ir pasuko prie kanalo, 
jungiančio Damą su Sluisa ir Briuge. 

Gulėdamas kniūpsčiomis, kratomas tarp karčių, Janas matė, kaip 
po arklio kanopomis pašėlusiu ritmu lekia žemė. Jo kūną stingdė, o 
mintis drumstė baimė, baisi baimė. 

Jie jau buvo netoli kanalo. Galėjai įžiūrėti saulėje tirtančias bange- 
les. Beprotiškas jojimas baigėsi tik prie pat kranto. Janas neaiškiai 
išgirdo balsą: 

— Gerai. 

Paskui: 

— Nieko aplinkui. Nebėra ko gaišti. 

Jis pajuto, kad jį čiumpa rankos. Probėgšmais šmėstelėjo dangus, 
dirva, ochra nubarstyta žemė, kuri priminė jam - dievaižin kodėl - 
Van Eiko rudas spalvas. Tempiamas iki kranto, jis surado jėgų ištarti: 

— Pasigailėkit! 

Ranka sugriebė jam už sprando. Prieš akis šmėstelėjo liūliuojantis 
kanalo paviršius. Štai, kartojo jo širdies dūžiai, tu mirsi prigirdytas. 
Pakvaišęs iš siaubo, jis bandė ištrūkti, bet jie buvo kur kas stipresni. 

Šusilietęs su lediniu vandeniu, jo kūnas susitraukė. Janas prasižio- 
jo, kad įkvėptų oro. Tačiau į plaučius plūstelėjo skystis. Aplink save 
jis pamatė gurgančius burbulus ir patyrė keistą įspūdį, kad į tamsy- 
bes kartu su juo grimzta saulė. 


XIII 


Kada jis suvokė, kad gniaužtai atsileidžia, visiškai atsipalaiduoja? Gal 
tai sapnas, o gal jį palieka kūnas? Tarsi žuvis, iškylanti iš gelmių, jis 
atsidūrė vandens paviršiuje; jo galva staiga išniro iš vandens. Jis žag- 
telėjo ir apvirto ant nugaros, nustebęs, kad vėl mato šviesą. Aplink 
blaškėsi šešėliai. Kažkas riktelėjo. Duslus drimbančio kūno garsas. 
Grumtynių garsai. Tylos valandėlė, ir tuoj pat šuoliais lekiančio ark- 
lio aidas. Tik tada jis atsitiesė. 

— Kaip jautiesi? 

Dangų jam užstojo milžino šešėlis. 

Jis suvapėjo: 

— Mesiras Idelsbadas? 

— Atpažinai mane. Vadinasi, viskas gerai. 

Janas apdujęs apsižvalgė. Vienas iš tų, kurie jį užpuolė, tysojo 
ant žemės, su įsmeigtais į patį krūtinės vidurį ašmenimis. Kitas bu- 
vo dingęs. 

Vaikas parodė į lavoną: 

— Tai jūs... jį?.. 

— Aš. 

Idelsbadas padėjo berniukui atsikelti ir parodė į arklį po tuopa. 

— Reikia iš čia nešdintis. 

— Kaip jūs mane suradote? 

— Trumpa tavo atmintis. Ar nesakiau aš tau kartą, kad mano parei- 
gos - žinoti? 

— Jūs mane sekėte? 

Milžinas išsivangstė nuo atsakymo: 

— Nagi, eikš! 

— Kur mane gabenate? 

— Ten, kur būtum turėjęs pasilikti: namo. 

Janas žingtelėjo atbulas. 

— Apie tai negali būti kalbos! 

— Kaip? Pakartok! 

— Negali būti nė kalbos, kad aš sugrįžčiau pas Margaretą! 

Idelsbadas čiupo vaikinuką už rankos ir negailestingai nusitempė 
su savimi. 

— Eisi ten, kur liepsiu eiti. Taškas, ir viskas. 

Janas įsiręžė, puolė ant žemės. 

— Ne! 

Milžinas parodė į lavoną: 

— Vadinasi, tau neužteko šitos pamokos! Kitąsyk manęs nebus, kai 
reikės tave iš bėdos gelbėti. Grįši namo. 

— Būtent... 

— Kas būtent? 

— Jūs išgelbėjote man gyvybę. Privalote ir toliau mane globoti! 

Idelsbadas net susijuokė: 

— Iš tikrųjų, kas per įžūlumas! 

Janas pridūrė: 

— Beje, jūs nepasakėte kodėl. 

— Kodėl? 

— Kodėl šitie du vyrai bandė mane nužudyti? Juk turite žinoti, ar 
ne? Jūs viską žinote, mes tokios jūsų pareigos. 

Apglumusio Idelsbado bruožai susidrumstė. 

— Na, tai įsivaizduok, kad nežinau. 

— Kažkas nužudė mano tėvą, o dabar mano eilė? 

Trumpam stojo tyla. 

— Tavo tėvo niekas nenužudė. Van Eikas mirė savo mirtimi. 

Berniukas sužiuro į jį netikėdamas. 

— Jūs tuo įsitikinęs? 

Milžinas patvirtino. 

— Bet kaip? Turite įrodymų? 

— Žinau. Ir viskas. Dabar gana burną aušinti, pargabensiu tave į 
Briugę. 

— Aš noriu žinoti! 

Idelsbadas nebesutvardė savo susierzinimo. 

— Užteks! Elkis kaip tinkamas. Jei būtinai nori žaisti savo gyvybe, 
tai juk tavo, o ne mano gyvybė. Kas turi ausis, teklauso! 

Jis piktai paleido berniuko ranką ir, pasiėmęs durklą, sparčiu žing- 
sniu pasuko arklio link. Kai buvo jį beapžergiąs, jam iš paskos nu- 
skambėjo Jano balsas: 

— Palaukite! 

Apsimetė neišgirdęs ir įsėdo į balną. 

— Palaukite manęs! 

Janas įsikibo į balnakilpę. 

— Jūs negalite manęs palikti! 

Idelsbadas dėbtelėjo į jį piktomis akimis: 

— Pargabensiu tave į Briugę. Namo. 

Vaikinukas linktelėjo. 

— Lipk! 

Per visą kelią jie nepersimetė nė žodeliu. Tik jojant pro Gento 
vartus Janas droviai pratarė: 

— Aš noriu valgyti. 

— Po to, ką išgyvenai? Ne vienas būtų praradęs apetitą keletui dienų. 

— Jau dvi paras valgau tik obuolius. 

— Na ką gi, pavalgysi namie. Beje, mes jau beveik atjojome. 

Iš tiesų, prieš juos pasirodė Šv. Klaros bažnyčia. Nev Sen Žilio 
gatvė buvo netoliese. 

Janas pastebėjo Van Eiko namo siluetą, išryškėjusį šviesoje. Jį ap- 
ėmė nerimastingas jaudulys, atmieštas nevilties. Jis jau regėjo Mar- 
garetą, liejančią pyktį. Dėkui Dievui, bus Katelina... Ji bus jo skydas. 

Jis vėl ją pamatys. Galės jai paaiškinti. Ir galų gale šitas pražūtingas 
nuotykis išeis į naudą. Paskui jis pažiūrės. Buvo įsitikinęs dėl vieno 
dalyko - pirmai progai pasitaikius vėl iškeliaus. Iškeliaus Sluisos link. 
Tąsyk niekas jo nesučiups. 

Paskendęs apmąstymuose, jis nesumetė, kad Idelsbadas sustabdė 
arklį. 

— Kas atsitiko? 

Nesulaukęs atsakymo, sužiuro į tašką, į kurį buvo įsmeigęs akis 
milžinas, 17 pamatė tris vyrus, einančius sargybą prieš namą. 

— Kas?.. 

Klausimo užbaigti nespėjo, Idelsbadas apsigręžė ir šuoliais nuvarė arklį 
priešinga kryptimi, tiesiai prieš save. Sustojo tik prie įeigos į Burgą. 

— Tegul perkūnas trenkia tuos flamandus! 

Jis šūktelėjo per petį: 

— Bet ką tu padarei? Kokį nusikaltimą? 

— Nusikaltimą? Nejau pabėgti iš kur nors, kame jautiesi nelaimin- 
gas, yra nusikaltimas? 

— Tai neįmanoma. Tu kažką slepi. 

— Nieko. Prisiekiu! 

— Netikiu nė vienu tavo žodžiu. Mums metas pasikalbėti. Būk ma- 
lonus ir atvirai viską išdėk. 

Idelsbadas piktai paleido arklį, bet šį sykį pylimų link. 

Po valandos jie įjojo į Hokės kaimelį. Keletas medinių namelių, 
dengtų šiaudais. Negrįsta gatvė. Koplytėlė. Idelsbadas nušoko nuo 
arklio prieš trobelę, tokią pat skurdžią kaip ir visa aplinka. 

Viduje tvyrojo senos medienos kvapas. Visą apystatą sudarė tik 
pakrypęs stalas, suolas be atlošo, dvi taburetės, riešutmedžio skry- 
nia, stovinti dešinėje nuo ugniakuro be ardyno; ugniakure ruseno 
keletas durpių grumstų. 

Pro praviras duris buvo matyti mažučiukė virtuvėlė. 

- Sėskis. Klausau tavęs. 

Sugniužęs berniukas mostelėjo ranka: 

— Ką galiu jums pasakyti? Aš nieko nežinau... - ir pridūrė: - Noriu 
valgyti. 

— Valgyti! Valgyti! Į skvernus tau kabinasi žudikai, o tu tesvajoji, 
kaip prikimšti pilvą. 

— Ar šiaip, ar taip reikės mirti, geriau mirsiu prisivalgęs. 

Idelsbadas suniurzgėjo iš apmaudo: 

— Mes ne užeigoje! Pažiūrėsiu, ką galėsiu tau pasiūlyti. 

Nuėjo į virtuvę ir sugrįžo su duonos žiaubere, pora lašinių bryzų, 
porais - visa tai sumišai sukrovęs į gilią lėkštę. 

- Štai visas mano turtas. Turėsi pasitenkinti. 

— Puiku. Dievinu lašinius! 

Milžinas padėjo lėkštę ant stalo ir atsisėdo priešais Janą: 

- O dabar viską man papasakosi. Viską, kas įvyko po Van Eiko 
mirties. 

Kramsnodamas berniukas stengėsi nieko nepraleisti. Šiaip ar taip, 
nieko svarbaus. Kai jis baigė, Idelsbadas, susirūpinęs labiau negu ka- 
da nors, paklausė: 

— Nieko neužmiršai? 

— Manau, kad ne... 

Vaikinukas atstūmė lėkštę ir savo ruožtu pasiteiravo: 

— Ar galiu ir aš šio to paklausti? 

— Jei nori. Aš nuspręsiu, verta atsakyti ar ne. 

— Jūs ką tik pasakėte: „Tavo tėvo niekas nenužudė. Van Eikas mirė 
savo mirtimi.“ Kodėl? Iš kur jūs galite būti toks tikras? 

— Todėl, kad tą vakarą buvau šalia jo. 

Janas išsižiojęs įsistebeilijo į jį. 

— Taip, - tęsė Idelsbadas. - Ir iš karto sakau, kad neturiu nieko bendra 
su jo mirtimi. Mes kalbėjomės, kai staiga jis pakėlė ranką prie krūtinės. 
Veido spalva papilko. Ir jis griuvo, man net nesuspėjus susigaudyti, kas 
čia vyksta. Puoliau prie jo. Porą akimirkų jis kriokė, paskui... viskas. 

— O vynas? Buvo rasta tuščia taurė. Hoftmanas padarė prielaidą, 
kad jis nunuodytas. 

— Tą vyną išgėriau aš, bent jau jo likutį. Po Van Eiko mirties man 
reikėjo ko nors stipresnio. 

— Tas žmogus, kuris mane partrenkė, buvote taip pat jūs? 

— Pasirinkimo neturėjau. Ir nežinojau, kad tai tu. Pirmiausia tvo- 
jau. Susimąsčiau paskui. 

Janas gūžtelėjo pečiais. 

- Šiaip ar taip, žinojimas, kad tai aš, nieko nebūtų pakeitęs. 

- Žinoma. Negalėjau rizikuoti ir laukti, kad imtum rėkti visa ger- 
kle ir sukeltum ant kojų visą namą. 

— Bet ką jūs ten veikėte? Hoftmanas tvirtino, kad įsilaužta nebu- 
vo. Pro kur jūs įėjote? 

— Paprasčiausiai pro sodelio vartelius. Atidarė man pats Van 
Eikas. 

Janas susigūžė. 

— Nieko nesuprantu. Ničnieko. 

Pakėlė smakrą ir įžūliai šūktelėjo: 

— Bet galų gale! Kas jūs toks? 

Jis pirštu apvedė aplinką: 

- Šiaip ar taip, jūs nei sargybinis, nei civilis agentas! Kitaip negy- 
ventumėte čia, šitokiame būste! 

— Tavo teisybė. Ir aš net ne flamandas. Vadinuos: ne Tilis Idelsba- 
das, bet Fransiskas Duartė. 

— Italas? 

— Portugalas. Yra skirtumas! 

— Tačiau tobulai kalbate mūsų kalba. 

— Mano motina kilusi iš Gento. O aš gabus. Taip pat gerai kalbu 
ispaniškai, angliškai, itališkai ir toskanietiškai. 

Berniukas atsistojo ir, susiėmęs rankas už nugaros, ėmė neramiai 
vaikštinėti po kambarį. 

— Gražiai mus apmovėte! - šūktelėjo jis, vis labiau širsdamas. - 
Apdūmėte akis mano tėvui, įtikinote jį... 

— Tavo tėvui? Nagi, pakalbėkime apie tavo tėvą! Paprasčiausias 

šnipas, Burgundijos kunigaikščio samdinys! Štai kas buvo iš tikrųjų 
didysis Van Eikas! Tad pasilaikyk moralės pamokas sau! 

Janas staiga sustojo. 

— Ką sakote? 

— Gryną tiesą. 

— Mano tėvas - šnipas? Meluojate! 

— Sėskis. Viską paaiškinsiu. Bet su viena sąlyga... 

— Kokia? 

— Nekenčiu, kai mane nutraukia. O mano kalba gali užtrukti. 

Sugniaužęs kumščius, berniukas vėl atsisėdo ant taburetės ir su- 
kluso. 

— Tą dieną, kai užklupau tave prieš Vaterhalę, - pradėjo Idelsba- 
das, - man pasirodė, kad aistringai domiesi laivais ir jūra. 

— O taip! Kartais net pasvajoju, kad esu jūreivis. 

- Tąsyk mano pasakojimas gali, ko gero, tave sudominti: aš pasa- 
kosiu apie laivus ir jūrą. 

Jis patylėjo ir pradėjo: 

— Labai ilgai žmonės tikėjo, kad Viduržemio jūros sritys tėra plokš- 
čias diskas, iš visų pusių apsuptas vandenyno, plytinčio iki sienų, ant 
kurių laikosi dangus. Kai kurie manė, kad vandenynas šiaurėje virsta 
ledu, o pietuose, karščio veikiamas, kunkuliuoja. Bet nejučiomis ši- 
tos klaidingos pažiūros pasikeitė, ypač po pirmųjų kryžiaus žygių; 
prisidėjo čia ne tik arabai, kurie perteikė mums antikos graikų geo- 
grafų darbus, bet ir venecijiečio keliautojo Marko Polo pasakojimai. 

— To, kuris pargabeno lazuritą iš Badaskano. Tėvas mums apie jį 
pasakojo. 

Idelsbadas suraukė kaktą: 

— Man rodos, aš aiškiai įspėjau, kad nepakenčiu, kai mane nutrau- 
kia. Taigi sakiau... prisidėjo ir Venecijos keliautojo Marko Polo pa- 
sakojimai, iš kurių sužinojome apie Čipangą* ir Katajų. Šitaip suvo- 


* Japonija (Vert. past.) 


kėme, kad Afrika ir Azija apsuptos to paties vandenyno ir kad juo 
plaukiant į vakarus galima pasiekti Katajų. 

Jis paklausė: 

— Koks yra didžiausias krikščionių pasaulio priešas? Tas, kuris gali 
užplūsti mūsų žemes ir viską sunaikinti? 

Berniukas iš karto atsakė: 

— Turkai? 

— Turkai, bet ir arabai. Vienu žodžiu - islamas. Kaip pažaboti grės- 
mę? Kaip juos palaužti ar bent susilpninti? Iš keliautojų sužinojome, 
kad anapus Turkų imperijos esama didelės ir stiprios karalystės, ku- 
rios valdovas yra krikščionis: Presbiteris Jonas. Jo imperija tęsiasi, 
kaip manoma, iki vakarinių Afrikos krantų: tikriausiai būtų įmanu ją 
pasiekti per Atlanto vandenyną. Sudarius su juo sąjungą, būtų gali- 
ma pulti turkus iš užnugario ir sutriuškinti. Be karinės naudos, iš 
tokio žygio būtų galima išpešti didžiulį piniginį pelną. Šalis, kuriai 
pavyktų atrasti naujus jūrų kelius, pasiektų tiesiai sritis, turtingas 
aukso, prieskonių ir vergų, ir būtų atsikratyta tų tarpininkų ir dešim- 
tinės, kurią jie ima nuo kiekvieno sandėrio. Pavyzdžiui, žinok, kad 
gvazdikėliai, už kuriuos mokama du dukatus Jąvoje, Malakoje kai- 
nuoja nuo dešimt iki keturiolikos, nuo penkiasdešimt iki šešiasde- 
šimt Kožikodėje. Nesunku įsivaizduoti, kokias kainas pasiekia šios 
prekės Lisabonos ar Antverpeno turguose. Portugalijai ir Ispanijai 
šie nauji jūros keliai leistų, be to, įveikti Venecijos ir Genujos mono- 
polį. Štai su šitokia kliūtimi į kovą stojo išskirtinis žmogus. Didis 
valdovas. Mano viešpats, mano draugas. 

— Jūs - valdovo draugas? 

— Pačio kilmingiausio: Enrikės. Amžiną atilsį karaliaus Jono I sū- 
naus. Nuo pat vaikystės jis teturėjo vieną aistrą: jūrą. Jo brolis, infan- 
tas Pedras, grįžęs iš Venecijos, padovanojo jam Marko Polo knygą, 
taip pat to meto žinomų pasaulio kraštų žemėlapį, sudarytą pagal pre- 
keivių prieskoniais ataskaitas. Enrikė įsikūrė paskui Sagre, kyšulyje, 
šluojamame vandens purslų. Jis gyvena ten, atsisakęs etiketo ir pra- 

bangos, tarp laivų statyklos ir bibliotekos, kurioje sukaupė kelionių 
apsakymus. Godus žinių siuntinėjo slaptus agentus į Bohemiją, Vieną 
ir įsigijo traktatų, nepaprastai vertingų dokumentų, iki tol buvusių 
užkastų vienuolynų ar bažnyčių archyvuose. Pasikvietė kartografų, ma- 
gų, astrologų, taip pat vairininkų, laivadirbių ir burių meistrų iš Itali- 
jos miestų, iš Viduržemio jūros salų ir net iš Artimųjų Rytų, Indijos. 
Gyvendamas toli nuo karaliaus rūmų, kūnu ir siela atsidavęs savo ne- 
dėkingam ir magiam uždaviniui, jis bando išsiaiškinti padėtį didžiulėje 
žinių ir prietarų sumaištyje, atskirti tai, kas įmanu, nuo iliuzijų. 

Janas pasiteiravo: 

— O jis pats jūreivis? 

— Nors tai gali pasirodyti itin keista, bet iš tikrųjų jis niekada nėra 
išplaukęs į jūrą, gal tik vykdydamas karinę užduotį. Bet štai daugiau 
negu dvidešimt metų siuntinėja mūsų laivus palei Afrikos krantus. Iu 
žinai, plaukti laivu visada pavojinga. Žinoma, padaryta pažangos. Se- 
novinis laivo irklas pakeistas vairu, kuris sukiojasi ant vyrio, įtvirtinto 
po achteršteveniu, ir judinamo vairalazdės. Magnetas - iš pradžių bu- 
vęs labai elementarus - šiandien yra užmautas ant ašies, uždarytas buk- 
smedžio skrynutėje ir apšviestas naktį. Astroliabijos skaičiavimo lente- 
lių, tokių kaip Alfonso lentelės, panaudojimas leidžia nustatyti padėtį, 
aišku, apytikriai, bet vis dėlto greičiau negu anksčiau. Tačiau, nepai- 
sant visų šių pagerinimų, pavojus pasiklysti išlieka. Išplaukdami Gvi- 
nėjos krantų link, mūsų jūreiviai neria į tamsybes ir nežinią. 

— Nuostabu! - tarė Janas, visiškai pakerėtas. - Kokia drąsa! 

— Prieš dvidešimt metų Enrikę pasiekė žinia apie turtingas salas, 
labiau į vakarus, ir jis nusprendė pasiųsti jų ieškoti dvi vienabures 
valtis su trimis savo rūmininkais: Jonu Gonsalvesu, pramintu Zar- 
ku, Tristamu Vaza ir... manimi. 

— Jumis? Vadinasi, jūs jūreivis? 

Idelsbadas -patvirtino. 

Paauglio vyzdžiuose plykstelėjo pasigėrėjimas, ir jis susikaupė klau- 
sytis tolesnio pasakojimo su dar didesniu įkarščiu. 

— Tai buvo vargi kelionė. Žiauriai mėtomi srovių ir daugel kartų 
nukrypę nuo kelio, priplaukėme pagaliau salą. Nusprendėme, kad 
vardas Portas Santas jai nuostabiai tiks - mums ji reiškė išganymą. 
Deja, ši sala, smėlinga ir plokščia, buvo visai dyka; užtat aptikome 
joje apsčiai to medžio, iš kurio gaminamas „drakono kraujas“, tas 
stebuklingas balzamas, nuo kurio užsitraukia žaizdos. 

— Tie sakai naudojami ir tapyboje. Iš visų spalvų jie geriausiai tin- 
ka vaizduoti kraujui. Kartais tėvas juos naudodavo. Bet atleiskite, 
pasakokite toliau. 

— Paskui grįžome į Portugaliją. Supažindinome infantą su mūsų 
atradimu. Pasveikinęs ir gausiai apdovanojęs, jis vėl išsiuntė mus į 
Portą Santą su sėklomis, įrankiais, tarnais. Mūsų nelaimei, prie mū- 
sų prisidėjo genujietis, sinjoras Perestrelas. Tą dieną, kai išplaukė- 
me, kažin kokiam žmogeliui šovė į galvą nelemta mintis padovanoti 
jam vesiančią triušę; šią jis paleido išsilaipinęs saloje. Jos palikuonių 
tiek prisiveisė, kad pirmieji sėjos bandymai buvo nuniokoti. 

Janas neiškentė neprunkštelėjęs. 

— Tikėk, - subarė jį Idelsbadas, - mumis dėtas nebūtum juokęsis. 
Bet uždarykime skliaustelius. Nusivylę nutarėme leistis toliau prie 
neaiškaus pavidalo, kurį pastebėdavome kartais vakarais išnyrant iš 
ūkanų. Niekad neužmiršiu mūsų susijaudinimo, kai išsikėlėme į šią 
didelę salą, apaugusią tankiais miškais svaiginančia lapija, srūvančią 
šaltiniais, su gausybe driežų ir paukščių. Pavadinome ją Madeira. 

— Kodėl toks vardas? 

— Dėl tos daugybės miškų. Madeira portugališkai reiškia „miškas“. 
Vėliau ten užveisėme vynuogienojus, atsigabentus iš Kipro, cukra- 
švendres iš Sicilijos ir galvijus. Šitokiu būdu taikėme pagrindinius 
Enrikės plano principus. Jo požiūriu, atradimas dar ne viskas. Mūsų 
pareiga - įkvėpti jam gyvybę. Tikėtina, kad Madeiroje mes išsilaipi- 
nome ne pirmieji. Bet mes atradome į ją kelią nesiblaškydami, mes 
pastatėme pirmą namą, mes pasodinome pirmą vynuogienoją, mes 
įveisėme pirmą gyvūną. 

Susižavėjęs berniukas pritarė, bet neįstengė susivaldyti nepaklausęs. 

— Tačiau ką visi šie nuotykiai turi bendra su mano tėvu? 

- Turi. Kantrybės. Šios ekspedicijos vyko toliau be atvangos ir dar 
tebevyksta. Prieš devynerius metus vienas infanto rūmų vienuolis - 
riteris, Gonsalvesas Velhas Kabralis, po kelių mėginimų pasiekė kitą 
salyną, ne vieną kartą minėtą žmonių, išsigelbėjusių iš vėjo svaido- 
mų laivų. Virš tų salų skraido dideli plėšrūs paukščiai, taigi jos buvo 
pavadintos Azorų salomis, azorai mano kalba reiškia „paukštvana- 
giai“. Ten ir vėl buvo plėšiami dirvonai, perkeliamos uolos, mėgina- 
ma surasti, kokios kultūros prisitaikytų prie drėgno klimato. Viena 
po kitos buvo surastos devynios salos. Po dvejų metų, 1434, vienas 
iš mūsų garsiausių laivo kapitonų, Žilis Eanesas, apiplaukė Bocha- 
doro kyšulį įrodydamas, kad įmanoma atsispirti prieš baisias sroves 
ir vėjus, kurių jokia tauta neįstengė įveikti. O lygiai prieš kelis mėne- 
sius viena mūsų įgula praplaukė Kap Blano kyšulį. Šios ekspedicijos 
sėkmę lėmė būtent visai naujoviškas laivas - karavelė - pagamintas 
mūsų laivadirbių ir burių meistrų. Tai geriausias kada nors į jūrą 
išplaukęs laivas. Tu tikriausiai matei jį Sluisos uoste. 

Janas skubiai patvirtino: 

— O taip! Jas lengva atpažinti iš tūkstančio - aukšti bortai, lotyniš- 
ka burė. Girdėjau, šie laivai tokios mažos grimzlės, kad gali priartėti 
prie krantų, įplaukti į upių žiotis ir yra pajėgūs plaukti prieš vėją. 

— Teisingai. Išdėsčiau tau visas šias smulkmenas, kad gerai perma- 
nytum, kokias aukas, pastangas dešimtmečiais tolydžio dėjo mano 
tautiečiai. Dėl žmonių, panašių į infantą Enrikę, bet ir dėl niekam 
nežinomų jūreivių, dėl Portugalijos šlovės mes praplečiame mums 
žinomo pasaulio ribas. Kantrybe, drąsa iš lėto praskleidžiame šydą. 

Idelsbadas nutilo. Ir Janas suprato, kad bus pagaliau prieita prie 
svarbiausios, jo akimis žiūrint, temos. 

— Tai įvyko prieš trylika metų, 1428. Trečią kartą tapęs našliu, Bur- 
gundijos kunigaikštis Pilypas išsiuntė į Šintrą savo numylėtinį ir ištiki- 
mą tarną Van Eiką. Jis buvo labai iškilmingai priimtas ir nutapė infan- 

tes Izabelės, vienturtės karaliaus dukters, portretą, išsiuntė jį savo val- 
dovui, kartu su tokiu palankiu pranešimu apie princesės šlovę ir pa- 
pročius, jog Pilypas suskato tuoj pat jai pasipiršti. Pats žinai, kas toliau 
buvo. 1430 metų sausio 1 dieną Burgundas Izabelės garbei pakeitė 
savo devizą į „Autre n'aurai“ ir įsteigė jai Aukso Vilnos ordiną, kad 
išgarsintų vilnų prekybą, Nyderlandų turtą ir atgaivintų argonautų 
prisiminimą - pagarbos pareiškimas portugalų jūrų žygiams... 

Idelsbadas su panieka susiraukė: 

— Veidmainystė... niekšybė... Ypač kai žinai, kad ištikimybė nie- 
kada nebuvo svarbiausioji šio gerojo kunigaikščio savybė. Tu numa- 
nai, infanto Enrikės sumanymai buvo ir tebėra viena geriausiai pa- 
saulyje saugojamų paslapčių. Mūsų jūriniai žemėlapiai - neįkainoja- 
ma vertybė. Jie yra visas mūsų šalies turtas. Todėl mums tenka klaidinti 
svetimšalius šnipus, kurių knibždėte knibžda, prisidengusių dvariš- 
kio švarkeliu arba keliaujančio prekeivio upeliandu. Todėl yra sėk- 
mių, kurias mes rūpestingai slepiame, ir yra nesėkmių, dėl kurių gar- 
siai virkaujame. Mėtydami pėdas, net paskandinome keletą laivų, 
kad žmonės patikėtų legenda, pasakojančia, jog iš tam tikrų jūros 
vietų sugrįžti neįmanoma. 

Milžinas atsiduso: 

— Deja... kirminas užsislėpė vaisiuje. Būdamas Portugalijoje, Van 
Eikas užuodė mūsų jūrinius žygdarbius. Grįžęs į Briugę, papasakojo 
apie juos kunigaikščiui. Po to dailininkas keletą kartų buvo atkelia- 
vęs su užduotimis, susijusiomis su šnipinėjimu Kastilijoje 1 Portuga- 
lijoje. Vienos tokios kelionės metu jis ir sužinojo, - dievaižin kaip, - 
kad mes beveik užbaigėme tyrinėti Gvinėjos krantą, apiplaukėme 
Bochadoro ir Kap Blano kyšulius ir atradome sritis, kur galima gau- 
siai rasti aukso ir vergų. Šį sykį kunigaikštis nesudvejojo. Pavedė Van 
Eikui grįžti į Portugaliją ir pasiglemžti mūsų brangiuosius žemėla- 
pius. Tai įvyko prieš du mėnesius. 

— Mano tėvas? 


— Taip, tavo tėvas... Kaip pasiuntiniui, jam buvo atviros visos du- 

rys. Be to, jis susibičiuliavo su rūmų dailininku Nunu Gonsalvesu. 
Šisai buvo domėjęsis Van Eiko kūryba, nuoširdžiai ja gėrėjosi, netgi 
jos įkvėptas nutapė šventąjį Vincentą, Lisabonos globėją, kadaise nu- 
kankintą maurų pakrantėje. Tai štai, Nuno Gonsalveso brolio Mige- 
lio priežiūroje buvo karališkoji biblioteka ir vertingoji žemėlapių sa- 
lė. Įkalbėtas savo brolio, šis žmogus padarė neįtikėtiną kvailystę ir 
leido Van Eikui aplankyti slaptą vietą, kur sudėti žemėlapiai. Šisai 
tuoj pat nužiūrėjo tą, kuris domino jo valdovą, patį brangiausią. 

- Ir jam pavyko jį nugvelbti? 

— Ne. Jis padarė subtiliau. Vadovui trumpam pasišalinus, jis nuko- 
pijavo žemėlapį ant veleno. 

— Kaip jis spėjo? 

— Toks klausimas kilo ir mums. Tavo tėvas buvo didis menininkas ir, 
kaip toks, apdovanotas nuostabia regimąja atmintimi. Beje, šitai ir pa- 
skatino kunigaikštį pavesti jam tokią užduotį. Tik tokio talento daili- 
ninkas kaip Van Eikas būtų galėjęs ją įvykdyti. Smulkmenas ar vardus, 
kurių nespėjo atgaminti, jis paprasčiausiai išsaugojo atmintyje. 

- Kokiais burtais sužinojote, ką jis padarė - juk niekas nebuvo 
išvogta? 

— Nes į salę sugrįžo Migelis. Jis suprato, kas vyksta, 1r tuoj pat 
mėgino įkalbėti Van Eiką atiduoti jam kopiją. Tapytojas, žinoma, 
atsisakė aiškindamas, kad jis tai padaręs vien tik meniniais sumeti- 
mais. Kad sunaikinsiąs pergamentą, grįžęs į Briugę. Kad niekas jo 
nematysiąs. Tokie argumentai niekada nieko nebūtų įtikinę, jei Van 
Eikas nebūtų buvęs pasiuntinys, nebūtų karaliaus globojamas, infan- 
tės Izabelės gerbiamas ir apsuptas tokios įstabios aureolės. Be to, jis 
labai apsukriai apvyniojo Migelį aplink pirštą, čia jį liaupsindamas, 
čia peikdamas, duodamas suprasti, kad jei karalius sužinotų apie jo 
silpnybės akimirką, tikrai griežtai nubaustų. Bausmė už tokios rūšies 
suklydimą paprasčiausiai yra mirtis. Prieš porą metų vienas locma- 
nas ir du jūreiviai, pabėgę iš Portugalijos į Kastiliją su kėslu pasiūlyti 
savo paslaugas karaliui Alfonsui, buvo persekiojami ir suimti. Loc- 


138 


mano kūnas pargabentas į Lisaboną, suketvirčiuotas, - 1r keturi kū- 
no gabalai išstatyti prie ketverių miesto vartų. 

— Bet kaip jūs buvote įspėtas? 

— Tą pačią dieną, kai Van Eikas išvyko, sąžinės graužiamas Migelis 
viską atskleidė valdžios atstovams. 

Janas ištarė su baiminga gaidele balse: 

— Jis buvo pasmerktas myriop? 

— Ne. Bet įmestas į kalėjimą. O tai ne ką geriau... 

- Ir tą žemėlapį surasti buvo pavesta jums... 

— Taip. Infantas prašė manęs. Sakiau tau, jis ne tik mano valdovas, 
bet ir mano draugas. Tačiau užduotis atrodė sužlugusi iš anksto, nes 
aš privalėjau sučiupti tą žemėlapį, kol Van Eikas jo nespėjo atiduoti 
kunigaikščiui. Stebuklas ar laimė, - kas žino, - bet pastarojo nebuvo 
Briugėje. Tiesiog pasisekė. Tačiau valandos buvo suskaičiuotos. 

- Štai dėl ko ta klasta prisistatyti civiliu agentu! 

Idelsbado veide pasirodė nusivylimas. 

— Pravertė tos istorijos apie žmogžudystes. Su vieno Žmogaus pa- 
galba - jis užima įtakingą vietą civilių bylų teismo raštinėje - man 
pavyko gauti visą informaciją apie Sliuterį ir kitus, taip pat suklasto- 
tą protekcijos raštą. Buvau įsitikinęs, kad žemėlapis tebėra namuose. 
Privalėjau žūtbūt į juos įsigauti. 

— O kai nepasisekė, mėginot įsiveržti per jėgą. Su bendrais. Dėl 
jūsų vos iš baimės nenumirė vargšė Katelina. Jūs... 

Portugalas šiurkščiai pertarė jį: 

— Ne. Nieko panašaus. Nesu net piršto pridėjęs prie to užpuoli- 
mo. Visų pirma - neturiu bendrų, o be to, niekada nebūčiau padaręs 
kvailystės ir lindęs į dienos šviesą. Užtat žinau, kas tie žmonės. 

Janas kilstelėjo antakius, nekantriai laukdamas tąsos. 

— Ispanai. Paslaptys aiškiai nėra taip gerai saugomos, kaip mano- 
ma. Kastilijos karalystė tikriausiai sužinojo apie Van Eiko vagystę. 
Dėl visų mano minėtų priežasčių Ispanija tais žemėlapiais domisi 
tiek pat, kiek Burgundijos kunigaikštis. Flandrijoje, kaip visur kitur, 

ji turi savo agentų. Tai jie apiplėšė jūsų namus. Aš čia niekuo dėtas. 
Tų nedorėlių nelaimei ir mano laimei, Van Eikas, matyt, ėmėsi sau- 
gumo priemonių ir paslėpė žemėlapį gretimame su dirbtuve kamba- 
ryje. Galėjai įsitikinti, durų išlaužti jiems nepavyko. 

— Visiška beprotybė, - atsiduso vaikinas. - Dėl žemėlapio! 

Perimtas abejonės pridūrė: 

— Ką ten veikėte tą naktį, kai Van Eikas mirė? Ką tik tvirtinote, 
kad nebūtumėte padaręs kvailystės ir išsidavęs. 

— Pasirinkimo neturėjau. Grįžo Burgundijos kunigaikštis. Van Eikas 
turėjo susitikti su juo kitą dieną. Iš nevilties panūdau bandyti atvesti 
tavo tėvą į protą. Išdėsčiau visus galimus jo vagystės padarinius. Ryšių 
nutraukimas su Flandrija. Karo galimybė. Pralietas kraujas. Kreipiausi 
į jo garbės jausmą, minėjau išdavystę. Žodžiu, bandžiau viską. 

— Kaip jis reagavo? 

— Būsiu atviras. Tariausi pastebėjęs posūkį. Deja... 

— Jis mirė... 

Idelsbadas linktelėjo, atrodė staiga labai pavargęs. 

Į kambarį įšliaužė prieblanda, nebebuvo beveik nieko matyti. Sto- 
jo ilga tyla. Praeitis šuoliavo pro akis kiek įkabindama. Paslaptinga 
Van Eiko laikysena. Jo nerimas, įtampa. Atsisakymas prisipažinti Kam- 
penui ir kitiems, kad buvo užpultas. 

— Kažko šitoje istorijoje neužčiuopiu, - paprieštaravo Janas. - Tos 
žudynės, tie žmonės, bandę mane nužudyti, ką visa tai turi bendra su 
žemėlapiu? 

— Štai čia ir yra silpnoji vieta. Nors užmušk, nieko nesuprantu. 

Staiga su įkarščiu ėmė klausinėti: 

— Tie tipai, kur tave užpuolė, minėjo žemėlapį? Tardė tave šia tema? 

Berniukas atsakė, kad ne. 

- Jie tiesiog norėjo mane nuskandinti. Tik įsidėmėjau, kad vienas 
jų kalbėjo svetima kalba, man pasirodė, kad itališkai. 

— Galvoj netelpa... 

Jis staiga pašoko: 

— Turiu pamąstyti. 

— O aš? Koks mano likimas? 

— Tuo tarpu eisi miegoti... Rytoj pažiūrėsime. 

Janas nenoromis atsikėlė nuo taburetės. Jautėsi blogai, jam tartum 
svaigo galva. Nukreipė žvilgsnį į lauką. Kraštovaizdis skendėjo tamso- 
je. Atrodė, kad už tankumynų, pasirengusi išnirti, tūno šmėklų armija. 

Janas blaškėsi ant laivo denio, apstotas besivaipančių veidų rato. Ak- 
lojo Asilo gatvės negyvėlis prapjauta gerkle žengė jo link. Jo rankos 
panėšėjo į šakes, kurios kėsinosi jį kiaurai perverti. Pro lynus pūtė 
vėjas, ir milžiniškos bangos daužėsi į laivo korpusą su kurtinamu 
trenksmu. Janas puolė pirmyn, bandydamas pasprukti, bet veltui. 

— Mirsi, Janai! - šaipėsi balsai. - Susitiksi su Van Eiku ir kitais! 

Jie buvo ten visi - Petrusas Christus, Idelsbadas, daktaras De Sme- 
tas, hoftmanas, Margareta - ir džiūgaudami stebėjo reginį, pašėlusiu 
ritmu skanduodami metro vardą. 

— Van Eikas, Van Eikas, Van Eikas! 

Aklojo Asilo gatvės negyvėlis tebuvo už plaukelio nuo Jano. Iš jo 
gerklės sklido pasibaisėtinas tvaikas. 

— Dabar tavo eilė, vaikeli. Grumtis nė nemėgink. 

Trumpai, lyg žaibui švystelėjus, Janui pasivaideno metras, įsmei- 
gęs akis į jūrą, pasirėmęs ant borto. 

Jis sustaugė: 

— Tėte! Gelbėk! Tėte, padėk man! 

Bet Van Eikas tik šaltai nusišypsojo ir vėl įbedė akis į jūrą. 

Dabar priėjo Petrusas Christus. Rankoje laikė durklą, pratiesė jį 
Aklojo Asilo gatvės negyvėliui. 

— Perpjauk jam gerklę, - įsakė. - Noriu matyti tekant jo kraują. Ir 
mes jį sugirdysime Van Eikui. 

— Ne! - šūktelėjo Janas. - Pasigailėkit! Nenoriu mirti. Nežinau, 
kur eina mirštantieji! Pasigailėkit! 

— Ei! Ramiau! Pabusk! 

Jaunuolis atsimerkė. Virš jo pasilenkęs Idelsbadas plekšeno jam 
per skruostą. Prireikė kelių minučių, kol išniro iš slogučio. 

- Jau gerai? - pasiteiravo portugalas. 

Berniukas atsisėdo lovoje. Kakta šlapia nuo prakaito. Buvo jau 
išaušę, ir į kambarį liejosi pirmieji saulės spinduliai. Galvoje pabiro 
sapno nuotrupos. Jis karštligiškai atsigręžė į Idelsbadą: 

- Turiu jums kažką pasakyti. Tiksliau - pakalbėti apie vieną žmogų. 

— Klausau. 

- Jūs jį pažįstate. Mačiau jus šnekantis su juo po tėvo mirties. Jūs 
stovėjote prieš Šv. Jono ligoninę. Tai... 

Portugalas užbėgo jam už akių: 

— Petrusas Christus. 

— Taip. 

— Ką aple jį Žinai? 

— Tą dieną, kai aptikau Nikola Sliuterį, puoliau namo ir pranešiau 
naujieną tėvui. Pas jį buvo Petrusas. Ar žinote, kokia buvo jo pasta- 
ba? Jis pasakė tiksliai štai ką: „Ir šįsyk vėl mūsų brolijos žmogus...“ 
Iš kur jis galėjo žinoti? Mums tai buvo patvirtinta tik vėliau, beje, 
patvirtinote jūs pats. 

Idelsbadas atsistojo nuo lovos ir nieko neatsakęs nuėjo prie lango. 

Janas neatlyžo: 

— Ar tai jums neatrodo keista? 

— Daugiau negu keista, - atvertė milžinas. - Bet manęs tai nestebi- 
na. Tas žmogus - žmogžudys. 

Vaikinukas skubiai prišoko prie jo. 

— Žmogžudys? 

— Po tragedijos, ištikusios Laurensą Kosterą, viskas verčia mane 
tuo tikėti. 

— Gaisras - tai jo darbas? 


142 


— Taip. Tą dieną buvau minioje. Po teisybei, niekad nenuleidau 
akių nuo Van Eiko. Kai jūs ėjote į Šv. Donacijono gatvę, sekiau jums 
pavymui. Girdėjau Petrusą, kūkčiojantį ir sakantį jums: „Padariau 
viską, kad jį išgelbėčiau. Pusė jo kūno buvo sutraiškyta sijos.“ Jūs 
grįžote namo, bet aš lūkuriavau vietoje. Mačiau gelbėtojus traukiant 
Kosterą iš liepsnų. Ir paklausiau jų. Nebuvo jokios sijos. Nelaimin- 
gasis gulėjo ant žemės, nekliudytas, bet be sąmonės. 

— Vadinasi... 

— Petrusas pamelavo. Tai dar ne viskas. Rytojaus dieną, pusry- 
čiaudamas užeigoje, pamačiau jį dviejų nepažįstamų asmenų drau- 
gijoje. Jie sėdėjo daugmaž už sieksnio nuo mano stalo. Iš jų tarties 
tuoj pat supratau, kad jie italai. Pastačiau ausis, deja, jie kalbėjo 
tyliai, ir bendrame lalesyje tenugirdau keletą pokalbio nuotrupų. 
Buvo keletą kartų pakartotas vienas vardas: Medičis. Ir keistas žo- 
dis: Spada. 

- Spada? 

— Kalavijas itališkai. Norėjau daugiau sužinoti ir nuskubėjau prie 
Laurenso Kostero lovos. Deja, jis buvo be sąmonės. Neįstengiau nie- 
ko iš jo išpešti. Išeidamas iš ligoninės susitikau į ligoninę žengiantį 
Petrusą. Paklausiau apie gaisrą. Jis viską sumišai neigė. Tačiau aiškiai 
buvo sutrikęs. Vėliau grįžau pas Laurensą. Tiksliai - užvakar ir di- 
džiausiai jo laimei. Kai žengiau į salę, kur jis gulėjo, jį bandė pa- 
smaugti kažkoks žmogus. 

— Vėl Petrusas? 

— Ne, vienas iš tų dviejų italų, kuriuos buvau pastebėjęs užeigoje. 

— Ką jūs darėte? 

Portugalas atsigręžė ir mestelėjo bespalviu balsu: 

— Padariau tai, ką kiekvienas mano vietoje būtų padaręs. 

Janas rimtai pakraipė galvą ir pasiteiravo: 

— Ar galėtų būti, kad Petrusas ir kiti taip pat ieško to garsaus že- 
mėlapio? 

— Ne. Būtent to aš ir nesuprantu. Matyt, kažkoks kitas reikalas. 

Nužudytieji tapytojai, Laurensas Kosteras... Susidūrėme su dviem 
lygiagrečiomis istorijomis, neturinčiomis jokio tarpusavio ryšio. 

Jis pakeitė temą: 

— Dabar ruoškis. Pargabensiu tave į Briugę. 

— Mane pargabensite? Bet aš maniau, kad jūs pakeitėte nuomonę! 
Maldauju jus. 

— Nejau įsivaizduoji, kad tu čia amžinai sėdėsi. Beje, aš iškeliauju. 
Grįžtu į Portugaliją. 

—- O žemėlapis? Tas žemėlapis, kurį sakėte esant tokį brangų? 

Idelsbadas pamostagavo ranka. 

- Pasirinkimo neturiu. Po Van Eiko mirties aukštyn kojom apver- 
čiau kambarį, kurį vadini „katedra“. Vėliau sakei man, kad hoftma- 
nas pasielgė panašiai ir tavo akyse, ne ką daugiau laimėjęs. Tas žemė- 
lapis galėtų būti bet kur! Vaizdavausi net, kad jį turi tu ir kad tau Van 
Eikas pavedė įteikti kunigaikščiui, jeigu jį ištiktų nelaimė. Štai dėl ko 
aš ir toliau tave sekiojau. Jei nemelavai, - jis stabtelėjo, ir akyliau 
įsibedė akimis į Janą, - tikiuos, nemelavai? 

— Ne. Tikrai ne. 

— Tokiu atveju, Van Eikas nusinešė savo paslaptį į kapus. Daugiau 
manęs čia niekas nelaiko. Grįžtu į Lisaboną. 

Janas pašoko pasipiktinęs: 

— Jūs paliekate mane? Kai mane kėsinasi nužudyti? 

Idelsbadas įžūliai atšovė: 

— Ko jau ko, bet prisiekusiųjų agentų čia netrūksta. Pasikalbėk 
apie tai su motina. Ji įspės hoftmaną. 

— Margareta man ne motina! 

— Ką čia paistai? 

- Kaip Van Eikas man ne tėvas. Jis surado mane vos gimusį ir 
priglaudė. Tiesa, mylėjo mane. Taip, kaip ir aš jį. Bet Margaretai aš 
nė motais. Ji turi savo vaikus, Pilypą ir Pyterį. Kaip manote, kodėl aš 
iškeliavau? 

Portugalas atrodė pasimetęs, bet tuoj atsigodėjo: 

- Visa tai ne mano reikalas. Tu grįši į Nev Sen Žilio gatvę, o aš 
išplauksiu, kai tik bus galima, į Portugaliją. 

— Į Lisaboną nėra laivų. Vienintelis, kurio laukiama, turi išplaukti 
į Pizą. 

— Iš kur Žinai? 

— Teiravausi. Aš taip pat ketinau išplaukti. 

— Kokia kryptimi? 

— Į Veneciją. 

Idelsbado veidu nuslydo pašaipi šypsena. 

— Į Veneciją? 

— Privalau nuvykti į Veneciją! 

- Privalai? O dėl ko? 

— Nes žinau, jog tai vienintelė vieta pasaulyje, kur būsiu laimingas. 

Portugalas suglumęs įsistebeilijo į berniuką: 

- Tavo reikalas, vaikeli. Na, eime, mes iškeliaujame. 

— O jūs? Kur kol kas vyksite? 

— Tai jau mano reikalas. 

- Jei rytoj būčiau nužudytas dėl jūsų kaltės, jūsų negraužtų sąžinė? 

— Ne. Atsidanginau į Briugę ne tam, kad vaidinčiau vaikų globėją. 

Jis nekantriai paliepė: 

— Eime! 

Ryžtinga veido išraiška, Janas nepajudėjo. Atrodė, į jo galvą plūdo 
tūkstančiai minčių. Idelsbadas jau ketino jį nusitempti už rankos, kai 
staiga berniukas šaltai pareiškė: 

- Žinau, kur yra žemėlapis. 

- Pakartok. 

— Aš žinau, kur yra žemėlapis. Atiduosiu jį jums, bet su viena sąly- 
ga: globosite mane, iki išvyksiu į Veneciją. 

Portugalo lūpos pašaipiai suvirpėjo: 

- Šantažas? Tavo metuose? 

— Ne, mainai. Tai ne tas pats. 


Idelsbadas grasindamas pamosavo vaikinukui po nosim smiliumi: 

— Atsargiau, vaikeli! Jei kartais man meluotum... 

- Nemeluoju. Tai tiesa. Žinau, kur yra žemėlapis. 

— Tačiau aš tau ką tik sakiau, kad ši mintis man buvo šovusi į 
galvą. Tu neigei - Van Eikas žemėlapio tau nepatikėjęs. 

— Jis man jo nepatikėjo. Bet aš žinau, kur jį paslėpė. 

Idelsbadas giliai atsikvėpė. Jutai, kad jis labai sukrėstas. 

— Puiku, - tarė galų gale, - sandoris sudarytas. O dabar, eikš! 

— Kur mes einame? 

- Ieškoti tų įtartinų tipų. Pradedant Petrusu Christu. 

— Bet juk tai beprotybė! Tai pulti vilkui į nasrus. 

Šį sykį Idelsbadas nesusitvardė. Suriaumojo: 

— Liaukis priešgyniavęs. Prašei, kad tave globočiau. Aš įsipareigo- 
jau. Bet taip, kaip išmanau aš. Nuo šiol tu nė žingsnio nuo manęs 
neatsitrauksi ir paklusi kievienam mano rankos mostui. Neketinu 
laukti čia rankas sudėjęs ir dorybingai melstis, kad Dievas mus glo- 
botų. Aišku? 

Paveiktas tiek savo pašnekovo tono, kiek ir ryžto, Janas tik link- 
telėjo neištardamas nė žodžio. Beje, ar būtų galėjęs kitaip pasielgti? 
Jis beprotiškai rizikavo tvirtindamas žinąs, kur yra garsusis žemė- 
lapis, kurio visi taip gviešėsi. Miglotai numanė, bet tas numanymas 
buvo toks netikras, toks neaiškus. Nesvarbu! Melas jam padėjo lai- 
mėti laiko. 

Po valandėlės abudu jojo į Briugę. 


Mugė vis dar šurmuliavo. Žmonių buvo net tankiau. Idelsbadas 
pasitikrino, ar jo durklas gerai įkištas į dėklą, ir nušoko nuo arklio: 

— Lipk žemyn, - įsakė jis, tiesdamas Janui rankas. 

Aplinkui šią valandą karaliavo lombardai pinigų keitėjai, grėsmin- 
gieji palūkininkai, įsitaisę prie savo stalų už Vaterhalės, plėšrieji paukš- 
čiai, tykantys kokio nelaimėlio pirklio. Briugės mugė buvo ir Flan- 
drijos gelumbės triumfas. Toks triumfas, kad nebeužteko šios plynos 
šalies avių ir prireikė įsivežti anglų vilnos. Šį įsivežimą purtė tolydžio 

iš naujo sukylantys karai tarp Prancūzijos ir Anglijos, kurių metu 
Flandrija nepermaldaujamai atsidurdavo belaisvės vietoje. 

Karaliavo čia ir alūno tiekėjai, daugiausia italai. Janas šnabžtelėjo 
rodydamas į juos pirštu: 

— Kaip manote, ar tie, kurie mane užpuolė, susiję su šiais žmonėmis? 

— Nemanau. Tai paprasti prekeiviai. 

— Mane dažnai kamavo klausimas, kodėl aukso kaina graibstomos 
šios baltų miltelių statinaitės. 

— Turi galvoje alūną? 

Janas patvirtino. 

— Nes jis vertingesnis už rečiausius akmenis. Dažytojai jį naudoja 
audinių dažams įtvirtinti, gydytojai vartoja kraujosrūvai sustabdyti, 
jis liaunina odą, padeda ilgiau išsilaikyti pergamentui, gerina stiklo 
kokybę, iš jo net išgaunami meilės apdavai. 

— Kartą tėvas davė man suprasti, kad jo monopolis priklauso tur- 
kams. 

- Iš dalies tai tiesa. Prieš jiems užvaldant šią sritį, gryniausias alū- 
nas buvo gabenamas iš Viduržemio jūros rytinio pakraščio vietovės, 
vadinamos Fokėja, Smirnos įlankoje. Šiandien krikščionims tepri- 
klauso Chijo salos ir paskutiniosios Bažnyčios valstybės telkiniai. 

Jie perėjo Burgo aikštę ir įsuko dabar į Aukštąją gatvę. 

— Kur einame? - pasiteiravo Janas. 

Nieko neatsakęs Idelsbadas teparodė kairėje tašką, už Brambergo 
mėsinės. 

Berniukas krūptelėjo: 

— Į Šv. Jono ligoninę? 

— Melskime Dievą, kad Kosteras dar būtų ten. Gyvas. 

Kai jie įžengė į didžiąją bendrą salę, sienos vis dar buvo persisun- 
kusios to šleikštaus kvapo, kuriuo portugalas alsavo prieš keletą die- 
nų. Jis tuoj pat pasuko tos vietos link, kur buvo radęs olandą: jo 
lovoje gulėjo kitas ligonis. 

— Aure, kokia staigmena! Bet ar ten ne mažasis Van Eikas? 

Jų pusėn žengė žmogus plačia šypsena nušvitusiu veidu. Berniu- 
kas išsyk jį atpažino ir šnibžtelėjo Idelsbadui: 

— Tai daktaras De Smetas. 

Gydytojas meiliu mostu sutaršė jam plaukus. 

— Kaip sekasi, berniuk? Atrodai geriau negu tą pragaištingą rytą. 

— Ačiū, viskas gerai. 

- Jei taip, tai ką čia veiki? Čia ne itin tinkama vieta sveikiesiems. 

Kartu gydytojas prisistatė Idelsbadui: 

— Laba diena... Gydytojas De Smetas. 

— Tilis Idelsbadas... Prisiekusysis agentas. 

Jo pašnekovas buvo besuraukiąs kaktą, bet susitvardė: 

— A? Kuo mes nusipelnėme garbę jus čia matyti? Yra kokių neaiš- 
kumų? 

— Ateinu apklausti vieno jūsų ligonio. Mesiro Laurenso Kostero. 

Jis parodė į lovą: 

— Matyt, jo nebėra? Nejau būtų?.. 

— Miręs? Ne, dėkui Dievui. Tiesa, nedaug trūko. 

— Kur galėčiau jį rasti? 

Gydytojas priėjo prie lango ir parodė pirštu į apačią. 

— Jis ten... sode. Tai pirmoji diena, kai jam leista pasivaikščioti. 
Truputėlis gryno oro išeis tik į gera. Klausykit, jis... Įdomu. Jis ne 
vienas. Matyt, kas nors iš giminių. Aš... 

Sakinio baigti jis nespėjo. Idelsbadas čiupo Janą už parankės, ir 
abudu pasileido tekini salės durų link. 

De Smetas spoksojo į juos apstulbęs, iki jie peržengė slenkstį. 

— Greičiau! - šūktelėjo portugalas. - Greičiau! 

Nekreipdami dėmesio į susijaudinimą, kurį bėgdami sukėlė apie 
save, jie puolė didžiaisiais akmeniniais laiptais žemyn 1r kūliavirsčia 
nubildėjo pakopomis. 

Durys, vedančios į sodą, ryškėjo gale koridoriaus. Koridoriaus, 
kuris, regis, niekad nesibaigs. Jie nuliuoksėjo strimgalviais, kliudy- 
dami pakeliui būrelį lankytojų, vos neapversdami jaunos moters ir 

jos kūdikio. Idelsbadas stumtelėjo sąvarą ir sustojo priebutyje. Kos- 
teras tebebuvo ten, sėdėjo ant suolo po medžiu. Virš jo buvo palin- 
kęs kažkoks jaunuolis. 

Portugalas keliais šuoliais atsirado šalia. Jam nekilo nė krislelio 
abejonės. Puolė ant nepažįstamojo, parvertė ant žemės ir laikė jį, 
stipriai priplojęs. 

Pasigirdo suglumęs Kostero balsas: 

— Bet... dėl Dievo, ką jūs darote? 

Janas taip pat pribėgo. Jis ir atsakė: 

— Nebijokite, minbeere. Mes ateiname jūsų gelbėti. 

— Manęs gelbėti? Nuo ko? 

Jis parodė į žmogų, gulintį ant žemės, beveik dūstantį po portuga- 
lo svoriu. 

Kosteras pakėlė balsą: 

— Tai draugas! Viljamas Kakstonas. 

Idelsbadas atsigręžė, vis dėlto spūdžio neatleisdamas. 

— Ką sakote? 

— Kartoju: tai draugas. Prašau jį paleisti! 

Milžinas nusileido ir išlaisvino jaunuolį. Šisai atsikėlė susivėlęs ir 
karštligiškai susitvarkė drabužius. Atrodė toks pasipiktinęs, toks įpy- 
kęs, 0 jo išorė sudarė tokį kontrastą su Idelsbado išore, jog kitomis 
aplinkybėmis iš šios scenos būtum skaniai pasijuokęs. 

— Galėtumėte bent atsiprašyti, minbeere! 

Idelsbadas pasitenkino neaiškiai mostelėjęs ranka ir priėjo prie 
Laurenso Kostero: 

— Man apmaudu. 

— Bet kas jūs toks? 

Olandą buvo sunku atpažinti. Ant veido tai vienur, tai kitur kabo- 
jo nudegusios odos skiautės. Antakių, blakstienų nebebuvo, o lūpos 
panėšėjo į dvi labai siauras raukšles, susiliejančias su bruožų visuma. 

- Šis žmogus išgelbėjo jums gyvybę! - pasiskubino paaiškinti Ja- 
nas. - Prieš keletą dienų. Kai jus kėsintasi pasmaugti. 

Laurenso veido išraiška pasikeitė. Jis sugriebė milžino ranką ir 
nepatikliai pareiškė: 

— Jūs? Vadinasi, tai buvot jūs? 

Idelsbadas patvirtino. 

—- Minbeere... Kaip jums atsidėkoti? 

— Papasakokite man apie Petrusą Christų, - atšovė portugalas. 

Šį sykį nepatiklumas virto nuostaba. 

- Jūs jį pažįstate? Pažįstate šį sukčių? 

— Iš gandų. Ir tas truputis, ką žinau apie jį, nėra jo naudai. Gais- 
ras... juk tai jis? 

- Žinoma! 

— Kaip tai įvyko? 

— Deja, ne kažin ką teprisimenu, nebent tiek, kad dirbau prie sta- 
lo. Buvau nugara nusigręžęs į duris, kai staiga pajutau baisų skausmą 
kiaušo apačioje ir tuoj pat netekau sąmonės. 

— Jūs įsitikinęs, kai tai tikrai buvo Petrusas? Nes, jei gerai supran- 
tu, užpuoliko jūs nepamatėt. 

Laurensas šūktelėjo: 

— Betgi galų gale, mes buvome dviese! Nieko kito nebuvo. 

Jis parodė į anglą. 

— Mano draugas Kakstonas ką tik su mumis buvo atsisveikinęs. 

Idelsbadas atsisuko į jaunuolį: 

— Ar galiu paklausti, ką veikiate Briugėje, mimnbeere? 

— Bandau laimę vilnų prekyboje. 

- Viljamas yra išsilavinęs žmogus, - tarė esant reikalinga patiks- 
linti Kosteras. - Jis aistringai domisi „dirbtiniu“ raštu. 

Idelsbadas vėl prabilo: 

— Jei gerai supratau, jūs turėjote progą susitikti su Petrusu Christu. 

— Taip. Pas Laurensą. Jis sakėsi esąs tapytojas. 

— Tarkim, bando juo tapti, - su panieka pataisė olandas. 

Atsidusdamas paaiškino: 

— Kai pagalvoju, kad laikiau jį draugu! Atvėriau savo namų duris! 


150 


— Beje, - pasiteiravo Idelsbadas, - kaip su juo susipažinote? 

— Barle, pas jo tėvą. Labai gabų žmogų. Bajorą. Mes labai artimai 
draugavome. Beje, dėl to aš ir pasiūliau viešnagę Petrusui, kai jis 
pranešė man ketinąs apsilankyti Briugėje. 

Idelsbadas, prieš pasiteiraudamas, valandėlę pamąstė: 

— Ar numanote, kur jis galėtų būti? Įsivaizduoju, kad, nepasisekus 
bandymui, jis veikiausiai iškeliavo iš miesto. 

— Gal paprasčiausiai grįžo namo, į Barlę? 

- Iš tiesų, gali būti. Nors aš abejoju. Jis turi žinoti, kad tai pirmoji 
vieta, kur agentai jo ieškos. 

Jis pridūrė pabrėždamas: 

- Nieko daugiau apie jį nežinote? Gal turit kokių duomenų? Žo- 
dį, kuris užvestų mus ant kelio? 

Laurensas atrodė nusiminęs. 

— Tikrai nieko nežinote? 

— Ne. Sakau nuoširdžiai. 

— Gaila. 

Janas baikščiai paklausė: 

— Kaip manote - ar tą žmogų Aklojo Asilo gatvėje nužudė Petrusas? 

— Negalimas daiktas. Juk sakei man, kad radai jį su Van Eiku, kai 
parėjai namo. Vadinasi, jis negalėjo būti iš karto dviejose vietose. Tai 
verčia mane spėti, kad jis veikia ne vienas. 

- Jūsų, aišku, teisybė. Beje, tai davė suprasti ir mano tėvo draugai, 
Roberas Kampenas ir Rožjė Van der Veidenas. Pastarasis jam net pa- 
sipasakojo gavęs grasinimų nužudyti. 

— Ką? - šūktelėjo Idelsbadas apstulbęs. - Bet tu man nieko apie tai 
nesakei! 

— Aš... aš apie tai nepagalvojau. 

— Kaip jam buvo grasinama? Ar prisimeni? 

— O taip! 

Ir jis pacitavo: 

— „Į barbarų žemę nekeliauk. Arba atsisakyk, arba pavesk savo 

sielą Viešpačiui.“ Ir Rožjė patikslino, kad šis įspėjimas veikiausiai 
susijęs su jo būsima kelione į Romą. 

— Kokia keista istorija! - pasakė Kakstonas. 

- Jei tik tiek būtų, - pabrėžė Laurensas. - Žudomi tapytojai, svai- 
domasi grasinimais, bandoma pašalinti iš kelio mane, - o juk nieka- 
da nesidomėjau tapyba, kaip nesidomėjau ir Italija. Kodėl? 

Įsivyravo ilga tyla, pagaliau milžinas atsakė: 

— Deja, atsakymo nerandu. Štai ko aš nesuvokiu: koks galėtų būti 
ryšys tarp šių žmogžudysčių? Ar Petrusas jūsų akivaizdoje yra kada 
nors ištaręs Medičių vardą ar žodį Spada? 

—- Medičių? - pakartojo Kakstonas. 

Jis susimąstė, prieš šaukdamasis Laurensą liudytoju: 

— Prisimenate? Tą dieną - sekmadienį, kai jis paprašė jus paskolin- 
ti jam pinigų? Turėjo išpirkti vekselį. O bankas buvo uždarytas: Me- 
dičių bankas. 

Laurensas paskubėjo patvirtinti: 

— Tikrai! Sveikinu. Jūsų puiki atmintis. 

— Medičių bankas? - pakartojo Janas. - Tas, kur už Prinsenhofo? 

— Taip, tiksliai, - atsakė Kakstonas. - Jų tinklas apraizgęs visą Eu- 
ropą, bet Briugėje tėra vienas. Pats esu į jį kreipęsis. Turiu pripažinti, 
kad jie labai paveikūs. 

Ir pridūrė, kreipdamasis į Idelsbadą: 

— Užtat žodis Spada man nieko nesako. 

Portugalas atsisveikindamas linktelėjo galva. 

— Man rodos, klausimą mes visapusiškai išnagrinėjome. Leiskite 
mums pasišalinti. 

— Palaukite! - šūktelėjo anglas. - Jeigu jums reikia informacijos, 
siūlau jums susisiekti su ponu Džonu Šeldonu. Galite pasisakyti 
atėjęs nuo manęs. Tai giminaitis ir tautietis. Užima svarbią vietą 
banke. 

— Dėkoju, minbeere. 

Vesdamasis Janą už rankos, Idelsbadas pridūrė: 

— O jums, pone Kosterai, nuoširdžiai patariu išvykti iš miesto ku- 
riam laikui. Tol, kol būsite Briugėje, jūsų gyvybė bus pavojuje. 

— Žinau. Lieka susirasti vietą. Šiaip ar taip, manęs niekas daugiau 
čia nelaiko. Neturiu nei namo, nei dirbtuvės. Iškeliausiu. 

— Nepasitikėkite, - užbaigė Idelsbadas, - net savo šešėliu. 

— O dabar? - paklausė Janas. - Ką ketinate veikti? 

Jie prijojo Prinsenhofą, iškilnų kunigaikščio dvarą ir jo sargybos 
bokštus. Įstabiai švelnus vėjelis raibino kanalų vandenį ir kedeno 
fetrinius galvų apdangalus. 

Milžinas nušoko nuo arklio ir neskubėdamas padėjo berniukui 
nulipti ant žemės, paskui atsakė: 

- Bandysime susitikti su tuo Džonu Šeldonu ir šiek tiek daugiau 
sužinoti apie tą vekselį, kurio laukė Petrusas. 

— Kas tie Medičiai? Iš pono Kakstono pasakymo atrodo, kad tai 
įtakingi žmonės. 

- Ir be galo turtingi. Kitaip nei kai kurie kiti jie niekada nesigriebė 
kalavijo savo turtui padidinti ar apginti. O tai retai pasitaiko. Visų 
pirma būdami pirkliais, jie 17 kovojo pirklių priemonėmis, o visu 
kitu pasirūpino laimė. Šlovę šeimai sukūrė trys vyrai, maždaug prieš 
šimtą metų, vienas įgydamas politinį garsą, du kiti - didžiulį turtą. 
Šitaip jie atvėrė kelią savo palikuonims į sėkmę. 

— O tas bankų tinklas, kurį minėjo anglas? 

— Ne kažin ką žinau, tik tiek, kad jis užsimezgė Florencijoje, vie- 
nam iš dviejų vyrų, Vieriui di Kambijui, įsteigus pirmą banką. Ir 
kad šiandien šitą imperiją valdo Džovanio di Bičio sūnus, Kozimas 
de Medičis. Įvairialypis žmogus. Jei tikėtume gandams, sklindan- 
tiems apie jį Portugalijoje ir kitur, iš jo galima laukti ne tik geriau- 
sio, bet ir blogiausio. 

Idelsbadas nutraukė savo pasakojimą, rodydamas pastatą, dunk- 
santį vieno iš Prinsenhofo bokšto šešėlyje. 

— Lauk manęs čia. Nemanau, kad užtruksiu. 

Vaikinukas paklusęs nusekė jį žvilgsniu, iki šis dingo po banko 
portiku. 

Pagrindinę salę, apkaltą medžiu, sudalytu į pano ir pakraščiais nu- 
klotu auksinių lakštų, dengė lubos, puoštos stiuku. Visuma alsavo 
prabanga ir griežtumu. 

Du turtingais drabužiais vilkintys vyrai plušėjo už storo riešutme- 
džio stalo. Vienur kitur nerūpestingai šnekučiavosi kai kurie klien- 
tai, kiti prie pultų rašė dokumentus - rimtai it notarai. Beveik nebu- 
vo girdėti kalbant flamandiškai; skambėjo anglų, vokiečių ir italų 
kalbos. 

Idelsbadas priėjo prie stalo ir kreipėsi į vieną iš dviejų tarnautojų: 

— Laba diena, minbeere. Ieškau pono Džono Šeldono. 

— Apie ką turiu pranešti? 

— Mano pavardė nieko jam nepasakys. Praneškite tiktai, kad esu 
Viljamo Kakstono draugas. 

— Malonėkite palaukti. 

Tarnautojas išnyko už raudono aksomo užuolaidos. 

Idelsbadas pasinaudojo proga apžiūrėti aplinką. Išties jis niekad 
nemėgs šių vietų — be poezijos, be svajų. Taip pat niekada nemėgs 
skaitmenų bei pinigų galios. Gimęs turtingoje šeimoje, jis, ko gero, 
būtų — vienas du - iššvaistęs palikimą. Bet, Dievui dėkui, jo tėvui, 
kilniajam Alfonsui - neprilygstamam bajorui, bet šykštuoliui - užte- 
ko proto atimti iš jo paveldėjimo teisę jaunesniojo sūnaus, Pedro, 
labui, nes Fransiskas visą savo jaunystę garsiai skelbė niekinąs mate- 
rialines gėrybes ir viešai smerkė ne itin girtinas savo tėvo priemones, 
naudojamas tam, kad turtas vis didėtų ir didėtų. 

Nieko neturėti, kaip gera! Nei būsto, nei valdžios. Nei žemių, nei 
tarnų. Beturtis, bet laisvas! Kai jūs turtingas, jus gerbia už tai, kuo 
nesate; kai jūs beturtis, jus niekina, nors jūs ir vertas pagarbos. Gal- 

būt dėl šito Fransiskas ir pasijuto toks artimas infantui Enrikei. Jis 
mylėjo šitą žmogų, jautė jam tą draugystės jausmą, kuris yra meilės 
dvynys, ir gerbė už tai, kad didelius darbus atlikdavo tylomis ir san- 
tūriai; kitaip nei tie, kurie kelia triukšmą, šėlsta, bet nieko nepadaro. 
Jis mylėjo jį už ranką, kurią infantas jam ištiesė, nors neišvengiamai 
sukilo kritika, kai jis nusprendė priimti jį savo tarnybon. Jo dėka jis 
įstengė ištrūkti iš geležinių šeimos varžtų ir pagaliau atsidėti vienin- 
telei savo aistrai: jūrai. Jūreiviu jis svajojo būti, jūreiviu jis ir tapo. 

Tėvui jis turėjo būti dėkingas, kad susipažino vieną dieną su in- 
fantu Sintros rūmų soduose. Enrikė ir jis buvo dar tik paaugliai. Tuoj 
pat tarp jų gaivališkai užsimezgė ryšiai, ryšiai, nuausti iš tos pačios 
jūrų platybių ir kelionių aistros, prie to dar prisidėjo jaudinama su- 
tapčių virtinė: jie buvo gimę tais pačiais metais, 1394, tą pačią dieną 
ir tame pačiame mieste, Porte. Jo tėvas, šykštūnas, galėjo ramiai mir- 
ti. Jis tarėsi atėmęs iš Fransisko raktą į gerovę; jis įteikė jam, pats to 
nenutuokdamas, raktą į laimę. 

— Minbeere? Jūs norėjote su manim pakalbėti? 

Šeldono balsas nenoromis privertė milžiną krūptelėti. 

Bankininkas buvo savo tėvynainio priešingybė. Kokia penkiolika 
metų už jį vyresnis, aukštas, gražaus stoto, nuo jo dvelkė rafinuotu- 
mu, kone įmantrumu. 

— Taip. Aš Viljamo Kakstono draugas. Norėčiau pateikti jams ke- 
letą klausimų apie vieną jūsų klientą. 

— Labai nemalonu. Iš principo apie žmones, kurie mumis pasi- 
kliauna, žinių mes neteikiame. Suprantate? Tai etikos klausimas. 

— Žinoma. Bet matot, aš - civilis agentas, o tas žmogus - pavojin- 
gas nusikaltėlis. Be to, Viljamas Kakstonas tvirtino man... 

Anglas suraukė kaktą: 

— Pavojingas nusikaltėlis? 

— Taip. Galite manimi tikėti. 

— Tokiu atveju... Kas jis toks? 

— Jo pavardė Petrusas Christus. 

Šeldonas, prieš atsakydamas, valandėlę susimąstė. 

— Ši pavardė man nieko nesako. Ką tiksliai norite sužinoti? 

— Prieš keletą dienų jis esą gavęs pinigus pagal įsakytinį vekselį, 
išduotą jūsų bankui. Norėčiau žinoti, kas tas išdavėjas. 

— Tai įmanoma. Mes saugojame visų pėr mėnesį atliktų operacijų 
kopijas. Palaukite, tuoj grįšiu. 

Vyrui išeinant, Idelsbadas pajuto širdyje abejonę. Į ką jis įsipainio- 
jo? Kodėl? Dėl vaiko ar dėl žemėlapio? Ar iš tiesų yra sąsaja tarp 
žmogžudysčių, grėsmės, pakibusios virš Jano, ir Petruso Christaus. 
Turėjo pripažinti, kad dėl nieko nėra tikras, kad žengia pirmyn ap- 
graibomis, nežinia ko link. 

Šeldonas sugrįžo. 

— Man rodos, turiu jums reikalingų žinių. Iš tikrųjų, minėtas Pet- 
rusas Christus įteikė įsakytinį vekselį trijų tūkstančių florinų sumai. 

— Trijų tūkstančių! Įspūdinga suma. 

Anglas atsakė persisotinusio žmogaus tonu: 

— O, žinote, tai ne kažin kas palyginti su tais pinigais, kurie keliau- 
ja tarp Hamburgo, Briugės ir Florencijos. Smėlio grūdelis. 

— O išdavėjo vardas? Jūs jį turite? 

— Ne. Tik jo inicialus. Pažiūrėkite pats. 

Šeldonas ištiesė Idelsbadui pergamentą. 


Medičių bankui Briugėje, Dievo vardu, 1441 metais birželio 10 
dieną, Florencija, išmokėkite pagal šį vekselį mesirui Petrusui Chris- 
tui ar jo įgaliotiniui mesirui Anzelmui De Verei 3.000 florinų ir įrašy- 
kite į mano sąskaitą. Tesaugo jus Jėzus Kristus nuo nelaimės. Pasirašė 
N. S. Florencija. 


— N. S.? Bet kaip čia suprasti? Jums reikia žinoti visą vardą, kad 
nustatytumėte išdavėjo asmenybę 

— Negaliu jums atsakyti. Matyt, kažkas labai įtakingas, jo tikrąją 
asmenybę težino mūsų valdytojas. Skubu jus įspėti: iš jo jūs nieko 

neišpešite; net grasinimu. Jis verčiau šimtą kartų netektų gyvybės, 
negu išduotų. Nepatariu mėginti. 

— O tas Anzelmas De Verė? 

- Taip pat nieko nenumanau. Gal Briugės gyventojas, šiaip ar taip, 
flamandas. 

— Ar įmanoma sužinoti, koks šio pervedimo motyvas? Ar jis pami- 
nėtas vekselyje? 

Anglo veidu šmėkštelėjo santūri šypsena. 

— Ne. Bet net jei jis ir būtų, negalėčiau jo įskaityti. 

— Įskaityti? 

— Būtent taip. Didžiumai korespondencijos tarp mūsų bancbi grossi, 
arba compagnia, ypač kai ji ateina iš pagrindinės firmos, yra naudo- 
jamas šifras. Tokia yra Medičių šeimos tradicija, ji atsirado kartu su 
banko įkūrimu. Daugiau kaip prieš šimtą metų. 

— Bet dėl ko? 

Jo pašnekovas nutaisė susisielojusį veidą. Idelsbado klausinėjimas 
turbūt pasirodė jam naivus. 

— Minbeere, kaip gali civilis agentas šito klausti? Mes nesame 
nei vieninteliai, nei seniausieji bankininkai žemyne. Prieš mus veikė 
Akčajuoliai, Alberčiai, Bardai, Džanfiljaciai, Peruciai ir kiti sinjo- 
rai, jie buvo visagaliai. Tais laikais mes buvome tik kuklūs pinigų 
keitėjai. Šiandien, nors esame turtingiausi, įtarumas reikalauja, 
kad i1mtumėmės vienos kitos atsargumo priemonės. Matote, Me- 
dičiai skolina pinigus šio pasaulio valdovams, - jis mįslingai šyp- 
telėjo pabrėždamas, - net kai kuriems kunigaikščiams. Jie taip 
pat pelningai leidžia apyvarton aukštų asmenų - dvasininkų ir 
pasauliečių, italų ir svetimšalių - pinigus. Niekas neprivalo žinoti 
jų sandėrio turinio. 

— O kiek yra kompanijų? 

— Šiuo metu apie dvylika. Šios sąrangos viršūnėje - pagrindinis 
biuras Florencijoje, kuriam vadovauja asmeniškai pats Kozimas, pa- 
dedamas sūnaus Džovanio. Pakopa žemiau - šilkų sandėliai, Floren- 

cijos tavola“ ir dvi gelumbės manufaktūros, vis Florencijoje. Dar 
žemiau - Londono, Briugės, - kur jūs šiuo metu esat, - Avinjono, 
Milano, Venecijos, Romos ir Ženevos kompanijos, už kurias atsa- 
kingi jų valdytojai. 

— Pasirodysiu naivus, bet ar šita sandara pateisina slaptaraštį? 

— Leiskite papasakoti toliau, ir jams paaiškės, kuo mes rizikuoja- 
me. Kas treji metai valdytojai kviečiami į Florenciją, kur jie pateikia 
ataskaitą Kozimui ir savo viršininkams, maggiori, apie savo įstaigos 
reikalus. Išvyksta iš Florencijos su tiksliais nurodymais, nustatan- 
čiais jų kelionės atgal maršrutą ir kokias žinias turi surinkti iš kitų 
kompanijų, atsirasiančių jų kelyje. Be to, dėl šitų retų tiesioginių są- 
lyčių ir ilgos kelionės trukmės kyla reikalas vesti gyvą susirašinėjimą 
tarp centro ir filialų. Prie /ettere di compagnia, dalykinių laiškų, pri- 
sideda taip pat /ettere private, siunčiami tiesiai viršininkui ar svar- 
biausiems Medičių šeimos nariams. Šie laiškai užsimena ne vien apie 
šeimyninius reikalus, jie aptaria prekybą ir politiką. Tą politiką, ku- 
ria žaidžiama užkulisiuose, miegamųjų prietemoje, slapta nuo pa- 
saulio. Bet kuri valstybė labai brangiai užmokėtų, kad prisigautų prie 
šių paslapčių. Dabar geriau suprantate, kodėl laiškai koduojami? 

Ir Šeldonas užbaigė su tam tikra pagarba: 

— Be to, pagrindinė firma keičia kodą kas mėnesį. Dėl to šie daly- 
kai tampa dar neprieinamesni. 

— Bet juk yra kažkas, kas sugeba iššifruoti šias žinias? 

— Žinoma. Filialo valdytojas. Tik jis vienas. Ir šis žmogus yra tiesio- 
giai Kozimo de Medičio kontroliuojamas, kai jis nėra Jų šeimos narys. 

„Koks labirintas!“ - dingtelėjo Idelsbadui. Šiaip ar taip, jo įtari- 
mai pasitvirtino. Petrusas Christus aiškiai palaikė slaptus ryšius su 
Florencija ir Italija. Italija, kur, atrodo, susieina visi keliai. Janas pra- 
sitarė apie Rožjė Van der Veideną ir tą keistą įspėjimą, nes jis puose- 
lėjo planą vykti į Romą. Nikola Sliuteris, Aklojo Asilo gatvės negy- 


"* keitykla (it.) (Vert. past.) 

vėlis, buvo vedęs florentietę. Jano užpuolikai kalbėjosi itališkai. O 
dabar šitas vekselis, išduotas florentiečio... Deja, pėdsakai, vedę Pet- 
ruso link, baigėsi aklavietėje, o tie, kurie būtų galėję nuvesti pas jo 
florentietį įgaliotoją, neprieinami. 

Praradęs viltį, jis nenoromis atsisveikino su savo pašnekovu. Jam 
teliko įkalbėti vaikinuką grįžti į namus. Jis pakalbės su Margareta. 
Jos negalės nesujaudinti reikalo rimtumas. Jei reikės, nusigaus iki 
burmistro. 

Vos peržengęs banko slenkstį, patraukė ten, kur nekantriai jo laukti 
turėjo berniukas. 

Jano nebebuvo. 

Tačiau jis negalėjo dingti labai toli. 

Idelsbadas nejučiomis, tarsi gindamasis, stvėrėsi už durklo, nu- 
žvelgė minią, bet pamatė tik pirklius ir abejingus praeivius. Jį užliejo 
pykčio ir kaltės jausmas; pykčio ypač ant paties savęs. Kaip jis galėjo 
palikti vaiką žinodamas, koks pavojus jam gresia? Dieve mano! Pasi- 
elgė kaip nesąmoningas, neatsakingas asmuo. Pagautas siaubo, nu- 
bėgo gatvele, einančia palei Prinsenhofą, tikėdamasis... Tada jis iš- 
girdo riksmą. 

Beviltišką riksmą, nustelbiantį minios klegesį. 

Jis apsigręžė ir puolė Turgaus aikštės link, iš kur, rodės, sklido 
šauksmas. Žmonių buvo tiršta. Jam sunkiai sekėsi skintis kelią. Galų 
gale jis pastebėjo Janą labai toli prieš save. Jį be gailesčio tempė vy- 
ras, tuo tarpu kitas stengėsi sugniaužti jam kulkšnis, ir visa tai visuo- 
tiniame abejingume. Trejukė buvo nebetoli nuo Vaterhalės. Nuo pon- 
tono ją teskyrė keletas uolekčių. Idelsbadas dar smarkiau pasileido 
pirmyn, širdies gilumoje žinodamas, kad nesuskubs. 

Išties, dar jam neįžengus į Vaterhalę, tie du vyrai įsiūbavę jau 
bloškė Janą į baržą, kur laukė trečiasis bendras. Keliais irklų yriais 
luotas atsiskyrė nuo prieplaukos. Labai greit jis jau buvo nepasie- 
kiamas. 

Idelsbadas įsiutęs garsiai nusikeikė. Turėjo galvoti, greitai! Kana- 

las nutįsęs Gento vartų pusėn. Paskui - Minevaterio šliuzas. Jei dar 
lieka kokia galimybė juos sučiupti, tai bus ten, niekur kitur. Nedve- 
jodamas jis nėrė tos vietos link, kur buvo palikęs arklį. 


Milžino raginamas, pavadžių nelaikomas, arklys skrodė orą, skrie- 
damas virš duobėto kelio, smarkiai šnopuodamas šnervėmis. Iš deši- 
nės vėjo greičiu lėkė tuopos, iš kairės — raitėsi iki begalybės Rejės 
kaspinas. 

Greičiau, greičiau, tarsi maldavo Idelsbadas. Negali mirti vaikas. 
Negali dėl jo kaltės. 


XVI 


Jis atjojo prie šliuzo. Daugmaž už mylios dūlavo barža. Jis lengviau 
atsiduso. Tai buvo ji. Pasirodęs iš priešingos pusės, į šliuzo kamerą, 
kur pro uždorius pylėsi įprastinė vandens srovė, buvo įplaukęs be- 
stiebis laivas. Visai čia pat savo rūstų šešėlį ant vandens metė vie- 
nuolynas. 

Pasirėmęs ant medinės aptvaros, šliuzininkas, žemaūgis raudon- 
veidis žmogelis, sekė manevrą abejingomis akimis, su alaus stiklinai- 
te rankoje. Idelsbadas nušoko nuo arklio ir pribėgo prie jo: 

- Atleiskite, minbeere. Man reikalinga jūsų pagalba. 

— Kas atsitiko? 

— Matote ten, aukščiau, luotą? Reikia žūtbūt neleisti jam perplaukti 
per šliuzą. 

Žmogelis pašaipiai pasižiūrėjo į savo pašnekovą: 

— Tai viskas? 

— Aš rimtai. Tai gyvybės ar mirties klausimas. Trys tipai pagrobė 
vaiką, mano sūnėną. Jie ten, tame luote. 

— Tai ką jūs norite, kad aš daryčiau? Skambinčiau pavojaus varpu? 
Kibčiau į bortą? 

— Pakaktų, kad leistumėte jiems įplaukti į šliuzo kamerą ir neati- 
darytumėte vartų. Juos suims sargybiniai. 

- Jūs iš proto išėjote, drauguži. Šliuzas yra kunigaikščio nuosavy- 
bė. Norite, kad man gerklę perpjautų? Žiūrėkite! 

Jis bedė pirštu į kunigaikščio vėliavą, plevėsuojančią už kelių žing- 
snių, šalia oriflamos su Briugės raudonu ir auksiniu herbu. Netoliese 
ėjo sargybą du kareiviai. 

— Šitokį rimtą veiksmą aš galėčiau atlikti tik tada, kai įsakymą man 
duotų burmistro padėjėjas ar pats burmistras. O dabar palikite mane 
ramybėje, matote, kad turiu darbo. 

Staigiai nutraukęs pokalbį, šliuzininkas pakėlė vartus, kad išlais- 
vintų laivą, esantį kameroje. Šisai iš lėto pajudėjo ir įplaukė į aukštu- 
tinį bjefą. 

Idelsbadas akimis susiieškojo luotą, kuriame buvo Janas; dabar jis 
buvo visai arti. Bet... ar jam akyse vaidenasi? Ką tik jis buvo suskai- 
čiavęs tris vyrus, o štai dabar jie tik du. Ar tai galimas dalykas? Iš tos 
vietos, kur stovėjo, jis galėjo aiškiai įžiūrėti jų bruožus. Jie buvo keis- 
tai panašūs. Iš matinės odos, vienodai smailiai kirptos barzdos ir 
juodų kaip anglis akių vyzdžių galima buvo spręsti, kad jie tikrai 
pietiečiai. Tai patvirtino ir jų apdaras: jis nė iš tolo nepanėšėjo į fla- 
mandišką. Vienas iš vyriškių buvo įsisiautęs į juodą apsiaustą, kuris 
priminė senovinę togą. Rankoje laikė piligrimo lazdą. Kitas vyriškis 
buvo apsiavęs blauzdinėmis ir apsiginklavęs kalaviju. Pastarasis, iš- 
džiūvusio veido vyras, stovėjo valties pirmagalyje, vieną koją atrė- 
męs į valties bortą, įsižiūrėjęs tiesiai prieš save didinga poza. Bet 
trūko ne tik trečiojo vyro; nebuvo matyti ir berniuko. Tikriausiai 
tysojo paguldytas luoto dugne. 

Milžinas sugriebė šliuzininką už parankės: 

— Maldauju, išklausykite! Mes žaidžiame vaiko gyvybe! 

- Paleiskit! 

Muistydamasis vyras visa gerkle sustaugė: 

— Sargybiniai! Gelbėkite! 

— Ne! Paklausykite... 

Jį jau griebė kareiviai. Vienas jų pasiteiravo: 

— Kas atsitiko, Julijau? Nesusipratimas? 

- Išvaduokit mane nuo šio tipo. Jis visiškas beprotis. Reikalauja, 
kad uždaryčiau šliuzą ir užtvenkčiau vandens kelią. 

— Ar tikrai taip? - paklausė kareivis. 

Milžinas bedė pirštu į luotą, plaukiantį sulig krantu. Jis buvo tik 
už vieno uolekčio. 

— Paklausykite. Tie vyrai - pavojingi nusikaltėliai. Jie pagrobė ma- 
no sūnėną. Pažiūrėkite patys! 

Kariškis atsainiai priėjo prie kranto, išsikišusio virš kanalo, ir ap- 
žiūrėjo žmones valtyje. Ir tuoj pat sukikeno: 

— Sakai, vaiką? Tokiu atveju jis, matyt, išskrido. 

Idelsbadas puolė pirmyn ir taip pat įsispitrijo į valtį. Kareivio tie- 
sa. Janas netysojo, kaip jis manė, valties dugne. Liko tik vienas paaiš- 
kinimas: jį kažkur išlaipino, saugomą trečiojo asmens, tarp Vaterha- 
lės ir šliuzo. 

— Kur vaikas? - riktelėjo jis. - Ką jūs jam padarėte? 

Vyras išdžiūvusiu veidu apsimetė nustebęs: 

— Vaikas? Koks vaikas? 

— Niekše! Jeigu jį ištiks nelaimė, aš... 

— Pakaks! — aštriu balsu pertarė jį kareivis. - Šiandien tu jau gana 
prisitriukšmavai. Eik išsipagirioti kur nors kitur. 

Šliuzininkui įsakė: 

— Dirbk savo darbą. 

- Jūs darote rimtą klaidą, - pasipriešino Idelsbadas. 

— Antrąkart patariu tau pasišalinti. 

Portugalas apsimetė paklūstąs, bet tik dėl to, kad dar arčiau priei- 
tų prie kanalo. 

— Jūs gaištate laiką! - sustaugė jis. - Berniukas žemėlapio neturi! 
Aš jį atgavau. 

Vyras apstulbęs nužvelgė jį: 

— O kas tu toks? 

- Fransiskas Duartė, monsinjoro Enrikės pavaldinys. Siūlau san- 
dėrį: vaikas už žemėlapį. 

— Kas man įrodys, kad sakai tiesą? 

—- Madeira, Azorų salos, Kap Blanas, Gvinėjos krantas, Bochado- 
ras... Visi duomenys įrašyti. Kur Janas? 

Valandėlę vėl stojo tyla. Žmogus nenoromis burbtelėjo: 

— Jis saugioje vietoje. 

- Rytoj, saulei tekant, prie „Vandens Malūno“ užeigos. Bet įspėju: 
jei su jumis nebus vaiko, nieko negausite! 

Palikęs suglumusius kareivius ir šliuzininką, nužingsniavo prie sa- 
vo arklio. Kai įšoko į balną, jo širdis daužėsi krūtinėje. Kokia bepro- 
tybė jį apsėdo? Galų gale, kas jam bėdos, jeigu jo užduotis nuėjo 
šuniui ant uodegos? Į kokias žabangas jis įkliuvo? Jam, niekada nie- 
ko nepiešusiam, liko keletas valandų žemėlapiui nupiešti. 


Civilinės raštinės pastatas metė savo taškuotų plytų šešėlį ant ma- 
žosios Marė aikštės. Aikštė buvo paplūdusi rausvomis srovelėmis, 
tekančiomis grindinio plokštėmis. Ir vėl išsiliejo barzdaskučių krau- 
jo kubilas. 

Portugalas perėjo aikštę, saugodamasis neapsitaškyti kelnių, ir įžen- 
vė į pastatą. Užkopęs didžiaisiais laiptais, vedančiais į antrą aukštą, 
pasuko į vieną kambarį koridoriaus gale ir net nesiteikė pabelsti. 
Prie žarijų krosnelės, už stalo, apversto registro knygomis, sėdėjo 
jaunuolis su duobutėmis skruostuose, plaukais, nuskustais sulig au- 
simis. Nugrubusiais pirštais buvo apsikabinęs obuolio pavidalo šil- 
dyklėlę. Nustebintas netikėto portugalo įsiveržimo, vos neišmetė jos 
ant žemės. 

— Donas Fransiskas! Jūs čia? - sušnabždėjo jis persigandęs. - Ta- 
čiau juk paaiškinau jums, kad mums pavojinga rodytis drauge. 

— Moki piešti? - nutraukė jį Idelsbadas. 

— Piešti? Kaip gyvas nesu piešęs. Kodėl? 

— Neklausinėk! Greičiau! Man reikia teptukų, veleno, rašalo, pig- 
mentų. 

— Bet... bet, - suvapėjo jaunuolis, - veleno ir rašalo turiu, bet iš 
kur gauti visa kita? 

— Žinokis! Man reikia. 

Jis parodė pirštu į šildyklę. 

- Ir mesk tą kvailą daiktą! Sergi ar ką, kad šildaisi juo liepos mėnesį? 

— Ką man daryti? - atsiduso jaunuolis. - Nuo to laiko, kai išvykau 
iš Lisabonos, tirtu iš šalčio šitame krašte. 

Milžinas parodė į duris: 

— Eik! Bet prieš išeidamas, duok man gerai nudrožtą žąsies plunk- 
sną, veleno ir rašalinę. 

Anas tuoj pat pakluso ir padėjo ant stalo reikalaujamus daiktus. 

— O dabar bėk ir parodyk, kad nesi apsisnaudėlis! Mano žinioje ne 
amžinybė. 

Likęs vienas, Idelsbadas įsitaisė jaunuolio vietoje, keikdamas liki- 
mą, kad pakišo jam tokį ištižusį pagalbininką. Deja, šis vargšas Rod- 
rigas buvo vienintelis portugalo agentas - samdinys, šiuo metu gyve- 
nantis Briugėje. Prieš tris mėnesius jo pirmtakas - aštraus proto, bet 
godus žmogus - išdavė jį ir perėjo tarnauti Burgundijos kunigaikš- 
čiui. Jis vis dėlto džiaugėsi - kad ir koks neišmanėlis būdamas, Rod- 
rigas pateikė jam reikiamą valandą tikslių žinių apie žmogžudystes 
Van Eiko aplinkoje. 

Palinkęs virš veleno, jis pavilgė plunksną rašalinėje ir laikė ją iškė- 
lęs ore, bandydamas prisiminti, kaip kartografai Sagre braižo jūri- 
nius žemėlapius. Kai pagaliau ryžosi išvesti pirmą brūkšnį, rašalas 
buvo išdžiūvęs. Po pusvalandžio, kai jaunuolis grįžo, Idelsbadui dar 
tebuvo pavykę apmesti vieną kitą apybrėžą, - labai apytikrę, - taria- 
mai turinčią vaizduoti Portugalijos krantus. 

— Gavau, ko prašėte, donai Fransiskai. 

Idelsbadas atsakė nepakėlęs galvos: 

— Eikš arčiau. Sakyk, kaip tau atrodo? 

Jaunuolis apėjo stalą ir per milžino petį įsižiūrėjo į piešinį. 

— Laukiu, - sunerimo milžinas. 

— Ką norite sužinoti? 

— Tavo nuomonę. Kaip tu tai vertini? Ar dar ką, pats nežinau. 

Rodrigas baugščiai suvebleno: 

— "Tai... žuvis? 

- Žuvis! 

— Nežinau... Apversta vaza? 

Idelsbadas sviedė plunksną į kambarį ir pašoko, įsiutęs, tarsi dar 
didesnis. 

- Žuvis?! Vaza?! 

Trenkė kumščiu į stalą, apversdamas rašalinę. 

— Net nesugebi atpažinti Portugalijos krantų! Savo krašto? 

Nustebęs Rodrigas sumikčiojo: 

— Taip, taip, tikrai, Portugalijos krantai... 

Jis dūrė smiliumi į vieną šlapią veleno vietą: 

— O čia, Lisabona. Žinoma! Žinoma... 

Užuot ką nors puolęs aiškinti, Idelsbadas susigūžė sukandęs dantis, iš 
visų Jėgų stengdamasis nuslopinti kylantį nuovylio jausmą. Jaunuolis 
sakė teisybę. Jis niekad negebės atgaminti žemėlapio taip talentingai, 
kaip Van Eikas. Nei per vieną naktį, nei per šimtą dienų. Vaikas žuvęs. 


* 


Surištais už nugaros riešais Janas išsigandusiomis akimis stebėjo 
mažą vorelį, darbščiai audžiantį voratinklį vienoje mansardos lubų 
kertėje. Netrukus pirmasis pasiklydęs grobis pasijus įsinarpliojęs į 
siūlus, pasmerktas būti surytas: kaip Janas. Galų gale, dėl visko, kas 
jį ištiko, kaltas jis pats. Ar nebaudžia jo Dievas už šventvagiškas min- 
tis, šovusias jam į galvą per mišias, o gal už tą sielvartą, padarytą 
Katelinai? Kur ji šią valandą? Tikriausiai taip pat laužo galvą dėl jo. 
Jeigu jis būtų žinojęs, kas jo laukia, tą dieną, kai nusprendė iškeliau- 

ti! Šitic ispanai, šitie italai, šitos varžybos dėl jūrinio žemėlapio, šie 
slėpiningi žmonės, kurie stengiasi - dievaižin kodėl - jį nužudyti ir 
visa tai vainikuojanti neįtikėtina aikštėn iškilusi paslaptis: Van Eikas, 
Burgundijos kunigaikščio samdinys, šnipas, ir Idelsbadas, dar vadi- 
namas Fransisku, portugalų agentas! Vadinasi, suaugusieji bepročiai? 
Ar jie tokie ir gimsta, - nežinantys saiko piktiems darbams, sėjantys 
mirtį, siaubūnai, - o gal juos pakeičia laikas? Van Eikas gal ir buvo 
šnipas, bet jis niekada nebūtų kad ir kažin kam atėmęs gyvybės. 

Pačiam nelabai numanant kodėl, prieš akis jam išplaukė lange pa- 
linkusios vienuolės paveikslas. Jis vėl išvydo jos tamsius plaukus, tvis- 
kančius šviesoje. Kai jinai žvelgė į jį, buvo tiek švelnaus jausmo jos 
akyse. Absurdiško lėkio nešamas jis sa malonumu vaizdavosi, kad ji 
čia, šalia jo, kad jis susirangęs jos glėbyje ir kad ji nuneš jį toli nuo 
šito sambrūzdžio. | 

O kur Idelsbadas? Jis trumpai šmėstelėjo jam akyse dumiantis per 
Vaterhalę; tai rodo, kad jis bandė išplėšti jį iš jo pagrobėjų nagų. Bet 
paskui? Tikriausiai pametė jo pėdsakus, kai tie tipai per prievartą 
išlaipino jį iš baržos priplaukus Hukę. 

Pro kinivarpotas duris skverbėsi balsai. Vėl staiga išniro ledinio 
vandens prisiminimas, siaubo ir smaugulio pojūtis. Nors riešus veržė 
virvės, jis bandė susiriesti ant šiaudų kaip gemalas įsčiose, bet tuoj 
pat sustingo. Kažkas vėrė duris. 

— Še, mažiau, užkąsk. 

Šalia jo atsiklaupė vyras su dubenėliu rankoje. Jis nuožmiai apver- 
tė Janą ant pilvo ir atrišo riešus. 

— O dabar, - tarė, - noriu pateikti tau kelis klausimus. 

Berniukas atsirėmė į sieną: 

— Aš ne alkanas. 

— Juo blogiau. 

To, kuris jį klausinėjo, veidas buvo liesas, beveik išdžiūvęs, o kak- 
ta - it iš pergamento. Sakytum - gyvas lavonas. 

— Ar žinai, kodėl tu čia? 

Janas sunkiai nurijo seilę ir atsakė neigiamai mostelėjęs. 

— Tavo tėvas nugvelbė itin brangų daiktą. Žemėlapį, pavogtą iš Kas- 
tilijos karalystės. Tai mūsų nuosavybė, ir mes turime jį atgauti. Pasa- 
kyk, kurioje namo dalyje jis jį paslėpė, ir mes paleisime tave į laisvę. 

— Nieko nežinau. Tikrai sakau. Niekad nemačiau žemėlapio. 

Jis vos nepridūrė: „Be to, jūs melagis, jis buvo pavogtas ne iš Kas- 
tilijos, o iš Portugalijos“, bet neišdrįso. 

— Atsargiai! - pagrasino vyras. - Apsimetinėjimas nepadės. Laiky- 
sime tave čia, kiek reikės. Ir anksčiau ar vėliau galų gale prisipažinsi. 

Janas užsisklendė tyloje. Ką jis būtų galėjęs prisipažinti? 

— Ar tau nemaga pasimatyti su šeima? Su broliais? 

— Ne. Noriu tik vieno - kad leistumėte man išvykti. 

— Išvykti? Kokia kryptimi? 

— Į Serenisimą. 

Žmogus pliaukštelėjo sau per šlaunis, pratrūkdamas griausmingu 
juoku: 

— Į Serenisimą? Ne, tik paklausykit šio vaikigalio! Serenisimą... 

Surimtėjęs jis pridūrė: 

— Gana kvailioti. Nori ar nenori namo? 

Paauglys ir vėl atsakė: 

— Aš neturiu šeimos. 

— Nieko? 

— Nieko, išskyrus... 

— Ką? 

Janas išsigynė: 

— Ne. Aš tik taip sau. 

Nors žmogus atrodė nustebęs, jis neišsidavė. Įsmeigė į Janą akis, 
smelkdamasis į jo mintis, paskui ėmė iš lėto vaikščioti po kambarį. 

— Liūdna, - prabilo jis tonu, taikančiu į užuojautą. - Būti vienam 
pasaulyje, neturėti nieko, kam atverti širdį, kai esi nelaimingas. Skaudi 
padėtis. Bet, mano nuomone, tikriausiai kaltas tu pats. 

— Kaltas? 

— Žinoma. Sprendžiant iš tavo įžūlumo, tu, matyt, tiek privirei 
košės, kad nėra pasaulyje žmogaus, kuris tavęs norėtų. Jei tavęs nie- 
kas nemyli - pats to nusipelnei. 

Įgeltas Janas pasišiaušė: 

— Neteisybė! Aš jokios košės nepriviriau, ir Katelina mane myli. Ji 
myli mane, aš tuo įsitikinęs! 

Vyras staiga sustojo ir paklausė: 

— Katelina? 

—- Mano žindyvė! 

— Rubuilė fryzietė, ta, kur tirtėjo tarsi sudžiūvęs lapas, kai buvome 
pas jus įėję? Nenorėtum, kad ją ištiktų nelaimė, tiesa? 

Janas piktai pašoko: 

— Kodėl ją turėtų ištikti nelaimė? 

— O dėl tūkstančio ir vienos priežasties, - atrėžė vyras, nutaisęs 
abejingą toną. - Pavyzdžiui, jei užsispirtum nenurodyti vietos, kur 
paslėptas žemėlapis... 

Berniuką perliejo ledinė srovė. Jis pakliuvo į spąstus! Pravėrė lūpas, 
kad išrėktų savo maištą, bet neįstengė išleisti nė menkiausio garso. 
Gerklę jam užrišo šleikštulys. Tarsi pro miglą pasigirdo, kaip po vyro 
žingsniais sukrebždėjo šiaudai ir kaip jis salsvu balsu sumurmėjo: 

— Mes nenorėtume, kad už tavo tylą turėtų užmokėti Katelina. Aš 
sugrįšiu. Iki greito pasimatymo. 


XVII 


Sėdėdamas prie stalo „Lokio“ užeigoje, Idelsbadas įsipylė antrą skli- 
diną vyno stiklinę. Likusį popiečio laiką jis nėrėsi iš kailio piešdamas 
tą žemėlapį. Tačiau nesėkmingai. Nė vienas šio vardo vertas karto- 
grafas nebūtų pagaminęs tokios teplionės, juo labiau tokio masto 
menininkas kaip Van Eikas. Pirmas pasipainiojęs kvailys būtų galėjęs 
nustatyti, kad tai klastotė. Jo mintys nukrypo į paauglį. Ką jie jam 

padarys, jei rytoj Idelsbadas neateis į pasimatymą? Nužudys? Nela- 
bai tikėtina. Bet kaip nurimti? Galų gale jis nieko nežino apie tuos 
tipus, nebent tiek, kad jie siekia to pat tikslo kaip jis. Ar jie Kastilijos 
karaliaus samdiniai, ar paprasčiausi algininkai, veikiantys savo pačių 
iniciatyva? Šiuo paskutiniu atveju iš apmaudo jie gali padaryti tai, ko 
nepataisysi. 

Pagaliau niekas neįvyko taip, kaip buvo jo numatyta. Van Eiko 
mirtis apvertė aukštyn kojom jo planus, prie to prisidėjo dar ispanų 
įsiveržimas ir ypač Jano pabėgimas. Kodėl, po šimts velnių, kėsina- 
masi į jo gyvybę? Koks ryšys tarp nužudytųjų mokinių, Sliuterio ir 
kitų? Kodėl Florencija? Medičiai? Ką gali reikšti Spada? Kas slepiasi 
už tų inicialų: N. S.? 

Atsižvelgdamas į visa tai, jis neturi jokio pagrindo klimpti gilyn į 
tą lakųjį smėlį ir rizikuoti padėti ten galvą. Lauks sau ramiai karave- 
lės, išplaukiančios į Lisaboną, vėl grįš į Sagrą ir nebesirūpins to ber- 
niuko likimu; berniukui, reikia pripažinti, netrūksta žavesio, o jo 
metuose tai retoka savybė. Tik štai, Idelsbadas nepakentė vaikų; jo 
nuomone, jie rėksniai, nedrausmingi, nutrūktgalviai ir begaliniai sa- 
vanaudžiai. Tai tikriausiai viena iš dviejų priežasčių, kurios neleido 
jam vesti; antroji —- ar tiksliau, pirmoji - buvo moterys. Jis niekad 
nepermanė jų galvosenos. Kaip sakė senas jo draugas, Zarkas, jos 
geba šimtą kartų iš eilės atverti jams širdį, bet būti savimi pastoviai 
niekada nebus. Panašiai kaip vaikai, jos taip pat nutrūktgalvės, nepa- 
tenkintos, reiklios, bet, - kas dar rimčiau, - niekas neprilygsta joms, — 
kaip ir bangoms, ardančioms molą4 diena iš dienos, - kai reikia žlug- 
dyti tai, kas sudaro vyro galią: jo laisvę. O jei Idelsbadui buvo turtas, 
kurį jis laikė šventu, tai būtent šis. Jūros platybės, bekraštė erdvė, 
kurios riba horizontas, jūros tramdytojų brolybė, naktys, leidžiamos 
skaičiuojant žvaigždes - štai tikra laimė. Ne, išties, jis niekad nebus 
žmogus, kurį kas nors supančios. Geriau žūti jūroje. 

— Būkite pasveikintas, mesire De Vere. Kokia didžiulė mums garbė! 

Užeigos šeimininkas taip garsiai prašneko ir taip maivėsi, kad Idels- 

badas nejučiomis atsigręžė pamatyti tą, į kurį tasai kreipėsi. Tai buvo 
aukštokas kokių penkių dešimčių metų vyras, pailgo, begaliniai išdi- 
daus veido, kumpos nosies, po ja ryškėjo plonos lūpos, kuriose tiks- 
liai šią akimirką žaidė beveik maloninga, jei ne niekinama šypsena. 
Įdomiausia buvo jo plaukų spalva - bronzos, skleidžiančios žvakių 
šviesoje metalinius atspindžius. 

Jis buvo ne vienas. Šalia jo žengė dar viena žmogysta, kurios am- 
žių sunku buvo tiksliai nustatyti: turbūt per šešiasdešimt. Pilvas kaip 
būgnas, veidas net blizgantis nuo riebumo, oda rodėsi ištepta visais 
Briugės dažytojų vilnai skirtuose kubiluose nusėdusiais riebalais. Pa- 
žiūrėti - mokesčių rinkėjas. 

Atbulas, sulig kiekvienu žingsniu lankstydamasis, užeigininkas nu- 
vedė juos prie stalo, stovinčio, pasak jo, geriausioje vietoje, ir pri- 
ėmė užsakymą užbaigdamas: „Puiku, mesire De Vere. Kaip pagei- 
dausite, mesire Anzelmai“. 

Idelsbadas nejučiomis pagalvojo, kaip kai kurie žmogėnai linkę 
keliaklupsčiauti prieš galią ir turtą. Šitas žmogus aiškių aiškiausiai 
buvo ir galingas, ir turtingas. Keista, jis pats neįstengė atplėšti akių 
nuo šio asmens, bet dėl visai kitos priežasties: šitą pavardę - De Verė - 
jis įsitikinęs —- buvo jau kažkur girdėjęs. Bet kur? Kokiomis aplinky- 
bėmis? Tikriausiai klaidingas įspūdis. 

Šiek tiek prislėgtas, jis jau ketino apmokėti savo sąskaitą, kai stai- 
ga į jo atmintį iš visų jėgų trenkė žodžiai: „Išmokėkite pagal šitą 
vekselį mesirui Petrusui Christui arba jo įgaliotiniui mesirui Anzel- 
mui De Verei.“ Ar gali būti? Nejau tai tas pats žmogus? Tokiu atveju 
sutapimas mažių mažiausiai neįtikėtinas. 

Jis mauktelėjo dar vieną vyno gurkšnį ir pabandė sukaupti mintis. 
Jei prieš jį buvo asmuo, paminėtas vekselyje, privalus didžiausias at- 
sargumas. Jam į rankas, ko gero, pakliuvo mažyčiukė galimybė iš- 
narplioti kai kurias sruogos gijas ir, kas žino, gal aptikti Petruso pėd- 
sakus. Mažiausias klaidingas žingsnis, ir viskas žlugs. Bet pasirinki- 
mo nėra - kas bus tas. 

Jis giliai įkvėpė oro, pasuko prie stalo, kur įsitaisė abu vyrai, ir, 
vaidindamas sutrikusį, sušnabždėjo: 

— Atleiskite, mesire, jūs Anzelmas De Verė? 

Vyras nužvelgė jį nuo galvos iki kojų smalsiai ir kartu sunerimęs: 

— Kuo galiu būti naudingas? 

— Aš Petruso draugas. 

Anas nė nemirktelėjo. 

— Petruso Christaus, - karštligiškai pakartojo Idelsbadas. - Turiu 
būtinai su juo pasimatyti. Pasakykite, kur jį rasti! 

De Verė su panieka praskėtė lūpas: 

— Apgailestauju, bet nežinau, apie ką kalbate. Nepažįstu nieko, 
pavarde Petrusas Christus. 

Milžino balsas beveik maldavo. 

— Prašau. Turiu galvoje vaiką. Aš jį suradau. 

— Vaiką? 

Idelsbadas tarėsi pastebėjęs trumpai, lyg žaibui švystelėjus, nušvi- 
tus didystės pilnas to žmogaus akis. 

— Taip. Van Eiko sūnų. Maldauju! Pasakykit, kaip susisiekti su Pet- 
rusu? 

— Tarkim, kad galiu su tuo asmeniu susižinoti, kokią turėčiau per- 
duoti žinią? 

— Jis man yra pažadėjęs pinigų, jei surasiu vaiką. Tiksliai: pusę to, 
ką florentiečiai jam išmokėjo. Tūkstantį penkis šimtus florinų. Jis 
man pažadėjo. 

— Ir neapmokėjo savo skolos? 

— Ne. Ir ne be reikalo: jis nežino, kad man pavyko surasti vaiką. 
Tokia buvo sąlyga. 

— Suprantu. Bet iš kur žinote mano pavardę? 

— Man apie jus pasakojo Petrusas. Mudu buvome labai artimi. 
Po to įvykio su Kosteru jis išsigando, buvo įsitikinęs, kad jį suims. 
Bandžiau jį suprotinti, bet veltui. Ant liežuvio jam buvo tik vienas 
žodis: sprukti! Nevilties apimtas, jis vis dėlto galvojo apie jam pa- 

tikėtą užduotį: žūtbūt surasti berniūkštį. Jis maldavo mane užsiim- 
ti šiuo reikalu. 

Nutilo ir, nutaisęs sutrikusį veidą, vėl prabilo: 

— Dalykas štai koks - mano paties dykoka kišenė. Prieš mums 
išsiskiriant, jis paminėjo jus, patardamas su jumis susisiekti, jei pa- 
vyktų sugauti vaikiščią. Tai atlikta. Tik štai - juoda katė perbėgo 
taką. Motina įspėjo sargybinius ir hoftmaną. Jie netruks mane at- 
sekti. 

Užbaigė, be vargo vaizduodamas begalinę įtampą, kurią beveik iš 
tikrųjų išgyveno. 

— Padėkite, maldauju jus! 

— Priminkite man savo pavardę, - nutraukė De Verė aštriu balsu. 

— Tilis Idelsbadas. 

— Sėskite, - įsakė. 

Ir tęsė: 

— Nuo kada pažįstate tą... Petrusą? 

— Kiek tik pamenu. Buvome kaimynai Barlėje, abudu aistringai 
domėjomės tapyba. 

— Vadinasi, jūs menininkas? 

— Deja, ne. Labai greitai permaniau, kad neturiu jokių gabumų. 
Amžiną atilsį mano tėvas turėjo įprotį kartoti: „Talentas be genialu- 
mo - ne kažin kas, bet genialumas be talento - niekas.“ 

- Sveikinu, mimbeere. Šiais niūriais laikais retai išgirsi tokias dory- 
bingas kalbas. 

Šią pastabą pareiškė ne Anzelmas De Verė, bet taukuotoji žmogys- 
ta, sėdinti prie stalo šalia jo. 

— Su kuo turiu garbės, mesire? - paklausė portugalas dar įteikles- 
niu balsu. 

— Lukas Mozeris. Tapytojas ir auksakalys. Bet jūs, žinoma, niekad 
apie mane nieko negirdėjote. 

— Visai ne taip, - pamelavo Idelsbadas, - jūsų vardas man girdėtas. 
Petrusas Christus, atrodo, jus aukštai vertino. 

Kitaip negu laukė, pagyra nepadarė įspūdžio, kurio jis tikėjosi. 
Tapytojo veidą iškreipė rūškana grimasa. 

— Aišku, bet mūsų draugas priklauso išrinktiesiems. O mes juk 
žinome, kad išrinktuosius galima suskaičiuoti ant pirštų! 

Ir pakartojo užgesusiu balsu: 

— Išrinktuosius galima suskaičiuoti ant pirštų... 

Idelsbadas vis dėlto neatlyžo: 

— Esu įsitikinęs, kad tikriausiai esate sukūręs neprilygstamų kūrinių. 

Tapytojas nerviškai sukrizeno: 

- Tarkime, kad mano Šv. Magdalenos retabulas nusipelnė būti mi- 
nimas tarp geriausių. 

— Man rodos, mūsų draugas Petrusas tikrai man apie jį pasakojo. 
Kur jis yra? 

- O! Labai kuklioje vietoje. Tyfenbrono bažnytėlėje, viduryje Švar- 
cvaldo. 

— Leiskite man sugrįžti prie jums rūpimos temos, - įsiterpė De 
Verė. - Dėl to vaiko... ką apie jį žinote? 

Idelsbadas bakstelėjo į vyno ropinę: 

— Galima? 

Nesulaukęs atsakymo, įsipylė sklidiną stiklinę ir ištuštino ją vienu 
mauku. 

— Kartoju klausimą, - vėl tarė De Verė. - Ką žinote apie Van Eiko 
vaiką? 

— Ne ką daugiau negu tai, ką man papasakojo Petrusas. 

— Vis dėlto? 

— Surasti vaiką ir su juo susidoroti. Bet aš ne žudikas. Ir net jei 
toks būčiau, neįstengčiau žudyti vaiko. Įspėjau Petrusą. Mano už- 
duotis buvo vaikigalį sučiupti. Bet ne nugalabyti. 

— Visi mes turime vieną dieną mirti, - bloškė vyriškis. 

Atkirtis nuskambėjo, sukaustydamas ledu. 

— Ką dar žinote? 

— Nieko. Ir juo geriau. Nieko nežinoti, nieko nesakyti. Kaip saky- 

davo velionis mano tėvas: „Sulaikęs žodį - esi jo valdovas; ištaręs — 
jo vergas.“ 

— Išmintingas žmogus, tas jūsų tėvas, — paironizavo De Verė. - 
Tačiau Petrusas vis dėlto turbūt kai ką paaiškino. Kaip ką tik pripaži- 
note: atimti gyvybę vaikui — nei dažnas, nei lengvas dalykas. Grei- 
čiausiai buvo kokia nors įsakmi priežastis. Ar taip nemanote? 

Idelsbadas, prieš atsakydamas, įsižiūrėjo tylomis į gintarinės nuo- 
sėdas stiklinės dugne. 

— Būsiu atviras, mesire - ir dėl to ant manęs nerūstaukite, - nema- 
tau tokio motyvo, kuris pateisintų vaiko mirtį. 

— Ir klystate! 

Dar kartą prabilo taukuotoji žmogysta. Jis kalbėjo šiurpiu tonu: 

— Taip, klystate. Jei vaikas, kaip ir suaugęs, vidutinybė, jis nevertas 
gyventi. Jūs netgi privalote palengvinti jam mirtį. Pagreitinti ją. Jei 
ne, koks jo laukia likimas? Tuštuma! Tuštuma ir aplinkiniams. Pagal- 
vokite apie visą energiją, kurią turėsite padėti, norėdami išgauti iš jo 
smegenų keletą išminties ženklų. Nesakykite, minbeere, kad nežino- 
te, Jog tarp būtybių, gyvenančių mums pažįstamame pasaulyje, esa- 
ma skirtumų. Ar tikite, pavyzdžiui, kad tos pabaisos žmonių veidais, 
kurių mums iš Gvinėjos pargabena portugalų jūreiviai, turi sielą? Ar 
tikite, kad mūsų šventoji Bažnyčia gali priimti juos į savo skraitą 
nesudergdama Kūrėjo vardo? 

Idelsbadas baugščiai išdrįso ištarti: 

— Žinoma, bet ar šitie pabaisos taip pat ne Kūrėjo darbas? 

- Štai pagrindinė klaida! Toji, kuri siaučia ir plinta, pragaištinges- 
nė negu maras. Žinokite, kad kiekvienas menininkas padaro eskizą, 
juodraštį, prieš kibdamas į didįjį kūrinį. Tie padarai, apie kuriuos 
kalbu, tėra juodraščiai, nebaigti Dievo eskizai. Primenu jums jūsų 
žodžius: „Talentas be genialumo - ne kažin kas, bet genialumas be 
talento — niekas.“ Ką daryti, jūsų galva, su tais, kurie neturi nei 
vieno, nei kito? Įsivaizduokite juos akivaizdoje tikro genijaus kūri- 
nio. Ką jie matys? Ką suvoks? Tvirtinu jums: nieko nesupras. O 

žinote kodėl? Nes jų suvokimo juslė apsiriboja valgymu, gėrimu ir 
Išsituštinimu. 

Jis nutilo, apsipylęs prakaitu, uždusęs. 

- Suprantu, mesire Mozeri, - pareiškė Idelsbadas, - bet koks yra 
ryšys tarp laukinių, kuriuos ką tik minėjote, ir mūsų šalies vaiko? 
Kuo Van Eiko sūnus yra toks pabaisiškas? 

De Verės balsas sudrausmino jį: 

— Minbeere, paklausykit, ką pasakysiu. Turiu jums pasiūlymą. 

Idelsbadas surizikavo ir spyrėsi: 

— Jis pasmerktas mirti dėl... vidutiniškumo? 

Flamandas įžūliai mostelėjo ranka, šluodamas orą: 

— Vaiko problema kita, nors tiesiogiai susijusi su tuo, ką sako ma- 
no draugas Lukas Mozeris. 

Paminėtas tapytojas tarė esant reikalinga pabrėžti: 

— Jis turi mirti už tai, ką simbolizuoja. 

— Bet ką tokio jis simbolizuoja, kas nusipelno mirties? 

De Verei trūko kantrybė: 

- Mes nuklydome į lankas, »mimbeere! Štai mano pasiūlymas: jūs 
atgabenate man berniuką, o aš mainais už jį įsipareigoja sumokėti 
jums pinigų sumą, pažadėtą Petruso. 

— Jūs rimtai? 

— Jei Petrusas būtų pasakojęs jums apie mane, šito neklaustumėt. 

— Kada? - paklausė Idelsbadas, apsimetęs netveriąs savo kailyje. — 
Kur? 

— Čia pat. Esu apsistojęs užeigoje. Bet iškeliauju poryt. 

— O Petrusas? 

De Verė apėjo klausimą: 

— Lauksiu jūsų čia rytoj, vidudienį. 

Idelsbadas atsistojo dėkingumo kupinu veidu: 

— Būkite palaimintas, mesire. Nuolankiausia mano padėka, jūs... 

— Eikite. Naktis trumpa, ir tuoj bus duotas ženklas skirstytis po 
namus. 

— Jūs turėsite tūkstantį penkis šimtus florinų, tikrai? 
— Sudiev, minbeere! 
Portugalas paskubomis nusilenkė ir išėjo. 


Vos išėjusį į gatvelę, jį suėmė svaigulys. Tai, ką jis sužinojo, buvo 
iššūkis, mestas protui. Nedrįso tikėti. Tai neįmanoma. Kaip žmogiš- 
kos būtybės gali taip samprotauti? Beje, ar tai žmonės? Ne. Jis turbūt 
blogai išsiaiškino. Tokių žmonių nėra. Negali būti. „Juodraščiai, ne- 
baigti Dievo eskizai“? Niekados, kiek gyvas, Idelsbadas nebuvo susi- 
dūręs su tokiomis svaigiomis kalbomis. Audros, uraganai, alkis, bai- 
mė pasiklysti po žvaigždėmis, įgriūti į nematomas prarajas - visa tai 
buvo niekai, palyginti su siaubu, kurį įkvėpė jam šie vyrai. Bet kokio 
jie siekia tikslo? Mozeris pabrėžė vidutiniškumą, pasidygėjimą ki- 
tais, tais, kurie nepanašūs į jį, kurie nepriklauso jo estetiniam ir dva- 
siniam pasauliui. Bet Laurensas Kosteras? O Sliuteris? Ir kiti moki- 
niai? Kodėl Janas? „Jis turi mirti už tai, ką simbolizuoja“, tvirtino 
Mozeris. Ką simbolizuoja vaikas, jei ne viltį ir nekaltybę? Šiaip ar 
taip, šio pokalbio nuopelnas buvo tas, kad sustiprino Idelsbado ryž- 
tą, iki šiol dar svyravusį, ir pašėlusį troškimą sužinoti. Intuicija kuž- 
dėjo, kad sprendžiamas ne vien tik Jano likimas, bet kažkas daug 
rimtesnio, platesnio, dar baisingesnio nei pati mirtis. 

Jis paspartino žingsnį ir įsmuko po dengtu prieangiu. Susigūžęs 
prietemoje galėjo matyti, o pats likti nematomas. Kažkokia neaiški 
nuojauta liepė jam laukti. De Verė nebuvo iš tų žmonių, kurie nu- 
rims, juo labiau kad, - Idelsbadas buvo įsitikinęs, - jis nepatikėjo nė 
vienu jo istorijos žodžiu. 

- Minbeere... 

Šnabždesys jam už nugaros buvo toks silpnas, toks artimas ir kar- 
tu toks tolimas, kad Idelsbadas pamanė sapnuojąs. Gyvai atsigręžė, 
įsižiūrėjo į tamsą. Ten, kertėje, tirtėdama kaip pjudoma stirna buvo 
prisiglaudusi moteris. 

— Kas jūs? 

— Nesvarbu, koks mano vardas. Atėjau dėl Jano. Kur jis? Suradote jį? 

Milžinas apstulbęs atsakė - ne. 

- Bet jis vis dar gyvas? 

Balsas beveik maldavo. 

— Aš manau. Taip. 

Jis garsiau pakartojo klausimą: 

— Kas jūs? 

— Modė... 

Ji patikslino sušnabždėdama: 

— Jano motina. 

Milžinui pasirodė, kad žemė slysta jam iš po kojų. Jis pakartojo, 
kad įsitikintų, jog nesapnuoja: 

— Jano motina? 

— Taip. Gyvenu vienuolyne. Tai ilga istorija. 

— Bet kaip jūs sužinojote, kad Janas pagrobtas? 

— Mano langas išeina į upės pusę. Pro jį mėgstu stebėti plaukian- 
čius laivus. Kasdien. Tai beveik ritualas. Vakar, šitaip įsižiūrėjusi, pa- 
stebėjau valtį, kurioje buvo mano vaikas. Jis grūmėsi su tais vyrais, 
bandančiais jį sutvardyti. Jie galop jį primušė ir skubiai priplaukė 
prie kranto. Vienas jų pakėlė Janą, suėmęs per liemenį, ir išnešė ant 
kranto. Valtis paskui nuplaukė iki šliuzo. Aš ir jus mačiau. Buvau 
vaido liudytoja ir supratau, kad jūs mėginate gelbėti Janą. 

— Tai jūs sekėte man įkandin nuo Minevaterio? 

— Pamečiau jus iš akių, paskui vėl suradau, kai išėjote iš civilinės 
raštinės rūmų. Nedrįsau į jus kreiptis. Patikėkite, buvau visiškai su- 
trikusi. Vėl žengiau jūsų pėdomis. Kai pagaliau ryžausi jus užkalbin- 
ti, Įėjote į užeigą. 

Ji trumpai atsikvėpė, prieš pasiteiraudama: 

— Prašau pasakyti. Kas čia vyksta? Kodėl kėsinamasi į mano sūnų? 
Ką jis padarė? 

Ji truputį pasislinko, pusiau išlįsdama į dulsvą šviesą, kurią šykš- 
čiai skleidė gatvelė. Gobtuvas, dengiantis jos plaukus, pabrėžė veido 

bruožus. Ji buvo tamsiaplaukė, akys migdolo formos, beveik juodos, 
nosis vos ne vos riesta, lūpos nuostabaus piešinio: gryniausias mado- 
nos veidas. 

Idelsbadas nespėjo atsakyti. Iš užeigos išėjo De Verė ir Lukas Mo- 
zeris, žengdami jų kryptimi. 

— Pasitraukite! - įsakė milžinas. - Jie neturi mūsų pamatyti. 

Abu vyrai žingsniavo gatvele. Susilyginę su jais, praėjo pro priean- 
gį 1r nužygiavo tiesiai pirmyn. 

— Aš seksiu paskui juos, - pasakė Idelsbadas. - Grįžkite į vienuoly- 
ną. Mes pasimatysime. 

— Negali būti ir kalbos! 

— Ką sakote? 

— Noriu žinoti, kas ištiko Janą. Aš jus lydėsiu. 

— Tai per daug pavojinga. 

— Maldauju. Juk tai mano sūnus! 

Idelsbadas suirzęs vos neatšovė: „Iš kur staiga tas dėmesys būty- 
bei, kurią pametėte?“ Bet persigalvojo, tikriausiai manydamas pa- 
stabą būsiant per žiaurią. 

— Tiek to, jūs įspėta. 

Šiek tiek luktelėjo, paskui pasileido gatvele. 

De Verė ir Mozeris įsuko į Turgaus aikštę. Čia šnekučiavosi būre- 
lis miestiečių, nušviestų žibintų, kuriuose degė į sakus sumirkytos 
pakulos; vorelės tarnų švytavo jais, iškėlę ant kotų. 

Abu vyrai ir keli būrelio asmenys trumpai pasisveikino. Idelsba- 
das matė juos žingsniuojant palei Gervę ir jos didžiulius nejudančius 
ratus. Paskui jie įsmuko į itin kuklų namą, atsigręžusį kanalo pusėn. 

— Kas tie žmonės? — pasiteiravo jaunoji moteris. 

— Ponia Mode, toks, rodos, jūsų vardas, tiesa? 

Ji patvirtino. 

— Ponia Mode, būkite maloni ir stenkitės neklausinėti. Bent šiuo 
momentu. Nes aš neatsispirčiau pagundai klausinėti jus tiek pat, gal 
net daugiau, o klausimų mums užtektų visai nakčiai. 

Jis patylėjo: 

— Jūs iš tiesų nenorite grįžti į vienuolyną? 

- Jei ir norėčiau, negalėčiau. Šią valandą durys uždarytos. Jos bus 
atidarytos tik rytoj iš ryto, auštant. 

- Tokiu atveju primygtinai prašau: laukite manęs čia. Prie Gervės. 
Tikėkite manimi. To reikalauja atsargumas. 

Ji nežymiai sudvejojo. 

— Jūs grįšite? 

— Grįšiu. Duodu žodį. Grįšiu. Bent tam, kad suprasčiau. 

Nieko nelaukdamas, jis dideliais žingsniais nužingsniavo per aikš- 
tę ir sustojo prieš namo duris. 

Vyro ūgio aukštumoje ryškėjo langas, pro kurį sunkėsi gelsva švie- 
sa. Jis iš lėto prisėlino, prisispaudęs prie sienos, įtempęs visas jusles. 
Išgirdo prislopintus šūkčiojimus. Anie miestiečiai išsiskirstė, lydimi 
savo tarnų, ir aikštėje teliko smulkus jaunos moters, sėdinčios Ger- 
vės papėdėje, siluetas. 

Portugalas užgniaužė kvapą ir dirstelėjo pro langą. Mozeris ir De 
Verė tikrai buvo ten. Pastarasis įtūžęs mostagavo rankomis. Jis krei- 
pėsi į trečią asmenį, kurio Idelsbadas nematė - jis buvo turbūt gilu- 
moje, kažkur dešinėje. Idelsbado kaktą išmušė prakaito lašeliai. De 
Verė tebevaikščiojo. Pagautas įsiučio sugriebė vazą ir atsivėdėjęs pa- 
leido ją į sieną priešais save, tuo tarpu Lukas Mozeris šaltai stebėjo 
sceną, sunėręs rankas ant pilvo. 

Kiek laiko truko šis dialogas? Ganėtinai ilgai, kad prieblandą pa- 
keistų tamsa. Pagaliau De Verės balsas pritilo, virto šnabždesiu. Jam 
davus ženklą, Lukas Mozeris pasuko prie kambario durų. Jie taisėsi 
išeiti. Idelsbadas atšoko atgal ir puolė į tamsybėse skęstančią įdubą 
sienoje. Namo durys garsiai trinktelėjo. Abiejų vyrų Žingsniai nu- 
kaukšėjo grindiniu ir nuslopo, iki visiškai nutildami. 

Milžinas žvilgsniu susirado jaunąją moterį. Ji tebesėdėjo toje pa- 
čioje vietoje nejudėdama. Nurimęs sugrįžo prie namo. Priėjęs prie 
durų, padėjo delną ant rankenos, atsargiai pasuko, lengvai spustelė- 

jo duris ir šios be vargo atsivėrė. Menkai apšviesta priemenė. Nedi- 
delis koridorius. Jo gale sustingęs stovėjo, tarsi jo laukdamas, Petru- 
sas Christus. 

ŠSakytum - vaiduoklis, senis. Atrodė visiškai priblokštas, ištiktas pa- 
ralyžiaus. Matyt, net nenustebo Idelsbadui įsiveržus. 

— Turime pasikalbėti, - tvirtai, bet ne įžūliai įsakė šisai. 

Užuot atsakęs, dailininkas grįžo į kambarį. 

Kambarys buvo apverstas aukštyn kojom. Ant grindų tysojo mol- 
bertas. Šen ir ten mėtėsi teptukai. Pigmentai. Maisto likučiai. Čiuži- 
nys. Per trišakę žvakidę ant vienintelio kambaryje stalo paviršiaus 
nutekėjęs vaškas sustingo vagelėmis ir panėšėjo į apsnigtas balutes. 
Galėjai pamanyti atsiradęs nuniokotame kapinyne. 

— Sėskitės, - pratarė Petrusas, rodydamas taburetę. 

Portugalas nukreipė kvietimą jam: 

— Ne, sėskite jūs. Jūs nebesilaikote ant kojų. 

Anas pakluso su stulbinamu nuolankumu. 

— O dabar, jei patikėtumėte man visą tiesą? Kol dar nevėlu. 

— Ką galiu jums pasakyti? Aš nežinojau. Nežinojau. Įlindau tiesiai 
vilkui į gerklę. 

"Tai buvo ne balsas, o aimana. 

— Kodėl tos žmogžudystės?.. 

Petrusas riktelėjo: 

— Ne! Ne aš. Aš nieko nenužudžiau. Prisiekiu Dievu, nieko! 

— O Kosteras? 

Jis pametė galvą: 

— Jis nemirė, tiesa? 

— Ne. Ir tai ne jūsų nuopelnas. Aš noriu žinoti! 

— Negaliu nieko jums sakyti. Supraskite. Jie mane nužudys. 

— Jie jus šiaip ar taip nužudys. Geriau pasilikti galimybę išsisukti iš 
bėdos. 

— Tai Jūs užkalbinote juos užeigoje. 

Tai buvo ne klausimas, o teiginys. 

— Taip. 

— Siaubinga. Neįsivaizduojate, kas dabar bus. Štai aš žuvęs. Dėl 
jūsų kaltės. 

— Na jau! Nepainiokime vaidmenų. Geriau atsakykite. 

Kapodamas žodžius jis pakartojo: 

— Kalbėkite, Petrusai! 

Dailininkas įsikniaubė į rankas. 

- Gerai. Šiaip ar taip, viskas baigta. Mano gyvenimas baigtas. 

Jis pradėjo užgesusiu balsu: 

— Tai prasidėjo maždaug prieš penkerius metus Barlėje. Buvau ką 
tik vedęs. Man tebuvo dvidešimt vieneri, o galvoje viena svaja: tapy- 
ba. Ir aš svajojau. Nekantriai gviešiausi turtų ir šlovės. Tos sparčios ir 
svaigios šlovės, kuri sviedžia jus dangaus link, neperėjus per skais- 
tyklą. Gimė pirmasis kūdikis, mergytė. Matilda. Paskui, po metų — 
antras. Kristoferis. Labai greitai patekau ne į skaistyklą, o į pragarą. 
Tėvas nusigyveno, nepajėgė mums padėti. Bandžiau gauti užsaky- 
mų, bet visur susidurdavau su tuo pačiu atsakymu: Van Eikas. Net 
šventieji veidai, kuriuos tapiau, žmonių akyse tebuvo blankios kopi- 
jos. Mėgdžiojau Van Eiką. Savinausi jo tapyseną, - Petrusas patylėjo, 
kol lūpomis nuslydo liūdnas šypsnys. - Didžiausia ironija - tuo metu 
dar nebuvau matęs nė vienos didžiosios metro drobės. Nė mažiau- 
sios spalvotos iliustracijos ar miniatiūros eskizo. Tikriausiai tada ir 
sukilo mano įsiūtis. Ne tik įsiūtis, bet ir nuovylis. Pajutau netvardo- 
mą norą keršyti. Žinau, tai buvo bergždžia. Bet ką padarysi, jaunuo- 
liams būdinga šitokia emocinė iškrova, neturinti jokios prasmės. Nu- 
sprendžiau susitikti tą, kuris buvo mano nedalios priežastis. Būtinai 
turėjau susitikti tą meno dvynį, su kuriuo mane visi taip neteisingai 
lygino. Norėjau paliesti pirštu žmogų, dėl kurio man buvo priskirtas 

plagiatoriaus vardas. Tai įvyko prieš metus. Susitikimas buvo sureng- 
tas tarpininkaujant vienam mano tėvo draugui. Magistrato tarėjui. Na, 
ir kaip manote, kas įvyko? Buvau pakerėtas. Pagautas begalinio susi- 
žavėjimo. Ką? Šitie kvailiai drįsta mane kaltinti klastojimu? Tarsi būtų 
galima klastoti genijų! Van Eikas buvo iš tikrųjų genijus. Aiman! Šitas 
praregėjimas tik dar labiau sukaustė mane neviltyje, ir aš galutinai 
įsitikinau, kad horizontas man užtvertas. Vakare po susitikimo vėl pa- 
simačiau su tuo bičiuliu tarėju ir atvirumo akimirką pasipasakojau jam 
apie savo sielos būseną, piniginius rūpesčius. Jis atidžiai išklausė ir, kai 
pabaigiau, pasiūlė įvesdinti mane į tai, ką jis droviai vadino „brolija“, 
savotišku sambūriu, panašiu savo veikla į mūsų gildijas. Ėmė vilioti 
mane visais piniginiais pranašumais, kuriuos galėčiau iš jos išpešti, ir 
patikino, kad, nors ir kas įvyktų, nors ir su kokiais sunkumais susidur- 
čiau, „mūsų broliai“ — taip jis vadino tos gildijos narius - išties man 
pagalbos ranką. Savaime aišku, paklausiau, kuo man reikės atsilyginti 
už šią paramą. Niekuo, tvirtino jis, nebent neatsisakyti pasitarnauti, 
jei vieną dieną prireiktų mano paslaugų. „Kokių paslaugų?“ - suska- 
tau paklausti. Mano pašnekovas apsiribojo miglotu atsakymu. Vėliau. 
Visada spėsiu sužinoti. Sutikau. 

Dailininkas nutilo, išvargintas išpažinties. 

Miesto bokšte suskambo varpas, kviečiąs visus namo. 

— Pasakokite toliau, —- paragino jį Idelsbadas. - Kas ta „gildija“? 

— Netikėsite, bet aš taip niekad tiksliai ir neperpratau jų tikrųjų 
tikslų. 

- Vis dėlto dalyvavote jų susirinkimuose? 

— Teisingai. Bet mūsų buvo ne itin daug. Daugių daugiausia pen- 
kiolika asmenų. Dažnai sutikdavau Anzelmą De Verę, savo draugą 
tarėją, rečiau Luką Mozerį ir ketvirtą asmenį florentietį. 

— Jo pavardė? 

- Žinau tik jo vardą: Džovanis. Kiek supratau, jis Albicių palikuo- 
nis. Albiciai - sena florentiečių šeima, prisiekę Medičių priešai. Visiš- 
kai aišku, jis atrodė artimiausias didžiojo gildijos magistro žmogus. 

— () tas didysis magistras? Spėju, kad nieko apie jo asmenybę neži- 
note. 

Petrusas neigiamai mostelėjo: 

— Težinau tiek, kad jis gyvena Florencijoje ir kad jo pravardė La 
Spada. 

- La Spada... Jau girdėjau jus tariant šį žodį. O kam buvo šaukia- 
mi tie susirinkimai? 

- Tuoj papasakosiu. Bet visų pirma privalote žinoti, kad tą gildiją 
sudaro keletas hierarchinių lygmenų, suskirstytų pagal spalvas: juo- 
dą, raudoną ir žalią. Juoda - aukščiausias laipsnis šioje eilėje. Ma- 
nau, supratote, jog priklausiau - dėl to, kad buvau neseniai priimtas — 
žaliai spalvai. Štai kodėl visiškai neišmanau pačios esmės. Pradžioje 
diskusijos — ar greičiau apmokymas - buvo visų pirma filosofinio ir 
religinio pobūdžio. Pirmenybė teikiama krikščionybei, ji turėjo būti 
globojama ir ginama, kad ir kažin kokia kaina, nuo visokio plauko 
erezijų. Niekas neprivalėjo savintis teisės reikšti nors mažiausią prie- 
kaištą dėl dogmų ar dėl šventojo tėvo neklystamumo. Tekstas, tik 
tekstas. Kiekviena abejonės, pirmapradžio mokymo peržiūrėjimo ap- 
raiška turėjo būti išguita iš minčių. Savaime aišku, šventojo kapo 
išvadavimas įėjo į šį besąlyginį idealą, kuriame veikliai dalyvauti pri- 
valėjo visi Bažnyčios vaikai. 

— Kol kas nieko itin nauja, - pareiškė Idelsbadas. 

- Aišku, bet šių minčių griežtumas buvo taikomas ir kitoms sri- 
tims. Mums aiškinta, su kokiu atsidavimu turime išlaikyti ir stip- 
rinti iš tėvų paveldėtas tradicijas. Kad didžiausias pavojus - svetim- 
šalis, kad ir iš kur atvyktų, kad ir kas jis būtų. Kad draudžiama 
semtis įkvėpimo ar įsiklausyti į kenksmingas idėjas, kurias jis sklei- 
džia. Siekdami šio tikslo, mes privalome mūryti sienas aplink mūsų 
miestus, išstatyti ant jų žvalgus ir sargybinius, griežtinti įstatymus, 
kad būtų užginta į juos patekti, o jei vienas iš šių nepageidautinų 
asmenų prasismelktų į mūsų tarpą, ištremti jį ir net nugalabyti, jei 
priešintųsi. Nejučiomis į mūsų sucigas įsiskverbė mintis fiziškai su- 

sidoroti su asmenimis, prieštaraujančiais gildijos idealui. Tapo nor- 
maliu dalyku. 

Prieš tęsdamas pasakojimą, Petrusas atsiduso su kartėliu, atsklei- 
džiančiu jo gėlos dydį: 

— Paskui įvyko pirmoji žmogžudystė: Hugas Vilemarkas. 

- Jis buvo vienas Van Eiko mokinių... 

- Tiksliai taip. Paskui Vautersas. 

— Taip pat artimas Van Eikui žmogus. O paskutinis - Nikola Sliu- 
teris. Štai čia aš ir nesuprantu. Kuo pasireiškė šių žmonių prieštara- 
vimas jūsų principams? 

Dailininkas sužiuro į Idelsbadą nuoširdžiai susijaudinęs: 

— Būtent šito aš ir nežinau. Įsakymas atėjo iš Florencijos. Man tik 
tvirtino, kad šie žmonės kelia rimtą pavojų, kad jų mirtis bus gerada- 
rystė, štai ir viskas. 

— Bet kaip paaiškinate šį sutapimą: visi trys buvo artimi Van Eikui 
žmonės. 

— Negaliu atsakyti. Turite manimi tikėti. 

— O Kosteras? 

— Per jį aš patekau tiesiog į klaikumą. Jie žinojo, kad aš jo draugas. 
Gavau įsakymą jį nugalabyti. Baisiausia, kad ir čia man niekas nieko 
neaiškino, niekuo nepagrindė. Turėjau jį nužudyti, taškas, ir viskas. 
Gildija reikalavo, vadinasi, buvo teisi. Pamatę, kad dvejoju, ėmė gra- 
sinti. Nutrauksią man pragyvenimo šaltinius. Mano žmona, vaikai 
patirsią mano atsisakymo padarinius. Reikėjo paklusti. 

Petrusas nutilo, jį smaugė ašaros. 

Portugalas tylomis į jį žiūrėjo nebežinodamas, ar jo gailėtis, ar jį 
niekinti. 

— Tą dieną jūs neatsilaikėte prieš jų beprotybes? Dėl keleto aukso 
monetų. Tikėdamasis, kad tie tipai leis jums pasiekti, - jis pakartojo 
Petruso žodžius, - tą sparčią ir svaigią šlovę. Kaip toks jaunas - jums 
dar nėra trisdešimt - galėjote taip žemai kristi? 

— Pinklės, nebūties šauksmas, velnias manyje. Nežinau. 

Gailingu balsu pridūrė: 

— Bet siaubo viršūnė buvo Van Eiko nužudymas. Štai tą akimirką 
aš ir nusprendžiau viską mesti, nebeiti tuo kruvinu keliu. Tai, ką jie 
išdrįso padaryti, buvo baisiausia. Tikra šlykštybė. 

Jis išsitiesė ir kalbėjo toliau, tarsi įsileisdamas į monologą: 

— Tą vakarą, kai mirė Van Eikas, man atrodė, kad griūna pasaulis. 
Žmogus, kuriuo žavėjausi be galo be krašto, didžiausias tarp mūsų, 
didžiausias iš visų, - nužudytas! Man rodėsi, einu iš proto. 

Idelsbadas palingavo galva, bet nepaneigė jo žodžių. 

Šisai sudribo ant taburetės: 

— Vėliau sužinojęs, kad artimiausias taikinys bus Janas, aš sprukau. 

— Jūs negalėsite ilgai slapstytis. Beje, jie jus jau surado. Jeigu jie 
tokie galingi — ir aiškiai tokie yra - ir jei nusprendė jūsų atsikratyti, 
jie jus suras, kad ir kur būtumėte. Beje, tai mane labiausiai ir trikdo. 
Šie žmonės, matyt, nuostabiai susiorganizavę. Jūs minėjote Floren- 
ciją ir iš ten ateinančius įsakymus. Spėju, kad jų laiškų turinys yra 
nedviprasmiškas. Kodėl jie rizikuoja, - juk jų laiškai gali patekti į 
smalsias rankas? Keliai nesaugūs, keliaujančių žygūnų gali tykoti plė- 
šikai. Pačioje Flandrijoje, jūs žinote, tokie asmenys kaip Rodrigas de 
Vilandradas ir jo odlupiai galėtų tuos laiškus sučiupti. Nejau jie to 
nesuvokia? 

Tapytojas silpnu balsu atsakė: 

- Susirašinėjimas vyksta per Medičių banko tinklą. Laiškai ko- 
duoti. Niekas negali jų iššifruoti, tik adresatas. Kodas... 

Idelsbadas sustabdė jį rankos mostu: 

— Nėra reikalo. Prisimenu. Man apie tai pasakojo dar šįryt. O da- 
bar padarysite šį tą dėl manęs. 

— Ką? 

— Nupiešite jūrinį žemėlapį pagal mano nurodymus. 

Petrusas suglumęs pažvelgė į jį: 

- Žemėlapį? 

— Nesistenkite suprasti. Nėra ko gaišti. Sėskim prie darbo! Greičiau! 

— Ant drobės? 

— Ne, ant veleno ar popieriaus, jei turite. 

— Bet užtruks, kad išdžiūtų pigmentai! 

— Prašau jus ne tapyto paveikslo, o piešinio. 

— Grafitu? Plunksna? Anglimi? 

— Nieko apie tai neišmanau, Petrusai! Tiesiog įsivaizduok, kaip 
būtų elgęsis Van Eikas, jei laikas jam būtų buvęs suskaičiuotas. Jei 
būtų turėjęs tik kelias minutes šiam žemėlapiui atgaminti. 

Dailininkas giliai įkvėpė oro ir pakilo nuo taburetės. Jautėsi toks 
išsekęs, prislėgtas, kad pati mintis įsigilinti, bandyti suprasti turėjo 
jam atrodyti pranokstanti jėgas. 

Pasiėmė grafitą, veleno juostą ir pradėjo piešti Idelsbado nurodo- 
mas. Ir įvyko stebuklas. Nejučiomis jo veido išraiška pasikeitė. Ne- 
bebuvo ta sutriuškinta žmogysta, bet žmogus, staiga atgavęs savo 
prakilnumą. Permaina rodėsi tokia ryški, jog portugalui liko tik ste- 
bėtis. Petrusas visiškai pasinėrė į savo kūrinį. Tačiau tai buvo tik pa- 
prastas brėžinys, be lašo poezijos. Į paviršių niro menininkas. Užmir- 
šęs kažkur esant šeimininką, kankintojus. Išsivadavęs iš baimės. 

Nepraėjus nė pusvalandžiui, ant pergamento lapo buvo atvaiz- 
duoti Gvinėjos pakrantės kontūrai. Žinoma, visos platumos buvo 
klaidingos. Jūreiviui, kad ir kokiam prityrusiam, nebūtų pavykę ja- 
me susigaudyti. Geriausiu atveju būtų sukęsis ratu, blogiausiu - baigtų 
savo klajones prarajos gelmėse. Portugalas patenkintas atsargiai su- 
lankstė žemėlapį ir pasikišo po švarku. 

— Dėkoju. Dabar turime išsiskirti. Manęs laukia. 

Anas jį staiga pertarė: 

— Palaukite! Aš ne viską pasakiau. Paskutinės sueigos, kurioje da- 
lyvavau, pabaigoje nugirdau keletą nuotrupų iš gana įdomaus pokal- 
bio tarp Anzelmo De Verės ir to vadinamojo Džovanio. Pastarasis 
keletą kartų paminėjo Kozimo de Medičio ir kažkokio gydytojo, Ban- 
dinio, vardą. Paskui pareiškė, kad atomazga artėja. Kad kartą vi- 
siems laikams būsią atsikratyta padugnių. 14 dieną Florencija ir jos 

eretikai vadeivos prasmegsią pragaro liepsnose. Tai būsianti Apoka- 
lipsė, visiškas nusiaubimas. 

— Florencija bus nusiaubta? Bet kaip jie tai padarys? 

— Daugiau nežinau. Užtat girdėjau, kaip jis patikslino, kad tai įvyks 
Švenčiausiosios Mergelės dangun ėmimo dieną. 

— Truputį daugiau negu po mėnesio! 

— Taip. 

Iš tikrųjų, dingtelėjo Idelsbadui, reikalas darosi vis labiau nesuvo- 
kiamas sveikam protui. 

Žengdamas per slenkstį, atsisuko ir įsmeigė mėlyną savo akių žvilg- 
snį į Petruso akis: 

— Greičiausiai niekada jūsų nebepamatysiu. Todėl norėčiau savo 
ruožtu jums šį tą atskleisti; tai, tikiuosi, palengvins jums širdį: Van 
Eikas nebuvo nužudytas. Galiu duoti jums žodį. Jis mirė natūralia 
mirtimi, mano akivaizdoje. Apopleksija, staigus kraujo išsiliejimas 
į smegenis, ar aš žinau? Jūs niekuo dėtas dėl jo mirties. Leiskite 
man štai ką pridurti: nemačiau jūsų paveikslų, bet manau, kad esa- 
te apdovanotas dideliu talentu; jau vien tik dėl to ryšio, kurį kai 
kas surado tarp jūsų ir jūsų mokytojo kūrinių, aišku, turiu galvoje 
Van Eiką. Esu tik jūreivis, nenutuokiantis apie meną, bet žinau, 
kad visa, ką žmogus užsimoja daryti didingo, visuomet yra kibirk- 
štėlė, atėjusi iš kitur, mažutė įkvėpimo liepsnelė. Ar ji suliepsnos — 
priklauso nuo žmogaus ir drąsos, snūduriuojančios mumyse. Jei 
išsprūsite iš gildijos žmonių rankų, - o aš esu įsitikinęs, kad išsprū- 
site, - būkite ryžtingas, Petrusai. Vėliau dėkosite Dievui, kad nesu- 
teikė jums tos sparčios ir svaigios šlovės, apie kurią svajojote. Ji 
būtų buvusi blogiausia iš bausmių, nes būtų išgaravusi taip greitai, 
kaip ir atėjusi. Sudiev, drauguži! 

Milžinas atstūmė durų sąvarą ir dingo sutemose. 

— Mode... 

Jaunoji moteris nustebusi: pakėlė galvą. Ji buvo užsnūdusi. 

— Eime, - tarė Idelsbadas. - Laikas iš čia pasišalinti. Mus gali už- 
klupti sargybiniai. 

— Kur mane vedate? 

— Pasirinkimas nedidelis. Pas mane, į Hukę. Mano arklys prie už- 
eigos. 

Naktis buvo nuostabi. Vaiski, išvarpyta žvaigždžių. 

Vos peržengusi trobelės slenkstį, jaunoji moteris paklausė: 

— Sužinojote ką nors apie Janą? 

Jis ne iš karto atsakė. Pasuko prie ugniakuro ir pakurstė durpių 
likučius. Ugnis bemat suspragsėjo, užliedama kambarį blyškia šviesa. 

— Rytoj, jei viskas laimingai išdegs, - pareiškė Idelsbadas, - jūsų 
sūnus bus laisvas. Man pavyko gauti pakaitalą, kurio reikalavo gro- 
bikai. 

Šiek tiek sutrikęs, jis apvedė ranka kambarį. 

— Man nemalonu. Tai viskas, ką galiu jums pasiūlyti. 

Ji, atrodo, neišgirdo jo pastabos. 

— Papasakokite man apie Janą. Kaip jis buvo įveltas į šią tragediją? 

Užuot atsakęs, jis pasiūlė: 

— Nenorite prisėsti? 

Vienuolė žvilgsniu paieškojo, kur atsisėsti, ir pasirinko suolą prie 
ugniakuro. Įsitaisė ant jo ir sunėrė rankas laukdama. 

— Reikalas itin painus, - įspėjo milžinas. - Bandysiu nusakyti viską 
glaustai. 

Atsisėdo netoliese jaunosios moters, tiesiai ant grindų, nugara at- 
sirėmęs į sieną, ir ėmė porinti, kas nutiko paskutinėmis savaitėmis. 
Visą laiką, Idelsbadui pasakojant, jo balsą lydėjo žarijų spindesys, 
Modė į jo pasakojimą nė karto neįsiterpė. Ji klausėsi nepaprastai 
įdėmiai, nieko nepareikšdama; tai, ką jo žodžiai žadino joje, pertei- 
kė tik veidas. 


Kai jis baigė, ji susimąstė, prieš paklausdama: 

— Supratau vieną šio reikalo pusę: žemėlapio svarbą ir ryšį su ma- 
no sūnum. Užtat kita šio reikalo pusė man nesuprantama. Vis dar 
nepermanau, kodėl toji gildija reikalauja jo mirties. Tas De Verė jams 
pasakęs: „Vaikas turi mirti už tai, ką jis simbolizuoja.“ Ką reiškia šie 
žodžiai? 

— Toks pat klausimas kilo ir tebekyla man. Atsakymo nerandu. 
Dabar norėčiau, kad papasakotumėt man apie save ir Janą. 

— Ar tai pakeistų įvykių eigą? 

— Ne. Ir niekas jūsų neverčia. 

Ji palinko ties ugniakuru. Jos žvilgsnis tarsi nugrimzdo į prisimi- 
nimus, žinomus tik jai vienai. 

— Aš mylėjau, - sušnabždėjo ji patyliukais. - Man buvo vos aštuo- 
niolika. Jam - keturiasdešimt. Pravažiuodamas jis apsistojo Briugėje 
ir pasižymėjo viskuo, kas gali žadinti jaunos naivios merginos svajas: 
jėga, sumišusia su švelnumu, išoriniu blizgesiu, oriu stotu ir ta be- 
protybe, kuri verčia patikėti neįmanomu. Jam buvo ranka pasiekia- 
mos visos žvaigždės. Jis nuskinsiąs jas nuo dangaus ir padėsiąs jų 
puokštę man po kojom. Gražiausi laivai sustosią prie mano durų ir 
mes išplauksime į mums žinomo pasaulio galą, ten, kur saulė tviska 
ištisus metus. Apsvaigusi patikėjau juo. Patikėjau visais jo žodžiais. 
Jis išvyko vieną vakarą. Ir niekad negrįžo. Niekados neišvydau laivų 
prie savo durų, o danguje netrūksta nė vienos žvaigždės. 

Ji akimirką užsisklendė tyloje, paskui tęsė: 

— Tėvas mirė, man dar nebuvo devynerių. Aš vienturtė. Motina 
buvo nėrėja. Iš jos rankų išėję nėriniai panėšėjo į bangų putą, buvo 
gražiausi Flandrijoje. Tačiau mes skurdome. Sako, buvau graži tuo 
metu. Bent taip visi man tvirtino. Kad šiek tiek užsidirbčiau, sutikau 
pozuoti miesto tapytojams. Tarp jų buvo ir Van Eikas. Iškart suvo- 
kiau, kad tai geras žmogus, gražios sielos, gražiausios, kokią man 
likimas lėmė sutikti. Dar nebuvo tada vedęs Margaretos. Praėjus ke- 
letui savaičių po mano žvaigždžių skynėjo išvykimo, supratau, kad 
laukiuosi kūdikio. Maniau, išeisiu iš proto. Šituo beviltišku ryšiu pra- 

radau ir norą gyventi, ir savo garbę, 0 su savim į pražūtį turėjau 
nusitempti mažytę būtybę. Įlindusi į kamputį per visą savo nėštumą, 
išgyvenau siaubingą metą, kasdien klausydamasi motinos priekaištų. 
Kai Janas gimė, nesudvejojau. Padėjau jį pintinėje prie Van Eiko du- 
rų ir sprukau. 

- Jūs įstojote į vienuolyną... 

— Mano akyse tai buvo vienintelis būdas išpirkti nuodėmę ir nusi- 
plauti dėmę. Galėjau būti naudinga šalia seserų. Bet iš tolo nenulei- 
dau akių nuo Jano. Diena po dienos, metai po metų mačiau, kaip jis 
auga. Žinojau, kad yra laimingas pas Van Eiką. Šiaip ar taip, laimin- 
gesnis, negu būčiau pasilikusi jį prie savęs. 

— Tik Janas galėtų tai patvirtinti. 

Ji krūptelėjo: 

— Kodėl taip sakote? 

— Nes man pasidingojo - ta laimė, kurią minite, nebuvo tokia to- 
bula, kaip rodėsi. Ponia Margareta ne itin mielai dalija savo jausmus. 
Jei ne, kodėl Janas būtų iškeliavęs po Van Eiko mirties? 

Gražiame it madonos veide šmėstelėjo skausminga išraiška. 

— Vadinasi, aš būsiu suklydusi net ir šį vienintelį kartą, kai tariausi 
pasielgusi teisingai? 

Ji užgniaužė kylančią raudą. 

— Jūs iš tiesų manote, kad jis buvo ten nelaimingas? 

— Nelaimingas, žinoma, ne. Jūs pati tai pastebėjote. Van Eikas bu- 
vo gražios sielos žmogus. 

— Na, tai kas? 

Idelsbadas rimtai į ją pažiūrėjo. 

— Kodėl nepaklausti šito tiesiai Jano? 

— Niekados! - šūktelėjo ji tvirtai. - Niekados. Jis neprivalo suži- 
noti, kokia moteris aš buvau. Šito nepergyvenčiau. 

Ji kalbėjo toliau: 

— Pažadėkite, kad nieko jam nesakysite. Pažadėkite! 

— Ponia Mode, niekados neleisiu sau šito daryti. Jūsų paslaptis 

priklauso jums, kaip nuo jūsų priklauso, ar jūs dalysitės ja sa kuo 
nors, ar ne. Vis dėlto... 

— Ne! -ryžtingai atkirto ji. - Kol nežinos tiesos, jo atmintyje išliks 
miglotas, bet ne paniekos vertas mano paveikslas. 

— Leiskite man nesutikti su jūsų mintimis. 

— Kodėl? 

— Todėl, kad tiesa, nors ir žiauriausia, ne tokia žiauri kaip nežinia. 
Nežinia gimdo abejonę ir palieka atviras duris visokiausiems sam- 
protavimams, dažnai itin pražūtingiems. Jūs pametėte jį iš meilės, 
norėjote apsaugoti jį nuo nelaimės, bet jam išliko galvoje tik faktas, 
kad jis pamestinukas. 

Portugalas atsikėlė, šitaip užbaigdamas pokalbį. 

— Man regis, jums reikia truputį pailsėti. Man, beje, taip pat. 

Jis parodė jai kambarį. 

— Didžiausia prabanga šiuose namuose - lova. Eikit. Aš išsitie- 
siu čia. 

— Ant žemės? 

- Nesigraužkite. Esu įpratęs miegoti bet kur. Čia nebus nepato- 
giau negu ant akmenuotos dirvos. 

Ji atsikėlė nuo suolo ir paklausė: 

— Kodėl jūs visa tai darote? Jei gerai supratau jūsų aiškinimus, 
galėtumėte išvykti į Lisaboną ir nesidomėti Jano likimu. 

Idelsbadas atšovė nesivaržydamas: 

— Atvirai kalbant, štai jau trys dienos man pačiam kyla šis klausi- 
mas. Labanakt, ponia Mode. 

Ji buvo beišeinanti, kai jis staiga pasiteiravo: 

- Tas vyras, Jano tėvas. Sakėte, kad jis tik pravažiavo pro Briugę. 
Iš kur jis buvo atkeliavęs? 

— Iš Venecijos. Jis buvo venecijietis... 

XIX 
Florencija, tą pačią naktį. 


Kozimas de Medičis pastūmėjo žvakidę ir dar sykį peržiūrėjo skai- 
čius, kuriuos jam pateikė Antonijus Sasetis, jo patarėjas. 

— Štai kas mane stebina, — tarė jis tyliai, - corpo, kuris sudaro 
mūsų firmos Briugėje kapitalą, beveik neprašoka šiais metais 3000 
livrų. Mes paskolinome dvigubai tokią sumą kunigaikščiui Pilypui. 
Ar nerizikuojame mes... 

Sasetis pertarė jį: 

— Ne, monsinjore. Primenu, kad pagrindinę įdėtų pinigų masę su- 
daro ne corpo, o sopracorpo, į kurį įeina nepaskirstytas pelnas, mūsų 
sukauptas tam, kad padidintume turimą likvidumą, taip pat sumos, 
įdėtos mūsų dalininkų, neskaitant bendrovės kapitalo. Ir taip pat 
svetimšalių asmenų indėliai, įnešti į compagnia. Briugėje šie indėliai 
siekia 100 000 florinų, tai yra sumą, prilygstančią visos firmos ketu- 
ris kartus corpo. 

Kozimas nužvelgė savo pašnekovą su vos užčiuopiamu susierzini- 
mu. Jis galų gale niekad neįpras į šio žmogaus povyzą, į jo liesą kaip 
šakalys siluetą, į jo vaško veidą. Kūnas - vaiduoklis. Tačiau tai nema- 
žino jo didelio išmanymo. Suktas, griežtas, negailestingas derybinin- 
kas, jis visada pasirodė esąs didžiai paveikus. Iki šiolei. 

— Brangusis Saseti, jūs, regis, užmirštat, kad kalbate su Džovanio 
di Bičio sūnumi. Nejau manote, kad aš nežinau, koks skirtumas tarp 
corpo ir sopracorpo? Jei taip būtų, ši firma, mano paveldėta iš tėvo, 
būtų subankrutavusi ir niekada nesuklestėjusi taip, kaip klesti šian- 
dien. Jei tik nebūtumėte manęs nutraukęs taip staigiai, suprastumėtėe, 
kodėl aš nustebau. Mes paskolinome 3 000 livrų kunigaikščiui, bet 
lygiagrečiai aš matau, kad mes suteikiame tolygią paskolą tiems dviem 
pirkliams, Anzelmui De Verei ir Lukui Mozeriui. Mes žinome, kas 
yra Burgundijos kunigaikštis. Jis vadovauja turtingai ir klestinčiai 

valstybei. Bet suteikti tokią didžiulę sumą paprastiems piliečiams man 
atrodo be galo rizikinga. 

Antonijus Sasetis liko ramus ir šaltas. Tai yra ištikimas išraiškai, 
kurios niekada neišsižadėdavo, nors ir kažin kokiomis aplinkybė- 
mis. Jo bruožai atrodė išlieti iš marmuro, o vyzdžiai įtverti į šalčiau- 
sią krištolą. Jam buvo apie penkiasdešimt, bet atrodė dešimčia metų 
jaunesnis, tikriausiai todėl, kad raukšlės jo veido neįstengė paveikti. 

Jis oriu balsu paprieštaravo: 

— Monsinjore, tie du minėti vyrai nėra paprasti piliečiai. Sako, 
jiems dviem priklausąs ketvirtadalis Tolfo alūno kasyklų. Jūs juk ži- 
note, kokios svarbos yra šios kasyklos darbas, kai turkai užgrobė 
Fokėjos alūną. 

— Jūs stebinate mane. Kiek žinau, Tolfas sudaro Popiežiaus valsty- 
bės Tirėnų pajūrio dalį. Vadinasi, kasyklos yra visiškai kontroliuoja- 
mos šventojo tėvo. Kaip tie vyrai galėjo įsigyti ketvirtį kapitalo? 

— Nežinau. Žinau tik tiek, kad jie palaiko paslaptingus draugystės 
ryšius pačioje Vatikano šerdyje ir turi labai didelę įtaką kai kuriems 
vyskupams. 

— Jūsų atsakymas manęs netenkina, Saseti! Niekas neskolina 3000 
livrų, remdamasis samprotavimais. 

Kozimas trinktelėjo į stalą delnu. 

— Noriu tikslios informacijos, kuria galima būtų pasitikėti. Noriu 
žinoti, kokia šių žmonių praeitis, koks jų turto šaltinis, kokie jų ry- 
šiai su popiežiaus kurija. Viską! Nė jokia finansinė galybė neišsilaiko 
atleidusi varžtus. Prisiminkite, kaip griuvo Bardžiai. Pasikliaudami 
kaip užstatu Anglijos muitų įplaukomis, jie baisingai rizikavo finan- 
suodami pirmuosius Eduardo III žygius prieš Prancūziją ir Florenci- 
jos karą prieš Lukos miestą. Jų krachas turėjo itin rimtų padarinių. 
Respublika vos išvengė bankroto. Aš nepageidauju, kad mano šeimą 
dėl mano kaltės ištiktų toks pats likimas 

— Būkite ramus. Tą informaciją aš gausiu. Vis dėlto - kadangi jūs 
paminėjote paskolą, išduotą Burgundiečiui - žinokite, kad mūsų du 

skolininkai iki šios dienos elgėsi nepriekaištingai. Atsiteisia pavyz- 
dingai, tvarkingai grąžindami kapitalą 17 apmokėdami nuošimčius: 
šito negalima būtų pasakyti apie kunigaikštį. Kaip ką tik pabrėžėte: 
skolinti pinigus vainikuotoms galvoms ne kažin kiek patikimiau, ne- 
gu pasitikėti paprastais pirkliais. 

— Yra skirtumas, Saseti! Paskola, kunigaikščiui skirta mano, Kozi- 
mo de Medičio! Sprendimą padariau aš. Atvirkščiai, minėtame rei- 
kale jūs peržengėte leistinas jums veiklos ribas savo paties nuožiūra. 
Jei kartais būtumėte užmiršęs: mano pavaldiniai privalo tartis tik su 
manim vienu. Kol neįrodyta priešingai, jūs esate mano pavaldinys. 
Aišku? 

Sasetis sutiko. Jo veidas nė nevirptelėjo. Bet buvo justi, kad visa jo 
esybė nepaprastai, beveik skausmingai įsitempusi. 

Pasiėmė nuo stalo knygą ir pareiškė: 

— Ar galiu pasišalinti, monsinjore? 

— Prašom. 

Atsisveikino nusilenkdamas, bet, užuot žengęs durų link, liko sto- 
vėti kažko lūkuriuodamas. 

— Kas dar? - nustebo Kozimas. 

— Monsinjore, kadangi užsiminėte apie pavojus, į kuriuos firma 
neturėtų leistis, norėčiau, jei galima, atkreipti jūsų dėmesį į keletą 
smulkmenų, kurios taip pat yra svarbios. 

— Klausau. 

— Dar tik vakar vakare tikrinau išlaidas, susijusias su jūsų, kaip 
mecenato, veikla. Ar žinote, kiek jos siekia? Daugiau kaip 600 000 
florinų. Karedžių vila, Fiezolės vienuolynas, Šventosios Dvasios baž- 
nyčios Jeruzalėje atnaujinimas, neskaičiuojant dovanų, įsigytų meno 
kūrinių, rankraščių ir darbų iš Platono Akademijos, įkvėptos to Bi- 
zantijos mokslo vyro, kurį susitikote per bažnytinį susirinkimą 1r ku- 
rio vardą užmiršau... 

— Pletonas. 

— Yra dar San Marko vienuolyno freskos, užsakytos Mikelocui, ir 

tai dar ne viskas. Ar nemanote, kad visa tai taip pat... šiek tiek rizi- 
kinga? 

Kozimas tylomis žiūrėjo į savo pašnekovą, paskui atkirto: 

— Kalbate šitaip todėl, kad jums svetima tai, kas susiję su žmogu- 
mi. Jūs dar įsivaizduojate, kad žmogus turi būti nustumtas į savo 
pirmykštį būvį: tai yra į pavergto, vilties neturinčio padaro būvį. Jei 
būtumėte skaitęs Asclepius, šitaip nekalbėtumėte. Ko mus moko Apu- 
lėjus? „Žmogus yra didžiulis stebuklas, nes jis tramdo žemę, meta 
iššūkį gamtos jėgoms, pažįsta demonus, įsimaišo į dvasių pasaulį, 
viską keičia ir lipdo dieviškus paveikslus. Žmogus - nuostabi būty- 
bė, verta dėmesio ir godonės, jis prisiima Dievo prigimtį, tarsi pats 
būtų Dievas.“ Taigi, reikia palaikyti žmogų ir, kai turime galios, pa- 
dėti jam pakilti iki debesų. 

Sasetis buvo beprasižiojąs. 

— Aš dar nebaigiau! Kai Dievas, aukščiausias, įstabiausias archi- 
tektas, surentė, vadovaudamasis paslaptingos išminties dėsniais, šiuos 
pasaulio namus, kuriuos matome, jis sumanė sukurti žmogų ir patal- 
pino jį pasaulio centre. Ar žinote, ką jis pasakė? „Aš nepadariau ta- 
vęs nei dangiško, nei žemiško, nei mirtingo, nei nemirtingo, idant, 
būdamas paties savęs šeimininkas, susikurtum formą, kuri būtų tau 
artimesnė. Galėsi išsigimti į žemesnes formas - gyvulines, galėsi, at- 
virkščiai, savo proto sprendimu, atgimti aukštesnėmis formomis — 
dieviškomis.“ Tai reiškia, kad žmogus gali tobulėti. Gali pranokti 
save, su sąlyga, kad jam bus tam suteiktos priemonės. Štai kuo aš esu 
įsitikinęs po sugrįžimo į Florenciją. O menas... menas yra vienas tų 
įrankių, kurie padeda žmogui pakilti. 

Sasetis dar sykį mėgino protestuoti, bet ir šįsyk Kozimas jį nu- 
traukė: 

— Eikite, drauguži, jau vėlu. Ir bijau, kad likau tyruose šaukiančiu 
balsu. Eikite. 

Briugė, rytojaus diena. 


Kai Idelsbadas pabudo, jaunoji moteris dar miegojo. Jis nusirengė, 
pasiliko tik kelnes ir pusnuogis išėjo iš trobelės. Dangų dengė rausvi 
debesys, pro kuriuos skverbėsi pirmieji saulės spinduliai. Jis pasuko 
prie šulinio su ratu, įleido į jį kibirą ir ištraukė pasisėmęs skaidraus 
vandens. Skubiai nusiprausęs, grįžo atgal ir pamatė jaunąją moterį, 
stovinčią ant slenksčio. Ar ji seniai jį stebi? Kai jų žvilgsniai susitiko, 
ji apsigręžė ir skubiai įėjo į vidų. 

Jis nusekė įkandin ir, vilkdamasis švarką, pasiteiravo: 

— Gerai išsimiegojote? 

Ji stovėjo prie ugniakuro ir žvelgė į atšalusius pelenus. 

— Nevisiškai. Bet kalta ne jūsų lova. Ar sutiksite Jano grobikus, 
kaip sutarta? 

— Žinoma. Bet prieš tai palydėsiu jus į vienuolyną. 

— Ne. Aš einu su jumis. Noriu įsitikinti, kad mano sūnus gyvas ir 
sveikas. 

— Nė nemanykite! Mes visi atsidurtumėme pavojuje. Jus matyda- 
mi tie žmonės suklus ir ims mane įtarinėti. 

— Jie manęs nematys. Paliksite mane ten, kur nuspręsite esant tin- 
kama, prieš prijodamas „Vandens Malūno“ užeigą. Paskui aš susi- 
tvarkysiu. Nesijaudinkite, mokėsiu elgtis santūriai. 

— O kai mainai baigsis? 

— Nežinau. Nebežinau. Visą naktį mąsčiau apie tai, ką man sakėte. 
Ypač apie vieną sakinį. 

— Kokį? 

— „Jūs pametėte jį iš meilės, norėjote apsaugoti jį nuo nelaimės, 
bet jam išliko galvoje tik faktas, kad jūs jį pametėte.“ Tai siaubinga. 

— Jūs tarėtės gerai daranti, - atsakė jis su lašeliu užuojautos. - Be 
to, juk sakėte: pasirinkimo neturėjote. 

— Bet šiandien šį pasirinkimą aš turiu! Galėčiau su juo pasikalbėti, 
bandyti jam išaiškinti. 

Bet ją beveik tuoj pat užgulė ta pati nerimastis. 

— Ne. Jis galės tik viena — mane niekinti. Tai dar vaikas. Jam dar 
tokios nesuprantamos suaugusiųjų kančios ir jausmai, kurie paskati- 
na juos kartais žengti beprotišką žingsnį. Jis mane teis ir pasmerks. 
Esu tikra. 

— Nebūkite taip aklai įsitikinusi, ponia Mode. Nebuvau tėvu, ir ne 
man jums patarinėti. Vis dėlto, man rodos, vaikai suvokia ir perma- 
no kur kas svarbesnius dalykus negu daugelis suaugusiųjų. Ypač Ja- 
nas. Kartoju: prisipažinti klydus, aišku, skaudu; bet tyla dar labiau 
širdį gildo. Ko jam linkite? Kad žengtų per gyvenimą su įsitikinimu, 
kad jo niekas niekada nemylėjo? 

— Bijau, - ištarė ji drebančiu balsu. - Jūs suprantate? Man ypač 
gėda pačios savęs. 

— Klystate. Buvot jauna, elgėtės tiek iš meilės žmogui, kurį buvote 
įsimylėjusi, kiek iš meilės Janui. Meilei su gėda nepakeliui. 

Ji blankiai šyptelėjo, žvelgdama kažkur į tolį: 

— Ką jūs išmanote apie meilę, Idelsbadai? Kiek supratau, jūs išvijo- 
te šį jausmą iš savo gyvenimo. 

— Tiesa. Bet jis pasibeldė į mano duris. Vieną kartą. Tai buvo se- 
niai... 

Valandėlę jis tylėjo susimąstęs: 

— Laikas bėga... 

— Aš pakalbėsiu su Janu. 

Sukaupusi visas jėgas, ji pakartojo: 

— Aš su juo pakalbėsiu. Jis nuspręs. 

— Puiku, - tarė jis. - Bet kas bus paskui? Ar galite įsivaizduoti, kad 
jis linksma širdimi grįš namo? 

— Tai nebus lengva, bet žinodamas, kad iš viso esu, lengviau pakęs 
gyvenimą šalia Margaretos. Nuo šiolei nebebus vienas. Kaskart, kai 
pajus poreikį išlieti širdį, aš būsiu greta. 

Ji skubiai pridūrė: 

— Van Eiko namus nuo vienuolyno skiria ne tūkstančiai mylių. Pakal- 

bėsiu su vienuolyno vyresniąja; manau, ji supras. Mes gyvename nevi- 
siškai atsiskyrusios nuo pasaulio. Turime susitikimų parką, kur galime 
pasimatyti su šeimos nariais. Janas galės nuolat pas mane lankytis. 

— Užmirštate vieną smulkmeną: kol bus laisvi tie žmogžudžiai, jū- 
sų sūnui grės pavojus. 

— Tai ką daryti? 

— Aš sugalvojau. Nueisiu pas burmistrą ir viską jam papasakosiu. 
Atskleisiu De Verės 17 Mozerio pinkles. Pakalbėsiu taip pat su ponia 
Margareta. Vaikas turi būti apsaugotas. 

Ji pritarė be išlygų. 

- Jūs geras žmogus, - pabrėžė ji panardindama savo akis Idelsba- 
do akyse. - Jūs to paties sukirpimo žmogus kaip Van Eikas. 

— Neapsigaukite. Niekados nebuvau ir greičiausiai niekados ne- 
būsiu tokios kilnios širdies kaip jis. Esu jūreivis, vienišius. Renkuosi, 
rūšiuoju, atmetu. Nieko nenutuokiu apie gailestingumą; man pažįs- 
tamas tik pareigos jausmas. 

Ji nužvelgė jį šypsodamasi: 

— Kur baigiasi gailestingumas? Kur prasideda pareigos jausmas? 

Jis nuleido klausimą negirdomis. 

— Metas keliauti. 

Po valandėlės jie įjojo į Briugę. 

Kaip sutarta, Idelsbadas paliko jaunąją moterį vienos gatvės kam- 
pe, prie nišos, kur stiebėsi miesto emblema: Baltasis lokys. Lokys 
stovėjo ant paskutinių letenų, su plačiu auksiniu antkakliu, su perpe- 
tėmis ant baltai dažyto kailio, stipriai laikydamas suspaustom lete- 
nom raudoną auksinį skydą. 

— Elkitės protingai. Laukite mūsų čia. Kad ir kas įvyktų, nepasiro- 
dykite. 

— Prižadu. 

Idelsbadas spustelėjo pentinais arklį ir nujojo „Vandens Malūno“ 
užeigos link. Prijojęs pastatą, apžvelgė aikštę. Išskyrus kelis dažyto- 
jus, einančius į savo dirbtuves, vieta buvo tuščia. 

Miesto bokšto laikrodis suskambo tris kartus; suskambus penk- 
tam dūžiui, gatvės gale pasirodė Janas, lydimas trijų ispanų. Pirmas 
žengė tas sausaveidis. Sukilęs vėjas jam prie krūtinės plakė juodą 
apsiaustą. 

Kai buvo vos už kelių pėdų nuo Idelsbado, jo bendrai sustojo, o jis 
vienas nuėjo pasitikti portugalo. 

- Turi žemėlapį? 

Užuot atsakęs, milžinas įsikišo ranką po švarkeliu ir ištraukė iš ten 
rūpestingai į keturias dalis sulenktą pergamentą. 

— Paleiskit vaiką, - įsakė jis. 

— Pirmiau žemėlapis. Paskui vaikas. 

—- Negali būti nė kalbos! 

— Kas man įrodys, kad tai ne paprasčiausias bevertis dokumentas? 

— Spręskite patys, - atšovė Idelsbadas, mosikuodamas žemėlapiu 
prieš ispano nosį. - Ten yra viskas. Geografinė platuma, atstumai. 
Viskas. 

—- Geografinė platuma? 

— Taip. Kodėl nustebote? 

— Nežinojau, kad jūs jau įvaldę šias žinias. 

— O aš nežinojau, kad šitas įvaldymas yra jums dar nežinomas. Ką 
nusprendėte? 

Valandėlę svyravęs, vyras šūktelėjo: 

— Paleiskite vaiką. 

Idelsbadas panarsino Janą: 

— Bėk! 

Bet paauglys jau dūmė prie jo gatve aukštyn ir sustojo, tik atsi- 
trenkęs į milžino kojas. 

— Pergamentą! - sustaugė Ispanas. 

Idelsbadas atidavė jį. Vyras karštligiškai apžiūrėjo ir paklausė: 

— Primink man, kaip tu vadiniesi. 

- Fransiskas Duartė. 

— Tu portugalas... 

— Nuo amžių glūdumos. 

— Puiku. Taigi išklausyk manęs, Fransiskai Duarte, ir įsikalk mano 
žodžius į galvą: jei, nelaimei, šis žemėlapis pasirodys esąs klastotė, 
prisiekiu, kad surasiu tave, kad ir kur tu būtum. Po metų ar po tūks- 
tančio. Ir kai mes susidursim akis į akį, tu prakeiksi savo motiną, kad 
tave pagimdė. Aišku? 

Nė kiek nesuglumęs, Idelsbadas atsainiai atšovė: 

— Nežinau, kiek Kastilijos sostas tau moka už šios užduoties atliki- 
mą. Bet, tavim dėtas, aš nepasitenkinčiau pasiėmęs pinigus. Kad ir 
kokia yra pažadėta suma, ji niekad neprilygs turtams, kuriuos galė- 
tum rasti Gvinėjos pakrantėse. Ir jei galiu duoti patarimą - nedve- 
jok. Išplauk su pirmuoju laivu. Nesigailėsi. O kai pasimatysime, tu 
laiminsi mano motiną. Adios, amigo! 

Milžinas paėmė vaiką už rankos ir nutolo plačiu žingsniu. 

— Tikrai maniau, kad niekados jūsų nepamatysiu, - suvapeno su- 
trikęs Janas. 

— Tikiuosi, jie tavęs neskriaudė? 

— Ne. Bet aš labai išsigandau. Ypač kai tas gyvas lavonas grasino 
išliesiąs pyktį ant Katelinos. 

— Gyvas lavonas? 

— Taip. Jų vadeiva. Kaip gyvas nesu matęs tokio šlykštaus padaro. 

Jie priėjo Baltąjį lokį. Idelsbadas sustojo. 

— Noriu tau šį tą pasakyti, Janai. 

Berniukas taip pat sustojo ir suglumęs laukė, ką tas toliau pasakys. 

— Tavęs laukia kažkas, kas norėtų su tavim pakalbėti. 

— Kažkas? 

— Taip. Moteris. Draugė. 

Janas krūptelėjo išsigandęs. Jis širdį veriančiu balsu suriko: 

- Jūs norite manęs atsikratyti, ar ne? 

— Ne. Klysti. Priešingai. 

— Taip, taip! - pakartojo Janas tvirtai. - Jūs nusprendėte parvesti 
mane pas Margaretą. 

- Pasikliauk manimi. Turiu galvoj ne Margaretą. Kažką kitą. Aš... 

Jis nutilo suirzęs, ieškodamas žodžių, ir galų gale nusiminęs burb- 
telėjo. 

— Ji tau paaiškins. Eime! 


Modė laukė. Stebėjo juos nejudėdama, sudėjusi rankas ant krūti- 
nės kaip maldai. 

Jie buvo ne daugiau kaip už žingsnio, kai Janas ją atpažino. Jis 
sušnabždėjo apstulbęs: 

— Bet juk... jūs... jūs... dama iš vienuolyno. 

— Mano vardas Modė. 

Susidrovėjusi ji paėmė berniuko ranką ir suspaudė ją savojoje. 

— Eime, - pasiūlė Idelsbadas, - eime kur nors prisėsti. Bus geriau 
kalbėtis. 

Kai jie žingsniavo po niša, kur styrojo emblema su Baltuoju lokiu, 
ji nejučiom kilstelėjo galvą: 

— Įdomus gyvūnas, ar ne, Janai? Aš taip niekad ir nežinojau legen- 
dos, kuri... 

Likusi sakinio dalis užsibaigė šūksniu: 

— Saugokis! 

Iš pradžių Idelsbadas nesuvokė įspėjimo. Apsidairė, bet nepaste- 
bėjo nieko ypatinga. 

Ji vėl riktelėjo. Šį sykį tai buvo ne šūksnis, o vilkės stūgsmas. 

— Janai! Ne! 

Tik tada milžinas pastebėjo žmogų, išlindusį iš vieno lango, atsi- 
veriančio į gatvę. Jo vyzdžiai liepsnojo, spindėjo dar ryškiau negu 
ašmenys durklo, kurį jis sviedė į jaunuolį. Idelsbadas, tarsi stabo iš- 
tiktas, atsigręžė į Janą. Vaikas gulėjo ant žemės, jo kūną dengė Mo- 
dė. Abi būtybės tesudarė vieną. 

Durklas dusliai įsmigo į jaunosios moters juosmens įlinkį. Jos vei- 
das beveik neišsikreipė nuo skausmo. 

— Dieve mano... negali būti, - sudejavo Idelsbadas. 

Jis priklaupė. Staigiu judesiu ištraukė ašmenis iš raumenų ir be 
galo atsargiai apvertė Modę ant šono, paskui ant nugaros, kartu iš- 
laisvindamas Janą. 

Kišdamas ranką po jaunosios moters sprandu jis ją ramino: 

— Laikykitės. Nugabensime jus į ligoninę. Viskas bus gerai. 

Ji silpnai ištarė: | 

— Jūs ne tik savanaudis, donai Fransiskai, jūs dar ir melagis. 

Jos galva nusviro į Jano pusę. Šisai žvelgė į ją pamėlęs, tirtančio- 
mis lūpomis, sielvarto išplėstomis akimis. 

Ji ištiesė į jį ranką. Jis sugriebė ją ir iš visų jėgų suspaudė. 

Dusdama ji dar surado jėgų sušnabždėti: 

— Janai... prižadėk man. Niekad neužmiršk. Aš myliu tave. Aš ta- 
ve visada mylėjau... 

Jis pritarė tokia veido išraiška kaip skenduolio. 

Milžinas vedžiojo akimis nuo vieno prie kito. Jis buvo besakąs 
berniukui: „Tai tavo motina“. Bet, pamatęs jo veido išraišką, nuščiu- 
vo. Nebuvo prasmės. Janas jau žinojo. 

Virš kapinių dangų dengė varnų debesis. Bet tai tebuvo apgaulė. Tie 
varnai, kuriuos Janas tarėsi matąs ten aukštai, vasnojo sparnais jo 
atmintyje, gaudžiančioje, skardančioje it audra. Karstui leidžiantis į 
duobę, jis juto, kad dalis jo esybės atsiplėšia nuo jo, lydėdama Mo- 
dės palaikus ir amžių amžiams įsitvirtindama šalia jų. 

Jo lūpos ištarė: „Mama“. Jį užplūdo šito žodžio, kuriuo pasidalyti 
jis niekad neturėjo progos, galia: tuo pačiu metu, tą pačią valandą 
paskendo visos Flandrijos galeros. 

Niekas niekada nebebus taip, kaip buvo. 

Atrasti pagaliau tai, ką tarei esant nepasiekiama, ir tik tam, kad iš 
tavęs tai būtų atimta - kėlė žodžiais nenusakomą jausmą. Tai netgi 

nebuvo neviltis, tai buvo praraja, ant kurios krašto jis svyravo, ne- 
įstengdamas nei nuo jos pasišalinti, nei visiškai į ją nugrimzti. Kai, 
siekdama apsaugoti, Modė užgulė jį, jis užuodė jos kvapą, palytėjo 
jos plaukus, tapo jos dalimi. Ji suteikė jam gyvybę du kartus. 

Niekas niekada nebebus taip, kaip buvo. 

Kiek reikėtų Janui metų, kiek šimtmečių, norint užmiršti, kad jis 
nespėjo pasakyti, jog atleidžia jai, o iš visos istorijos, kurią jam papa- 
sakojo Idelsbadas, jo širdyje teišlikęs dėkingumas ir liūdesys, begali- 
nis liūdesys? 

Mama... 

Ji nuėjo pas Van Eiką. Rasi ten, aukštai, ji ir vėl bus jo modelis, jei 
danguje Dievas suteikia genijams galimybę ir toliau kurti. Bet kas 
laukia jo, Jano? 

Pusiau nesąmoningai jis pajuto, kaip milžino ranka sugniaužė jo 
ranką, ir leidosi nuolankiai vedamas vartelių link. Vos tik išėjęs iš 
kapinių, Idelsbadas sustojo ir suėmė paauglį už pečių: 

— Paklausyk, ką pasakysiu. Mes išplauksime. Išvyksime iš Flandrijos. 

Jano akys įsižiebė. 

— Mes? 

— Taip, Janai. Tol, kol tie bepročiai laisvėje, tau čia grės pavojus. 
Man, beje, taip pat. 

— Bet kur mes keliausime? 

— Vežuosi tave į Lisaboną. Paskui patrauksime pas Enrikę į Sagrą. 
Kiek supratau, tau patinka jūros ir laivai. Būsi saugus. 

Janas netvirtai paprieštaravo: 

— Nenorėčiau būti jums našta. Aš dar galiu sėsti į tą laivą, kuris 
plaukia į Pizą, ir kasžin, jei laimė nusišypsos, surasiu vieną dieną, 
kaip nusidanginti į Veneciją. 

Sumišęs gūžtelėjo pečiais: 

— Deja, nebeturiu pinigų, kuriuos man paliko tėvas, pavogė žmo- 
nės, norėję mane prigirdyti. Turėtumėte man paskolinti. Bet galite 
pasikliauti, skolą aš grąžinsiu, prižadu! 

Idelsbadas atšovė dirbtinai rimtu tonu: 

— Tikiuosi, kad grąžinsi. 

Paskui pridūrė: 

— Ne, Janai. Tavo metų vaikui nedera aklai klaidžioti. Pirmiausia Li- 
sabona, o vėliau būsi laisvas kaip paukštis ir įgyvendinsi savo svajonę. 

Janas įsmeigė į milžiną akis ir prisispyręs paklausė: 

- Jūs įsitikinęs? Nesigailėsite? Iš tikrųjų norite išsivežti mane su 
savim? 

— Taip. 

Idelsbado lūpomis perbėgo lengvas virpulys. Truputį nerangiai pri- 
sipažino: 

— Norėčiau, kad liktum šalia manęs. 

Jano veidai užsiplieskė. Jis tylėjo, bet buvo aiškiai matyti, kad džiū- 
gauja. Sušnabždėjo: 

— Gerai. 

- Štai reikalas ir sutvarkytas. Siūlau patraukti į Sluisą. Ten sužino- 
sime apie laivą, artimiausiu metu išplaukiantį į Lisaboną. Bet prieš 
tai - prisimeni? Tu man pažadėjai. 

— Žemėlapį? 

— Ar tikrai žinai, kur Van Eikas jį paslėpė? 

— Man rodos, žinau. 

— Vadinasi, nemelavai, kai pasiūlei tą sandėrį? 

— Ne. 

— Puiku. Klausau. 

— Prieš mirtį tėvas, norėdamas parodyti retabulą, kurį nutapė kar- 
tu su Hubertu... 

— Hubertu? 

— Savo broliu. Tą dieną jis užsiminė apie vieną pastarojo kūrinį. 
Maldaknygę. Man besistebint, kad niekad nesu matęs to darbo, te- 
pasakė: „Jei vieną dieną mane ištiktų nelaimė, jei mirčiau, prisimink 
maldaknygę.“ Dėl ko jis būtų man šitai patikėjęs, jei ne dėl to, kad 
siekė perduoti žinią? 

- Iš tiesų, atrodo logiška. Grįžkime prie tos knygos. Kur ji, tavo 
nuomone, galėtų būti? 

— Tematau vieną vietą: Šventojo Jono bažnyčią, kur yra tas reta- 
bulas. Gente. 

- Iš kur toks įsitikinimas? 

— Tuoj po ispanų įsiveržimo į namus tėvas raitas išvyko iš namų. 
Tačiau jodinėti jis nemėgo. Grįžo kitą dieną, vėlai vakare. 

— Vadinasi, manai, kad jis nusigavo į Gentą ir saugiai paslėpė ten 
knygą. 

Janas patvirtino. 

— Na ką gi, jei taip, telieka patvirtinti, ar tavo nuojauta teisinga. 

Idelsbadas staiga susirūpino: 

— Bet ar tau užteks jėgų šitai kelionei? Galų gale, jei tavo nuojauta 
pamatuota, vargu ar šitas žemėlapis bus greitai aptiktas. O iki to 
laiko jūros nebeturės paslapčių nei Portugalijai, nei kam kitam šiame 
pasaulyje. 

Berniukas ryžtingai atšovė: 

— Ne. Mes turim ten nuvykti. 

Ir taip pat tvirtai pareiškė: 

— Niekados nesijaučiau toks stiprus. 

Jis vos nepridūrė, kad tai dėl jo, Idelsbado, dėl tos naujos vilties, 
kurią portugalas jam įkvėpė, pasiūlydamas nusigabenti jį į Lisaboną. 
Taip pat dėl jo apgaubiančioje tamsoje vėl sužibo pasitikėjimas, mažy- 
tė žvaigždutė, ir galų gale nutolo baisus vienatvės jausmas. Bet kaip 
kiekvienąsyk, kai per daug susijaudindavo, žodžiai įstrigo gerklėje. 

— O dėl pinigų, - prabilo Idelsbadas, - pasirodo, kad ir man su jais 
striuka. Pažįstu žmogų, kuris padės mums išsikapanoti. Tai vienas 
bičiulis portugalas. Prieš leisdamiesi kelionėn, padarysime užuolan- 
ką ir užsuksime į civilinę raštinę. Jis ten dirba. 

Paėmė Janą už rankos ir užbaigė: 

— Eime! 

Kai jie atvėrė Rodrizo kabineto duris, rankose sužvarbęs jaunuo- 
lis šildyklės nebelaikė, bet židinys vis dar dūzgė. 

Idelsbadas keliais žodžiais išklojo prašymą. 

- Žinoma, donai Fransiskai. Gausite norimą sumą. Bet, deja, galė- 
siu ją išduoti tik rytoj. Suprantate, fondų, ateinančių iš Lisabonos, aš 
čia nelaikau. Užtat galiu pasiūlyti avanso iš savo asmeninės kasos 
tiek, kiek reikia skubiausiems reikalams. 

Palydėdamas žodžius mostu, Rodrigas nusirišo kapšelį, kabantį 
prie diržo, ir ištiesė jį nieko negalvodamas Idelsbadui. 

— Dėkoju. Pasimatysime, kai grįšime iš Gento. 

Jaunuolis minutę dvejojo, paskui šiek tiek varžydamasis pasiteiravo: 

— Atleiskite man, donai Fransiskai, bet ar suradote žemėlapį? 

— Dar ne. Tačiau turiu vilties. Jei viskas gerai klosis, šį vakarą jis 
bus mano rankose. 

— O ispanai? 

— Jie turėtų būti kelyje į pragarą. 

— Garbė Dievui! 

Idelsbado bruožuose blykstelėjo įtarimas: 

— Tu man atrodai staiga labai kažko sunerimęs. Ar būtų koks keb- 
lumas? 

— Nežinau. Šį rytą, kai išėjau iš namų, man pasirodė, kad mane 
seka. Bet gal tik taip pasivaideno. 

Milžinas jį nuramino: 

— Žinoma, pasivaideno. Jie nežino, kad tu čia. 

— Ar nebūtų jie galėję jūsų pasekti, kai užėjote pas mane prieš dvi 
paras? 

— Abejoju. Kita vertus, jie gavo iš manęs, ko ieškojo. Žemėlapį. 
Aišku, suklastotą. Bet apsižiūrės tik išplaukę į jūrą. Bus per vėlu. 

Nieko nelaukdamas, staiga nutraukė pokalbį: 

— Nagi, liaukis kankinęsis. Susitiksime rytoj. 

Ir davė Janui ženklą eiti su juo. 

Visą kelią juos lydėjo nuostabiai skaisti saulė. Vasara, regis, galuti- 
nai įveikė rūkus ir bjaurius vėjus. Bet Janas vasaros nematė. Tiesiog, 
iš naujo išgyveno prieš kelias savaites įveiktą kelionę Van Eiko drau- 
gijoje. Dangus tada buvo apniukęs, o debesys plaukė šluodami kana- 
lų paviršių. Ir Van Eikas buvo gyvas. Kiek laiko trunka ilgesys ir 
širdgėla? Ar dingsta jie vieną dieną, lyg burtų lazdelei mostelėjus, ar 
išlieka mumyse visą gyvenimą, užsislėpę širdyje, neskausmingi, bet 
vis dėlto neišdilę? Dabar prie metro paveikslo prisidėjo dar ir Mo- 
dės paveikslas. Ir tik pagalvokit, jis manė, kad ji jo nemylėjo! 

— Kiekvienas, kas teisia nežinodamas, klysta. 

— Žinok, kad toks pametimas gali kartais būti gražiausia meilės 
apraiška. 

Van Eiko teiginiai įgavo šiandien visą prasmę. Jis niekad jų neužmirš. 

Kai jie pavakare sustojo prieš Šv. Jono bažnyčios prieangį, berniu- 
kui nejučiomis sugilo širdis: štai metras su odos maišu per petį lipa 
laiptais iki portalo. Jis regi jį, gali palytėti. Ir, visai kaip tėvas prieš 
kelias savaites, vaikas susvyravo. 

— Tau negera? - susirūpino Idelsbadas. - Ar tikrai nori toliau? 

— Taip. 

Jie lėtai nužingsniavo ligi didžiojo altoriaus, iki retabulo. 

— Ką siūlai? 

Berniukas atrodė suglumęs: 

— Aš galbūt apsirikau. 

— Ne, Janai, nemanau. Bet žinau, ką turi jausti. Drąsiau. Pagalvok. 

— Retabulas... Figūros. Gal ten reikia ieškoti atsakymo. 

Paauglys priėjo prie pano, apžiūrėjo juos vieną po kito, o jo galvo- 
je aidėjo Van Eiko žodžiai: 

— Eikš arčiau. Atskleisiu tau vieną šio retabulo paslaptį. Atidžiai 
įsižiūrėk į šią sąvarą. Ar matai tuos du raitelius? 

- Šitos išsiplėtusios šnervės, šitas iškilus antakių lankas... Bet juk 
tai jūs! Šiek tiek įkūnesnis negu autoportrete, kurį nutapėte prieš ke- 
lis mėnesius. Bet tikrai jūs! O kas tas vyresnis vyras? 

— Mano brolis Hubertas. Dvidešimčia metų už mane vyresnis. 

Janas lėtai apėjo retabulą ir atsidūrė kitoje pusėje pano, vaizduo- 
jančio Hubertą. Bet kuris kitas stebėtojas nebūtų pamatęs nieko ypa- 
tinga. Bet jis, Janas, tuoj pat įžiūrėjo, kaip Venecijos miniatiūroje, 
plokštelę, kuri neturėjo čia ko veikti, su papildoma smulkmena: tarp 
jos ir pano buvo įsprausta plonytė riešutmedžio lentikė. 

— Man rodos, čia, - pranešė priėjusiam prie jo Idelsbadui. 

Milžino padedamas berniukas pabandė ištraukti lentikę. 

Maldaknygė iš tiesų buvo ten, įremta statmenai. Vos tik išlaisvinta 
iš varžtų, ji krito, ir Idelsbadas vos spėjo ją sučiupti, dar jai nepasie- 
kus žemės. 

— Sveikinu, vaikeli. Tavo teisybė. 

Jis atsargiai praskleidė knygą. 

Van Eikas nepervertino, pavadindamas kūrinį nuostabiu. Jis, be 
jokios abejonės, toks ir buvo. Knyga buvo sukurta pagal gryniausią 
psalmyno tradiciją: prieš religinių švenčių ir šventųjų kalendorių ėjo 
dvi maldos į Švenčiausiąją Mergelę: Obsecro te ir O intemerata. Pa- 
skui sekė ištraukos iš Evangelijų, po to - maldos, žyminčios dienos 
dalis: aušrinė, rytmetinė, pirmoji, trečioji, šeštoji, devintoji, mišpa- 
rai ir naktinė. Lapai buvo išpuošti nepaprasto grožio iliuminacijo- 
mis, vaizduojančiomis evangelistus ir scenas iš Kristaus gyvenimo. 

Jūrinį žemėlapį Idelsbadas aptiko tarp dviejų psalmių lapų. Bet 
buvo dar ir laiškas. Jis ištraukė jį iš knygos ir padavė Janui: 

— Man rodos, jis skirtas tau... 

Berniukas sutriko, paėmė laišką netvirta ranka. 


Mielasis Janai, 

Žinau, kad laikas bėga ir kad mano dienos suskaičiuotos. Neži- 
nau, ar sulauksiu kitos vasaros, ar dar ilgai matysi mano siluetą 
prieš molbertą. 

Bet jei laikai rankose šį laišką, vadinasi, manęs nėra, ir tau gre- 
sia pavojus. 

Tavo akyse ir mano aplinkos žmonių akyse visuomet buvau tik 
dailininkas. Teisybė, buvau, bet prie mano, kaip tapytojo, gyveni- 
mo prisidėjo vieną 1425 metų dieną kitas lygiagretis gyvenimas. 
Po mano pirmojo globėjo, Olandijos grafo Jono Bavaro, mirties 
stojau tarnauti kunigaikščiui Pilypui. Tu žinai, buvau jo mėgsta- 
miausias tapytojas, bet labai greitai tabau jo rūmų kamerberu — 
arba, geriau pasakius, jo pažu - ir nejučiomis jo patikėtiniu. Ne- 
trukus kunigaikštis įpareigojo mane atlikti tam tikras slaptas už- 
duotis. Toks pasirinkimas galėtų nustebinti, bet tai reikštų, kad jūs 
blogai pažįstate kunigaikštį. Po to kraupaus nužudymo, kurio au- 
ka tapo jo tėvas, Jonas Bebaimis, jis gyvena apimtas siaubo, kad ir 
jam lemta patirti išdavystę. Nepasitiki niekuo. Drįstu teigti, kad, 
išskyrus mane, vienintelis žmogus, susilaukęs malonės jo akyse, 
buvo kancleris Nikolajus Rolenas. 

Neįsileisiu čia į smulkmenas tų užduočių, kurias gavau atlikti; jų 
turinys gali dominti tik tuos, kurie žaidžia žmonių likimais. Svar- 
biausia štai kas: per paskutinę kelionę į Portugaliją pargabenau ku- 
nigaikščiui neįkainojamos vertės jūrinį žemėlapį. Čia taip pat neno- 
rėčiau varginti tavęs smulkiai dėstydamas, dėl kokių priežasčių jis 
yra taip vertinamas, žinok tiek: jos yra karinės ir kartu prekybinės. 

Atlikau šį darbą dėl ištikimybės kunigaikščiui Pilypui, bet taip 
pat iš meilės savo Žemei, Flandrijai. Jei iš pirmo žvilgsnio gali blo- 
gai apie mane galvoti, tark sau, kad nepadariau nieko ypatingai 
niekintina: valdžios pasaulis taip sudarytas, kad portugalai sten- 
giasi nustelbti ispanus; ispanai - portugalus; arabai - ispanus; ve- 
karus ir kad kiekvienas mėgina pasiglemžti visa, kas gali sustiprinti 
jo galybę. Dalyvaujame žaidime, tokiame sename kaip amžių glū- 
duma, ir kuris, bijau, truks tol, kol žmonės išmoks išminties, tai 
yra iki išauš Paskutinis Teismas. Vadinasi, tai, ką kai kurie apšauks 
išdavyste, kitų bus laikoma žygdarbiu. 

Bijau, kad būtent šios varžybos bus mano mirties priežastis. Is- 

panai per savo šnipus sužinojo, kad žemėlapis mano rankose. Ku- 
nigaikščio aš nepamatysiu — jis išvykęs iš Briugės - anksčiau negu 
bo dviejų dienų. Iki to laiko visaip gali nutikti. Štai dėl ko - po 
užpuolimo, kurio aukomis mes tabome - nusprendžiau žemėlapį 
saugiai paslėpti. Jei turėčiau mirti prieš atlikęs užduotį, pavojuje 
atsidursite jūs, maniškiai. Pirmiausia galvoju apie tave, vyriausią- 
jį. Jie tol nesiliaus jūsų persekioję, kol negaus, ko ieško. 

Kai manęs nebus, jokiu būdu neprivalote ant savo kailio patirti 
mano veiklos padarinių. 

Jei esi čia, vadinasi, radai kapšelį, kurį paslėpiau už tavo mėgs- 
tamos Venecijos miniatiūros, o svarbiausia, įsidėmėjai, ką tau bu- 
vau sakęs dėl maldaknygės. Paimk šį žemėlapį ir, nieko nelaukda- 
mas, įteik tiems žmonėms. Jokia paslaptis, joks lobis neverti, kad 
asmenys, kuriuos myliu, kentėtų ir gyventų kančioje. Atsikratyk jo 
kuo greičiausiai, ir jūs išsigelbėsite nuo grasinimų. Ir priešingai - 
rūpestingai saugok knygą. Kaip sakiau, ji ištisai Huberto darbo. Ją 
užsakė Vilhelmas IV, bet mirė po dvejų metų, kai darbas dar nebu- 
vo baigtas. Po Huberto mirties ją paveldėjau aš. Šiandien dovano- 
ju ją tau. Ji primins, kad mano meilė broliui buvo tokia pat didelė 
kaip mano meilė tau. 

Kad ir kur aš atsidursiu, visur pasigesiu tavęs, Janai. Nežinau, ar 
vieną dieną tapsi dailininku. Keista, nelinkiu tau juo tapti. Meni- 
ninko gyvenimas yra nuolatinis skaudesys, nuolatinės grumtynės. 
Pergalė ir giedra retai jį teaplanko. Vis dėlto, kad ir ką darytum, 
daryk skoningai, nuoširdžiai ir su pasiryžimu viršyti savo išgales. 

Tvirtai apkabinu tave su meile... 

Tavo tėvas 

JANAS VAN EIKAS 


Janas padavė laišką Idelsbadui užsmaugta gerkle. 
— Štai skaitykite. Galbūt pakeisite ligšiolinę nuomonę apie mano 
tėvą. 

Milžinas savo ruožtu rimtai perbėgo akimis laišką: 

- Jis mylėjo tave, Janai. Štai viskas, ką įsidėmėjau. 

Nieko daugiau nepridurdamas, jis pasuko prie padėklo, ant kurio 
spindėjo koks dešimtis žvakių, užmautų ant trumpų trikampių smai- 
gų, ir prikišo prie vienos liepsnelės žemėlapio kampą. 

Netrukus iš pergamento liko tik pelenų krūvelė. 

— Dabar, - pasakė jis grįždamas prie Jano, - eime susiieškoti užei- 
gos. Į kelionę leistis per vėlu. 

— Aš žinau tokią vieną. „Raudonojo Gaidžio“ užeiga. Nepriešta- 
rautumėt, jei ten apsistotume? 

— Gerai. Bet kodėl šita, o ne kita? 

— Nes tėtis paprastai joje apsistodavo. 

— Sutinku. Tegul būna „Raudonasis Gaidys“. 

Prieš pasukdamas atgal, portugalas atsigręžė į retabulą pasigėrėti 
juo paskutinį kartą. 

— Kaip gyvas nieko gražesnio nesu matęs. Tavo tėvas tikrai buvo 
genijus. 

— Daugiau nei genijus, jis buvo didelės širdies žmogus. 


Tą naktį Janas nedaug temiegojo. 

Vos tik Idelsbadas pravėrė akis, jis paklausė: 

— Kodėl aš? 

— Ką tu nori pasakyti? 

— Be perstojo mąsčiau apie tą gildiją, apie tuos žmones. Kodėl jie 
geidžia mano mirties? 

— Modė klausė to pat. Nežinau, Janai. 

Paskui pridūrė: 

— Tačiau turi būti koks nors paaiškinimas. 

Milžinas išlipo iš lovos ir priėjo prie lango. Gatvė buvo tuščia. 
Raudonas saulės rutulys lėtai kilo virš miesto bokšto. 

- Įsivaizduokime, - vėl prabilo jis, - įsivaizduokime, kad, pats 
nieko nenutuokdamas, tu žinai kažkokią informaciją. Kad ta in- 

formacija yra tokia svarbi, jog galėtų užtraukti pavojų tam 53- 
mokslui. 

— Bet aš nieko nežinau! 

Idelsbadas pabrėžė: 

— Aš juk patikslinau: „pats to nenutuokdamas“. Tavo tėvas nebu- 
vo paprastas mirtingasis. Jis pragyveno turtingą, sudėtingą gyveni- 
mą, bendravo su įžymiais asmenimis. Ar negalėtų būti taip, kad vie- 
ną dieną jis tau kažką ypatinga pasipasakojo? 

Berniukas atsakė nė kiek nesudvejojęs: 

— Ne. Beje, jis ir pats buvo nustėręs dėl tų žmogžudysčių. Ničnie- 
ko nesuprato. Jei būtų turėjęs kokią nuomonę, taręs, kad jos tiesio- 
giai susijusios su jo asmeniu ar su paslaptimis, žinomomis tik jam 
vienam, nebūtų taip aiškiai rodęs savo nesusigaudymo. Bet yra kaž- 
kas dar daugiau... 

Janas prisėdo ant lovos krašto ir ėmė karštai aiškinti: 

— Jūs skaitėte laišką. Jam visų pirma rūpėjo apsaugoti savo šeimą. 
Žinodamas, kad mes galime atsidurti pavojuje, jis čia pat suveikė - 
numojo ranka į savo užduotį, kunigaikštį ir visa kita. Nejau manote, 
kad, neapdairiai patikėdamas man itin svarbią informaciją, jis nebū- 
tų manęs įspėjęs, kaip padarė su žemėlapiu? 

- Teisybė, - sutiko Idelsbadas. - Žinoma, būtų įspėjęs. 

Jis priėjo prie kėdės, ant kurios buvo padėti jo drabužiai. 

- Šiaip ar taip, tai jau nebe mūsų reikalas. Grįžkime į Briugę. Rod- 
rigas tikriausiai laukia mūsų raštinėje. 


Rodrigas nelaukė. Jis mirko kraujo klane. Tysodamas prie ugniaku- 
ro, laikė sugniaužęs pirštus ant pilvo toje vietoje, kur žiojėjo žaizda. 

Klaiko apimtas Idelsbadas liepė Janui likti stovėti tarpduryje ir 
puolė prie jaunuolio. Šisai sunkiai pravėrė vokus, jo bruožai jau bu- 
vo iškreipti mirties smūgių. 

— Donai Fransiskai... - sudejavo jis. - Saugokitės, jie jūsų ieško... 

— Kas jie? 

- Italai... Matyt, sekė jus... Žinojo... 

Jis šiek tiek pasisuko į vieną kambario kampą. 

— Pinigai... skrynutėje... Jie jų nepaėmė... Vakar... užmiršau jus 
perspėti. Buvo jums laiškas iš Lisabonos... Iš infanto Enrikės. 

— Ką jis pranešė? 

Atsakymo nebebuvo. 

— Rodrigai, maldauju! Stiprybės! Ką pranešė laiškas? 

— Enrikė... Infantas išvyksta į Florenciją... Nerimauja dėl jūsų. 
Jis... 

Paskutiniai žodžiai nuslopo mirštančiojo gerklėje. Jis sužagsėjo. Jo 
ranka stipriau suspaudė Idelsbado ranką, paskui nukaro be gyvybės. 

Milžinas suakmenėjo, neįstengdamas krustelėti. 

Enrikė... Florencijoje? Ar gali būti? Jei Rodrigas sakė tiesą, - o 
tuo neįmanoma abejoti, — tai reiškia, kad infantui nuo šiol gresia 
pavojus. 

Tarsi migloje jam išplaukė Petruso Christaus įspėjimas: „Atomaz- 
ga artėja... Kartą visiems laikams bus atsikratyta padugnių. Tą dieną 
Florencija ir jos eretikai prasmegs pragaro liepsnose. Tai bus Apoka- 
lipsė. Marijos dangun ėmimo dieną...“ 

Jis atsistojo, žengė prie skrynutės, pakėlė dangtelį. Iš tiesų, joje 
buvo kapšelis. Jis paėmė jį ir grįžo prie Jano. Berniukas tebestovėjo 
tarpduryje nusigręžęs, rankomis užsidengęs veidą. Milžinas lėtai jį 
nusivedė ir uždarė duris. 

Marė aikštėje šviesos spindesys jiems staiga pasirodė žilpinantis. 
Tikriausiai kaip priešybė tam aptemusiam pasauliui, kuris be atvan- 
gos stengėsi juos užsklęsti savo neviltyje. 

Nužiūrėjęs akmeninį suolą, Idelsbadas pasuko jo link ir priėjęs sun- 
kiai susmuko. Tylėjo, nugrimzdęs į mintis. Tuo tarpu Janas, sėdėdamas 
šalia, su nerimu žvelgė į portugalą, tačiau jo minčių trikdyti nedrįso. 

— Išties, - sukuždėjo galų gale milžinas, - gyvenimas įdomus. Ko- 
dėl, po šimts galų, Enrikė nusprendė iškeliauti į Italiją? Kodėl da- 
bar? Juk metų metus jis kratėsi minties palikti savo prieglobą Sagre. 

— Gal norėjo paplaukioti? - burbtelėjo Janas puse lūpų. - Ar neuž- 
siminėte jūs pats, kad jis beveik niekad nebuvo plaukiojęs jūra? 

— Jei taip, pripažinkime, kad laikas pasirinktas itin prastas. Ar tu 
įsivaizduoji, kas dabar bus? Jei iš tiesų Florenciją turi ištikti katastro- 
fa, jokios abejonės, kad ir jis galėtų būti viena iš aukų. 

Ir ryžtingai pareiškė: 

— Mes nebevyksime į Lisaboną. 

Jano veide atsispindėjo nebylus klausimas. 

— Ką tu sau manai? Tai mano draugas. Ir mano valdovas. Man ir į 
galvą negali ateiti, kad palikčiau jį likimo valiai. Tu juk sakei, kad yra 
laivas, ketinąs plaukti į Pizą? 

— Taip. Jei tarnautojas, pateikęs man šią žinią, neapsiriko, dar šian- 
dien turi pakelti bures viena karaka. 

— Tad negalime gaišti nė minutės. 

Jis pašoko nuo suolo. 

— Dieve duok, kad ji dar būtų neišplaukusi. 


Karaka tebestovėjo. Prisišvartavusi Sluisos uoste, ji žaižaravo sau- 
lėje. Giliai nugrimzdusi, kresna, išpūstais šonais, panėšėjo į didelį 
kiaušinį, gulintį ant vandens, o didžiojo stiebo viršuje plevėsavo vė- 
liava su Pizos herbu. 

Išilgai krantinės riogsojo dėžės ir šulaitės, statinaitės ir statinės, tą 
rytą ištrauktos iš laivo vidurių. Ant denio triūsė jūreiviai, ruošda- 
miesi atrišti lynus, kiti darbavosi prie bezanstiebio ir rėjos. Burės 
buvo plačiai išskleistos. Atrodė, laivas tuoj pat išplauks. 

Pasirėmęs į falšbortą, Anzelmas de Verė pamanė, kad jam vaide- 
nasi. Jis taip stipriai čiupo Luką Mozerį už rankos, kad dailininkas iš 
skausmo riktelėjo: 

— Kas jums darosi? 

— Ten, - sušvebleno De Verė. - Žiūrėk! 

Jis bedė smiliumi į krantinę: karakos link bėgo milžinas ir vaikas. 

— Negali būti, - sušvokštė Mozeris apstulbęs. - Ką jie čia veikia? 

— Kaip manote? Jie įsilaipins į laivą. 

— Po perkūnų! Neįtikėtina! 

— Eime! Greičiau! - įsakė De Verė. - Jie neturi mūsų pamatyti. 
Susigūžę jie spruko priekinio antstato link. 


Idelsbadas pirmas užkėlė koją ant tiltelio. Jam įkandin - Janas. 
Pastarasis žengė dvejodamas, nepatikliu veidu. Su jo godomis per 
tiek metų prasilenkė tiek laivų, jog jam sunku buvo visiškai aiškiai 
suvokti, kad įsikūnija sena jo svajonė. Aštrūs prieskonių aromatai, 
kurių buvo pritvinkęs dangus, stiprino svaigų įspūdį. 

Kai kojos palietė denį, Janas pajuto medines lenteles susiliejant su 
jo esybe. 

Tai buvo nebe svaja. Jis priėjo prie falšborto. Tolumoje ryškėjo 
Briugės, Termeideno ir Ostkerkės bokštai. Pirmą kartą jis galės žiū- 
rėti į šias aukštas akmenines mases, iki jos virs kukliais rangautais, 
styrančiais akiratyje. 

Jis nebūtų galėjęs pasakyti, kiek laiko praleido stebėdamas aplin- 
ką, zujančius jūreivius. Bet kol bus gyvas, išsaugos atmintyje dunde- 
sį, pakilus; iš laivo gelmių, kai inkaro grandinės žiedai pradėjo vy- 
niotis aplink kabestaną. 


XXI 
Florencija, toji naktis. 


Bigatelo lodžijos apačioje snaudė miestas. Šitoje vietoje tris dienas 
laikydavo išstatytus pasimetusius ar pamestus vaikus, prieš juos įkur- 
dindami, reikalui esant, svetimuose namuose. 

Salė buvo beveik neapšviesta. Vienintelė žvakė prigeso, jos dag- 
tis tirtėjo ant vaškigalio. Tamsiausioje kertėje sėdėjo žmogus. Jo 
liesą veidą iš dalies dengė juodo aksomo kaukė. Jis kantriai laukė, 

kada daktaras Pjeras Bandinis baigs ataskaitą, kad pareikštų savo 
pritarimą. 

— Sveikinu. Jūsų planas subtilus, netgi įmantrus, ir tinka man la- 
biau negu visi conium maculatum ir kiti nuvalkioti nuodai. 

— Aš tik atsižvelgiau į jūsų nurodymus, monsinjore. 

- Žinau. Bet svarbiausia - mane paperka ne vien tik šios priemo- 
nės išradingumas, bet ir jos simbolinis pobūdis. Man patinka šita 
mintis supinti gyvenimą ir mirtį. Iš esmės, kas yra gyvenimas, jei ne 
mirties tapsmas? Bet ar būsite pasirengęs numatytą datą? 

— Iki Marijos dangun ėmimo dienos dar beveik mėnesis. Lieka 
tiek laiko, kiek reikia. 

— Gerai. Man padeda įgristi šitas gyvenimas šešėlyje, mūsų pasi- 
matymai niūriose vietose, - jo ranka parodė lodžiją, - kaip antai, 
šita. 

Jis atsainiai persibraukė smiliumi per aksominę kaukę. 

— Pagaliau nusikratysime šitų chaoso nešėjų. Ak! Jei tokie užsigrū- 
dinę vyrai kaip aš būtų drįsę pasipriešinti, kol dar nebuvo vėlu, šian- 
dien nebūtume šito prisigyvenę. Prarasta daugiau kaip šimtmetis! 
Nes jūs, aišku, žinote, kad Žvėris, Apokalipsės Žvėris, gimė su tuo 
tariamu poetu: Petrarka! Po jo mirties lyg ir galėjome tikėtis, jog tos 
nelemtos idėjos, kurias jis pasėjo, nugarmės su juo kartu į pragarą. 
Bet kur tau! Jos ir toliau plito. 

Jis pacitavo bespalviu balsu: 

— „Vieną iš jo galvų aš regėjau mirtinai sužeistą, tačiau jos miršta- 
moji žaizda užgijo; ir visa žemė stebėdamasi nusekė žvėrį.“ Apoka- 
lipsė, tryliktas skyrius, trečia eilutė. Girdite, Bandini? Visa žemė! 
Mūsų pareiga užkirsti kelią šitai epidemijai! 

Jis įdūrė akis į gydytoją: 

— Užteko vienos idėjos, vieno nelemto padaro, kad tą vakarą su- 
svyruotų mūsų pasaulio pamatai. 

— Žinoma, Petrarka. Bet, mano nuomone, Dekamerono autorius 
ne ką vertesnis. 

— Jūs turite galvoje tą pavainikį? Džovanį Bokačą? 

Bandinis patvirtino su pasišlykštėjimu išsiviepdamas. 

— Visi tie jauni vyrai, tos jaunos moterys, apsėsti gašlos... 

Jis pasilenkė prie žmogaus su kauke: 

— Jūs skaitėte įžangą? 

— Žinoma. Negana to, kad rašysena kaip su vištos koja, o sintaksė — 
į neviltį varo, kur matyta, kad kūrinys būtų dedikuotas moterims. 
Gailėtis jų ta dingstimi, kad jų padėtis neleidžia joms lankyti gimna- 
zijų ar verstis darbais, skirtais vyrams? Drįsti pareikšti: „Įstatymai 
turi būti bendri ir paskelbti su pritarimu tų, kuriems jie surašyti. O 
su moterimis niekada nebuvo tartasi!“ Be to, Bokačas buvo ne tik 
pasigailėtinas poetas, bet ir išdavikas, šmeižikas. Atidėjus šalin faktą, 
kad jam visada už Florenciją, jo gimtąjį miestą, brangesnis buvo Ne- 
apolis, jo kritika, skirta mūsų miestui, tėra šiupinys melagysčių, jei- 
gu ne užslėpta užgaulė. 

Bandinis pritarė ir, pasinaudojęs proga, vėl prabilo: 

- Ar žinote, kad tų žmonių idėjos pradeda nuodyti ir mediciną? Štai 
vakar vakare girdėjau, kaip vienas mano kolegų pareiškė, kad mes 
privalome suvesti sąskaitas su praeitimi ir kad laikas sulaužyti draudi- 
mą skrosti lavonus! Kad Galeno 1r Hipokrato mokymai turi būti iš 
naujo peržiūrėti ir iš jų išsunktas tik pirminis tyrumas. Žodžiu, kad 
atėjo metas sukurti kitg mediciną, ir tai esą dėl protų išlaisvinimo! 

— Nesijaudinkite. Veikiai visos šitos pražūtingos mintys nesulauks 
nė mažiausio atgarsio, nes nebebus nė vieno proto, kuris jas per- 
teiktų. Mes praradome laiko. Prisipažįstu, kad padariau klaidingą 
sprendimą. 

Jis dar kartą pacitavo: 

— „Ir išvydau iš jūros išnyrant Žvėrį, turint dešimt ragų ir septy- 
nias galvas, o ant jo ragų buvo dešimt didesnių ir ant jo galvų piktžo- 
džiaujantys vardai.“ Taip, aš padariau klaidą. Patikėjau, kad galėsi- 
me nukirsti kiekvieną galvą atskirai. Nesuvokiau, kad Žvėris - tai 
Lernos hidra: nukirstos galvos vietoj atauga septynios naujos. O iš 

tiesų mes privalėjom išplėšti pačią širdį. Be širdies kūnas yra pasmerk- 
tas supūti. 

Jis užbaigė: 

— Bet atsargiai! Mažiausias klaidingas žingsnis gali sukelti apmau- 
džiausių padarinių. Pažiūrėkite, kaip neapsukriai buvo suveikta Flan- 
drijoje. Nevykėliai! 

— O Giberčio reikalas... Taip pat negali pasakyti, kad būtų itin 
pavykęs. 

- Jeigu kalbame apie nesėkmes... O vaikas? Gal žinote, ar jiems 
pavyko jį sučiupti? 

Bandinis susiraukė sutrikęs: 

— Ne. Nežinau. Žinios taip lėtai pristatomos... 

— Nedrįstu įsivaizduoti, kad jis galėjo jiems iš rankų išslysti. 

Vėl patylėjęs, iš naujo paklausė: 

— Ar gavote žinių iš Anzelmo ir Luko? 

- Taip pat ne, deja! Jokios žinios po to, kai jie pranešė apie greitą 
savo atvykimą į Florenciją. Jei mano informacija teisinga, jie turėjo 
sėsti į laivą Briugėje dar šiandien. 

Žmogus su kauke atsistojo nuo krėslo - ženklas, kad pokalbis 
baigėsi. 


+ 


Anzelmas De Verė dėbtelėjo su panieka į Luką Mozerį, išsitiesusį 
ant gulto, perblyškusį, sukritusiu veidu. 

— Iš tiesų, brangusis, nemaniau, kad jūs toks nukeipėlis. 

— Nes nežinote, kas tai yra jūros liga. Šitas jausmas, kad skrandis 
pakyla iki gerklės, lubos ir žemė siūbuoja. Baisu. Tai... 

Dailininkas vos spėjo susigriebti dubenėlį, stovintį šalia jo, 17 ėmė 
čiurkšlėmis vemti. 

De Verė nusisuko pasišlykštėjęs. Kai blogumas praėjo, grįžo prie 
Mozerio. 

— Jūsų būsena apgailėtina. Mūsų dviejų būtų neužtekę šitam žmo- 
gui įveikti ir atsikratyti vaiko. Vis dėlto koks sutapimas! 

— Dar laimė, kad jie vis dar nesumetė mus čia esant! 

— O kaip jie galėtų sumesti? Mudu užimam vieną iš vienintelių 
dviejų kajučių, skirtų keleiviams. O nuo išplaukimo neiškėlėme ko- 
jos į denį. 

Mozeris nusišluostė nuo kaktos prakaitą atlapa rankove bambė- 
damas: 

— Ir manęs greitai ten nepamatys. 

— Tikiuosi, juokaujate! Šita kelionė turėtų trukti mėnesį. Tris sa- 
vaites, jei vėjai bus palankūs. Jūs vis dėlto neliksite užsidaręs lyg ka- 
lėjime per visą kelionę šitame užkaboryje! 

— Anzelmai, būsiu jums dėkingas, jei daugiau manęs nekankinsite. 
Tai mano reikalas. Mano sveikatos reikalas. Be to, leiskite priminti, 
kad, jei mes išeisime iš šitos kajutės, tas vyras mus bemat atpažins. 
Ką tada darysite? 

— Tai, ką privalėjau padaryti Briugėje: atsikratysiu jo. 

Mozeris dvejodamas susiraukė: 

— Jumis dėtas, nekiščiau nagų. Ar pastebėjote, koks to žmogaus 
ūgis? Tikras milžinas! Be to, mes net ginklų neturime. 

— Didelio čia daikto. Yra kitų priemonių. Neužmirškite, kad šita- 
me laive jis jaučiasi saugus, vadinasi, nesisergsti. 

Dailininkas prasižiojo ketindamas prieštarauti, bet žodžiai įstrigo 
gerklėje, ir jis gailingai panardino galvą į dubenėlį. 


* 


Atsirėmęs falšborto, Janas žvelgė į nakties dangų. Niekada kaip 
gyvas nebuvo matęs tiek žvaigždžių. Jos, matyt, savaime ištryško iš 
nakties, kad nušviestų laivui jo pergalingą kelią. Dar labiau jį kerėjo 
jų atspindys ant žalzgano jūros paviršiaus, tūkstančiai aukso lašely- 
čių, kurie tirpo vilnių įdubose, prieš užgesdami jūros gelmėse. 

Tolumoje galima buvo įsivaizduoti Flandrijos krantus. 

— Nuostabus reginys, ar ne? - tarė Idelsbadas. 

— Pranoksta visa, ką vaizdavausi. 

Milžinas parodė vieną dangaus kampą: 

— Ten, dešinėje - Aldebaranas. O tiesiai virš mūsų - Sirijus. 

Janas tarstelėjo su melancholijos gaidele balse: 

— Gaila. 

— Ką tu nori pasakyti? 

— Gaila, kad čia nėra žmonių, kuriuos mylėjau, ir negaliu pasida- 
lyti su jais šia akimirka. 

— O ką tu žinai? Jie galbūt šalia mūsų. 

- Jūs tikite? Tikrai tikite, kad tai įmanoma? 

Idelsbadas gūžtelėjo pečiais: 

— Niekas nedraudžia taip manyti. Galų gale, niekas iš tikrųjų neži- 
no, kur eina žmonės po mirties. Kodėl negalėtų jie globoti tų, kurie 
jiems brangūs? 

Berniukas susimąstė prieš atsakydamas: 

— Tarkim, kad tai tiesa. Vis dėlto aš jų pasigendu. 

— Modės? 

— Modės niekada nebuvo. Įpratau, kad ji gyventų manyje. Bet tė- 
vas. Ir Katelina. Tačiau ją, žinau, aš vėl pamatysiu vieną gražią dieną. 

Staiga jis paklausė: 

— Kodėl nepalikote manęs likimo valiai Briugėje? 

— Tavo klausimas mane stebina. Aš jau atsakiau. 

Berniuko veido išraiška rodė, kad jis abejoja. 

— Neįtikinau? 

— Tik pusiau. Mano puiki atmintis. Jūs ne taip seniai pasakėte 
man: „Į Briugę aš atkeliavau ne vaikų globoti.“ Tačiau štai jūs čia. 

— Ar manai, kad žmogus visada visiškai suvokia, ką daro, kokių tas 
ar kitas veiksmas gali sukelti padarinių? Jei taip manai, klysti. Žmogus 
panašus į laivą: yra akimirkų, kai lemia vėjas ar jūra, ar dar kas nors 
nenumatyta, kas priverčia jį keisti kelią, pakliūti į audrą ar į štilį. 

Jis nutilo ir prabilo nutolusiu balsu: 

— Po teisybei, 1lgai gyvenau vienas. Ilgai tikėjau, kad nėra kitos pras- 
mės gyvenime - tik jūra, jūreivių draugystė, nuotykiai. Neseniai suži- 
nojau, kad yra ir kažkas kita. Kad pasiaukojimas gali praturtinti žmo- 
gų labiau negu visi atradimai ir kad jausmas, nors ir koks stiprus, gali 
dar sustiprėti, kai juo pasidalijama su kitu. Dabar geriau supranti? 

— Ne visai. 

Idelsbadas nepatenkintas suurzgė: 

— Todėl, kad nenori suprasti! 

— Taip būtų geriau. 

— Kas geriau? 

Paauglio veide nušvito nenusakoma šypsena: 

— Jei pasakytumėte man paprastai, kad truputį mane mylite. 

Apstulbęs milžinas akimirką spoksojo į jį, paskui niurzgliu tonu 
atšovė: 

— Na ką gi, aš tave truputį myliu. Dabar patenkintas? 

Ir jis pakeitė pokalbio temą: 

— Dieve, koks lėtas šitas laivas! 

— Jūsiškis buvo greitesnis? 

— Tai buvo karavelė. Parankesnis negu šita karaka. 

— O jūs buvote jos kapitonas. 

— Taip. 

Berniukas vėl nukreipė dėmesį į jūrą. 

— Vieną dieną, - sumurmėjo jis mąsliai, - aš taip pat galbūt... 

— O tapyba? 

— Niekad nebūsiu Van Eikas. Jis buvo genialus. 

— Janai, drauguži, jei manai, kad, norint daryti tai, ką mėgsti, bū- 
tinai reikia būti genijumi, didžiuma žmonių, gyvenančių šioje žemė- 
je, nedarytų nieko. Užtenka mėgti tai, ką nusprendei daryti. 

— Vadinasi, aš būsiu jūreivis! 

— Kalbi taip, nes nežinai, koks iš tikrųjų yra jūreivio gyvenimas. 
Jungos apmokymas toli gražu nepanašus į menininko apmokymą. 

Janas suraukė kaktą: 

— O jūs, aiškiai matyti, niekada nesate kiaurą dieną trynęs dviejų 
svarų alizarino lako! Devyni prakaitai išmuša! 

- Turbūt. Bet tai, kas užkraunama jungai, dar sunkiau. Jis turi 
mazgoti virėjo puodus, rinkti malkų kūrenimui arba, kai laivas stovi 
uoste, actu šveisti priterštą triumo dugną, kad jis būtų švarus būsi- 
mai kelionei, skalbti ir lopyti drabužius. Tomis dienomis, kai spigina 
saulė, kai mus užmiršta vėjas, turi sparčiai pilti pilnus kibirus van- 
dens, kartais valandų valandas, kad nuo karščio nesuskilinėtų derva 
suteptos lentos. Ir visa tai niekai. Vasarą jis leipsta iš karščio, žiemą - 
šąla. Lova nepatogi, maistas prėskas. Ir aš nepasakosiu apie šimtus 
pavojų, tykančių plaukiotojo. Beje, per šią kelionę galėsi pats apie 
tai spręsti. 

— Jei gerai suprantu, jūs nelabai mėgstate, ką darote. 

Idelsbadas nejučiomis prunkštelėjo: 

— Nori žinoti tiesą? Jūra negailestinga, bet žmogus, kovojąs su 
gamtos stichija, yra turtingesnis už turtingiausią valdovą. 

Berniukas atsiduso: 

— Suaugusius žmones sunku suprasti. Galėjote pradėti nuo išvados. 

Paskui pasiteiravo: 

— Ką ketinate daryti Florencijoje? 

— Galimas, o greičiausiai tikras, dalykas, kad infantas atvyks pir- 
ma mūsų. Turėčiau be ypatingų keblumų su juo susisiekti. Prekybi- 
niams Portugalijos interesams Florencijoje atstovauja žmogus, kurį 
gerai pažįstu: Pedras de Menesesas. Daugiau kaip prieš dvidešimt 
metų jis kovojo šalia manęs per visą baudžiamąją ekspediciją prieš 
Seutos maurus. 

— Seutos? 

— Papasakosiu apie ją kitą dieną. Menesesas tikriausiai žinos, kur 
įsikūręs Enrikė. Įspėsiu infantą apie pavojų, kuris jo tyko, ir pasi- 
stengsiu jį įtikinti kuo greičiausiai iškeliauti iš miesto prieš lemtingą- 
ją datą, kurią minėjo Petrusas. 

— Dangun ėmimo šventę? 

— Taip. 

— O paskui? 

— Mes išplauksime su Enrikės laivu. Į Lisaboną. 

Milžino žvilgsnis akimirką kažkur nuklydo: 

— Kad tik atvyktume laiku... 

— Tikėkimės, - atsiduso Janas. 

Ir pridūrė nustelbdamas žiovulį: 

— Ar mums būtinai reikia eiti miegoti į triumą su kitais? Ar negali- 
ma būtų permiegoti čia, ant denio? 

— Norėjau tau pasiūlyti. Bet gali būti šalta. Einu, atsinešiu du ap- 
klotus. 


Dangaus skliautas ir toliau keliavo virš jūros, o karaka skrodė ban- 
gas rausdama baltą kaip pienas putojančią vagą. Be vairininko ir bu- 
dėtojo, visa įgula ir keleiviai miegojo. 

O milžinas nesumerkė akių. Jis žiūrėjo į romiai snūduriuojantį 
Janą. 

Jūs ne taip seniai pasakėte man: „Į Briugę aš atkeliavau ne vaikų 
globoti.“ Tačiau štai jūs čia. 

Teisybė, jis čia. Teisybė taip pat, kad jam pačiam nenutuokiant 
tarp jo ir vaiko užsimezgė nenutraukiami ryšiai. Jei tik jis būtų ne 
taip drovėjęsis, būtų prisipažinęs, kad nuo šiolei neįsivaizduoja gy- 
venimo be jo. Jo mintis savaime nuklydo prie Modės. Kaip yra, kad 
moterys turi tą gebėjimą, - jis visados bus būdingas tik joms, - ap- 
ginti gyvybę, kurią suteikė, savo pačios gyvybės kaina? Jaunosios 
moters veiksme nebuvo nė lašelio dvejonės. Ji apgynė savo kūną ir 
kraują, nors buvo atskirta nuo jo trylika metų. Keistas jos likimas. 
Gyveno šešėlyje ir išniro iš jo tik tam, kad pasiaukotų. 

Jis švelniai užtraukė apklotą Janui ant pečių ir užmigo su jo pa- 
veikslu mintyse. 

Virš jūros išaušo pirmoji aušra, po jos ėjo kitos. Juo toliau į pietus 
plaukė laivas, juo labiau oras smelkėsi šilta drėgme, debesų retėjo, o 
tie, kurie nepasidavė, vis labiau kasdien pašėsi. Pagaliau vieną rytą 
danguje nuo krašto iki krašto įsivyravo spindintis mėlis. 

Paskui jie priplaukė Finisterio kyšulį; įgulos nervai įsitempė. Idels- 
badas, plaukiojęs šiuose kraštuose, taip pat žinojo, kad povandeni- 
nių uolų laukus, nutįsusius pakrante, dažnai slepia migla ir lietaus 
uždanga. O iš tikrųjų portugalą kamavo ne tiek baimė, kad laivas 
suduš, kiek mintis, kad nebegalės įspėti Enrikės. 

Bet oras buvo gražus. Kyšulį jie praplaukė be kliūčių. 

Pusiasalio smaigalyje apiplaukė Uesano salą, dar vienus pražūtin- 
gus laivų spąstus. Kai jūreiviai ją pastebėdavo, paprastai būdavo per 
vėlu jos išvengti. Iš čia turbūt ir kilęs senas priežodis: „Uesaną regi - 
gyvybę prarandi“. 

Janas išgyveno šias dienas tolydžio vis iš naujo žavėdamasis. Kiek- 
viena diena - tai atradimas, tačiau su keistu įsitikinimu, kad visada 
pažinojo šį pasaulį, kad niekas jam nesvetima jūros karalystėje. Vie- 
ną rytą - palaimos viršūnė - Idelsbadas padėjo jam įkopti iki marso 
aikštelės. Visą valandą Janui rodėsi, kad dangus, neaprėpiama erdvė 
priklauso tiktai jam. 

Netrukus jie įplaukė į Atlanto vandenyną. 

Pirmiausia laivas sustojo La Rošelėje. Čia buvo iškrauti vilnos ry- 
šuliai ir džiovintos silkės mainais už bordo vyną. 

Audra, savaime suprantama, kilo Biskajos įlankoje, užgriūdama 
karaką vėjo šuorais, vandens sūkuriais ir žaibais. Kol ji truko, Janas 
tūnojo prisiglaudęs prie milžino, melsdamasis Švenčiausiajai Merge- 
lei ir maldaudamas šventąjį Bavoną pasigailėjimo. 

Paskui pasirodė Galisijos karalystės, Portugalijos pakrantė, nubar- 
styta seklumų, kurių didžiuma nebuvo pažymėtos žemėlapyje. Di- 
džioji paslaptis slypėjo ten, kur leidžiasi saulė, vakaruose. 

— Kas yra kitoje pusėje? - paklausė Janas, pirštu durdamas į hori- 
zontą. 

— Nežinome, - atsakė Idelsbadas. 

— Ar negalėtų ten būti žmogaus kojos neliestų žemių? 

- Tai daugiau negu galima. Aš net turiu įrodymą. Madeiroje ma- 
čiau gėlių, vaisių, kurių niekur kitur mūsų žemyne nerasi. Esu įsitiki- 
nęs, kad jų sėklos atneštos šiltų vėjų, pučiančių iš vakarų. Vienas 
mano draugas - Jonas Gonsalvesas - surado salos paplūdimyje šaką, 
kurią sudarė cilindrinis sumedėjęs stiebas, kokio nė vienas iš mūsų 
nebuvo anksčiau matęs. Bet labiausiai mus sutrikdė ant kranto iš- 
mesta valtis, kurioje radome lavonus mažių mažiausiai keistais vei- 
dais. Odos skiautės, dar kabėjusios ant kaulų, buvo tamsios spalvos. 

Jis nutilo, kiek reikėjo laiko rankos mostu tai patvirtinti: 

— Taip. Nėra jokios abejonės, kad vakaruose esama žemių. Tik štai 
kas: koks iki jų atstumas? Tūkstantis mylių? Dešimt tūkstančių? Šimtas 
tūkstančių? Laivas, kad ir kiek pakrautas maisto, negali ištverti jūro- 
je daugiau kaip tris mėnesius. 

— Vieną dieną, aiškus dalykas, kažkas išdrįs ir leisis į šį nuotykį? 

— Drįstu tikėti, kad tai bus portugalas! - šūktelėjo milžinas. 

— Arba flamandas! - atkirto Janas, atstatęs smakrą. 

— Kodėl ne? 

— Šiaip ar taip, toks žygis mane viliotų. 

— Jei tavo tikėjimas juo tikras ir karštas, dalyvausi jame, - ir sku- 
biai pasitaisė: - nebent iki to laiko tave aplenks jūreivis, drąsesnis 
negu kiti... 


Baigiantis trečiai savaitei, karaka apiplaukė San Visentės kyšulį, 
patį tolimiausią pietų žemyno smaigalį, kurį jūreiviai pasveikino pra- 
plaukdami. 

Tą valandą, kai laivas įsigavo tarp Heraklio Stulpų, portugalas 
paėmė Janą po ranka ir nukreipė smilių į nematomą tašką. 

— Prisimeni? Prieš keletą dienų užsiminiau apie tą draugą, doną 
Pedrą, ir baudžiamąją ekspediciją Seute. Tas miestas ana ten. Aš ten 
vos nenumiriau. 

— Kas atsitiko? 

— "Tai buvo maždaug prieš dvi dešimtis metų. Maurus iš Portugalijos 
mes išvijome, bet jie tebeliko grėsmingi. Savo antpuoliais jūroje, sausu- 
moje kėlė pavojų mūsų prekijams ir valstiečiams. Kad padarytų tam 
galą, karalius Jonas nusprendė užimti artimiausią maurų uostą: Seutą. 
Žygyje dalyvavo ir Enrikė; jis pasiūlė donui Pedrui ir man jį lydėti. Ta- 
chu žemyn pasileido daugiau kaip du šimtai laivų su dvidešimčia tūks- 
tančių kareivių. Infantas išsiprašė iš tėvo, kad leistų jam pirmam išsikelti 
į Afrikos žemę ir vadovauti šturmui. Buvau šalia jo. Mūšio metu ietis 
pervėrė man kirkšnį. Visą savaitę kabojau tarp gyvenimo ir mirties. 

Idelsbadas pakėlė akis į dangų: 

— Ten aukštai mane, matyt, kažkas globojo. 

— Ar pavyko užkariauti miestą? 

— Taip. Netikėtai užklupti maurai nesipriešino daugiau nei kelias 
valandas. Ir vis dėlto tai buvo tikros skerdynės. Kai pasidavė tvirto- 
vė, mūsų kareiviai puolė viską plėšti. Tikrai manau, kad tą vakarą 
Enrikė suprato, kad karas ne jam, ir nusprendė atsidėti jūrų atradi- 
mams. Įrodymas: kai tik grįžome į Portugaliją, jis paprašė tėvą leidi- 
mo pasišalinti į Sagrą. Aplinkiniai pamanė, kad jis atsiskiria nuo pa- 
saulio iš dievotumo. Jie klydo. Enrikė anksčiau už visus numanė, 
kad iš Seutos paėmimo jokios naudos. Tik naujų žemių atradimai 
suteiks Portugalijai išteklių, reikalingų jos prekybai. 

— O koks jūsų draugo, to dono Pedro, likimas? 

— Jis liko ginti užimtų tvirtovių. Bet daugmaž prieš devynis mėne- 
sius karalius, atsilygindamas už jo atsidavimą, paskyrė jį į Florenciją. 

Žvilgtelėjęs į jūrą, jis pareiškė su irzlia gaidele balse: 

— Šitas laivas vos velkasi... Kelionės galo nematyti. 


Palikusi už savęs Provanso pakrantę, karaka sustojo Genujos uos- 
te. Miestas išniro prieš jų akis susigrūdęs prie stataus kranto. Tiršta 
stogų masė, kurią vainikavo įtvirtintų pastatų dantyti bokštai ir baž- 
nyčių kupolai. 

Uoste vyravo nepaprastas bruzdesys, kurį Janas ryte rijo akimis. 
Pastatęs ausis, jis klausėsi grįžusių iš mūšio sužalotų laivų aimanos, 
pasakojimų, kuriuos atneša bangos ir kurie mena paskutinius maurų 
piratų antpuolius ir iš Šventosios žemės grįžusių piligrimų nuoty- 
kius. Išilgai krantinių, nuklotų išmatomis ir šiukšlėmis, aplink kurias 
sūkuriavo musių spiečiai, buvo prisišvartavę įvairiausių formų, įvai- 
riausių kraštų laivai. Tarp karavelių ir galerų stengėsi įsisprausti ma- 
žytės prekybinės valtys, atplaukusios iš Korsikos, pakrautos melio- 
nų. Karavelės ir galeros buvo išmetusios inkarus prie nedidelės tvir- 
tovės, pastatytos uosto prieigoje, su sargybos taku viršuje. Čia 
sargyboje stovėjo ginkluoti kariai, užsikimšę nosis česnako skiltelė- 
mis: vienintelė prasimanyta gudrybė nustelbti smarvei, kurią skleidė 
prie irklų prirakinti vergai. 


T'ą naktį, kai karaka tebestovėjo išmetusi inkarą uoste, virš jūros 
plūduriavo mėnulio pilnatis, skleisdama balzganą šviesą ant miegan- 
čio kraštovaizdžio. Idelsbadas snaudė ant denio, šalia Jano. Tylą trikdė 
iš uosto ataidintis gausmas, o iš arčiau - į laivo korpusą pleškenančių 
bangų mūša. Pro fokstiebį šmėstelėjo siluetas ir tylomis pasuko ten, 
kur miegojo milžinas ir vaikas. Dailidės kirvis, kurį vyras laikė ran- 
koje, sujudėdamas pertrūkiais žybtelėdavo. Pirštai kirvio kotą gniaužė 
juo stipriau, juo arčiau darėsi taikinys. Kai susilygino su portugalu, 
krumpliai buvo pabalę. 

Lygiai tą akimirką, kai smūgis turėjo kristi, šaukdamasis pagalbos 
suriko budėtojas, šios scenos liudytojas. Viskas įvyko labai greitai. 
Idelsbadas parvirto ant šono, per plauką išvengdamas kirvio ašme- 
nų, smingančių į denio lenteles. Refleksai, įdirginti naktų, praleistų 
priešo žemėse, įprotis žiūrėti pavojui į akis - viskas suveikė portuga- 
lo labui. 

Anzelmas De Verė pasijuto tikra žodžio prasme atplėštas nuo že- 
mės ir su negirdėta jėga blokštas į falšbortą. Apsvaigęs nuo smūgio, 
jis vis dėlto įstengė atsikelti, bet anas jau jį užgriuvo. Flamandas grū- 

mėsi su nevilties įsiūčiu, bandydamas išsilaisvinti. Veltui. Idelsbadas 
sugriebė jį pusiau, stulbinamai lengvai pakėlė aukštyn ir sviedė per 
bortą. Šią akimirką galėjai pagalvoti, kad De Verės likimas nuspręs- 
tas. Tačiau ne: jo kūnas pakibo ore, Idelsbadas laikė jį tvirtai suėmęs 
už dilbio. 

— Ne! - šūktelėjo Janas. - Ne! Nežudyktte jo! 

— Būk ramus, - atšovė milžinas neatsigręždamas. - Nė nemanau. 

Pasilenkęs ties De Vere, griežtu balsu paklausė: 

— Pasakyk man vardą... 

Vyro veidą iškreipė neįtikėtino žiaurumo išraiška. Smilkiniuose tvak- 
sėjo vena, o akys degė neapykanta - begaline, nuovokia ir ramia. 

— Greičiau sudegsiu pragare... 

— Tau netoli iki jo. Vardą! 

Visų nuostabai, netikėtai užklupęs Idelsbadą flamandas, sukaupęs 
likusią jam energiją, išlaisvino dilbį. Trumpą akimirką atrodė, kad jo 
kūnas kybo tarp dangaus ir jūros, paskui atsiskyrė ir nuslydo van- 
dens link. 


XXII 


Pizoje Janas tuoj pat sumetė, kad čia vyraujanti atmosfera neturi nie- 
ko bendra su Genujos, dar mažiau su Briugės atmosfera. Sakytum - 
miręs miestas. Kai berniukas išreiškė savo nusistebėjimą milžinui, šis 
paaiškino, kad šlovingi laikai, kai Piza vedė derybas kaip lygi su ly- 
giomis su Venecijos ir Genujos valstybėmis, tie laikai, kai ji valdė 
Sardiniją ir Korsiką, kai kartu su kryžiaus žygiais jos pirkliai paskli- 
do po Artimųjų Rytų žemes, jau seniai praėjo. Sardinija ir Korsika 
pateko į Aragono dinastijos rankas; Pizos laivynas buvo sunaikintas 
genujiečių, ir jau keturiasdešimt metų, po ilgų mėnesių apsupties, 
mieste viešpatavo florentiečiai. Be to, patikslino portugalas, prie jos 
politinių negandų prisidėjo gamtinė grėsmė. Jau keletą metų, pana- 

šiai kaip Briugės uostas, Pizos uostas seklėja, užnešamas Arno nuosė- 
dų: Šiaurės Venecija ir miestas su palinkusiu bokštu nepermaldauja- 
mai grimzta į mirtį. 

Vos išlipę ant kranto, iš sukčiaus, prekiaujančio arkliais prie mies- 
to vartų, jie nusipirko kumelaitę. Janas sėdo už jojiko nugaros, ir šis 
dvejetas, netrukus perjojęs Meco tiltą, pasuko keliu į pietus. Nuo 
Florencijos jų neskyrė nė dvidešimt mylių. 

Po jų kojomis skleidėsi ne žemė, o sodas, sodas, alsuojąs karščiu ir 
dvelkiąs laukiniais kvapais. Banguojanti slėnių žaluma, šimtamečiai 
kiparisai, kurie leidosi kalvų šlaitais žemyn kiek akis užmato, kaitros 
nukamuoti alyvmedžiai, šitos atkaklios šviesos svidesys, kurio, atro- 
dė, niekas neįstengė nustelbti, - visa tai tarsi susimokė, kad kontras- 
tas su Flandrijos ūkanomis dar labiau rėžtų Janui akį. Jis negalėjo 
atitokti iš susižavėjimo, net ir tada, kai viską aplink apgaubė naktis. 

Rytojaus dieną, kai tarp kalvų sužioravo saulėlydis, išniro Apeni- 
nų priekalniai. 

Apsikabinęs Idelsbadą per liemenį, Janas sruvo prakaitu. Dar nie- 
kad per savo trumpą gyvenimą jam nebuvo taip karšta. 

— Nejau tai pragaras? — sudejavo išsekęs. 

— Ne, - atsakė milžinas šaltai. - Tai vasara. 

Po dešimties mylių rausvą žemę ėmė siausti prieblanda. Idelsba- 
das sustabdė kumelaitę ir suirzęs įsižiūrėjo į kraštovaizdį. 

— Kas yra? - sunerimo berniukas. 

— Nieko rimta. Truputį nuklydome nuo kelio. Po Empolio reikėjo 
sukti labiau į vakarus. 

Jis parodė prieš juos iškilusią kalvą. 

— Fiezolė. Mes ne daugiau kaip už dviejų trijų mylių nuo Florenci- 
jos. Pažiūrėk ten, į kairę. 

Tolumoje, ant metalo mėlio akiračio, ryškėjo Bruneleskio varpinė 
ir kupolas. 

— Pakaks apjoti kaimą, ir mes vietoje. 

Jis pavarė kumelaitę staigiai spustelėjęs kulnais. Ten aukštai, ant 

kaukaro viršūnės, buvo matyti vienuolyno stogai. Idelsbado para- 
ginta, kumelaitė nurisnojo dulkėtu keliu, kuris leidosi rytų link. 

— Klausykite! - šūktelėjo Janas. - Atrodo, kažkas dejuoja. 

Milžinas pastatė ausis. Berniukas sakė tiesą. Bet tai nebuvo pa- 
prasta dejonė, tai buvo duslus murmesys, kuris, artėjant prie kalvos, 
vis stipriau aidėjo. Nejučiomis murmesys sustiprėjo, tapo tolydine, 
širdį draskančia aimana, užpildančia visą Mudželo slėnį. Sakytum, 
kažkur merdėjo visa bendruomenė. 

— Kas tai? - burbtelėjo Idelsbadas. 

Jis pavarė kumelaitę kaimelio link. Dabar aimana virto šaižiais, 
kurtinamais šauksmais. 

Dar pora akimirkų, ir jie pateko tiesiog į košmarą. Ar tai Mino 
aikštė? Ar susprogęs kapinynas? Prie fontano, aplink vienuolyną kaž- 
kokie padarai - jų negalima buvo pavadinti žmonėmis - staugė, vai- 
pėsi, raitėsi iš skausmo, jų galūnes degino nematoma ugnis. Jų iššo- 
kusios akys žaižaravo tarsi žioruojančios anglys. Kai kurie nebeturė- 
jo rankų, kojų, kitų veidai krito gabalais, dar kiti raičiojosi po žemę, 
nusiplėšę drabužius, draskydamiesi iki kraujo. Vienas siluetas, viena 
būtybė, turbūt moteris, prislinko svyruodama prie Jano ir Idelsba- 
do. Ji buvo beveik nuoga. Pro tuniką matėsi atviros žaizdos - krau- 
pios, atsivėrusios krūtinėje. 

Milžinui nespėjus atsitraukti, ji įsikibo jam į kelnes žagsėdama: 

— Pasigailėkite... aš degu... Paimkite mane... 

Idelsbadas pakvaišęs truktelėjo pavadžius. Kumelaitė atšoko, mo- 
teris dėl to neteko pusiausvyros. Bet vos tik ji sugriuvo, prie jų prišo- 
ko kitas pavidalas. Vyras. O gal tik jo šešėlis. Puolė prieš arklį, šis 
išsigandęs atsistojo piestu, vos jo nesutrypdamas. 

— Greičiau iš čia! - riktelėjo Idelsbadas. 

Klaiko apimtas Janas stebėjo sceną prasižiojęs, bet neįstengdamas 
ištarti nė menkiausio garso. 

Milžino mygiama, kumelaitė dūmė kiek kojos neša per aikštę, kel- 
dama dulkių kamuolius, tik per plauką nekliudydama tų, kurie ban- 

dė pastoti jai kelią. Tarsi nujausdama, ko iš jos laukia raitelis, ji suvo- 
kė, kur galima prasibrauti, šokinėjo per griovius, smelkėsi tarp lavo- 
nų, tarp maldaujančių rankų, nėmaž nesulėtindama šuolio. 

Janui stojo prieš akis pragaras: jie turbūt lekia Stikso krantais. 

Atsidūrusi už kaimelio, kumelaitė toliau lėkė kiek įkerta kalva že- 
myn ne tokiu trūkčiojamu, lygesniu šuoliu. Pagaliau išlindę iš progu- 
mos, jie vėl išvydo kelią į Florenciją. Portugalas paleido kumelaitę 
risčia. 

— Kas tai buvo? - suvebleno Janas, drebėdamas visu kūnu. - Kas 
ištiko tuos žmones? 

— Nežinau. Niekados nieko panašaus nesu matęs. Niekados! 

Sprendžiant iš baisiai išblyškusio milžino veido, buvo aišku, kad ir 
jam širdis mazgosi. Jis pabandė vaiką nuraminti: 

— Tuojau būsime vietoje. 

— O jei tai buvo maras? 

- Nemanau, žinau, kokios jo apraiškos. Galiu patvirtinti, kad jų 
niekaip negalima palyginti su tuo, ką mes tik ką matėme. Šituos nelai- 
minguosius, atrodo, degino vidinė ugnis. Prisimink tos moters žodžius: 
„Aš degu“, sakė ji. Ne. Čia kas kita. Gal tai savotiška epilepsija. 

— Šita moteris jus palytėjo. Kad tik nebūtų užkrečiama. 

Idelsbadas neatsakė. Jis pasitenkino vėl paleidęs kumelaitę šuo- 
liais. 

Kai jie prajojo Florencijos įtvirtinimus, saulė sėdosi už Belvederio 
tr Belosgvardo kalvų. Jaunuoliui iškart susidarė įspūdis, kad jie įžen- 
gia ne į miestą, bet į prabangų rūmą. Saulėlydžio žara nudažė sienas, 
grindinį raudonu ir podraug geltonu atspalviu. Ne, tai buvo ne mies- 
tas, o stebuklas. 

Jiems risnojant palei pastatą, ištisai išdailintą rausvu marmuru, 
milžinas - beveik nepriekaištinga Toskanos tartimi - šūktelėjo neaiš- 
kaus amžiaus prekeiviui, stumiančiam vežimaitį, iki kraštų prikrautą 
įvairių daržovių. 

- Sinjore, ar galite mums nurodyti, kur portugalo namas? 

Žmogus tingiai ištiesė ranką: 

— Pačiame gale. Jokite Kelnių Pirklių gatve, paskui į dešinę, į kai- 
rę, vėl į dešinę ir atsidursite prie Sinjorų rūmų. Prie jo prisišliejęs 
namas, kurio ieškote. 

- Iš ko aš atpažinsiu tuos rūmus? 

Prekeivis nusijuokė: 

— Iš to, kad jie nepanašūs į rūmus. 

Jis patikslino, matyt, pervargęs: 

- Iš jo keturkampio bokšto. 

Milžinas padėkojo ir, kai jau taikėsi sukti nurodyta kryptimi, pre- 
keivis staiga šūktelėjo: 

- Ei! Minutėlę! Iš kur atkeliaujate? 

- Iš Flandrijos. 

— Per Pizą? 

Idelsbadas patvirtino. 

— Ar jojote per Fiezolę? 

— Taip. 

— Ten vis dar žmonės miršta? 

— Bijau, deja, kad taip. 

Prekeivis persižegnojo ir pajudėjo. 

— Ar žinote, kas ten vyksta? - pasiteiravo portugalas. - Kas tai per 
liga? 

Vyras nusišaipė: 

— Liga? Sakykite greičiau - neganda, Dievo rykštė! O jei norite 
žinoti mano nuomonę... 

Jis sušnabždėjo: 

— Tai tikriausiai šitų velnių žydų užvirta košė Jie pajėgūs ištaisyti 
kas tik įmanoma blogiausia. Mat iš žmonių, galinčių nukryžiuoti vai- 
kus, reikia tikėtis visko. 

— Nukryžiuoti vaikus? — paklaikęs riktelėjo Janas. 

- Žinoma, vaikeli. 

— Na jau! Paistote niekus, - paprieštaravo Idelsbadas. 

— Ką? Nežinote? Jūs iš dangaus nukritote? 

Prekeivis žengė žingsnį pirmyn. 

— Kiekvieną didžiąją savaitę, kad pasišaipytų iš mūsų Viešpaties 
nukryžiavimo, jie pagrobia krikščionių vaiką ir prikala prie kryžiaus! 
Beje, kaip manote, kuo jie atmiešia tą duoną be mielių, kurią valgo 
per Velykas? 

Idelsbadas reikšdamas abejonę gūžtelėjo pečiais. 

— Krauju! Krikščionių vaiko krauju. Užtenka pasižiūrėti į jų pa- 
plotėlius, nubarstytus raudonomis dėmelėmis, ir viskas aišku. Pata- 
riu: kuo greičiau grįžkite, iš kur atvykę, o svarbiausia —- saugokite 
vaiką. Sprendžiant iš greičio, kuriuo plinta toji liga, ji netrukus bus 
prie Florencijos vartų. 

— Ar ji užkrečiama? - sunerimo Janas. 

- Chi lo sa? Žinosite, jei nemirsite po dviejų dienų. 

Milžinas nustelbė jį nukrėtusį šiurpą ir paragino pentinais kume- 
laitę. 

Janas skubiai paklausė: 

— Ar tai, ką jis pasakojo apie žydus, tiesa? 

— Tas senis beprotis. Bet jis ne vienas. Tokių aš pažinojau net Por- 
tugalijoje. Ten, kai tik kaimelį užgriūva epidemija, visada pasigirsta 
balsų, atsakomybę suverčiančių ant žydų. Ką padarysi, žmogui visa- 
da reikia atpirkimo ožio. Bet jei tie žmonės būtų tokie, kokius juos 
mėgstama vaizduoti, infantas Enrikė į savo aplinką nebūtų įsileidęs 
tokių žmonių kaip Jehuda Kreskas. 

— Kas jis toks? 

— Didis geografas. Jo tėvas taip pat buvo geografas. Paradoksas, 
bet būtent dėl žydų - ir todėl, kad jie buvo tolygiai iš visur išvaromi — 
padaryti pažangą galėjo mūsų kartografija. 

— A.. O jūs? Jūs žydas? 

— Kas per klausimas! Ne. Bet ne aš pasirinkau. 

Sinjorų rūmai beveik buvo tokie, kokius juos prekeivis nupiešė. Iš 
tiesų, bent iš išorės jie net nepriminė rūmų, greičiau panėšėjo į tvir- 

tovę. Šito negalima buvo pasakyti apie portugalo namą, kuris švytė- 
jo vos ne ekstravagantiška prabanga. Dviejuose aukštuose į akis kri- 
to suporinti arkadiniai langai. Sienos buvo dengtos alebastru, o ma- 
syvios ąžuolo durys panėšėjo į katedros portalą. 

Idelsbadas tris kartus pasibeldė. Durys prasivėrė. Ant slenksčio 
pasirodė mažas kresnas žmogelis tamsiomis akimis. 

— Ko pageidaujate? 

— Norėčiau pasimatyti su Pedru de Menesesu. Jis namie? 

— Kas jūs toks? 

— Jo draugas. Donas Fransiskas Duartė. 

Išgirdęs šį titulą, vyriškis beregint pasidarė pagarbesnis. Jis pa- 
slaugiai nuvedė juos per koridorių labirintą, kambarių blizgančiu par- 
ketu anfiladą ir įleido į didžiulę svetainę, kurios sienas ištisai dengė 
freskos ir kilimai. 

— Prašom čia palaukti. Einu įspėti doną Pedrą. 

Janas apvedė akimis aplinką, apžilpintas tokios ištaigos. 

— Nežinojau, kad portugalai tokie turtingi. 

— Manei, kad tik flamandai maudosi prabangoje? 

— Ne. Bet įsivaizdavau, kad vienintelė vieta pasaulyje, galinti var- 
žytis su Briuge, yra Venecija. 

— Na ką gi, klydai. Yra Venecija, bet yra ir Siena, Lisabona, Pary- 
žius, Viena, Londonas ir daug kitų miestų. Pasaulis pilnas stebuklų. 

Janui akies mirksniu pasivaideno, kad jis laive; laivas slysta jūros 
paviršiumi, leidžiasi ilgomis upėmis, kurios nuplukdys jį į didžiules 
šalis ir miestus, gražius kaip sapnas. 

— Fransiskai! Kokia staigmena! 

Berniuką iš svajonių pažadino linksmas Meneseso balsas. Jis vos 
spėjo pamatyti šeimininko povyzą. Šisai puolė Idelsbadui į glėbį ir 
spaudė jį prie krūtinės su truputį perdėtu jausmingumu, papiktinu- 
siu Janą. 

— Dvidešimt metų! - šūktelėjo jis apžiūrėdamas milžiną. - Ištisas 
gyvenimas. 

Jo akyse sužvilgo klastinga šypsena. 

— Tu vis toks didelis! 

— O tu vis toks apvalus! 

— Žinau. O tačiau po visų tų metų, praleistų tvirtovėje, vidury 
dykumos, turėčiau būti išdžiūvęs kaip šakalys. Na ir suprask! Bet ką 
čia veiki? Aš maniau, kad raižai vandenynus! 

- Ilga istorija, drauguži. 

Menesesas dėbtelėjo žvairomis į berniuką: 

— Tavo sūnus? 

— Ne. Bet labai man brangi būtybė. Jis vadinasi Janas. 

— Būk pasveikintas, Janai! - šūktelėjo portugalas. 

Savo įkarščio pagautas, čiupo berniuką už pečių ir skambiai pak- 
štelėjo į skruostą. Rodydamas į sofą, apmuštą auksu ataustu atlasu — 
jei ne brokatu - pakvietė svečius sėstis, pats tuo tarpu nugrimzdo į 
minkštą krėslą. 

— Jūs turbūt norite gerti. 

Jis ištiesė ranką prie šilkinės virvutės ir staiga stabtelėjo: 

— Na ir kvailas aš! Jūsų tikriausiai tuščias pilvas. 

Nelaukdamas patvirtinimo, keletą kartų truktelėjo virvutę. Beveik 
iškart pasirodė tas pats kresnas mažasis žmogelis, išklausė Meneseso 
įsakymo ir pasišalino. 

— Ar žinai, kad esi gimęs po laiminga žvaigžde? Niekados neatspė- 
si, kas yra Florencijoje štai jau keletas dienų. 

- Infantas Enrikė. 

Menesesas pažvelgė į jį sumišęs. 

— Tu žinai? 

- Ir net dėl to esu čia. 

— Neįtikėtina! 

— Jau sakiau. Tai ilga istorija. 

— Na ką gi, aš dievinu istorijas. Reikia pasakyti, kad Seutoje 
teturėjau progos klausytis tik pasakojimų apie pasalas ir mirusių- 
jų maldų. 

Idelsbadas rimtai pažiūrėjo į pašnekovą: 

— Deja, mano istorija ne per daug kuo skirsis. Šiaip ar taip, bent 
jau jei paminėjai mirtį. 

Menesesas susijaudinęs pratarė įbūgusiu balsu: 

— Man neramu dėl to, ką sakai. Kas yra? 

— Viską papasakosiu. Bet pirmiausia atsakyk, ar žinai, kaip susi- 
siekti su infantu. 

- Žinoma. Kozimas de Medičis svetingai apgyvendino jį savo rū- 
muose. Gal geriau paaiškintum, kuris čia galas? 

Milžinas giliai įkvėpė oro: 

— Viskas prasidėjo Briugėje... 

Idelsbado balsas ilgai aidėjo svetainės tyloje, lygiais tarpais per- 
traukiamas jo pašnekovo čia nepatikliais, čia apstulbusiais šūksniais. 

Kai jis nutilo, priebrėkšmį jau buvo pakeitusi žvakidžių šviesa. Do- 
nui Pedrui išgaravo visas jo jausmingumas. Tai nebebuvo tas pats 
asmuo, kuris priėmė juos prieš valandą, bet žmogus perbalusiu vei- 
du, nebetvardąs savo jaudulio. 

— Taigi, - dusliu balsu ištarė jis, - viskas paaiškėjo. Arba bemaž. 
Dabar mano eilė papasakoti apie kai kuriuos įvykius. Jau kuris laikas, - 
ne taip seniai, - mieste tvyro didžiulė įtampa. Mirtimi buvo grasinta 
menininkams, vienam kunigui. Štai dar tik vakar ant Arno krantų ras- 
tas metro Donatelo mokinio kūnas perpjauta gerkle. Ir... 

Jis sušvokštė: 

— Burna buvo prikimšta Veronos žemės. 

— Kaip Sliuterio, - įsiterpė Janas. 

— Matai, - pareiškė Idelsbadas. — Visi šie duomenys patvirtina - 
sąmokslo šerdis yra čia. 

— Taip, tikrai. Bet labiausiai aš nerimauju dėl pavojaus, kuris gali 
užgriūti miestą. Juk Petrusas leido suprasti, kad Florencija bus su- 
niokota. 

— Jis tik perteikė, ką buvo girdėjęs: „Florencija ir jos eretikai va- 
deivos prasmegs pragaro liepsnose.“ 

— Poryt, - sušvabždėjo Janas. 

Donas Pedras krūptelėjo: 

— Kodėl taip sakai? 

— Todėl, kad tas vyras tiksliai nurodė datą. Marijos dangun ėmi- 
mo dieną. 

Berniukas kreipėsi į Idelsbadą kaip į liudytoją: 

— Ar aš teisus? 

Milžinas patvirtino. 

— Bet tai kraupu! Mums lieka vos dvi paros! 

— Štai kodėl turime kuo greičiausiai įspėti Enrikę. Jis privalo iš- 
vykti iš miesto. 

Paskui skubiai pridūrė: 

— Mane staiga apniko baisi nuojauta. O jei šio sąmokslo vadas yra 
ne kas kitas, o pats Kozimas? 

— Neįmanoma! Tų žmogystų kalbos visiškai svetimos tokio žmo- 
gaus kaip Medičis minčiai. Menų bičiulis, mecenatas! Žmogus, ku- 
ris visada kratėsi garbės, teikiamos valdžios, o gonfaloniero titulą 
tepriėmė prieš savo norą ir tai tik dviem mėnesiams. Žinoma, tai 
anaiptol ne šventasis. Bet įsivaizduoti jį žmogžudžiu, žmogumi, ga- 
linčiu nuniokoti savo paties miestą, išskersti jo gyventojus... Ne. 
Net negalvok. 

— Puiku. Na, o Enrikė? Ar galime su juo susitikti jau rytoj? 

— Privalome! Iš pat ryto nuvyksime pas Kozimą ir, jei reikės iš- 
traukti jį iš lovos, aš nedvejosiu. 

Truputį aprimęs, milžinas automatiškai atsisuko į Janą. 

Vaikas kietai miegojo. 

Virš miesto pliskėjo spindinti saulė, bet Bigatelo lodžija uždaryto- 
mis langinėmis tebeskendėjo prieblandoje. Vyras su juodo aksomo 
kauke įsitaisė, kaip buvo įpratęs, tamsiausioje kertėje. Matėsi tik jo 
veido apačia ir akys. Tiksliai šią akimirką jos žvilgėjo savotišku džiu- 
gesiu; o gal išankstiniu pergalės džiaugsmu. Stipriai sučiauptos lū- 
pos, nuo viso pasaulio užsisklendęs veidas nieko neišdavė. Žinojo 
tik jis vienas. 

Priešais, jo dešinėje, apsipylęs prakaitu, stovėjo Lukas Mozeris. Jo 
kairėje, šiek tiek atokiau, daktaras Bandinis. 

Žmogus su kauke veidmainišku balsu svarstė: 

— Penkiasdešimt lavonų. Liūdna. Penkiasdešimt nekaltų gyvybių, 
turėjusių sumokėti išpirką, už kurią būtų turėję atsiteisti kiti. 

Bandinis tarėsi privaląs patikslinti: 

— Monsinjore, tai tik driskiai. Menkystos. 

Ir paklausė su baugia gaidele balse: 

— Nejau apgailestautumėte? 

— Apgailestaučiau? Tikiuosi, juokaujate. Apgailestaučiau, kai at- 
sakomybė už tai krenta ant netikšų, ant tų žmonių, kurie netiki nei 
Dievo, nei velnio? Tie nelaimingieji Fiezolėje nebūtų mirę, jei tie, 
kurie juos valdo, nebūtų pasirodę tokie neregėtai neatsakingi. Ką 
mes darome? Tik stabdome iš gero kelio nukrypstančius jausmus ir 
dorovę. Esame šioje žemėje Viešpaties ranka, Bandini! Niekad to 
neužmirškite. Veikiame Jo vardu. Jo vardu skiriame gerą grūdą nuo 
dirsių. 

Lukas Mozeris suniurzgėjo ir pasiskubino patvirtinti: 

— Einame dar toliau, monsinjore. Ruošiame ateinančioms kartoms 
pasaulį be kančių, be sukrėtimų. Mūsų dėka jos nežinos, kas tai yra 
kraštutinybė ir netvarka, pažins tik giedrą, teisingumą, meno tyru- 
mą, ant kurių niekas niekada neturėjo teisės mesti šešėlį. 

Ir užbaigė dūsaudamas: 

— Bet kas atsimins mus? Bijau, kad niekas. Pažiūrėkite į tą vargšą 
Anzelmą. Mirė kaip didvyris. O istorijoje nieko neliks iš jo gyveni- 
mo, drąsos. 

— Būkite ramus, metre Mozeri. Tas, kuris padarė šį pasibaisėtiną 
nusikaltimą, užmokės už jį, ir greičiau, negu galite įsivaizduoti. Nes 
Apvaizda mūsų pusėje. Juk sakėte, kad tas tipas išsilaipino kaip ir 
jūs, Pizoje. 

Mozeris patvirtino. 

— Su vaiku. Nuosekliai galvojant, jie jau turi būti atsidanginę į 
Florenciją. 

Žmogus su kauke ūmai suplojo delnais: 

— Vadinasi, jie mūsų rankose! 

— Dar reikia juos surasti. 

— Pasirūpinsiu tuo aš. Bet tas... Duartė... tokia, rodos, jo pavardė? 

— Teisingai, Fransiskas Duartė. 

— Ką jis tiksliai žino? 

Dailininkas niūriai atsakė: 

— Mano nuomone, svarbiausio jis tikrių tikriausiai nenutuokia. 
Net jei Petrusas paleido liežuvį, jis negali kažin ko žinoti, nebent 
tiek, kad esama mūsų organizacijos, kad jos būstinė Florencijoje, tai 
tr viskas. 

— Tiek to! - vėl prabilo žmogus su aksomo kauke. - Tai tik smėlio 
grūdelis. Rytoj jį ir vaiką ištiks tas pats likimas kaip ir kitus. 

Jis paklausė gydytoją: 

— Jūs būsite pasiruošęs, tiesa? 

— Tai patvirtina Fiezolė. Dėl atsargumo leidau sau tęsti bandymą 
čia, Florencijoje. Bet tik Oltrarno kvartale. 

— Ką? - persigando Mozeris. - Čia? Ar pagalvojote apie mus? 

— Nesijaudinkite, metre. Jums niekas negresia. Oltrarnas yra kito- 
je upės pusėje. Kiek žinau, neketinate ten įsikurti? 

— Tesaugo mane Viešpats! 

Bandinis paklausė žmogų su kauke: 

— O tuo tarpu, monsinjore, kokių žygių ketinate imtis dėl to Duar- 
tės ir vaiko? | 

— Kaip manote? Liepsiu jų ieškoti. O kai rasime, pažiūrėsiu. 

Gydytojas sunerimo: 

— Jūs įsitikinęs, kad jūsų žmonės juos atpažins? Florencija - ne 
kaimelis. 

— Primenu, kad metras Mozeris yra tapytojas. Kas geriau negu 
tapytojas galėtų apibūdinti asmenį? Nejau abejotumėte dėl mano ge- 
bėjimo sutvarkyti šį reikalą? 

Jo tone suskambo paniekos gaidelė, beveik neslepiamas šiurkštumas. 

Gydytojas nuleido sparnus: 

— Ne, monsinjore. 

— Tokiu atveju kalba baigta. Pasimatysime rytoj... 

Nervišku mostu žmogus su kauke parodė, kad pašnekovai gali 
pasišalinti. 

Pro langą prasiskverbęs saulės spindulys nušvietė atšiauraus ka- 
rio, Jono I, ir dorybingosios anglės, Filipos iš Lankasterių, sūnaus 
infanto Enrikės profilį. Ar ne tas Šiaurės ir Pietų mišinys teikė infan- 
tui šią griežtą ir podraug šiltą, žvalią ir melancholišką, žodžiu, ilge- 
singą išraišką? 

Janas, pirmą kartą matydamas karališkąjį princą, negalėjo nuo pat 
atėjimo pas Medičį atitraukti nuo jo akių. Pastebėjo, kad Enrikės 
veido spalva dar blandesnė negu jo draugo Idelsbado, pats veidas 
ilgesnis, o akys gerokai tamsesnės. Visa tai papildė vešlūs rusvi su 
aukso atšvaitais ūsai, kurie santūriai sviro ant lūpų kampučių ir ku- 
riuos jis mąsliai glostė. Kokia priešingybė valingai šalia jo sėdinčio 
florentiečio povyzai! Čia numanei esant turtą, galią; ten - asketo 
abejingumą ir atsiskyrėlio įžvalgumą. Po teisybei, dingtelėjo Janui, 
įsisiautęs į šią ilgą juodą tuniką, Enrikė labiau panėšėjo į vienuolį 
negu į princą. 

Idelsbadas, stovėdamas prieš šviesą, veidu į abu vyrus, baigė savo 
pasakojimą. Truputėlį atokiau įsitempęs jo klausėsi donas Pedras. 

Kai milžinas baigė, menėje ilgai tvyrojo tyla, tarsi Kozimui ir Enri- 
kei būtų prireikę laiko patikėti ką tik girdėtos kalbos tikroviškumu. 

Pagaliau kaip kirviu nukirto Medičis: 

— Vadinasi, mano aplinkoje gali būti išdavikas. Išdavikas ir nusi- 
kaltėlis. 

Ir pridūrė: 

— Šis sąmokslas neatrodytų toks tragiškas, jei vieninteliu jo taiki- 
niu būčiau aš. Bet grasinama mano žmonėms, mano miestui. 

Enrikė parodė į Janą: 

— Ir vaikui. Aš gal jus ir papiktinsiu, bet labiau nei visa kita mane, 
ko gero, trikdo ši detalė. Kodėl jis? Kodėl toks įniršis? 

Jis paklausė Idelsbadą: 

— Manau, kad ir tu neturi atsakymo? 

— Ne, monsinjore. Tačiau Dievas yra liudytojas, kad man šis klau- 
simas kvaršino galvą ne kartą, o dešimt. 

Kozimas staiga pakilo ir ėmė vaikščioti po menę: 

— Neužčiuopiu klausimo esmės. Vadinasi, grupė asmenų atrodo» 
pasirengusi išskersti nekaltus žmones, siekdama vieno tikslo: kad 
laimėtų jų reikalas. Bet koks reikalas? Gvelfai, gibelinai, neapykanta 
tarp šeimų, kova dėl valdžios, pavydas, kerštas, kariniai interesai — 
buvau visų šių vaidų liudytojas, o mūsų gatvėse dar žymūs pralieto 
kraujo pėdsakai. Bet čia? Kokia paskata? Nematau jokios. 

Jis sustojo ir atsigręžė į infantą: 

— Kokia jūsų nuomonė, monsinjore? 

Enrikė patylėjo, paskui atsakė: 

— Iš pirmo žvilgsnio pritariu jums. Tiesa, paskatos atrodo neaiš- 
kios. Vis dėlto, toliau samprotaujant, man regis, šis tas ima aiškėti. 

Kozimas laukdamas sukryžiavo rankas. 

— Ką tik išskaičiavote — beje, teisingai - pagrindines priežastis, 
kurios visais laikais be paliovos grąžindavo žmogų į jo pirmykštę 

gyvulio būseną. Bet užmiršote vieną, kuri man rodosi ne mažiau 
lemtinga. 

— Kokią? 

— Idėjų susidūrimą. 

Medičis, visada apžiūrus, suraukė kaktą. 

— Taip, mosinjore. Idėjos neužčiuopsi, ji neregima, bet įleidusi šaknis 
į Žmogaus sielą tvirčiau negu ąžuolas į žemę. Jūs, kuris ginate meni- 
ninkus, kūrėjus, jūs, kuris su tokia aistra dalijate paramą meno daly- 
kams, turite geriau nei bet kas žinoti, kiek novatoriška mintis gali 
apversti aukštyn kojom šimtmečiais nusistovėjusią tvarką. 

Jis kreipėsi į Idelsbadą: 

- Gal pakartotumėte, ką kalbėjo tas tapytojas, kurio užmiršau vardą. 

— Lukas Mozeris? Jis pasakė: „Jūs žinote, jog tarp būtybių, gyve- 
nančių mums žinomame pasaulyje, esama skirtumų.“ O dėl Gvinė- 
jos vergų pridūrė: „Ar tikite, kad tos pabaisos žmonių veidais turi 
sielą? Jie tėra tik juodraščiai, nebaigti Dievo eskizai.“ 

Enrikė pertarė jį: 

— Aš kalbu apie tą kitą dailininką... 

— Petrusą? 

— Taip. Jei gerai prisimenu, jis leido suprasti, kad tos gildijos 
tikslas buvo prieštarauti kiekvienai dėl pirmapradžio mokymo pa- 
reikštai abejonei. Kad jie buvo panūdę žudyti, jei kas priešinsis šiai 
valiai. 

— Taip, tikrai. 

Enrikė atsigręžė į Medičį: 

— Jums pradeda aiškėti. Monsinjore, jums teko susidurti su prie- 
šais, kurių diduma bandė išplėšti iš jūsų valdžią arba kartais pirma 
jūsų ją įsigyti. Pavojingi žmonės, sutinku, bet aš, matote, visada turė- 
jau ir tebeturiu reikalų su ne mažiau grėsmingu priešininku: tamsuo- 
liškumu. Nejau jums gali nors minutėlę toptelti mintis, kad tai, ką 
darau štai jau netrukus trisdešimt metų Sagro kyšulyje, nejaudina 
protų? Ar manote, kad negirdžiu balsų tų, kurie taria mano užmojį 

esant beprasmišką, bevaisį, bergždžią? Ką tik užsiminiau apie 1dėjas 
ir apie nežabotą jėgą, kuri jose glūdi. Tai štai: kas labiausiai uždelsia 
jūreivių pažangą? Priemonės? Ne, jų nestinga. Tai kažkas kita... 

Jis trumpai įkvėpė oro: 

— Idėja. Paprasčiausiai - idėja, kurios vardas - baimė. 

Vėl patylėjo prieš tęsdamas savo išvedžiojimus: 

— Papasakosiu jums vieną asmeninį prisiminimą. Kai buvo atrastas 
Bochadoro kyšulys, niekas daugiau nedrįso plaukti toliau jo; už jo- 
kius pinigus. Sklido gandas, kad apiplaukus šį kyšulį mūsų tyko ne- 
būtis, tamsybės, pragaras, kad, šią ribą peržengę, neberasime nei žmo- 
nių, nei žmonių gyvenamos vietos. Bochadoras tapo baimės kyšuliu. 
Buvau įsitikinęs, kad yra priešingai. Dešimt metų! Penkiolika ekspe- 
dicijų! Kiekvienai jų sugrįžus, girdėjau tas pačias kalbas: kyšulio pri- 
eigose jūra imanti šėlti, nuo pakrančių uolų, aukštesnių už dangų, 
slenkąs raudono smėlio lietus, baisingos lavinos! Pasaulio pabaigos 
reginys, sakydavo man. Iki tos dienos, kai suradau plaukiotoją, nar- 
sesnį už kitus, ir kyšulys buvo apiplauktas. Ar turiu jums patikslinti, 
kad vieta pasirodė esanti kur kas saugesnė nei daugybė anksčiau mū- 
sų jūreivių peržengtų kliūčių? 

Jis užbaigė: 

— Norėjote sužinoti, kokios tos gildijos machinacijų priežastys? 
Idėja, monsinjore. Nuojauta man sako, kad tai idėja. 

Aiškiai sujaudintas šių kalbų Medičis linktelėjo pritardamas. 

— Jiems nepavyks! - šūktelėjo jis ryžtingai. - Negali būti ir kalbos, 
kad aš keisčiau savo filosofiją, 6 dar neįtikimiau, kad paliksiu nelaimė- 
je savo žmones. Iš Florencijos aš neišvyksiu, nors ir turėčiau čia mirti. 

Jis skubiai patikslino, kreipdamasis į infantą: 

— Bet jūs, bičiuli, niekas jūsų nelaiko šiose sienose. Išvykite. Iš- 
plaukite jūra. Grįžkite į Lisaboną. 

Ramiame Enrikės veide pasirodė lyg šypsena. 4 

— Po to, ką pasakiau apie baimę? Tai reikštų išduoti patį save. Į šią 
kelionę aš leidausi dėl daugybės priežasčių; vieną jų man įkvėpė no- 

ras pažinti mūsų žemyną ir suartėti su tais, kurie jį valdo. Nuomonės 
nepakeičiau. Florencija, tvirtino man žmonės, yra aibe grožybių tvis- 
kantis miestas. Nejau imsiu ir atsisakysiu jomis pasigėrėti? 

Menesesas stvėrėsi už galvos: 

— Bet jums gresia mirtis! Pagalvokite apie padarinius! 

— Brangusis donai Pedrai, štai jau per trisdešimt metų mano jūrei- 
viai rizikuoja gyvybe dėl manęs. Nejau aš spruksiu tą vienintelį kar- 
tą, kai pavojuje atsiduria mano paties gyvybė? 

Idelsbadas žengė prie Kozimo: 

- Jūsų drąsa daro jums abiem garbę, bet ar nemanote, kad mes 
turėtume pagalvoti apie priemones, kaip šitą grėsmę atremti. Nuo 
Marijos dangun ėmimo mus skiria kelios valandos. Nejau lauksime 
sudėję rankas, kad miestą užgriūtų negandos? 

— Reikia veikti? - šūktelėjo Medičis. - Aš tik to ir trokštu! Bet kur 
veikti? Kaip veikti? Neturime jokios gairės! Nė vienos pavardės. Vien 
tik inicialus: N. S. ir vardą: Džovanis. O aš savo aplinkoje nežinau 
nė vieno, kurio pavardė prasidėtų šiomis raidėmis. O Džovanių taip 
apstu, kaip kiparisų Toskanoje 

— Monsinjore, - neatlyžo milžinas, - primenu jums Petruso Chris- 
taus žodžius: „Tą dieną Florencija ir jos eretikai prasmegs pragaro 
liepsnose. Tai Apokalipsė.“ 

- Supratau! Ką siūlote? 

— Kokiu kitu būdu galėtų jie pasiekti tokių rezultatų, jei ne nuo- 
dais ir ugnimi? 

- Iš tiesų, tai įmanu. Jūs norėtumėte, kad įsakyčiau saugoti šulinius, 
upę, miesto kvartalus? Puiku. Duosiu įsakymus šia linkme. Bet jei no- 
rite išgirsti mano nuomonę, labai bijau, kad tai bus tuščios pastangos. 

Medičis staiga nutilo. Kažkas atkakliai beldėsi į duris. 

— Įeikite! 

Tarpduryje pasirodė landsknechtas, vos gaudydamas kvapą, susi- 
taršęs. 

— Atleiskite, monsinjore. Bet vyksta rimti dalykai. Matot... 

— Kalbėk! - pertarė jį Kozimas. - Kas darosi? 

— Fiezolės liga! Ji pradėjo plisti Oltrarne. Siaubinga. Gatvės nu- 
klotos mirštančiųjų. 

Medičio veidas baisiai išblyško. Jis atsigręžė į Idelsbadą: 

— Ar nebus jau per vėlu? 

Tačiau ryžtingai pridūrė: 

— Vykstu į Oltrarną. O jūs, monsinjore... 

Enrikė jau stovėjo ir nutraukė jo žodžius rankos mostu: 

— Aš taip pat noriu žinoti, kas mūsų laukia. 

— Leiskite prisidėti prie jūsų, - pasisiūlė Idelsbadas. 

Kozimas įsakė landsknechtui: 

— Lik su šiuo berniuku. Nesitrauk nuo jo nė per žingsnį. Atsakai 
už jo gyvybę! 


Į Oltrarną atsivėrė pragaro vartai. Gatvėse tysojo lavonai. Klūpo- 
jo dar gyvos būtybės, kančios iškreiptais veidais; kiti ieškojo išsigel- 
bėjimo Arno vandenyse, verčiau ryžęsi pasiskandinti, negu žūti ne- 
matomose liepsnose, deginančiose jų kūną. Iš visų pusių išgąstis, prieš- 
mirtinis gargaliavimas. 

Santa Feličitos aikštėje Kozimo vežėjas, apgultas minios, vos su- 
valdė arklius, traukiančius karietą. Sėdėdami karietoje, Medičis ir 
jos svečiai stebėjo reginį, netikėdami savo akimis ir pasibaisėję. 

— Nejau tai įmanoma? - sušnabždėjo infantas. - Ar jūs manote, 
kad tai tų žmonių pranašautas klaikas? 

— Bijau, kad taip, - atsakė Idelsbadas. 

Donas Pedras paprieštaravo: 

— Ne! Gal tai kažkokia nežinoma, nauja liga, epidemija, ar aš ži- 
nau, kas dar? 

— Kai lieka tik para iki Marijos dangun ėmimo šventės? Pažiūrėki- 
te į tuos nelaiminguosius. Neįmanoma. Tai negali būti sutapimas. 
Esu įsitikinęs, kad mes regime pirmuosius ženklus tos katastrofos, 
kuri tyko mūsų visų. 

— Bet kaip jie veikia? - šūktelėjo Enrikė. - Koks velnioniškas pra- 
manas galėtų sukelti tokį negalavimą? 

— Deja, monsinjore, bijau, atsakymą mums gali pateikti tik patys 
kurstytojai. 

Sučiaupęs lūpas, pamėlęs, Kozimas tylėjo, bet buvo justi, kad jo 
esybės gelmes purto baisus įniršis. Miršta jo miestas, jo žmonės, o jis 
negali jiems padėti. Tarsi nepakęsdamas šito vaizdo, riktelėjo vežėjui: 

— Namo! 

Vidudienis. Katedros aikštė, Janas susimąstęs žengia tarp Idelsbado 
ir dono Pedro. 

Tragedija, vykstanti Oltrarne, nenueina nuo žmonių lūpų, ir iš 
visų pusių girdėti tas pats klausimas: Kada? Kurią dieną? Kurią aki- 
mirką liga persikels per upę? 

Baimė, kurią taip gerai nusakė infantas Enrikė, toji baimė galų 
gale įsismelkė į Janą. Ir jo nebepaleido. 

Kurioje jo atminties kertelėje pasislėpė gyvenimo džiaugsmas? Ku- 
riame knygos puslapyje, kurioje vietoje buvo ištrintas skyrius, kur 
spindėjo jo vaikystė? Nes jis jautė, kad nuo jo atsiskyrė dalelė jo 
esybės, kad jo atsivėrusios akys išvydo pasaulį, kurį niekad nebūtų 
numanęs esant. Suaugusiųjų pasaulis? Tamsos pasaulis, niokojantis 
žvaigždes. Nejau teks jam dabar išmokti čia gyventi? Nesinorėjo ti- 
kėti. Van Eikas, Idelsbadas, Kozimas, donas Pedras, Katelina, infan- 
tas Enrikė, Modė - štai įrodymas, kad esama ne tik tamsybių. Šviesa 
egzistuoja; bet koks skausmingas tas pojūtis, įsimetęs į jo širdį! Va- 
kar - našlaitis, praradęs Van Eiką, šiandien jis gedi savo paties gyve- 
nimo tarpsnio. Užsivėrė durys, panašiai kaip tos, kurios saugojo metro 
„katedrą“, bet šių durų rakto jis niekad nelaikys savo rankose. 

— Žiūrėkite! - tarė staiga donas Pedras. - Ten, prieš vienas krikš- 

tyklos duris. Tas žmogus nuplikusiu kiaušu - juk tai Lorencas Giber- 
tis. Eime, pasveikinsime jį. 

Bet vos priėjus arčiau, jiems šūktelėjo du landsknechtai: 

— Apgailestauju, - pareiškė vienas jų, - toliau eiti nevalia. Prieiti 
draudžiama. 

- Žinau, - atsakė donas Pedras. - Bet aš Lorenco draugas. 

Pridėjęs rankas prie burnos, jis šūktelėjo skulptorių: 

— Lorencai! 

Gibertis, plušėjęs prieš vieną iš Rojaus vartų pano, atsigręžė. Jo 
veidą nutvieskė šilta šypsena. 

— Praleiskite juos! - įsakė jis sargybiniams. 

Portugalas pakvietė Idelsbadą ir Janą eiti kartu. 

— Na, - šūktelėjo donas Pedras, bučiuodamas jį, - tu saugomas 
geriau negu karalius! 

— Patikėk, būčiau puikiai apsiėjęs-be šitos garbės. 

Donas Pedras paskubėjo pristatyti savo draugus: 

— Fransiskas Duartė. Seniausias mano bičiulis. 

Padėjęs ranką berniukui ant peties, paskelbė: 

— Janas Van Eikas. 

Florentiečio veido bruožais šmėstelėjo nepatikli išraiška: 

— Van Eikas? Tapytojo sūnus? 

Berniukas patvirtino. 

— Koks sutapimas! Vos prieš keletą savaičių mes kalbėjome apie 
tavo tėvą su draugais ir net pakėlėme taurę, pagerbdami jo atminimą. 

Jis pridūrė, kreipdamasis į doną Pedrą: 

— Pažįstu mažiausiai du asmenis, kurie bus sužavėti ir laikys garbe 
paspausti ranką Van Eiko sūnui. 

— Kas tokie? 

— Mano kolegos: Donatelas ir Albertis. 

Janas išpūtė akis: 

— Albertis? Leonas Albertis? De pictura autorius? 

— Tas pats. Vadinasi, tu jį pažįsti? 

- Žinoma. Esu net skaitęs jo traktatą apie tapybą. 

— Jam akys nušvis. Pasak Alberčio, tavo tėvas didžiai vertino šią 
knygą. 

— Teisybė. Jis ja dažnai rėmėsi. 

Skulptorius atrodė pralinksmėjęs: 

- Jei taip, mes daug ką pradžiuginsime. Kaip tik ketinau susitikti 
su Alberčiu per pusryčius. Bus taip pat Donatelas ir kiti kolegos. Jūs 
prisidėsite prie mūsų. 

Donas Pedras dūrė smiliumi į Rojaus vartus. 

— Kada manai baigti? 

Gibertis atsakė su nuovargio gaidele balse: 

— Nebežinau. Štai netrukus bus septyniolika metų, kai plušu prie 
šio kūrinio. Ką reiškia keletas metų šen ar ten? Sykiais imu apgai- 
lestauti laimėjęs šį konkursą, kur stojau prieš Bruneleskį, Dela Ker- 
čą ir kitus! 

Janas prisiartino kartu su Idelsbadu, ir abu žvelgė su pasigėrėjimu 
ir pagarba į pano, padengtus aukso lakštais. 

- Septyniolika metų, - sušnabždėjo Janas, liesdamas vieną iš sce- 
nų, vaizduojančių Kainą žudant Abelį. 

— Taip, vaikeli. Ir nematau galo. 

— Kiek scenų esate numatęs? - pasiteiravo milžinas. 

— Dešimt. Paskutinioji vaizduos karalių Saliamoną, priimantį Sa- 
bos karalienę. Tikiuosi kibti į ją vieną gražią dieną. 

Ir pridūrė rūškanu balsu: 

- Jei liga, siautėjanti Oltrarne, prieš tai manęs nenusineš. Bet gana 
niaurių minčių! Eime su manimi. Anie turbūt nekantrauja. 

Sargybiniai nusekė įpėdžiui. 

Vos jiems peržengus Orso tavernos slenkstį, Janui toptelėjo, ar 
nepateko jie į patį vestuvių įkarštį. Šūksmai, trankus juokas, ploji- 
mas. Pro klegesį aidėjo liutnios dūzgesys. Ir upeliais liejosi vynas. 

— Lorencai! Eikš čia! - šūktelėjo kažkas. 


— Dar gyvas? - nusišaipė smuklininkas už savo prekystalio. 

— Aš dar tave palaidosiu! - suniurzgė Gibertis, vargais negalais 
skindamasis kelią prie stalo, kur jo laukė koks dešimtis asmenų. 

Prie jų priėjęs, skulptorius paėmė Janą už parankės ir griausmingu 
balsu šūktelėjo: 

— Tylos! Mes turime garbingą svečią. 

Ir tarsi sąmokslininkas paskelbė: 

— Prašau susipažinti: Janas Van Eikas. Didžiojo Van Eiko sūnus. 

Atsitokėjusi iš pirmos nuostabos akimirkos, visa užstalė sustojo ir 
ėmė ploti. Albertis šįsyk parodė berniukui vietą, kviesdamas sėstis 
šalia ir sukeldamas audrą protestų. 

— Ne! Prie manęs, - šūktelėjo Donatelas. 

— Ne, čia! - nenusileido Fra Andželikas. 

— Ramiau! - užprotestavo Gibertis. - Po velnių, tvardykitės! Tas 
vargšas vaikas pamanys, kad pietiečiai - barbarai. 

Nusivedęs berniuką, pasodino jį garbės vietoje, stalo gale. 

- Šitaip jis nepriklausys nė vienam ir bus mūsų visų. 

Įsibauginęs Janas paklusniai klestelėjo ant taburetės. Jis jaudinosi 
ir podraug didžiavosi. Didžiavosi Van Eiku. Didžiavosi matydamas, 
kad pripažįstamas ir vertinamas metro talentas. Ypač galbūt didžia- 
vosi tuo, kad yra jo sūnus. 

Susirado žvilgsniu Idelsbadą. Šisai nuramino jį pritariamai moste- 
lėdamas, paskui įsitaisė tarp Bruneleskio ir Alberčio. 

— Pasakyk, - prabilo pastarasis, - ar tiesa, ką man porino bičiu- 
liai flamandai? Tavo tėvas, sako, turėjęs savo rankose mano De 
pictura. 

Vietoj atsakymo paauglys pacitavo: 

— „Menininko rankose net kaltas turėtų virsti teptuku, laisvu 
paukščiu.“ 

Į taverną įriedėjusi saulė nebūtų padariusi Leonui Alberčiui di- 
desnio įspūdžio. Jo veidas nušvito, lūpos susiklostė į spindinčią šyp- 
seną. 


— Niekad nebūčiau patikėjęs, - nuoširdžiai susijaudinęs pasakė jis. — 

Štai vos šešeri metai, kaip užbaigiau tą darbą, po viskam svarstyda- 
mas, ar jis kam nors pravers. Ir štai išgirstu savo žodžius iš Flandrijos 
vaiko burnos. 

— O tai reiškia, - paaiškino Bruneleskis pusiau rimtai, pusiau juo- 
kais, - kad raštas keliauja kur kas greičiau negu kupolas. Kas žino 
mano vardą už Florencijos sienų? 

— Ar žinai, berniuk, - įsiterpė Donatelas, - kad per vieną savo 
kelionę į Neapolį turėjau laimės pasigėrėti tavo tėvo tapytu paveiks- 
lų - Burgundijos kunigaikščio portretu. Mane sužavėjo lasiruotės 
skaidrumas ir atspalvių turtingumas. Van Eikas buvo įvaldęs spalvas 
kaip reta kas. Ant kokio medžio jis dirbo? 

— Riešutmedžio lentų, ant kurių užklijuodavo lininę drobę. 

— O gruntas? - pasiteiravo Fra Andželikas. 

Janas uoliai atsakė: 

— Jis naudojo stambiagrūdį sasmulkintą gipsą, prieš tai išvalytą ir 
ilgiau negu mėnesį drėgną išlaikytą grūstuvėje. 

— Toks pat ir mūsų metodas. 

- Ojo raudona spalva? - vėl prašneko Donatelas. - Man ji pasiro- 
dė itin ryški. Manau, kad jis veikiausiai naudojo trintą cinoberį? 

— Teisingai, bet jį būtinai turėjo gamintis pats distiliatoriuje. 

- Tikrai? - nustebo Fra Andželikas. - Kodėl? Tai ilgas ir varginan- 
tis darbas, kuris galų gale nieko ypatinga neduoda. 

— Nes, tėtės nuomone, daugelis vaistininkų klastoja cinoberį, įber- 
dami į jį plytų dulkių arba maišydami jį su minija. 

— Tai tiesiog nepadoru! - šūktelėjo Albertis. - Florencijos vaisti- 
ninkai nesileistų į tokias machinacijas. Jų klientai kaipmat ištirptų 
taip kaip sniegas saulėje. Ar jis tapė freskas? 

- Ne, niekada. Sienų tapyba jo nedomino. 

- Įdomu. Čia, Italijoje, tai labiausiai paplitusi meno rūšis. Užtenka 
pamatyti mūsų bažnyčias ir rūmus. Bet tiesa ir tai, kad šie kūriniai 
trumpalaikiai. Jie neatsparūs darganoms. 

- Štai dėl ko aš dirbu verčiau su bronza, - pabrėžė Donatelas. — 

Bronza turi sielą. Esu tuo įsitikinęs. Statula, pagaminta iš šios dieviš- 
kos medžiagos, įstengia atsispirti laiko išbandymams. 

Jis palinko prie Giberčio ir pasikvietė jį liudytoju: 

— Ar ne tiesą sakau? 

- Žinoma. 

Janas staiga išdidžiai šūktelėjo: 

— Galiu laiduoti, kad mano tėvo kūriniai išgyvens taip pat ilgai, 
kaip bronzos statulos. Jų neįstengs paveikti nei saulė, nei lietus. 

Berniuko tvirtinimas sukėlė linksmą ir podraug graudžią šypseną. 

— Vaikeli, - pamokė jį Fra Andželikas, - privalai žinoti, kad mūsų 
drobės, pieštos tempera, yra, deja, labai trapios. O lakas, kuris jas 
dengia, dažnai nudulsvina spalvas. 

— Ne mano tėvo kūriniai, - nenusileido Janas. 

Jie nemėgino jam prieštarauti, net pritarė, bet berniukas neapsi- 
gavo. Buvo aišku, kad niekas netiki jo tvirtinimu. Bet kodėl visi šie 
menininkai, kur buvę nebuvę, vis grįžta prie temperos? Ji tačiau ne 
vienintelė! 

Pusryčiai tęsėsi - draugiškai, ramiai ligi tos valandėlės, kai kaž- 
kas užsiminė apie keistą ligą, siautėjančią Oltrarne. Tada įsivyravo 
tam tikra įtampa ir, kai atėjo metas skirtis, niekam nebuvo linksma 
ant širdies. 

Ištikimai eidami savo pareigas, landsknechtai tykojo Giberčio ta- 
vernos tarpduryje. 

— Atsisveikinu su jumis, - pasakė jis staiga nuvargęs. - Tai mano 
pogulio valanda. Bent jau savo lovoje aš nieko nebijau. 

Išeidamas pasiteiravo: 

— Ar rytoj katedroje jus pamatysiu? 

- Santa Maria del Fiorė katedroje? Žinoma, - patvirtino donas 
Pedras. - Ką manai? Portugalai tokie pat nuoširdžiai pamaldūs kaip 
italai. Nebent gulėtų mirties patale - o šiaip jiems ir į galvą neateitų 
praleisti mišias, juo labiau Marijos dangun ėmimo šventės dieną. 

— Tad iki rytojaus. Sudie, draugužiai. 

Jis nutrepsnojo Salvačio namų link. Sakytum - pasenęs dešimčia 
metų. 

Donas Pedras šnibžtelėjo Idelsbadui: 

— Vos susilaikiau jo neįspėjęs. Gal reikėjo? 

Milžinas rankos mostu parodė, kad ne. 

— Kas iš to? Jam jau ir taip gresia pavojus, o mes būtume nusižen- 
gę Medičio įsakymui. Jis prisaikdino mus neskleisti žinios. Ir jis tei- 
sus. Jei gandas apie grėsmę paplistų, miestas bemat pultų į paniką. 

Susierzinęs jis suspaudė kumščius: 

— Ir vis dėlto mane ima siutas! Esame priversti laukti įvykių rai- 
dos, negalėdami numatyti nė mažiausio atkirčio. O be to, yra Ja- 
nas...Privalome pagalvoti, kur surasti jam saugią prieglobą. Berniu- 
kui čia ilgiau pasilikti nevalia. 

Šis audringai puolė prie Idelsbado: 

— Ne! - riktelėjo jis. - Aš su jumis nebesiskirsiu! 

— Ką čia išsigalvoji? Anaiptol neketinu su tavimi skirtis. Noriu, 
kad būtum saugus, štai ir viskas. 

— Eime namo! - pasakė donas Pedras. - Ten ramiau viską apsvar- 
stysime. 

Jie lėtai patraukė per gatvelių raizgalynę portugalo namų link. Tai 
vienur, tai kitur pirmieji kareiviai rikiavosi aplink šulinius. 


Vienos gatvelės posūkyje išniro saulės nutvieksta botiega. Janas 
nejučiomis žvilgterėjo į vidų. Stovėdamas prieš molbertą, paveikslą 
tapė berniukas, matyt, tokio pat amžiaus kaip jis. Pasinėręs į savo 
darbą, jis buvo visiškai užmiršęs visą pasaulį. Janas priėjo arčiau lan- 
go, atverto į gatvelę. Drobė vaizdavo Švenčiausiąją Panelę su kūdi- 
kiu. Spalvos, nors išgautos temperos dažais, buvo stebėtinai ryškios, 
beveik tokios pat skaidrios kaip aliejiniais dažais tapytuose Van Eiko 
paveiksluose. 

Jis prisiminė sakinį, kurį metras ištarė Gente: 

— Padarysiu tave didžiausią iš jų. 


222 


Net jeigu jis būtų nenutraukęs savo mokymosi, niekada nebūtų pa- 
jėgęs nutapyti tokio gražaus kūrinio. O tas berniukas buvo apdovano- 
tas tikru talentu. Galėjai tik apgailestauti, kad dirba jis vien tempera, 
tuo tarpu aliejus būtų tikrai išryškinęs jo spalvų spindesį ir grynumą. 

— Ką pasakysi? — paklausė Idelsbadas, taip pat gėrėdamasis pa- 
veikslu. 

— Truputį pavydžiu. Bet taip pat suprantu, kodėl nebūčiau galėjęs 
tapti dideliu meistru. 

Doną Pedrą pralinksmino Jano rimtumas, ir jis paprieštaravo: 

— Tai dar tik vaikas! Niekas nerodo, kad jo talentas augs. 

— O taip! 

— Iš kur toks įsitikinimas? 

— Labai paprasta: jis aistringai mėgsta tai, ką daro. 

Donas Pedras pasibeldė į lango stiklą ir mostelėjo berniukui, kad 
atidarytų. Truputį nustebęs šisai padarė ko prašomas. 

Menesesas paklausė jį toskanietiškai: 

— Ar žinai, kas yra Van Eikas? 

Jaunasis tapytojas atsakė, kad ne. 

— Tai didelis menininkas. Galbūt pats didžiausias. 

Jis pristatė jam Janą: 

- Štai jo sūnus. Jam labai patinka tavo paveikslas, jis įsitikinęs, 
kad tu tikrai talentingas. Norėjome, kad tu žinotum. 

Mažasis florentietis persimetė su Janu bendrininko šypsena, leng- 
vai pakreipė galvą dėkingumo ženklan ir grįžo prie savo drobės. 


Trijulė žengė toliau, bet, kai jie atsidūrė prieš Bardželą, kalėjimą ir 
civilinio magistrato būstinę, Idelsbadas staiga sustojo. 

— Kas atsitiko? - pasiteiravo Pedras. 

— Matai tuos du vyrus, kur kalbasi ten, prieš pastato vartus. Vieną 
Iš Jų atpažįstu. 

— Kas jis toks? 

— Lukas Mozeris! Pasakojau tau apie jį. 

— De Verės bendrininkas? 

— Tas pats. 

— Bet ką jis veikia Florencijoje? 

Janas užbėgo už akių Idelsbado atsakymui: 

— Jis greičiausiai buvo tame pačiame laive kaip mes. Įdomu, kad jo 
nematėme. 

— Dar įdomiau yra tai, - pareiškė milžinas, - kad jis čia. Ir tikriau- 
siai žino, kas laukia miesto: Apokalipsė, pragaro ugnis... Logiškai 
galvojant, jis turėtų būti už tūkstančio mylių. Tačiau jis čia. Tai ne- 
normalu. Ar žinai, kas ta žmogysta šalia jo? 

— Pirmą kartą jį matau. 

— Žinoti, kas yra rengiama, turi būtent tas Mozeris. 

Staiga jis kaip kirviu nukirto: 

— Eikite namo! Aš tuoj grįšiu. 

— Kur einate? - persigando Janas. 

— Sučiupti tą maitą! 

Palikęs vaiką ir doną Pedrą, jis pasileido Bardželo link. 


Katras - Lukas Mozeris ar daktaras Bandinis - pirmas pajuto pa- 
vojų? Tikriausiai Mozeris, nes jis vos nenualpo. 

— Ten... - suvebleno jis. - Tas žmogus, kuris bėga mūsų link. Tai 
Anzelmo žudikas! 

— Ką? Tikrai? 

— Juk sakau! Jis mane, aišku, atpažino! 

Siaubo pagautas jis buvo besprunkąs. 

— Ne! Ne per čia! - riktelėjo Bandinis. - Eikite paskui mane. 

— Betgi... 

- Po perkūnų! Pasikliaukite manimi! 

Kai Idelsbadas buvo ne toliau kaip už sieksnio, gydytojas priėjo 
prie vieno iš sargybinių, stovinčių prieš kalėjimo duris. 

- Sargybini! Pas mane! Aš daktaras Pjeras Bandinis. Asmeninis 
Medičio gydytojas. 

Jis nukreipė kaltinantį pirštą į Idelsbadą: 

— Tas tipas kėsinasi į mano gyvybę! 

Milžinas staiga sustojo. 

Kareiviai nesiryžo. Aiškiai buvo suglumę. 

Bandinis dar kartą kreipėsi į juos: 

— Kartoju: esu asmeninis Kozimo gydytojas. 

Portugalas vis dėlto mėgino sučiupti Luką Mozerį, ir šis persigan- 
dęs atšoko atgal. 

— Suimkite jį, velniai griebtų! Tai beprotis. Jis mus visus išžudys. 

Pastebėjęs pirmą sargybinį, pasiryžusį žengti jo link, Idelsbadas 
suprato, kad yra žuvęs. Norėjo smukti atgal, bet savo bandymu pa- 
siekė to, kad išsklaidė paskutines sargybinių dvejones ir kartu patvir- 
tino Bandinio žodžius. 

Žaibiškai pasijuto apsuptas dešimties ginkluotų vyrų. 

Net nebandė gintis. 

Drėgmė rasos lašais sunkėsi iš kameros sienų. Nieko negalėjai įžiūrė- 
ti, nors išaušo mažiausiai prieš dvi valandas. Pro mažytį grotuotą 
langelį, prakirstą vos pora sieksnių nuo žemės, smelkėsi blankios 
šviesos spindulys. Sėdėdamas ant purvino čiužinio, nugara atsirėmęs 
į akmenį, Idelsbadas visą naktį perkratinėjo vakarykščio poelgio len- 
gvapėdiškumą. Kaip jis galėjo taip kvailai pasielgti? Ne tik nesuge- 
bėjo sugriebti Mozerio, bet išbaidė tą kitą asmenį, tą gydytoją, kuris 
dabar turbūt saugioje vietoje, toli nuo Florencijos. 

Janas? Kas jo laukia? 

Buvo Marijos dangun ėmimo diena. O jis čia, kalinys, ir jam 
tebelieka tykoti garso, ūžesio, ženklo, skelbiančio būsimą katastro- 
fą. Užsimerkė, stengdamasis suvaldyti savo nerimą ir pašėlusius šir- 
dics dūžius. Galų gale - suglebęs, išsekęs - nugrimzdo į miegą. Ir 

taip kietai įmigo, kad neišgirdo, kaip ant vyrių pasisuko metalinės 
kameros durys. 

— Šinjore Duarte! - šūktelėjo balsas. - Pabuskite. Jūs laisvas. 

Idelsbadas atsisėdo mirksėdamas, netikėdamas savo ausimis. Virš 
jo buvo palinkęs vyras, kalėjimo sargas. 

— Ką sakote? 

- Jūs laisvas. Atsiprašome. Tai buvo klaida. 

Portugalas piktai atrėžė: 

— Iš kailio nėriausi šitai jums tvirtindamas. Bet niekas nenorėjo 
klausyti. 

— Nuoširdžiai apgailestaujame. Mums gėda. Negalėjome numanyti. 

- Kam turiu būti dėkingas už išlaisvinimą? 

- Tikslių nurodymų neturiu. Žinau tik tai, kad mano vyresnybei 
pasiuntinys įteikė laišką, pasirašytą paties Medičio, kuriuo įsakoma 
tuoj pat jus išlaisvinti. Kažkas jūsų laukia. 

Tikriausiai Menesesas, toptelėjo Idelsbadui. Matyt, kreipėsi į Ko- 
zimą. 

Jis peržengė kameros slenkstį ir nusekė įkandin sargo iki Bardželo 
vartų. 

Bičiulis iš tikrųjų laukė jo. 

— Turi man rankas kojas išbučiuoti! - šūktelėjo šisai. - Jei nebū- 
čiau matęs visos scenos, dar ir dabar pūtum šitoje skylėje. 

— Dėkoju, bičiuli. Vis dėlto galėjai pasistengti, kad naktį praleis- 
čiau ne čia. 

Menesesas skėstelėjo rankomis bejėgiškumo ženklan. 

— Padariau, ką galėjau. Deja, su Kozimu susisiekti man pavyko tik 
šį rytą. 

— Kur Janas? 

— Saugioje vietoje. Šu infantu Enrike. Pats infantas panoro pasilai- 
kyti jį su savimi. Jie laukia katedroje. 

— Katedroje? 

Donas Pedras nekantriai mostelėjo: 

- Šiandien Santa Maria del Fiorė katedroje laikoma suma! 

Jis nusitempė Idelsbadą už parankės: 

- Paskubėkime. Mišios jau seniai prasidėjo. 

Žingsniuodamas Katedros aikštės link, paklausė: 

— Ar numanai, kas tas žmogus, kuris įsikišo ginti Mozerio? 

— Jei nepamelavo sargybiniams, atrodo, yra asmeninis Kozimo gy- 
dytojas. Sakė vadinąsis Pjeras Bandinis. 

- Bandinis? Ši pavardė iš tiesų man girdėta. Vadinasi, jis gali būti 
puisidėjęs prie sąmokslo? 

- Kaip kitaip išsiaiškinti jo įsikišimą? Dėl ko jis būtų užsistojęs 
Mozerį? 

- Kozimo gydytojas, - susimąstęs pakartojo Menesesas. - Iš tikrų- 
jų, tie žmonės įsigavo visur. Šiaip ar taip, kol kas Oltrarno liga ne- 
persikėlė per upę ir nepranešta apie jokį bandymą užnuodyti šuli- 
nius. Keista, dar niekad Florencija neskendėjo tokioje ramybėje. Pa- 
tikėtum, kad mūsų baimė nepagrįsta. 

- Ką tu, Pedrai! Nejau gali rimtai tikėti, kad ši liga atsitiktinumas? 

- Kodėl ne? Ką aš sakiau, kai sėdėjome Kozimo karietoje? Gal tai 
dar kažkokia niekam nežinoma liga. 

Idelsbadas suraukė kaktą. Jis ne tik netikėjo nė vienu žodžiu, bet, 
sprendžiant iš baugio, išryškėjusio jo veido bruožuose, bičiulio tvir- 
tinimas, užuot jį numaldęs, sukėlė naują nerimo bangą. Nusprendęs 
esant beprasmiška ginčytis, paspartino žingsnį. 

Artėjant prie miesto centro, reikėjo pripažinti, kad donas Pedras ne- 
perdėjo atkreipdamas dėmesį į ramybę, gaubiančią miestą. Nepatiksli- 
no vieno dalyko - nebent pats to nesuvokė - keistos įtampos, užčiuo- 
piamos po šia tariama ramybe. Atmosfera tvyrojo slogi. Praeivių, tiesa, 
nebuvo, bet šią tuštumą užpildė kažkieno neregimas, grėslus šešėlis. 

Santa Maria del Fiorė prieigos buvo taip pat apytuštės; visiškai 
neįprastas požymis šventės dienai. Gal tikinčiuosius išgąsdino prie 
katedros ir prieš jos šventorių stovintys kareiviai? O gal baimė užsi- 
krėsti sulaikė florentiečius? 

Abu vyrai žvaliai pakilo pakopom iki pagrindinių durų ir įžengė į 
Santa Maria del Fiorė katedrą. Ji buvo pustuštė. Dar viena nedarna, 
dingtelėjo Idelsbadui. Gyventojus ne juokais apvaldė baimė. Užtat 
pirmosios navų travėjos buvo sausakimšos žymių miesto asmenų ir 
aukštų pareigūnų. 

Milžinas pavilgė dešinę ranką į švęsto vandens indą ir persižegno- 
jo, akimis ieškodamas Jano. Vaikinukas iš tiesų buvo čia, pirmoje 
eilėje, stovėjo tarp Kozimo ir infanto Enrikės. Nurimęs Idelsbadas 
įsitaisė šalia dono Pedro, pilioriaus šešėlyje. 

Virš navos plūkavo milžiniškas Bruneleskio kupolo šešėlis. Didin- 
gas, lengvutis, iškilnus. Viršuje žiojėjo anga, pro kurią tvino šviesos 
srautas. 

Idelsbadas sušnibždėjo donui Pedrui: 

— Kaip atsitiko, kad išliko šita kiaurymė? 

— Darbai dar nevisiškai baigti. Dabar statomas žibintas, jis turi 
viską užtaisyti. 

Choras užtraukė antifoną Švenčiausiosios Panelės Marijos garbei. 
Giesmė nuvilnijo tarsi banga per mozaikas, paglamonėjo vitražus, 
prieš atsiaidėdama didžiojo altoriaus papėdėje. 

Artėjo duonos ir vyno aukojimas. 

— Nematau tavo draugo Giberčio, - vėl sukuždėjo milžinas. 

— Jis čia. Už Kozimo nugaros. Šalia jo kunigas. Tėvas Kuzietis. 

Ir samurmėjo: 

— Niekada nesu matęs tiek genijų tuo pat metu toje pačioje vieto- 
je. Bruneleskis, Albertis, Fra Andželikas, Donatelas, Mikelocas ir tik- 
riausiai kiek dar užmiršau. 

Jį nutraukė krištolinis menestranto balsas, atsakinėjantis kunigui. 

Kai vėl stojo tyla, celebrantas paėmė paplotėlio formos ostiją, pri- 
klaupė, pakėlė ją prie kryžiaus, kabančio virš tabernakulio, mišių 
dalyviai tuo pat metu dievobaimingai nulenkė galvas. Paskui perlau- 
žė duoną ir įsidėjo gabalėlį į burną. Po to, paėmęs kieliką, išgėrė 
gurkšnį ir susikaupė. 

Tik tada, kai jis pakilo, choras užtraukė giesmę Visagalio garbei. 
Turėjo prasidėti komunijos dalijimas. 

Idelsbado dėmesys nukrypo į Janą. Bet kas jam? Vaiko skruostuo- 
se neliko nė lašelio kraujo, o veidas buvo nežmoniškai įsitempęs, 
tarsi ant jo kas būtų užliejęs vaško kaukę. 

Apimtas nerimasčio, milžinas bakstelėjo alkūne donui Pedrui: 

— Pažiūrėk į Janą. Man rodosi, jam bloga. 

Kozimas de Medičis, priėjęs prie laiptelių, skiriančių altorių nuo 
navos, priklaupė prieš kunigą ir pravėrė burną, pasirengdamas pri- 
imti švenčiausiąjį sakramentą. 

— Ne! 

Jano šauksmas nuaidėjo po skliautais tarsi galingiausias gausmas. 

— Ne, monsinjore! Neimkite ostijos! 

Stumdydamas Enrikę ir kitus prakilnius asmenis, jis puolė į cen- 
trinę navą ir nulėkė Medičio link. 

— Ne! - pakartojo jis. - Nereikia! Jūs mirsite. 

Kozimas sutrikęs suraukė kaktą: 

— Ką sakai, vaikeli? 

— Duonoje. Liga yra duonoje! Ostijos užnuodytos. 

Pamaldų dalyviai sujudo. Niekas nieko, atrodė, nesuprato; dar 
mažiau - kunigas, kuris suglumęs laikė ištiesęs ostiją Kozimui. 

Pastarasis vėl prabilo, bet jau irzliau: 

- Pagaliau kas čia per istorija? Ar nematai, kad trukdai pamaldas? 

- Tikrai sakau jums, monsinjore. Tikėkite manimi. Ligos Fiezolė- 
je, Oltrarne priežastis - duona. Į ją įmaišyta rugių skalsių. 

Idelsbadas priėjo prie berniuko. 

- Janai, ramiai paaiškink mums, kuris čia galas? Kodėl rugių skalsės? 

Kunigas rado reikalo patikslinti: 

— Juo labiau, kad mūsų ostijos keptos iš kviečių be mielių... 

— Paaiškink, - neatlyžo milžinas. 

— Damo kepėjas... Jis papasakojo man, kai buvau atėjęs pasiimti 
ostijų. 

Jis karštligišku balsu ėmė veblenti: 

— Rugių skalsės yra maži gumbeliai, kuriuos sukelia grybas ir kurie 
išauga vietoj grūdo. Sumaišytos su miltais, skalsės gali įkurti ugnį, 
draskančią vidurius, sukelti drebulį, baisius skausmus, žmogaus ga- 
lūnės pamažu atitrūksta nuo kūno ir sutrupa. 

— Nesąmonė! - nutraukė jį balsas. - Visiška kvailystė! 

Visų žvilgsniai nukrypo į kalbantįjį. Tai buvo Antonijus Sasetis, 
vienas iš Medičio patarėjų. Jo liesas siluetas išdygo priešais šviesą. 
Paprastai šaltame veide ryškėjo neįtikėtinas nuožmumas. 

Jis priėjo prie Jano ir tvirtai suėmė jį už parankės. 

— Nagi, mažyli. Grįžk į savo vietą. Tu čia netvarką sėji. Truputį 
daugiau pagarbos! 

— Ne! - sugriaudėjo Idelsbadas. - Leiskite jam pasakyti. 

Janas tęsė vis taip pat karštligiškai: 

- Šitos ligos, žudančios žmones... lygiai tokie patys požymiai kaip 
tie, kuriuos man nusakė kepėjas. Jūs... 

Sasetis pertarė jį antrą kartą: 

— Visa gryni paistalai! Jei būtų užkrėsti miltai, būtų susirgęs visas 
miestas, o ne vienas kvartalas ar kaimas! Kartoju: tai, ką jis teigia, 
absurdas! 

— O gal ne, sinjore Saseti! 

Prieš Kozimo patarėją stojo kokių šešių dešimčių metų vyras. 

- Esu gydytojas. Šitas vaikas anaiptol nesvaičioja. Klausiausi jo, ir 
atmintin man grįžo prisiminimai, susiję su rugių skalsėmis. Tokios 
ligos iš tiesų būta tolimais senais laikais. To meto žmonės vadino ją 
„degančiųjų liga“. Turiu seną burtų knygą, kurioje parašyta, kad apie 
997 metus Limožo miestas buvo taip nusiaubtas šitos ligos, jog kuni- 
gas ir vyskupas susitarė su kunigaikščiu ir įsakė gyventojams pasnin- 
kauti tris dienas. Praėjus trims ar keturiems amžiams, užsimenama - 
nebežinau, kokioje srityje tai atsitiko — apie slaptą Viešpaties nuo- 
sprendį, užgriuvusį žmones dievišku kerštu. Tekste aiškiai sakoma: 
„Mirtina ugnis ėmė niokoti daugybę aukų, tiek didžiūnų, tiek ir vi- 

dutinių bei žemesnių klasių; paliko keletą jų be galūnių, kaip pavyz- 
dį ateinančioms kartoms.“ 

Gydytojas užbaigė: 

— Matote, kad šio berniuko kalbos nėra nepamatuotos. 

Sasetis susigriebė. Jo veido išraiška vėl buvo ledinė, neperpranta- 
ma. Jis pro sučiauptas lūpas mestelėjo: 

— Netikiu nė vienu žodžiu. 

Kai kas iš tikinčiųjų minios, palikę savo vietas, prislinko arčiau 
didžiojo altoriaus. Jų veiduose atsispindėjo nepaprastas suglumimas. 

— Man jūsų skepticizmas atrodo mažių mažiausiai įdomus, - nusi- 
šaipė Idelsbadas. 

- Ką norite pasakyti? 

- Kodėl jums taip maga, kad mes priimtume šią komuniją? Ar 
nereikalautų logika, kad iškilus abejonėms geriau susilaikytume? 

- Abejonėms? Kokioms abejonėms? Pasak jūsų, mes turėtume ti- 
kėti kažkokio vaikėzo kliedesiu? 

- O pasak jūsų, mes turėtume rizikuoti mirti? 

Sasetis su panieka gūžtelėjo pečiais ir nieko neatsakė. 

- Jo teisybė, — pritarė Kozimas. — Ar štai čia esantis gydytojas ne- 
leido suprasti, kad berniukas, ko gero, sakė tiesą? 

Atsakymo nebuvo. 

Kozimas sužiuro į savo patarėją su įtariu blyksniu akyse. 

— Man rodos, jūs ir aš turėtume apie ką pasikalbėti, Saseti. 

Paskui pridūrė: 

- Įdomu. Staiga į galvą man atėjo ta paskola. Jūs vis dar nepatei- 
kėte žinių, kurių reikalavau, dėl tų dviejų pirklių, neva turėjusių ak- 
cijų Tolfo alūno kasyklose. Jūs neužmiršote, tiesa? 

Patarėjo lūpų kampučiai nežymiai virptelėjo. Jis prakošė pro dantis: 

— Iš tiesų nematau ryšio, monsinjore. 

Paskui kreipėsi į kunigą: 

— Juk jūs ką tik priėmėte komuniją, tėve? 

Anas sumikčiojo. 

— Taip... iš tikrųjų. 

— Ar jaučiate kokį maudulį? Skausmą? Jus pykina? 

IDvasininkas skubiai atsakė, kad ne. 

— Tačiau, jei tikėtume šituo gydytoju ir vaiku, turėtumėte merdėti, 
raičiotis iš skausmo. 

Atsigręžęs į Medičį, jis tęsė: 

— Trapios sielos per daug neatsparios. Aš jums tai įrodysiu, mon- 
sinjore. 

Jis staiga atsiklaupė prieš kunigą ir iškilmingu balsu pareiškė: 

— Duokite man komuniją, tėve. 

Kadangi kunigas tylėjo, jis neatlyžo: 

— Girdėjote, ką pasakiau. Geriau negu bet kas turite žinoti, kad į 
Viešpaties kūną negali įeiti mirtis. 

Pakartojo, bet šį sykį kaip įsakymą: 

—- Duokite man komuniją! 

Dvasininkas žvilgsniu kreipėsi į Kozimą pritarimo, šisai jam jį 
davė. 

Tada visiškoje tyloje kunigas ryžosi įdėti ostiją tarp Sasečio lūpų. 
Šisai nulenkė galvą, sudėjo rankas ir ėmė melstis. Užgniaužusi kva- 
pą, katedra nugrimzdo į nebylų laukimą. 

Po valandėlės - amžinybės - jis pakilo ir išskėtė rankas: 

— Kur ta mirtis? - šūktelėjo jis pergalingu balsu. - Kur tariamoji 
„degančiųjų liga“? 

Jis kalbėjo toliau, o jo žvilgsnis perbėgo visus tikinčiuosius. 

— Nejau jūs tapote pagonimis, kad atmetate mūsų Viešpaties Jė- 
zaus Kristaus kūną, amžinojo gyvenimo simbolį? 

Žengė šalutinės navos link ir čiupo už rankos žmogų, sėdintį tarp 
Fra Andželiko ir Alberčio: 

— Drauguži, parodykite pavyzdį! 

Lukas Mozeris - tai buvo jis - gyvai išsivadavo iš jo gniaužtų ir 
nukreipė šalin galvą. 

Sasetis pakartojo prašymą, bet veltui. 

— Eikšekit, - tarė jis gręždamasis į kunigą, - prašau arčiau. Suteiki- 
te šventąją eucharistiją mūsų broliui. Esu įsitikinęs... 

Likusi sakinio dalis pakibo ore. Mozerio nebebuvo, perbalęs, pra- 
kaito išmušta kakta jis pasišalino iš savo vietos. Tarsi genamas žvėris, 
smarkiai pastūmė savo kaimyną, bandydamas ištrūkti iš travėjos. 

Sasetis sugriebė jį paskutinę akimirką. 

— Kur jūs, broli mano? Nepraraskite šalto kraujo! 

— Ne! Nenoriu. Nenoriu mirti! 

— Kas jums liepia mirti? Atsipeikėkite! Jūs elgiatės juokingai! 

Idelsbado balsas užgožė paskutinius florentiečio žodžius: 

- Šitas žmogus, monsinjore, prisidėjęs prie sąmokslo! 

Apstulbęs Kozimas akimirką dvejojo. 

— Paleiskite! - sustaugė Mozeris. - Duokite man išeiti! 

Milžinas puolė prie jo, o Medičis, atitokęs iš nuostabos, įsakė: 

— Sargybiniai! Suimkite tuos vyrus! 

Šventajame būste įvyko susistumdymas. Nuaidėjo žingsniai. Tarsi 
tik šitos akimirkos laukę, iš keturių katedros kerčių išniro lands- 
knechtai. Pirmiausia sugriebė Luką Mozerį, šisai spardėsi, plūdosi, 
grūmėsi, bet bergždžiai. 

O Kozimo patarėjas nė nekrustelėjo. Stovėjo sustingęs, kai karei- 
viai prie jo priėjo. 

— Nesivarginkite! - su panieka pareiškė jis. - Man svetimas bailu- 
mas. Esu ne iš tų, kurie sprunka. 

Jis tarstelėjo Medičiui: 

— Maldauju, apsaugokite mane nuo pažeminimo... 

Jo balsas virto vos girdimu švagždesiu: 

- Po dvidešimt keturių valandų viskas bus baigta. 

Per susirinkusiuosius perbėgo ledinė srovė. Menininkai, miesto auk- 
štuomenė, paprasti tikintieji žvelgė į Kozimo patarėją su nuostaba ir 
išgąsčiu. Ar tai, kas įvyko, realu? Ar Santa Maria del Fiorė nusirito į 
kažką, kas neapibrėžiama, kažką tarp haliucinacijos ir košmaro? 

— Vadinasi, - sušnibždėjo Kozimas nustėręs, - vaiko teisybė. Ko- 

kia begalinė turi būti jūsų neapykanta, jei jūs pasiaukojote turėda- 
mas vieną tikslą - nusitempti į mirtį ir mus... 

Šasetis liko stovėti sustingęs, suakmenėjusiu veidu. 

Staiga lėtai sugaudė kampanilės varpas; tarsi gedulingas skambe- 
sys, atplaukęs iš žemės gelmių. 

Lorencas Gibertis išėjo iš travėjos, kur stovėjo, ir žengė Sasečio 
link, jo pavyzdžiu čia pat pasekė tėvas Kuzietis, Fra Andželikas, Al- 
bertis, Bruneleskis ir kiti. 

— Kodėl? - paklausė Rojaus vartų auksakalys. - Kodėl aš? Kodėl 
visi mes? 

Akmeninis patarėjo veidas beveik nepagyvėjo: 

— Todėl, kad jūs atstovaujate Blogiui. Jūs! 

Jis pamojavo ranka: 

— Jūs, ir anie ten! 

Pasigirdo gergždžiantis Giberčio juokas: 

— Ar jūsų smegenis jau ėda rugių skalsės? 

Sasečio laikysena pasikeitė. Dabar jo atstatytoje kaktoje ryškėjo 
iššūkis: 

— Taip, Blogiui! 

Nepaisydamas pašnekovo, jis užlipo ant paskutinės didžiojo alto- 
riaus pakopos ir, iškėlęs kumščius į dangų, kreipėsi tiesiai į minią: 

- Broliai! Į pietus ir į šiaurę nuo Šeldės įsikūrė barbarų viešpatys- 
tė! Mes - prakeiktos eros priešaušryje: tai chaoso era, rengianti mū- 
sų civilizacijos griūtį. Iš Bolonės, Neapolio, Mantujos, Kelno, Pary- 
žiaus mus pasiekia aidai, skleidžiantys piktžodystę, tikėjimo išsiža- 
dėjimą, aplaidumą. Net ir čia, Florencijoje, šie aidai tokie griausmingi, 
jog nuo jų ausys plyšta. Duodama suprasti, kad mūsų vaikai bukina- 
mi tuščiomis formulėmis, kad jiems nebeprivalu kartoti ir atmintinai 
mokytis šventųjų legendų. Erezija! 

Nutilo, tarsi bandydamas apmalšinti karštį, įsimetusį į visą jo būtybę. 

Navoje - nei judesio, nei atodūsio. Virš galvų kupolas tarsi švyta- 
vo ant bedugnės krašto. 

Sasečio balsas suskambo stipriau: 

— Savo ausimis girdėjau, kaip vienas mokytojas skelbė, kad reikia 
pakelti iš užmaršties bedieviškas ir pagoniškas senovės skulptūras ir at- 
gaivinti Plinijaus, Platono, Apulėjaus, Senekos raštų tyrinėjimą! Ar ži- 
note, kad tas žmogus... - jis dūrė pirštu į Kozimą: — tas žmogus ir jo 
aplinka karstosi senovės didvyrių vardais? Kad jie deklamuoja Petrar- 
kos Canzoniere su tokiu pačiu dievobaimingumu tarsi tai būtų eilutės iš 
Evangelijos? Petrarka, suvis geriausias šitos ydingos gyvūnijos simbolis! 

Jo kumščiai susigniaužė. Smilkiniuose tvinksėjo kraujas. Kiekvie- 
na kūno skaidula šaukė apie neapykantą ir beprotybę: 

— Kaip galima leisti plisti tokioms idėjoms? Kaip galima sutikti su 
tuo, kad grimzta ištisi pasiaukojimo amžiai, kad grasinama mūsų ti- 
kėjimui, teršiama mūsų šventoji Bažnyčia, niekinami mūsų kankinių 
kapai dėl Eroto ir Danajės? Mums skelbiamos nesąmonės, tyčioja- 
masi iš nusistovėjusios tvarkos. Ką? Ką jie sako? Atrodytų, kad pa- 
saulyje neįmanu pamatyti nieko gražesnio už žmogų? O juk mes ži- 
nome, ko vertas žmogus! Šitose barbarų bendrijose jie moko, kad 
mūsų vaikai gali visiškai išsiskleisti tik išsivaduodami iš visų morali- 
nių ir religinių varžtų. Dar blogiau! Skelbia, kad žmogui privalu kri- 
tikuoti šventus tekstus neva tam, kad būtų atkurtas jų pirminis tyru- 
mas! Piktžodžiavimas... 

Jis parodė į čia susirinkusius menininkus: 

— Ar suprantate dabar, kuo šios žmogystos atstovauja Blogiui? Sa- 
vo skulptūromis, bedieviškais paveikslais jie ardo tvarką ir įgytas ži- 
nias. O ką siūlo mainais? Netikrumą. 

Jis įdūrė akis į tėvą Kuzietį: 

— Kai pamanai, kad jūs, jūs, tėve, Dievo žmogus, ketinate suabejo- 
ti Ptolemėjaus sistema, pripažinta ir palaiminta mūsų šventosios Baž- 
nyčios! Tvirtinate, jog ne Žemė, o Saulė esanti Visatos centras! Visa- 
tos, sukurtos Visagalio pagal nekintamus dėsnius. 

Jis nutilo. Tylėjo ganėtinai ilgai, kol tyloje nuaidėjo virpantis Jano 
balsas: 

— Bet aš? Ką aš jums padariau? 

Florentiečio lūpas prašiepė ciniška šypsena: 

- Iš jų visų tu galbūt pavojingiausias, grėsliausias. 

Jis įsisiurbė akimis į berniuką: 

— Gintaras! Gintaras ir jo paslaptis, prie kurios tu niekada nebū- 
tum turėjęs prisiliesti. Atskleista didžioji paslaptis. 

Janas apstulbęs sumikčiojo: 

— Nesuprantu... Prisiekiu, kad nesuprantu! Apie ką jūs kalbate? 

Sasetis, staiga sutrikęs, sužiuro į jį. Aiškiai buvo matyti, kad vaiki- 
nuko atkirtis užklupo jį netikėtai. Pirmą kartą jis buvo panašus į žmo- 
gų, kuriam iš po kojų slysta žemė. Su panieka gūžtelėjo pečiais, pra- 
bildamas su dar didesne pagieža: 

— Kai pagalvoji, kad „dirbtiniu“ raštu, knygomis, pagamintomis 
tūkstančiais egzempliorių per porą valandų, išvengdamas bet kokios 
priežiūros, tas bedievis Laurensas Kosteras norėjo paskleisti mokslą 
tarp Žmonių ir šitaip leisti, kad jis būtų prieinamas pirmam pasitai- 
kusiam! Beprotystė! Nejau jis nežinojo, kad mokslas yra ginklas? 
Kad nuo išsimokslinimo priklauso menas valdyti tautas? O kas tai 
yra tauta? Jei ne lankstas, kurį darydama gamta pasiekia vieno žmo- 
gaus didybės! Prastuomenei nei gali, nei turi būti prieinamas moks- 
las, nebent ji būtų laikoma pranašesnė ir išmokyta įšvęstojo. Tik ke- 
letui asmenų turi būti suteikta teisė žinoti, ir jų šventa užduotis sau- 
goti Pažinimą, kad šis niekada nepatektų į bedievių rankas. Dievas 
suteikė šią privilegiją mums. Tesaugo mus Dievas! 

Kertėje, gilumoje, šventosios Reparatos statula tarsi sutirtėjo po 
savo alebastro tunika. Susirinkusiuosius apgaubė mirties drobulė. Tos 
prakalbos nebuvo. Jos negalėjo būti. Niekas niekada jos nesakys. 
Nei šiandien, nei rytoj, nei ateinančiais amžiais... 

Trūko oro. Žmonės duso travėjose. 

Gibertis žengė žingsnį pirmyn ir nužvelgė florentietį nuo galvos 
iki kojų: 

— Man jūsų gaila, Saseti, - pasakė jis bespalviu balsu. - Man jūsų 

gaila ne tik dėl to, kad nesveikas jūsų protas, bet labiausiai dėl to, 
kad nežinote, kas yra gyvenimo prasmė, drąsa ir didžiadvasišku- 
mas. Be šių trijų savybių kiekvienas padaras, kiekviena mintis, kad 
ir kokia didinga, tėra užgesusi žvaigždė. Kaip jūs, Saseti. Užgesusi 
žvaigždė... 

Katedroje vėl stojo tyla, kol ją ryžosi nutraukti Kozimas: 

— Leiskite jam išeiti, — įsakė jis sargybiniams. — Joks kalėjimas, 
jokia bausmė neprilygs jo veiksmams. Lai jis dingsta - kaip Fiezolės 
nekaltieji ir tie anie kitame upės krante. Jei kas nors iš jūsų jį susitiks, 
sulysusį, dejuojantį Florencijos gatvėse, tepakartoja jam jo paties žo- 
džius: „Mes žinome, ko vertas žmogus...“ 

Sasetis lėtai nužingsniavo pagrindine katedros nava, atvėrė duris 
ir išnyko, prarytas saulės. 

Susirinkusiesiems neatlėgo. Įtampa neatslūgo. Protuose ir toliau 
kryžiavosi žodžiai, ištarti to žmogaus. Vis dar aidėjo katedroje, at- 
kartojami mozaikų ir akmenų, statulų klosčių ir vitražų atšvaitų. Pro 
Bruneleskio kupolo angą jie pakilo iki dangaus mėlynės, pasklido už 
jūrų marių. Kas nors vieną dieną juos surinks... 

— Eikš, - tarė Idelsbadas, paėmęs Janą už rankos. - Eime iš čia. 

Milžinas 1r vaikas nutolo, nebepaisydami klegesio, sukilusio na- 
voje. Lauke šviesa spindėte spindėjo. Galėjai pamanyti, kad dangus 
skęsta atsinaujinusiame tyrame ore, tokiame pat skaidriame kaip 
Van Eiko drobės. 

Po valandėlės Idelsbadas paklausė: 

— Klausyk, Janai, ką jis norėjo pasakyti, kalbėdamas apie gintarą ir 
didžiąją paslaptį? 

Nugrimzdęs į savo mintis, berniukas ne iš karto atsakė: 

— Man rodos, pradedu suvokti tiesą. 

— Kas tai galėtų būti? 

Paauglys neatsakė. Iš jo atminties krantų veržėsi prisiminimų srau- 
tas. Prieš jo akis plaukė vaizdai. Jis vėl regėjo Van Eiką sodelyje tą 
dieną, kai Katelina koneveikė aliejaus aitrų kvapą. 

Metras supylė tada į tiglį tai, kas buvo indelyje, kurį laikė rankoje: 
aspido taukus. 

— Pamatysi. Šitaip bus daug geriau. Dėl lakumo aspido taukai grei- 
tai išgaruos, ir ant drobės liks tik plona virto aliejaus plėvelė. Be to, 
pastebėjau, kad toks mišinys laikosi ant pano, tuo tarpu vienas virtas 
aliejus linkęs nutekėti. 

Prisiminė dirbtuvę, užgriozdintą keisčiausių daiktų... krosnys iš 
puodžių naudojamo molio, retortos, distiliatorius, pilki pelenų spal- 
vos skysčiai, skleidžiantys stiprų muskuso kvapą. 

— Vaikeli, reikia mokėti tylėti, ypač jei žinai. 

Prisiminė keistą mokytojo laikyseną - jis pavydžiai saugojo paveikslus 
nuo svetimų žvilgsnių dar ilgai po to, kai spalvos išdžiūdavo. 

Tuo pat metu jam grįžo atmintin scena, vykusi tavernoje, meni- 
ninkų užsispyrimas kalbėti tik apie vieną tapymo būdą - temperą, ir 
Donatelo klausimas: „Mane sužavėjo lasiruotės skaidrumas ir atspal- 
vių turtingumas. Van Eikas įvaldė spalvas kaip retas kas.“ 

Jie patys nenutuokė, kaip jų žingsniai atvedė juos prieš bottega, 
pro kurią buvo vakar praėję. 

Jaunasis dailininkas tebedirbo ten, prieš savo drobę. 

Janas ilgai jį stebėjo, paskui vienu gaistu pareiškė: 

— Aš perpratau... 

Milžinas tylėjo, pastatęs ausis. 

— Aš perpratau, - pakartojo Janas. 

Jis giliai atsiduso ir pasakė: 

— Aliejinės tapybos paslaptį... 

Portugalas išplėtė akis: 

— Gal paaiškinsi? 

Paauglys kapodamas žodžius pasakė: 

— Mano tėvas atrado aliejinės tapybos paslaptį! 

Paskui karštai pridūrė: 

— Veikale, pavadintame Scboedula Diversarum Artium, vienuolis, 
vardu Teofilis, aprašo ir čia pat pasmerkia aliejaus panaudojimą, da- 

rydamas šitokią išvadą: „Kiekvienąsyk, kai jams reikės užtepti kokią 
spalvą, jūs negalėsite ant jos kloti kitos, kol neišdžius pirmoji, 0 tai 
tapant portetus yra labai ilgas ir nuobodus darbas.“ O tačiau aš nie- 
kad nemačiau savo tėvo tapant kitaip kaip aliejumi. Vadinasi, jis ra- 
do būdą, kaip įveikti kliūtis, aprašytas vienuolio. Man, augusiam ir 
nepažįstančiam kitos kaip šita technika, ji visada atrodė savaime su- 
prantama. Ir niekad nebūtų atėję į galvą, kad kiti dailininkai gali jos 
nežinoti. Nei Flandrijoje, nei kitur. Aš, matyt, klydau. Pamačiau juk 
čia, kad čionykščiai dailininkai nieko šiuo klausimu nežino. Įrody- 
mas: jie vis dar tapo tempera. O šita technika pagrįsta labai sudėtin- 
gais receptais. Jų naudojamas lakas, pagamintas aliejaus ir sakų pa- 
grindu, tik lasiruoja spalvas, tai yra padengia jas kitais atspalviais, 
kad atrodytų, jog tai aliejinė tapyba. Bet tai viskas. 

- Aliejinės tapybos paslaptis... Taigi Sasečiui tu buvai tarsi naujo 
pažinimo indas, pažinimo, tokio pat lemtingo kaip „dirbtinis“ raštas. 
Meno, pajėgaus aukštyn kojom apversti praeitį, meno, kuris priver- 
stų suabejoti tuo, kas pasiekta per šimtmečius. Išsilaisvinimo... 

Už bottega lango vaikas dailininkas, pastebėjęs, kad jie eina, šyp- 
sojos: Janui. 

Šisai priėjo ir pasibeldė į langą. Kai vaikas jį atidarė, Janas kreipėsi 
į milžiną: 

— Ar galite paklausti, kuo jis vardu? 

— Antonelas, - atsakė jaunasis tapytojas, - Antonelas Mesintetis. 

Janas linktelėjo su šilta šypsena lūpose. Bet čia pat pakėlė ranką 
prie kaktos, suimtas kvaitulio: ant drobės, nupieštos vaiko tapytojo, 
apačioje, dešinėje, jis įžiūrėjo parašą: A. M. 

Tą pat akimirką, tarsi pusiau sapne, išvydo savo pamėgtąją minia- 
tiūrą. 

Jis suvapėjo: 

— Paklauskite, ar jis yra kada nors tapęs paveikslą, vaizduojantį 
Veneciją? 

Idelsbadas išvertė. 


269 


— Taip, - atsakė vaikas, greičiau nustebęs. 

— Neįtikėtina! - šūktelėjo Janas, trypčiodamas iš nekantrumo. - 
Ar tikrai? Laivus, panašius į jūros arkliukus, nuklotus Damasko atla- 
su, aksomu ir aukso gelumbe? Išverskite, dėl Dievo meilės! 

Portugalas dar kartą pakluso ir gavo tą patį teigiamą atsakymą. 

- Ir ištaigingus namus su lodžijomis? 

Šį sykį jaunasis dailininkas nepasitenkino paprastu patvirtinimu, 
jis patikslino: 

- Ir moteris grakščiomis pozomis, sveikinančias eiseną iš balkonų. 

Janas sukrėstas panardino savo žvilgsnį į Antonelo akis. Anas pa- 
darė tą patį. Jų širdys susilietė - kaip du laivai, pririšti prie krantinės. 

Jie kalbėjosi. Tikrai. Kalba, suprantama tik jiems. Dalijosi spalvų 
ir žinių pasauliu. 

Pakėlęs galvą į milžiną, Janas sušnabždėjo: 

— Ar galite tuoj pat sugrįžti? 

- Tuoj pat? Bet kada? 

— Nežinau. Tuoj. 

— Ar galiu sužinoti kodėl? 

Jano vyzdžiuose įsižiebė liepsnelė. Jis mįslingai sušnabždėjo: 

— Tai mano paslaptis... 

Epilogas 


1441 m. Antonelas Meėsinietis buvo daugmaž to pat amžiaus kaip 
Janas. Nors nuo seno žinoma, kad tapybos pasaulyje jis užima svar- 
biausią vietą, jo gyvenimo kelias tebėra neištirtas. Į kai kuriuos klau- 
simus dėl jo išsimokslinimo ir dėl jo kūrinių sąrašo iki šiolei nėra 
gauta galutinio atsakymo. 

Jo gyvenimas pateikia visą virtinę mįslių. Kaip jis išsimokslino? Ar 
lankėsi Flandrijoje, kaip leidžia tarti kai kurie jo kūriniai? Ar buvo 
Milane, Romoje, Florencijoje? Jo stiliaus istorija išlieka paslaptis. 

Ir vis dėlto tai jis padarė esminį pokytį. Jis pakeitė savo meto 
tapybos techniką, pradėdamas naudoti šviną aliejų gamyboje. 

Vis dėlto, jei šiandien jis užima meno istorijoje pirmą vietą, tai 
nusipelnė jos savo retu talentu, o ne pirmaeile savo atradimų svarba, 
kurios visiškai aiškiai nemini nė vienas tekstas. 


Kaip atsitiko, kad jis atrado Van Eiko techniką? Niekas šiandien 
negali tikrai šito išaiškinti. 


Sinouė Gilbert 

Gilbert Sinouė (Zilberas Sinuė) - 


įžymus šiuolaikinis prancūzų rašytojas, 
pelnęs ne vieną literatūrinę premiją. 

Jo kūrinių siužetai - labai įtaigūs 
išradingi, kupini paslaptingų i ji 
detalių. Autorius yra išleidęs knygą apie 
Vidurinės Azijos mokslininką, gydytoją ir 
filosofą Avicena, keletą kūrinių skyręs 
senovės Egipto civilizacijai. 

Netrukus ketiname lietuviškai išleisti 

ir naujausią šio rašytojo knygą „Mano 
sūnui trečiojo tūkstantmečio aušroje“ 
Tai pasakojimas apie šiuolaikiniam 
pasauliui gresiančią katastrotą. 

Knygoje svarstomos klonavimo 
problemos, kalbama apie globalizacijos, 
kapitalo koncentracijos didžiuosiuose 
koncernuose pavojus, minimi per 
pastaruosius keletą metų JAV įvykdytų 


mokinių žudynių faktai. 


Gilbert Sinouč 
Vaikas iš Briugės 


ROMANAS 


> 


Briugė, 1441 


Prispaudęs pirštą prie lūpų, 
su nerimo išraiška veide 
Janas Van Eikas sušnibždėjo: 
„Vaikeli, reikia mokėti tylėti, 
ypač jei žinai“. 


Abejonių neliko — 

didžiojo flamandų dailininko 
kūrybą gaubia paslaptis. 

XV a. Flandrijos ir Italijos 
diduomenę vienas po kito 
sukrečia žiaurūs, paslaptingi 
nusikaltimai - tarsi nuo kokio 
neregimo žudiko maniako 
rankos krenta dailininkai, 
tapytojo Van Eiko mokiniai. 
Koks motyvas sieja šias mirtis, 
ar tai jau paskutinė auka? 

Tai klausimai, į kuriuos teks 
atsakyti vaikui iš Briugės, 


jei jis nenori pranykti 


nakties tamsoje. 

